Абай атындағы Қазақ ұлттық педагогикалық университеті

ӘОЖ: 821.512.122.0 (043) Қолжазба құқығында

# КУТТЫБАЕВ ШОКАНХАН ДУЙСЕНХАНОВИЧ

**Ш.Айтматов шығармашылығындағы қазақ тақырыбы**

6D021400 – Әдебиеттану

Философия докторы (PhD)

дәрежесін алу үшін дайындалған диссертация

Ғылыми жетекші: ҚР ҰҒА академигі, педагогика

ғылымдарының докторы,

профессор Сманов Б.У.

Шетелдік кеңесші:

Философия докторы, (PhD) Велли Угур (Түркия, Мұғыла Сыртқы Қочман Университеті)

Қазақстан Республикасы Алматы, 2024

**МАЗМҰНЫ**

|  |  |
| --- | --- |
| **НОРМАТИВТІК СІЛТЕМЕЛЕР...................................................................** | **3** |
| **АНЫҚТАМАЛАР.............................................................................................** | **4** |
| **БЕЛГІЛЕУЛЕР МЕН ҚЫСҚАРТУЛАР.....................................................** | **7** |
| **КІРІСПЕ............................................................................................................** | **8** |
| **1 ӘДЕБИ БАЙЛАНЫСТАР КОНТЕКСІНДЕГІ Ш.АЙТМАТОВ ШЫҒАРМАШЫЛЫҒЫ.................................................................................** | 16 |
| 1.1 Қазақ әдебиеттану ғылымындағы әдеби байланыстардың зерттелу жайы..................................................................................................................... | 16 |
| 1.2 Қазақ-қырғыз әдеби байланыстарының контактілік және типологиялық ерекшеліктері............................................................................. | 22 |
| 1.3 Ш.Айтматов шығармашылығындағы мифология: сюжеттер мен аңыз әңгімелер.............................................................................................................. | 34 |
| Бірінші бөлем бойынша тұжырым................................................................... | 54 |
| **2** **Ш.АЙТМАТОВ ШЫҒАРМАШЫЛЫҒЫНДАҒЫ ҚАЗАҚ-ҚЫРҒЫЗ ХАЛЫҚТАРЫНЫҢ ДҮНИЕТАНЫМДЫҚ ҮНДЕСТІГІ....** | **56** |
| 2.1Ш.Айтматов шығармашылығында көрініс тапқан ғаламдық мәселелер: адам және табиғат........................................................................... | 56 |
| 2.2 «Жанпида», «Боранды бекет» романдарындағы кейіпкерлер әлемі мен өмір шындығы..................................................................................................... | 71 |
| 2.3 Қазақ әдебиетіндегі Ш.Айтматов мұрасының орны................................. | 92 |
| Екінші бөлім бойынша тұжырым.................................................................... | 112 |
| **ҚОРЫТЫНДЫ..................................................................................................** | **11114** |
| **ПАЙДАЛАНЫЛҒАН ӘДЕБИЕТТЕР...........................................................** | **118** |

**НОРМАТИВТІК СІЛТЕМЕЛЕР**

Бұл диссертациялық жұмыста келесі нормативтік құжаттарға сәйкес сілтемелер көрсетілген:

1. Қазақстан Республикасының заңы. Бiлiм туралы: 2007 жылдың 27 шілдесі, №319 – ІІІ ( 28.08.2021 берілген өзгерістерімен және толықтыруларымен).

2. Қазақстан Республикасының Президенті Н.Ә. Назарбаевтың «Болашаққа бағдар: рухани жаңғыру» атты мақаласы. 12.04.2017. <https://www.akorda.kz>

3. Мемлекет басшысы Қасым-Жомарт Тоқаевтың «Әділетті Қазақстанның экономикалық бағдары» атты Қазақстан халқына Жолдауы. 01.09.2023. <https://www.akorda.kz>

4. Қазақстан Республикасы Білім беруді және ғылымды дамытудың 2020-2025 жылдарға арналған мемлекеттік бағдарламасы (Қазақстан Республикасы Үкіметінің 2019 жылғы 27 желтоқсандағы № 988 қаулысы). <https://adilet.zan.kz/kaz/docs/P1900000988>

5. ҚР Президенті Қ.Тоқаевтің «Тәуелсіздік бәрінен қымбат» атты бағдарламалық мақаласы. <https://kaz.nur.kz/politics/1892218-tuelsizdik-brinen-kymbat-tokaevty-makalasy-zarialandy/>

**АНЫҚТАМАЛАР**

Бұл диссертациялық жұмыста келесі терминдерге сәйкес анықтамалар қолданылған:

**Интерпретация** – түсіндіру, түсіну, зерделеу. Көркемдік тұтастықты ғылымның тәсілдері арқылы тану. Қаламгердің шығармашылық қуаты мен таңдамалы сипатындағы әдеби шығарманың басқа түрге көшуі.

**Концепция** – (лат.conceptio- түсіну, бірыңғай ой, тұтас ой) қандайда бір нәрселерді, құбылыстарды, процестерді көрудің (көзқарас), түсінуді, түсіндірудің (трактовка) белгілі тәсілін білдіретін көзқарастар жүйесі.

**Жанр** – (французша genre, латынша generis – түр, тек) – өнердің барлық түрлерінде тарихи қалыптасқан іштей жіктелім жүйесі.

**Көркемдік әдіс** *–* белгілі бір дәуірде көптеген жазушыларға ортақ өмір шындығын суреттеу ерекшелігі.

**Модель** – белгіленген зерттеу қорытындысына нәтижелі қол жеткізу үшін зерттелеін объектіні толық анықтау үлгісі

**Дискриминация** – (лат. Discriminatio – алалау, бөлектеу) – нәсілдік, этникалық, жыныстық, жастық және басқа да белгілеріне немесе субмәдени топ мүшесі болғанына қарай азаматтарды құқынан айырып, мүмкіндіктерін шектеу процесі.

**Әдеби байланыс** – ұлттық әдебиеттер арасындағы көркемдік дәстүрлер жалғастығы, ықпалдастығы. Әдеби байланыс нышандары жазушының қалыптасқан әдеби дәстүрлерге табан тіреуінің нәтижесінен, сондай-ақ тамырлас әдебиеттер арасындағы ұқсастықтан туындайды

**Типологиялық байланыс** – бірнеше халықтың сөз өнеріндегі, әдебиетіндегі әдеби ағым, бағыт, стиль, сюжет, образдар ұқсастығы, жалғас-жақындығы. Мұндай ұқсастық арасындағы мәдени байланыстың, тәжірибе алмасудың нәтижесі болуы немесе бірнеше елдің тарихы тамырлас, тілі, дәстүрлері сабақтас болуынан тууы мүмкін.

**Жатсыну** – (rus. отчуждение) – [адамның](https://kk.wikipedia.org/wiki/%D0%90%D0%B4%D0%B0%D0%BC" \o "Адам) іс-әрекеті мен оның нәтижелерінің ерекше, дербес күшке айналуын бейнелейтін философиялық категория. Белгілі жағдайларда бұл күштер өзін тудырған адамға қас болып, оған үстемдік ету дәрежесіне жетеді. Соның салдарынан адам белсенді субъекті болудан қалып, қоғамдық процестің объектісіне айналады. Жатсыну адам іс-әрекетінің тарихи ерекшелігі мен оның нәтижелерінің қоғамға қатынасын, антагонистік формациялардағы әлеуметтік өмірдің адамның жеке басына тигізетін аздырушылық әсерін сипаттайды.

**Психологизм** – **әдебиеттану термині**. Қазақ әдебиетінде енді ғана дамып, қанат жайып келе жатқан сала. Жазушылар өз шығармаларындағы кейіпкерлерінің мінез-құлқын жан-жақты ашуға тырысады. Жазушы тілінің шеберлігі арқасында біз кейіпкерлерді сан түрлі қырынан тани аламыз десек те болады.

**Мәңгүрт** – ([ағылш.](https://kk.wikipedia.org/wiki/%D0%90%D2%93%D1%8B%D0%BB%D1%88%D1%8B%D0%BD_%D1%82%D1%96%D0%BB%D1%96" \o "Ағылшын тілі) *Mankurt*, [түрікменше](https://kk.wikipedia.org/wiki/%D0%A2%D2%AF%D1%80%D1%96%D0%BA%D0%BC%D0%B5%D0%BD_%D1%82%D1%96%D0%BB%D1%96) munqul — есінен айырылған, ақылсыз) түркі кезеңінде жуанжуандардың ([қарақытайлардың](https://kk.wikipedia.org/wiki/%D2%9A%D0%B0%D1%80%D0%B0%D2%9B%D1%8B%D1%82%D0%B0%D0%B9" \o "Қарақытай)) тұтқынға жасаған әрекетінен кейін пенденің өз есінен айырылғаннан кейінгі аты. Мәңгүрттер қорлық-зорлық атаулының бәрін көріп, миына жазылмастай зақым келген, қай елден шыққанын, кімнен туғанын білмейтін, тек кеудесінде жаны бар, ішіп-жеуге, қарадүрсін жұмыстарды атқаруға ғана қабілетті болып келеді. Олар тіпті алыс пен жақынды ажырата алмайды

**Көзқаман** – көне заманнан қалған ең қорқынышты сөз. Ең қорқынышты болатын себебі, әйгілі мәңгүртке қарағанда көзқаман өзі шыққан ұлтқа, халыққа мың-мың мәрте қатерлі.

**Роман** – франц. roman, нем. Роман, ағылшын. роман; бастапқыда, кейінгі орта ғасырларда — латын тілінде емес, роман тілінде жазылған кез келген шығарма). Сюжеттік құрылымы күрделі, көп желілі, кең тынысты, кейіпкер бейнесін ол өмір сүрген уақыт, ол тірлік кешкен орта ауқымында, жан-жақты мүсіндейтін, басқа прозалық шығармаларға жанрларға қарағанда ұзақ уақытты, байтақ кеңістікті қамтитын көлемді эпикалық шығарма.

**Повесть** – (орыс. баяндау) – оқиғаны баяндап айтуға негізделетін қарасөзбен жазылған, көлемді шығарма, эпикалық жанрдың орташа түрі. Көлемі жағынан повесть кейде ұзақтау келіп, кішігірім романға жақындаса да, ол композициялық құрлысының жинақылығы, оқиға желісінің біркелкі өрістеп, байсалды түрде баяндалатынымен ерекшеленеді.

**Әңгіме** – оқиғаны баяндап айтуға негізделетін, қарасөзбен жазылған шағын көркем шығарма. Әңгіменің жанрлық ерекшеліктері алдымен оқиғаны баяндау тәсілі, композициялық, сюжеттік құрлысы, кейіпкер жүйесі арқылы айқындалады.

**Мифология** – Мифология – адамзаттың рухани мәдениетінің ең көне формасы. Миф (аңыз, ертегілер) сананың әлі толық жетілмеген біртұтас ең көне формасы. Мифология гректің mifos – аңыз, ертегі және logos – ілім, білім деген сөздерінен шыққан.

**Аңыз** – қазақ фольклорлық прозасының жаныры, елдің, тайпа, рудың шыққан тегі, кешкен жолы хақындағы немесе тарихта болған әйгілі адамдар – хан, батыр, би, шешендер жайындағы, сондай-ақ нақтылы бір жер-су, сол жерде өткен оқиғалар турасындағы тарихи шындыққа негізделген әңгіме.

**Жалғыздық** – басқа адамдардан оқшаулаған, өзгерген (үйреншікті емес) жағдайға ұшыраған адамның эмоциялық күйіне ықпал ететін психогендік факторлардың бірі. Адамның жалғыздық жағдайда болу уақыты ұзарған сайын тілдесуді, қарым-қатынасты қажетсіну күшейе түседі. Бұл қажетсінуда қанағаттандыру мүмкіндігінің болмауына жауап ретінде адамдар заттарды ([қуыршақтарды](https://kk.wikipedia.org/wiki/%D2%9A%D1%83%D1%8B%D1%80%D1%88%D0%B0%D2%9B%D1%82%D0%B0%D1%80) және т.б.), әртүрлі жануарларды (өрмекшіден бастап аттарға дейін) тұлғаландырып тіл бітіргендей әрекет жасайды, қиял күшімен серіктестер тудырады (бірқатар жағдайларда түсінде көрген жарқын эйдетикалық бейнелер түрінде), олармен дауыстап сөйлесе бастайды.

**Көркемдік шындық** – өмір шындығының жазушының ой-елегінен, шығармашылық көрігінен өтіп, қорытылып, әдеби шығармалардағы баяндалған, көркем суретке айналған қалпы.

**Экология** – **жеке организмнің қоршаған ортамен қарым-қатынасын, ортаға бейімделу заңдылықтарын, сондай-ақ организм деңгейінен жоғарырақ тұрған биологиялық жүйелердің — популяциялардың, организмдер қауымдастықтарының, экожүйелердің, биосфераның ұйымдастырылу және қызмет атқару заңдылықтарын зерттейтін ғылым.**

**Гуманизм** – адам тұлғасын ең жоғарғы құндылық ретінде қабылдауға негізделген көзқарастар жиынтығы; тұлғаның құқығы мен бостандығын қорғауға бағытталған және тұлғаның жан-жақты үйлесімді дамуын қарастыратын ілім.

**БЕЛГІЛЕУЛЕР МЕН ҚЫСҚАРТУЛАР**

**ЖОО** – Жоғары оқу орны

**ҚР** – Қазақстан Республикасы

**ҚР ҒжЖБМ** – Қазақстан Республикасы ғылым және жоғары білім минстрлігі

**КСРО** – Кеңестік Социалистік Республикалар одағы

**БҰҰ** – Біріккен ұлттар ұйымы

**Әб** – әдеби байланыс

**PhD** – философия докторы

**ж** – жыл

**т.б.** – тағы басқа

**Р** – бет (pege – ағылшын тілінде)

**S** – бет (sayfa – түрік тілінде)

**С**– бет (страница – орыс тілінде)

**КІРІСПЕ**

**Зерттеу жұмысының өзектілігі.** Қазіргі таңда қоғамда орын алып жатқан мәдени-рухани, әдеби салалардағы оң өзгерістер инновациялық даму ерекшеліктерінен көрініс беріп, ұлт руханияты дамудың жаңа да күрделі кезеңіне бет бұрып келеді. Яғни ХХ ғасырдың соңғы ширегіндегі әдебиеттегі оң өзгерістер ХХІ ғасырда Тәуелсіз еліміздің рухани мұраларының қайта жаңғырып, толық кемелденуіне мүмкіндік беріп отыр. Бұл әлемдік төртінші өнеркәсіптік ревалюцияның табалдырығын аттаған мемлекет үшін жаңа кезеңде қоғамдық-гуманитарлық ғылымдардың даму алғышарттары, оның қоғамдық-саяси, әлеуметтік-мәдени, әдеби даму арналарын ғылыми жүйелеу қазіргі қоғамдық ғылымдардың бағыт-бағдарын тануда аса маңызды. Мұндай бағыт бүгінгі әдебиеттану ғылымы үшін де өте құнды. Әсіресе, ұлттық танымды өрістететін отандық көркем туындылар мен әлем әдебиетінің классикалық үлгілерін жасаған көрнекті әдебиет өкілерінің рухани мұраларын соңғы үлгідегі инновациялық технологиялар көмегімен талдау бүгінгі заманның талабы. Ғылыми үдерістің бұл қадамын ұтымды пайдаланып, болашақ ұрпаққа гуманистік көзқарасты қалыптастыру біз үшін қашанда кезек күттірмес міндеттердің бірі. Сондықтан осы тұрғыдан қарағанда әлемдік әдебиеттен бөлек, қазақ әдебиетінде де өзіндік орны бар суреткер жазушы Ш.Айтматовтың шығармашылығын жаңаша көзқараспен зерттеудің маңызы ерекше деп ойлаймыз.

Ш.Айтматов әлемдік әдебиетте өзіндік қайталанбас қолтаңбасымен қалдырған заңғар тұлғаның бірі. Оның қаламынан туған жауһар мұралары өз заманында Кеңестік әдебиетке соны серпін ала келсе, бүгінгі таңда да өз өзектілігін жойған емес. Қазақтың бас ақыны Абай Құнанбайұлының «Адамзаттың бәрін сүй бауырым деп...», – жырлаған жыр жолдарында көрсетілгендей, кемеңгер жазушы Шыңғыс Айтматов өзінің кесек туындылары арқылы адамзатқа гуманистік ой салады. Туындыларында жекелеген халықтың тағдыры арқылы, жалпы адамзатқа ортақ мүдде мен идея тұнып жатты.

Бүгінгі қоғам жаһандық мәдениеттердің кеңінен өріс алған уақыт болып тұр. Бұл дегеніміз, ұлттық мәдениет пен дәстүрдің біржола жұтылып, мемлекеттің өздігінен тарих сахнасынан жойылып кетуіне алып келеді. Сол себепті біз тарихы сонау әріден бастау алатын ұлттық мәдениет пен дәстүріміздің жаңа ғасырда біржола жұтылып кетпеу үшін ұлттық руханиятының іргесін бекітетін көркем туындыларды өскелең ұрпаққа үнемі насихаттап отырғанымыз абзал. Міне, сондықтан біз ұлт руханиятын көтеруде ұлы суреткер Шыңғыс Айтматов туындыларының қосар үлесі зор екенін атап өтсек қателеспейміз. Ш.Айтматов туындылары кешегі жоғалтқан құнды мұраларымызды түгендеп қана қоймай, қазақ пен қырғыздың түбі бір туыс халық екенін, қазіргі жаһандық үдерісте туыстас халықтар арасында достық-сыйластықтың туы жоғары болу керектігін насихаттайды. Ұлы суреткердің құнды мұраларын қазіргі таңға дейін қазақ халқына кеңінен насихаттаған шығармашылық мұрасын ғылыми тұрғыда саралап, оның қазаққа қатысты туындыларының айтар ойы туралы ой бөлісіп, ірі ғылыми зерттеулер жазған қалам иелері аз емес екені айтпасақ та белгілі. Алайда осы орайда жазушымен үзеңгілес болып, оның туындыларын қазақ даласына сиясы кеппей жатып насихаттаған қазақ зиялылары: әуелгі ұстазы М.Әуезовтан бастау алған З.Қабдолов, С.Қирабаев, Т.Ахтанов, А. Нұрқатов, Ә.Кекілбаев, Ә.Нұрпейісов, Ш.Мұртаза, Ф.Шәріпова, Т.Дүйсебаев, М.Шаханов, А.Исенов, Р.Мылтықбаев, Т.Омаров, Д.Ысқақ, М.Қозыбаев және т.б. аға ұрпақ өкілдері Айтматов шығармашылығының қазақ даласына еркін қанат жаюына тікелей ықпал етсе, кейіннен Айтматов туындыларының бауырлас халық әдебиетімен жаңаша қауышуына У.Қалижан, А.Ахматалиев, С.Раев, З.Мұқашев, Қ.Мәдібай, Н.Оразалин, Е.Саурықов, Е.Қаныкейұлы, Ә.Дәулетхан, С.Асылбекұлы, С.Оразалы, С.Құлбарақ, Е.**Саурықов, Ә.Тарақов,** А.Кәрібекова сынды әдебиет-зерттеушілері жазушы мұраларының философиялық астарына терең үңіліп, болашақ бағдарын айқындап бергендігін ерекше атап өтуімізге болады.

Жалпы Шыңғыс Төреқұлұлы тарихы сонау әріден бастау алатын қазақ пен қырғыз әдеби байланысын жаңаша деңгейге көтеруге өлшеусіз үлес қосқан қаламгер. Олай дейтініміз, «ежелден төсекте басы қосылмағанымен, төскейде малы қосылған» қазақ пен қырғыз тілегі мен жүрегі, танымы мен дәстүрі бір халық. Оған дәлел кезінде қазақтың біртуар азаматы, этнограф-ғалым Шоқан Уәлиханов «Дала илиадасы» деп ат берген атақты «Манас» жырының өзінде тек қырғыз халқы ғана емес, қазаққа да ортақ. Өйткені жырда Манаспен қатар қазақ халқының батырлары да кездеседі.

Қазақ-қырғыз әдеби байланысы әр ғасырда да, жаңаша бағытта дамып, жанрлық тұрғыда толыға түсті. Сонау Манас дәуірінен бастау алған туыстық байланыс кешегі XVIII-XIX ғасырда өзіндік биігінен төмендеген жоқ. Әсіресе, қазақ-қырғыз типолгиялық байланысынан бөлек контактілік байланыстың өзі екі халықтың төл мұраларын жаңаша биікке көтерді. Мәселен, екі халыққа ортақ мұра айтыс өнерінің өзі контактілік байланыстың айғағы. Екі халыққа ортақ бұл өнердің бұлағы ХІХ ғасыр мен ХХ ғасырда жан-жақты дамып, әдебиетті жанрлық тұрғыда байыта түсті. «Қазақ айтыс өнерінің алтын діңгегі» (М.Әуезов) атанған Сүйінбай Аронұлы бастаған айтыс өнерінің шырағын жаққан тұлғалардың шығармашылық жолы көршілес қырғыз халқымен тығыз байланысып жатты. Мәселен, Сүйінбай мен Қатағанның, Майлықожа мен Жаныстың, Жамбыл мен Тоқтоғұлдың, Айкүмістің айтыстарына тоқталсақ, ол әдебиетті жанрлық тұрғыдан байытқан көркемдік қуаты жоғары бұл өнер екі халықтың ұлттық әдебиетінің алтын қорын толықтыра түсті. Ал қазақтың дарынды перзенті Кенен Әзірбаевтің Патшалық Ресейдің қырына ілігіп, елден пана таба алмай, қуғында жүргенде туған перзенттен артық қадірлеп, қамқор болған біртуар қырғыз халқының адамгершілігі бүгінгі ұрпаққа зор үлгі өнеге. Екі халыққа ортақ бұл өнер қазіргі таңда да, жаңа ізденушілермен жалғасын тауып жатыр.

Қазақ-қырғыз байланысы тек әдебиетте ғана емес, мәдениетте де жанданып жатты. Әсіресе, екі халыққа ортақ ат спорты, оның ішінде көкпар ойыны екі халықтың түбі бір екенін айқындап отыр. Екі халық көкпар ойынында бір-бірімен бәсекеге түскенімен әрдайым бір-біріне тілекші болып, туыстықтың жолынан аттаған емес. Бұл жөнінде біз екі халықтың төл өнерін тізбектеген көрнекті жазушыларымыздың еңбектерінен аңғарамыз.

Екі халықтың туыстық және жақындық қарым-қатынасы жайында сүбелі зерттеулер жасап, бірінің мұрасын екіншісі әлемге танытытқан тұлғаларды ерекше атап өтуге болады. Мәселен, этнограф-ғалым Шоқан Уәлиханов қырғызға жасаған саяхатында атақты «Манас» дастанының «Көкетай ханның ертегісі» деп аталатын нұсқасын жазып алып, қайтқан сапарда Петербургта жариялап орыс зиялыларының назарын қырғыз даласына аударды. Н.И.Веселовский «Манастың» Шоқан хатқа түсірген нұсқасын шығыс бөлімінің журналына жариялап, қырғыз халқының бай мұрасы қазақ ғалымы арқылы тек қана орыс зиялыларының ғана емес, Еуропа ғалымдарының да қызығушылығын арттырады. Міне, бұл да қазақ ғалымының бауырлас елге деген туыстық, жанашырлық құрметінің бір айнасы деуге толық негіз бар.

Классик жазушы Ш.Айтматов өз шығармашылығын шыңдауда қазақ тақырыбына үлкен мән бергендігін және оны жазуда көркемдік шешім мен гуманистік көзқарасқа тереңдей еніп, сонау бастау бұлақтан қозғағаны байқалады. Сондықтан, бүгінгі таңда жазушының шығармаларын жеке дара саралап, онда қозғалған өткен тарихтың қтпарлы беттерін заман талабына сай жаңаша көзқараспен барынша шынайы зерттейтін уақыт жетті деп ойлаймыз. Соның нәтижесінде Тәуелсіз еліміздің болашақ жастарын нағыз ұлтын сүйетін, ұлттық құндылықтарды қастерлейтін, туған тілі мен әдебиетін құрметтейтін, зұлымдық пен жақсылықтың ара жігін ажырата алатын тұлға етіп дайындай аламыз. Мұның өзі зерттеу тақырыбымыздың өзектілігін аңғартады.

**Зерттеудің мақсаты:** Әдебиеттану ғылымындағы заңдылықтарды басшылыққа ала отырып жазушы шығармалардағы қазақ тақырыбына арқау болған тарихи шындық пен ұлттық ерекшелік және мәдени құндылықтарға талдау жасай отырып, қазақ тақырыбының Ш.Айтматов шығармашылығындағы орны мен рөлін анықтау.

**Зерттеудің нысаны ретінде**: классик-жазушы Шыңғыс Айтматовтың қазақ тақырыбына байланысты дүниеге келген туындылары мен қазақ-қырғыз әдебиетіне ортақ миф-аңыздар алынды.

**Зерттеудің пәні**: Ш.Айтматов туындыларын әлем әдебиеті, түркі халықтар әдебиеті мен әдеби байланыс пәндері аясында ғылыми-теориялық тұрғыда зерттеу.

**Зерттеу міндеттері**:

– Қазақ-қырғыз әдебиетінің Шыңғыс Айтматов шығармашылығына ықпалын ғылыми тұрғыда негіздеу;

– Шыңғыс Айтматовтың қазақ тақырыбын бейнелеудегі әдеби әдістері мен стилін зерттеу, оның ішінде символизм, мифология, реализм, психологиялық талдау сияқты тәсілдердің қалай пайдаланылғанын анықтау;

– Шыңғыс Айтматовтың шығармаларындағы қазақ тақырыбы арқылы көтерілген қоғамдық және жалпыадамзаттық құндылықтарды ғылыми тұрғыда зерделеу;

– Жазушы шығармаларындағы көтерілген қазақ халқының тарихи болмысы мен қоғамдық мәселелері арқылы көрініс тапқан гуманистік идеяларды айқындау;

– Шыңғыс Айтматов шығармаларында суреттелетін тарихи оқиғалар желісі мен әлеуметтік жағдайларды байланыстыра отырып, олардың қалыптасуына әсер еткен факторлар арқылы кейіпкерлер бейнесін сомлаудағы жазушының стильдік ізденістеріне талдау жасау.

**Зерттеудің ғылыми болжамы: *егер*** Ш.Айтматов туындылары әдебиеттану ғылымында жаңаша ғылыми көзқараспен сараланып, жазушының шығармашылығы арқылы көтерілген түпкі идеясы теориялық тұрғыда қайта қаралатын болса, ***онда*** Тәуелсіз Қазақстанның рухани тұрғыда толық жетілген, адамгершілік, гуманистік санасы жоғары өскелең ұрпақтар легі көбейіп, гуманитарлық бағыттағы, оның ішінде әдебиеттану мамандығындағы кәсіби құзыреттілігі жоғары мамандармен толығатын болады ***өйткені*** ұлы суреткердің туындылары ұлттық шекара шеңберінен асып, жалпыадамзаттық санасы қалыптастыруға негізделген гуманситік идеяға толы. Олай дейтініміз, Шыңғыс Айтматов туындылары туыстық байланысты насихаттап қана қоймай, жалпы адамзатқа адамдық ардан аттамаудың, обал-сауаптың, туған отанның, табиғат ананың қадірін білуді насихаттайды.

**Зерттеудегі жетекші идеясы**: бүгінгідей жаһандық мәдениеттер тоғысындағы туыстас халықтың өкілі Ш.Айтматовтың рухани мұраларын, сонымен қатар сол туындыларда көтерілген қазақ танымына байланысты автордың негізгі идеясын ғылыми тұрғыдан саралап және оны әдебиеттанушы ғалымдардың ұсынған теориялық ұғымдарына сай негіздеп болашақ ұрпаққа жаңаша мазмұнда ұсыну. Сонымен қатар біздің зерттеу жұмысымыз жазушы Ш.Айтматов туындыларында қазақ жерінде орын алған оқиғалар арқылы автордың жалпы адамзатқа ой салған мазмұны терең идеясын студент-жастарға насихаттау.

**Зерттеудің теориялық негіздері**: әдебиеттану ғылымы мен теориясына байланысты шетелдік және отандық ғалымдардың зерттеулері, Ш.Айтматов шығармашылығы мен оған өзіндік бағасын берген ғалымдардың тұжырымдары, әдеби білім берудің мемлекеттік бағдарламалар, ғылыми монографиялар мен оқулықтар және оқу құралдары.

**Зерттеудің көздері**: зерттеу мәселесіне байланысты әдебиеттанушы ғалымдардың, философтардың еңбектері; ғылыми басылымдар материалдары мен отандық және шетелдік зерттеуші ғалымдар еңбектері дисертанттың зерттеушілік тәжірибесі. Атап айтқанда, Ш.Айтматов шығармашылығына байланысты фольклорлық сюжеттерді қарастырғанда фольклорлық еңбектерден М.Әуезов, Қ.Жұмалиев, Е.Ысмайылов, Ә.Қоңыратбаев, Б.Кенжебаев, М.Қаратаев, С.Қирабаев, З.Қабдолов, И.Конрад, И.Г.Неупокоева**,** М.Дүйсенов, Р.Нұрғали, С.Қасқабасов, Ж.Дәдебаев, Б.Майтанов, С.Негимов, Д.Ысқақұлы, С.Қондыбай, А.Мәуленов, Ж.Құралай, Ж.Аймұхамбет және т.б. еңбектеріне шолу жасалды. Сондай-ақ Айтматов туындыларына әдеби-теориялық талдауды жасауда әдебиеттанушы ғалымдар С. Асылбекұлы, Б.Әбдіғазиұлы, Б.Омарұлы, У.Қалижанұлы, Б.Сманов, Б.Жұмақаева, С.Мақпыров, Г.Орда, А.Ісмақова, А.Таңжарықова, К.Медеубаева және тағы да басқа зерттеуші ғалымдардың еңбектері басшылыққа алынып, мәтін талдаудағы теориялық тұжырымдары негізге алынды.

**Зерттеу әдістері** Зерттеу жұмысын жазу барысында негізге алынған міндеттерді жүзеге асыруда интерпретация, салыстырмалы типологиялық, тарихи-әдеби, психологиялық, семиотикалық, объективті-саралау, жинақтау, даралау әдістері қолданылады. Сондай ақ, қазіргі кезеңдегі әдеби білім берудің мемлекеттік стандарты, оқу тұжырымдамалары, бағдарламалар, оқулықтар, оқу құралдары, оқытудың жаңа технологиялары туралы ғылыми-теориялық еңбектер және зерттеуші ғалымдардың жазушы туындыларында көтерілген философиялық тұжырымдары турасындағы зертемелер мен зерттеу еңбектері басшылыққа алынды.

**Зерттеу кезеңдері:**

**1-кезең (2017-2019 жылдар)** зерттеу жұмысының тақырыбы, мақсаты мен міндеттері, бағыты мен жоспары анықталды. Зерттеу жұмыстарына байланысты әдебиеттану, философия, филология салалары бойынша көптеген еңбектер жинақталып сараланды. Қазақ әдебиетінің тарихы, Әдеби байланыс және Ш.Айтматов шығармашылығына қатысты жүргізілген ғылыми еңбектер қарастырылды. Осы бағыттар бойынша жүргізілетін ғылыми жұмыстардың мақсаттары мен міндеттері айқындалып, белгіленді.

**2-кезең ( 2020-2021 жылдар)** диссертация жұмысының жоспарына сай, бірінші және екінші тараулар бойынша жұмыстар жүргізілді. Шыңғыс Айтматов шығармашылығының бағыттары айқындалып, теориялық тұрғыда негізделді. Зерттеу жұмысының мазмұнына сай жүргізілетін жұмыстар айқындалып, нәтижесінде ғылыми мақалалар әзірленді.

**3-кезең (2022-2023 жылдар)** әдеби байланыстар контексіндегі Айтматов туындыларының рөлі барысында ғылыми тұжырымдар жасалынды. Қол жеткізген зерттеу жұмысының негізінде көптеген еңбектер сараланып қорытынды жасалынды.

**Зерттеудің ғылыми жаңалығы:** Зерттеу жұмысының ең басты жаңалығы диссертацияның алғаш зерттелуі және төмендегідей ғылыми жаңалықтарға қол жеткізілді:

– Ш. Айтматов туындыларында көрініс тапқан аңыз бен шынайы қоғам арасындағы идеялық тұтастық тұрғысынан түйінделген негізгі көзқарастарды ғылыми-теориялық тұрғыдан саралап, қазақ жеріндегі тарихи оқиғалар арқылы көтерілетін гуманистік идеяларды айқындау;

– Қырғыз жазушысының туындыларындағы психологиялық параллелизмді, суреткерлік шеберлікті, сан түрлі адамдардың мінез-құлық ерекшелігін, психологиясын, өмірден азап шеккен жандардың трагедиялық жағдайын даланың табиғат көріністеріне салыстыра бейнелеу шеберлігін ғылыми-теориялық тұрғыда зерделеу;

– Қазақ тақырыбы арқылы көрініс тапқан Ш. Айтматов шығармаларындағы түпкі идеяның арқауына айналған түркілік дүниетанымды студент-жастарға насихаттау;

– Ш.Айтматов шығармашылығын оқыту арқылы студенттердің бойына отансүйгіштік, адамгершілік, ізгілік қасиеттерін сіңіріп, олардың кәсіби құзыреттіліктерін қалыптастырудың теориялық тұжырымдарын анықтау.

**Теориялық маңыздылығы:** Ш.Айтматов шығармашылығындағы қазақ тақырыбын ғылыми тұрғыда зерттеу арқылы қазіргі білім беру жүйесіне бауырлас халықтардың тарихы мен әдебиетін және мәдениетін танып-түйсініп, салт-дәстүрлерімізді құрметтейтін бәсекеге қабілетті жас мамандардың құзыреттіліктерін қалыптастыруға ғылыми-теориялық негізі жасалынады. Зерттеу жұмысының теориялық нәтижелерін қазақ әдебиетін оқыту әдістемесіне қатысты әдіснамалық, ғылыми-теориялық зерттеулер жүргізуде пайдалануға болады.

**Практикалық маңыздылығы:** Жұмыстың нәтижелерін «Түркі халықтары әдебиеті», «Қазіргі кезең әдебиеті», «Әдеби байланыс», «Орта мектепке арналған қазақ әдебиеті» пәндеріндегі Ш.Айтматов шығармашылығына қатысты «Айтматовтану», Тұлғатану» курстарында, ОБӨЖ және БӨЖ сабақтарындағы жазба жұмыстарына, семинар, лекция сабақтарына пайдалануға болады.

**Қорғауға ұсынылатын негізгі ережелер (дәлелденген ғылыми гипотезалар және жаңа білім болып табылатын басқа тұжырымдар):**

1. Жалпы Ш.Айтматов туындылары өзіндік ерекшелігімен, өзіндік жаңа бағытымен қазақ прозасын жаңа көкжиекке көтеруге елеулі үлес қосты. Әсіресе, қазақ әдебиетінің негізін қалаған әдебиет алыптары Ж.Аймауытов, Б.Майлин, М.Әуезов секілді қазақ классиктерінің даңғыл жолының арнасын кеңейтіп, туыстық байланысты айқындайдыт ауыз әдебиетінің үлгілерін жаңаша мазмұнда танытты. Туындыларында көтерілген адам санасының тұйықталуы мен жалпыадамзаттық құндылықтар, кешегі мен бүгіннің тартысы, ұрпақ санасының оянуына оң әсер етті;

2. Бүгінгі қоғамда бой көтеріп отырған ұрпақтың ұлттық болмыстан ауытқуы, өзге мәдениеттің кірігуінің кесірінен жастар санасының тұйықталуы, тіл-діл мәселесі сияқты қоғамдағы өзекті мәселелер жазушы туындысының өміршеңдігін байқатты;

3. Көркем әдебиеттің негізгі тақырыбына айналған ғаламдық жылыну, жекелеген ұйымдар арасындағы саяси текетірес, әлемдік аренада сыңаржақ ойлардың бой көтеруі сияқты өзекті мәселелер Шыңғыс Айтматов туындыларын ғылыми-зерттеуге ықпал етті;

4. Ш.Айтматов еңбектері арқылы мазмұны тереңдей түскен қазақ даласында орын алған тарихи оқиғалар тарихи деректермен салыстырыла отырып ғылыми тұрғыда қайта сараланды;

5. Қазақ тақырыбына байланысты Ш. Айтматов туындыларын теориялық талдау барысында, қазақ-қырғыз ұлыстарының ұлағат биігінен орын алған ортақ мұраларды негізге ала отырып тұжырымдар ұсынылды.

**Диссертация құрылымы**: диссертациялық жұмыс 120 беттен, кіріспеден, екі тараудан, қорытынды және пайдаланылған әдебиеттер тізімінен тұрады. Кіріспеде зерттеу жұмысының өзектілігі айқындалып, ғылыми апараты, мақсаты, міндеті, болжамы, теориялық негіздері, зерттеу көздері, негізгі кезеңдері, ғылыми жаңалығы қарастырылған.

**Әдеби байланыстар контексіндегі Ш.Айтматов шығармашылығы** деп аталатын бірінші тарауда әдебиеттану ғылымындағы әдеби байланыстардың зерттелу жайы мен қазақ-қырғыз әдеби байланысы сөз болады. Сонымен қатар қазақ-қырғыз әдеби байланысындағы Ш.Айтматов шығармашылығы мен оның қазақ әдебиетіндегі орын жайында зерттеуші ғалымдардың ғылыми пікірлері негізінде тұжырымдар жасалынады.

**Ш.Айтматов шығармашылығындағы қазақ-қырғыз халықтарының дүниетанымдық үндестігі** деген екінші тарауда қаһармандардың іс-әрекеті арқылы оқырманына ой салатын және қазақ даласы мен ертедегі аңыз желісі арқылы жазушының түпкі идеясын айқындайтын туындылары жан-жақты талданады.

**Қорытынды.** Зерттеудің негізгі қағидалары мен нәтижелері тұжырымдалады.

**Зерттеу жұмысының жариялануы мен мақұлдануы**. Диссертациялық жұмыстың мазмұны мен нәтижелері бойынша отандық және шетелдік басылымдарда барлығы 8 ғылыми мақала жарық көрді. Солардың ішінде түрлі халықаралық ғылыми-теориялық конференциялар мен симпозиумдарда – 4 мақала, ҚР Ғылым және жоғары білім министрлігі Білім және ғылым саласындағы сапаны қамтамасыз ету комитеті бекіткен ғылыми басылымдарда – 3, Халықаралық рецензияланған Scopus/Web of Science ғылымометриялық дерекқорына енетін журналдарда –1 мақала жарияланды. Атап айтқанда:

1.Қазақ-қырғыз әдебиетіндегі ұлттық идея мен әдеби-көркемдік байланыстар/ –Алматы: Абай Ат.ҚазҰПУ. Хабаршысы. Филология сериясы. №4 (66), 2018. - 64-68 бб.

2.Үндестік үйлесімі (Ш. Айтматовтың «Жәмила» повесінің қазақ туындыларымен үндестігі)// – Алматы: Қазақстанның ғылымы мен өмірі, №7 (70) 2018. -156-160 бб.

3. Ш.Айтматов шығармаларындағы ғаламдық мәселелер// – Алматы: Абай ат. ҚазҰПУ Хабаршысы, Филология ғылымдарының сериясы, №4 (70), 2019. -306-311 бб.

4. Wolf Imagery in London’s White Fang and Aitmatov’s Plakha novels. Novitas-ROYAL (Research on Youth and Language), 18(1), 88–98. <https://doi.org/10.5281/zenodo.10987243>

5. Ш.Айтматов шығармашылығындағы адам және табиғат// Халықаралық ғылыми-теориялық конференция «ХХ ғасыр басындағы жазу реформасы: Телжан Шонанұлы мұрасы» – Алматы: А.Байтұрсынұлы атындағы Тіл білімі институты, 2019. – 92-96 б.

6. Гуманизм и Ч.Айтматов// «Эффективные инструменты современных наук – 2019». Сборник материалов XV Международной научно-практической конференции Прага, 2019. Ст. 111-121.

7. Человек и природа в творчестве Ч. Айтматова// «ОБРАЗОВАНИЕ В XXI ВЕКЕ». Сборник материалов III Международной научнопрактической конференции (г. Москва, 28-29 февраля 2020 года) – М.: Издательский дом «Развитие образования», 2020. Ст. 378-383.

8. Тамыры терең байланыс// Халықаралық симпозиум «Бабалар сөзі – рухани жаңғырудың қайнар көзі» – Алматы: Абай атындағы ҚазҰПУ, 16-17 мамыр 2019 ж. – 254-258 бб.

1. **ӘДЕБИ БАЙЛАНЫСТАР КОНТЕКСІНДЕГІ Ш.АЙТМАТОВ ШЫҒАРМАШЫЛЫҒЫ**
   1. **Қазақ әдебиеттану ғылымындағы әдеби байланыстардың зерттелу жайы**

Әдебиет – халықтың рухани асыл қазынасы десек, сол рухани асыл қазынамыз өзге халықтардың рухани дүниелерімен өзара байланысы, алмасуы көркемдік даму мен әдеби үдерістің заңдылығы екені сөзсіз. Бұл үдеріс қай заманда болмасын ел мен елді, мәдениет пен мәдениетті тоғыстыруда өзіндік құнын төмендеткен емес. «Әдебиет пен өнер шығармаларының адамзат ой-санасына ететін әсері тарихтан белгілі. Халық қашанда көркем әдебиеттің қаһармандарын үлгі тұтады, идеясынан нәр алады» [1, б.7], – деп академик С.Қирабаев айтқандай, әдеби алмасулар әдеби байланысты дамытып қана қоймай, жалпы ұлттық мәдениет пен әдебиетке тың серпін беріп, жаңа көркемдік ағымдардың пайда болуына ықпал етеді. Яғни бір елдің құнды мұрасын таныту арқылы әлемдік өркениетке жаңа мазмұндағы құнды дүниелер әкеледі. «И.И.Конрад әдеби байланыс жайында: Бұл процесс жалпы мағынасында алып қарағанда бір әдебиеттің екінші әдебиет әлеміне кірігуі болып табылады», – деп сөз мәдениетінің халықтар достығына тигізер ықпалын зор деп көрсеткен болса, Р.Нұрғали: «Қай кезеңде болмасын ешбір елдің әдебиет пен өнері, томағы-тұйық қалпында, ұлттық шеңбердің ішінде жетілген емес. Туған топырақтан жаратылған ұлттық өнер өзге жұрттың озық асыл қазыналарынан нәр алып, байығанда ғана өркен жаймақ» [2, б.5], – деп тұжырым жасайды. Әдебиеттанушы ғалымдар көрсеткендей қазақ әдебиеті әлемдік әдебиеттің бір бөлшегі. Ол ұдайы даму үстінде болуы үшін әлемдік әдебиетпен үндестікте болуы шарт. Ол үндестік ұлттық әдебиеттің әлемдік әдеби процесстен қалыс қалмауын қамтамасыз етеді. «Әдеби байланыс туралы академик М.Б.Храпченко: «Әр түрлі дәуірде және әр түрлі елдерде өмір сүрген жазушылар шығармаларындағы ұқсастық, сюжеттік оқиғалардың қайталануы жазушы туындыларындағы жақындық пен жекелеген әдебиеттердегі өзара байланыс» [3, б.65] десе, «Әдебиеттану терминдер сөздігінде» «Әдеби байланыс – ұлттық әдебиеттер арасындағы көркемдік дәстүрлер жалғастығы, ықпалдастығы. Әдеби байланыс нышандары жазушының қалыптасқан әдеби дәстүрлерге табан тіреуінің нәтижесінен, сондай-ақ тамырлас әдебиеттер арасындағы ұқсастықтан туындайды» [4], – деген болатын.

Сөз өнері ғылымында әдеби байланысты зерттейтін арнайы – салыстырмалы әдебиеттану, яғни Салыстырмалы-тарихи әдебиеттану саласы қалыптасты. Бұған алғашқылардың бірі болып И.Г.Гердер мен И.В.Гете назар аударды. «Жекелеген әдебиеттердің бір-біріне әсерін тарихи-әдеби процестің бір бөлігі ретінде тарихи поэтикада қарастырылады. Ал орыс әдебиетінің көрнекті өкілдері А.Н.Веселовский, В.М.Жирмунский, М.П.Алексеев, Н.И.Конрад еңбектерінде ә.б. мәселесі жан-жақты талданады [5].

Әдебиет зертеушісі И.Г.Неупокоеваның әдеби байланысты үш түрге бөліп қарастырған еңбгіне басшылыққа алар болсақ, ғалым әдеби байланысты біріншіден, тарихи тағдырлар бойынша, яғни заман ағымына қарай, тарихы қалыптасу кезеңі жақын елдердің әдебиеті, екіншіден бір-біріне тарихы ортақ, ұқсас өте жақын елдердің әдебиеті, үшіншіден тілдері әртүрлі халықтар әдебиеті деп қарастырады. Осы үш тармаққа бөлінген, әлем халықтарының жүріп өткен тарихынан сыр шертетін құнды дүниелері айналып келіп, тұтас әлем әдебиетін құрайды. Жер жүзін мекендеген халықтардың рухани дүниелерін танып, оны өз халқының игілігіне жұмсаған жандар да аз емес. Мысалға айтар болсақ, адамзат мәдениетінің өркендеуіне өлшеусіз үлес қосқан Әбу-Насыр әл-Фараби кезінде Шығыс мәдениетімен сусындаса, кейіннен оның еңбектері тұтас Шығыс пен Батыс өркениетін байланыстыра білгені ақиқат. Ал кешегі тарихи дүрбелеңмен орыс империясының бір бұтағына айналған қазақ даласына орыс әскерлері ғана емес, сонымен қатар орыс мәдениеті қатар енді. Айталық, ХІХ ғасырда қазақ балаларына білім нәрін сеуіп, алғаш әліпбидің негізін қалаған Ыбырай Алтынсарин, ең алғаш қазақтан шыққан саяхатшы, этнограф-ғалым Шоқан Уәлиханов, күллі адамзатты парасат биігіне шақырған Абай Құнанбаев сияқты ғұлама ғалымдарымыз төл әдебиетімізден кейін орыс әдебиетімен сусындады. Орыс әдебиеті арқылы әлем әдебиетінің жауһарларымен етене танысты. Қазақ даласына алғаш келген мысал өлеңдер, прозалық жанрдағы туындылар түптеп келгенде орыс әлемі арқылы қазақ даласында қанат жайды. Ал өз кезегінде қазақ даласына енген орыс зиялылары да біздің әдебиетімізді жете тани түсті. Мәселен В.А.Ушаковтың «Қырғыз-қайсақ», В.И.Дальдың «Бикей мен Мәулен» туындылары қазақ өмірінен сыр шертеді. Ал Ресейдегі әйгілі шаруалар көтерілісінің көсемі Е.И.Пугачев туралы мәліметтер жинау мақсатында Орынбор мен Омбыға арнайы келген А.С.Пушкин «Қозы көрпеш – Баян сұлу» үзіндісін хатқа түсіріп, өзімен бірге ала кетеді. «Қазақ қашан да мүдірмей сөйлейді, тіпті жай әңгіменің өзін де, оның сөз ағыны ырғаққа құрылып, өлең сияқты естіледі» [6, б.323], – деп қазақ фольклорын Ш.Уәлихановтан кейін жіктеп, талдаған екінші ғалым В.Радловтың өзі осылай пікір қалдырған. Міне, өзге халықтармен тығыз қарым-қатынас орнату, достық байланыста болу, жақсыны үйрену, үйреніп қана қоймай соны өз елінде дамыту, өркениетке жол ашу секілді тың бастамалар да, мәдени-әдеби байланыстар негізінде жүзеге асты. Орыстың философ-жазушысы Лев Толстойдың шығармаларымен сусындап, оның озық туындыларынан рухани азық алған Шәкәрім Құдайбердіұлының:

«Танбаймын шәкіртімін Толстойдың,

Алдампаз арам сопы, кәпір қойдың.

Жанымен сүйді әділет, ардың жолын,

Сондықтан ол иесі терең ойдың» – [7, б.187], –

деген жыр жолдары орыс пен қазақ әдеби байланысы туралы сөзіміздің нақ дәлелі екені ақиқат.

«Әдебиеттердің өзара байланысын күшейтудің ең ұтымды жолы – аударма. Түпнұсқаның ажары мен асылын толық жеткізе алған аударманың танытқыштық, тәрбиелік қызметі ерекше» [6, б.266]. Жалпы, ХІХ ғасырда бұл әдеби жанрдың қазақ даласына енуіне ықпал еткен тұлғалар Ыбырай Алтынсарин мен Абай Құнанбаев. Қазақ халқының ұлттық мақтаныштары Ш.Уәлиханов, Ы.Алтынсарин, А.Құнанбаевтар – осы революцияшыл демократтық орыс гуманизмінің жемісі [8, б.41]. Мәселен, Алтынсариннің көркем прозасына Л.Толстой мен К.Ушинскийдің педагогикалық идеясының ықпалы зор. Ы.Алтынсаринның балаларға көптеп тәлім беретін әңгімелері, өлеңдері мен аудармаларының көбі орыс әдебиеті ақындарының туындыларымен үндес. Ал Абай Құнанбаев тек Батыс әдебиетін ғана емес, Шығыс әдебиетін де жетік меңгерген. Оның ең алғаш рет қазақ даласына жол тартқан поэмалары, өлеңдері еркін аударманы негізге алған. Ол назирагөйлік дәстүрмен аударуда Шығыс жауһарларын қазақ ұғымына лайықтап, түсінікті етіп жеткізген. Мәселен, ойшыл, хакім Абайдың «Мағсұт» поэмасы да Шығыстық үлгіге тән туынды. Осы поэмаға үндес орыс классигі И.В.Тургеневтің «Шығыс аңызы» тақырыбындағы шығармасы бар. Екі жазушы да бұл тұста назирагөйлік бағытты назарға алғанын толық айта аламыз «Екі туынды арқауы да «мың бір түндегі» Хасан шебер басындағы оқиғадан алынғаны анық. Тургенев қысқа әңгіме жазса, Абай поэма қалдырған» [2, б.4]. Назирагөйлік дәстүрдің табиғаты мен ерекшелігі жөнінде И.С.Брагинский: «Ремесленник лишь подражал, более или менее искусно. Мастер соревновался. При этом он ставил себе более трудные условия, чем если бы создавал новые самостоятельные образы, как это делает обычно западний писатель» [6, б.275], – деп тұжырым жасайды. Шығыс әдебиетімен арадағы байланыс сонау ертеде екені ақиқат. Оның тағы да бір дәлелі, түркі мен иран халқының өткенінен хабар беретін «Авеста» туындысы. Сондай-ақ парсының атақты ақыны Фердоусидың «Шахнама» дастанында да иран-түркі халықтарының байланысы сөз болады. Бұл жайында академик М.Әуезов: «Батыр Рүстемнің аты – қазақ ортасында көп заманнан жайлаған даңқты ат» деп, жалпы қазақтың жырының алғашқы бастауын көрсетіп берген болатын» [9, б. 24]. Осы тұжырымды негізге алсақ Т. Ізтілеуовтің «Рүстем-дастаны» атақты «Шахнама» ізімен назирагөйлік жолмен жырланды деуге болады.

Қазақ әдебиетінің түбі бір түркі халықтарымен рухани байланысы тарихы тым тереңде. Бірі мен бірі жақын орналасқан, тілі мен ділі ұқсас халықтардың «төсекте басы қосылмағанымен, төскейде малы қосылып», халықтар арасындағы алыс-беріс, барыс-келістің барысында аралары алшақтамай осы күнге дейін жалғасын тауып, дамудың жаңа көкжиегіне көтерілді. Қазақ халқының төл мұрасы жазу-сызу болмаған заманда ауыздан-ауызға кең тараған дала әдебиетінің өзі бауырлас халықтар арасында жалғасын тауып, туыстықтың жолын жалғап жатты. Түркі халықтарындағы эпостық, лиро-эпостық жырлар мен халқымыздың батырлық дастандарындағы үндестіктер осыны аңғартқандай. Тарихтан белгілі қазақ халқы өз алдына дербес ел болып ХV ғасырда құрылғанға дейінгі аралықта осы түркі халықтарының бір бұтағы болып қазанында қайнап жатты. Олай дейтініміз, бүгінде ежелгі дәуір әдебиеті деп арнайы оқытылып жүрген әдебиеттің бір саласы түбі бір түркі халқына ортақ мұра. Тарихтан білетініміздей, ол құнды еңбектер кешегі Алтын Орда дәуірінде және одан бұрынғы түркі тайпаларының қағанат болып бірккен ел болған кезінен бері бізге жеткен дүниелер. Сондықтан бұл дәуір әдебиетіндегі мұраларды жекелеген бір елге теліп қарауға болмайды. Бұл жайында академик Р.Бердібаев: «Сан ғасырлық дәстүрі бар Орта Азиялық түркі тілдердегі әдебиет өзбекке де, қазаққа да, ұйғырға да, қырғызға да, түркіменге де ортақ. Замандар бойында бұл әдебиет осы халықтардан шыққан дарынды адамдар еңбегімен көркейіп келген [6, б. 262], – деп пікір білдірсе, академик С.Қирабаев «Қазіргі қазақ әдебиетінің ұзақ даму жолын шолып қарасақ, оның бай фольклорына қоса ерте ғасырлардан бастап-ақ түркі тектес халықтармен ортақ әдебиет жасағанын көреміз» [2, б. 10], – деп түбі бір түркі халқына көне дәуір мәдениеті ортақ екенін нақтылап кетеді. Қазақ ауыз әдебиетінің алтын маржаны саналатын жыр-дастандар, миф-аңыздардың өзге түркі халықтарында айна қатесіз көрінуі сондықтан. Мәселен, төл әдебиетіміздегі миф-аңыздар мен дастандар өзбек әдебиетінің де құнды жауһары. Мұның бір себебі ежелден орын алған типологиялық жақтан десек, екінші бір себебі ежелден келе жатқан контактілік байланыстың да ықпалынан. «Қазақ халқының құрамына енген басты рулардың қай-қайсысы да өзбек арасынан табылады. Түптеп сұрастырып келсең, ежелден желі тартып жатқан арағайындықтың ақиқатына қаныға түсесің [6, б. 262].

Ауыз әдебиетіндегі батырлық дастандар, ғашықтық жырлар, кіші жанрлар болсын туыстас халықтардың тарихын үндестіріп жатты. Мәселен, қазақтың көне аңыздарында бар өмірін туған халқының тыныштығы мен бейбіт өміріне арнап, қой үстінде бозторғай жұмыртқалайтын жерұйықты іздеген философы Асан Қайғы тәжік халқының «Алтын қыстақ» әңгімесінің идеясымен ортақ. Ауыз әдебиетіміздегі аңыздарда кездесетін Қожанасыр туралы көркем-сатиралық шығармалар әдеби байланыс негізінде шығыс жауһарлары арқылы келгені анық.

Сонымен қатар астарлы сөз, ащы әжуа, адам бойындағы келеңсіз кемшіліктерді сынау, күштінің әлсізге қысым жасауына, әділетсіз, қайырымсыз жандардың қара халықты қанауына тойтарыс беру арқылы әділетті қоғамның үстемдік құруын қалаған халық қиялынан туған біздің әдебиетіміздегі «Алдар көсе» сияқты күлдіргі кейіпкерлер түркі халықтарында да кездесіп, туындыларында көрініс тауып жатты. Мысалға алар болсақ, түркімен әдебиетінде «Кемине» [10, б. 12], – деген күлдіргі кейіпкер мен «Алдар көсенің» образдарында ешқандай алшақтық жоқ. Кемине де түркімен халқының әділетсіз қоғамға қарсы халық қиялынан туған, халықтың барлық арман-тілегін бір адамның бойына жинақтаған, әділетсіздік пен қанаушылықтың қас жауы бола білген дала комиссары. Бұл халықтың ауыз әдебиетін көз жүгіртсек, Кемине сопы мен Алдар көсенің ұқсастығы түбі бір халықтардың тамырын тереңге жайған мәдениеті мен әдебиетінің жақындығынан деп қарауымызға болады. Сондай-ақ фольклорда кездесетін әдеби үндестік тек бұл кездескен дүниелермен ғана тоқталып қалмаған. Себебі тұрмыс-салт жырлары мен ауқымы кең үлкен эпостық жыр-дастандарымызға дейін бір-бірімен терең ұштасқан. Ауыз әдебиетінің кіші жанрлары – мақал-мәтелдер мен жұмбақ-жаңылтпаштардың өзі түбір бір түркі халықтарының рухани мәдениеті бір-бірінен алшақ емес екенін аңғартады. Мәселен, түркімен халқының «Ақымақтың баққаны – желік, молданың баққаны өлік» [10, б. 18], – деген нақылы қазақтың «Өлімді жерде – молда семіреді» деген қанатты сөзінің сыңар қанатындай десек, кешегі ХХ ғасырда өмір сүріп, артына мәңгі өлмейтін терең философиялық еңбектер қалдырған хакім Абайдан кейінгі әдебиет алыптарының осы саладағы өлшеусіз еңбектері бұл байланысты одан әрі тереңдете түсті.

Әдебиет пен мәдениет бір-бірімен сабақтасып, біте қайнасып жатқан жердің халықтары да бауырластық, достық көзқараста болады. Өйткені халықтар арасындағы татулық байланыстың себепкері, екі араның алтын көпірі ол – әдебиет екені сөзсіз. Оның бір дәлелі кешегі Кеңес Одағы атанған алып қызыл империя 70 жыл бойы әлем мойындаған орасан күшке осындай идеологияның арқасында қол жеткізіп отырды. Алып держава өзінің қарамағындағы халықтардың етене араласып, тығыз қарым-қатынаста болуын жолға қоя білді. Әсіресе, құрамындағы халықтардың арасындағы ынтымақ пен бірліктің салтанат құруына аямай күш салды. Одақ құрамындағы ұлттардың өркендеуі, бір тілекпен еңбек етуі – Кеңес Өкіметінің басты қағидасы болды. Сондықтан олар халықтар достығын – кеңестік жүйенің қозғаушы күші ретінде насихаттап, мәдени-экономикалық, саяси байланыстардың нығая түсуін көздеді. КСРО құрамындағы ұсақ ұлттардың тарихын жете зерттеп, олардың түрі, ділі басқа болса да, тілегі мен жүрегі бір ұлтқа айналдыру мақсаты күн тәртібінен түскен жоқ. Әсіресе, Одақ көлемінде жарияланып тұрған «Дружба народов», «Халықтар достығы» журналы да, Орталыққа қызмет еткенімен, халықтар арасындағы байланыстың дамуына өлшеусіз үлес қосты. Халықтар арасындағы жақындықты дәріптейтін әдеби байланыс осы тұста аса бір қарқын алды. Атап айтар болсақ, түрлі форматтағы мәдени іс-шаралар мен конференциялар, онкүндіктер мен кездесулер үнемі ұйымдастырылып, бірінің құндылығын екіншісі терең таныуға мүмкіндік беріп жатты. Әдеби онкүндіктер мен мәдени іс-шаралар Одақ құрамындағы халықтардың терең араласып, бір-біріне деген бауырмалдық сезімінің оянуына ықпал етті. Халықтар достығын тереңдетуді Кеңес Одағы «Ұлы октябрь» жемісінің бірі санағанын, қалам ұстаған жазушыларымыздың халықтар арасындағы достық пен татулықты жыр еткен шығармаларынан аңғарамыз. Атап айтар болсақ: проза саласында халықтар достығын алғаш болып шебер суреттеген жазушылардың бірі Бейімбет Майлин. Оның «Азамат Азаматович» романында ұнамды кейіпкерлерінің бірі Алекссеев арқылы орыс халқының адал ұлының бейнесін жасады. Коммунист Алексеев қазақ еңбекшілерімен ынтымақтаса отырып, Қазақстанда Октябрь революциясының жеңісін баянды ету үшін бүкіл күш-жігерін жұмсайды» [11, б. 267]. Оның Алекссеевпен достасу Азаматты кеңестік жүйенің жарқын болашағына қарай бағыттап, ел құрметіне бөленер тұлға болуына ықпал етуін халықтар арасындағы ұлы достықтың символы ретінде көрсеткен. Қызыл империяның бұл идеологиясы халықтар арасындағы байланыс пен достықтың берік орнап қана қоймай, сонымен қатар кеңестік қоғамның одан әрі қанатын кеңге жаюына да септігін тигізіп жатты.

Сол дәуірдің әдебиетіне көз жіберер болсақ тек қана Бейімбет Майлиннің туындылары ғана емес сонымен қатар, Саттар Ерубаевтың «Менің құрдастарым» [12], Сәбит Мұқановтың «Бөтагөз» [13], Хамза Есенжанованың «Ақ Жайық» [14], Ғабит Мүсіреповтың «Оянған өлке», «Қазақ солдаты»[15], Ғабиден Мұстафиннің «Қарағанды» [16], Тахауи Ахтановтың «Қаһарлы күндер»[17] романы мен тағы да басқа жазушыларымыздың туындылары халықтар достығын жырлауға арналған шығармалар болды десек артық айтқандығымыз емес. Кеңестік жүйе осындай алуан-алуан тақырыптардағы дүниелер арқылы тұтастай халықты бір тудың, бір идеологияның, бір партияның астында біріктірді. Бұл – саяси да рухани жағынан жан-жақты қаруланған алып империяның көкжиекке құлашын еркін сермеуіне жағдай жасады.

Қазақ жазушылары – С.Сейфуллин, І.Жансүгіров, М.Әуезов, С.Мұқанов, Ғ.Мүсірепов және тағы басқа қаламгерлер М.Горькийден бастап, М.Шолохов, А.Фадеев, Л.Соболев, Ғ.Тоқай, Р.Ғамзатов, Ш.Айтматов сияқты туыстас халықтар әдебиеті өкілдерімен рухани байланыста болып, төл әдебиетіміздің қанаты кеңге жайылуына мұрындық болды. Әсіресе, орыс әдебиетінің Абайдан бастау алған достығы, Кеңес дәуірінде шарықтау шегіне жетіп, оқырман қауым ауқымды дүниелермен қауышып жатты [18, б. 117]. Бұл дәстүр қазақ әдебиетінің Өзбекстанда да кеңінен насихатталуына ықпал етті. Әсіресе, М.Әуезовтің туындылары көрші елде кеңінен насихатталды. Атап айтар болсақ, 1964 жылы ұлы жазушының «Көксерек» повесін С.Анарбаев аудармасында жеке кітап болып басылып шықты [19, б. 3]. одан бөлек ұлы жазушы өз кезегінде туыстас түркі халықтарының төл мұрасының кеңінен танылуына да бауырластық қамқорлығын аямады. Әсіресе, әдебиет айдынына енді қадам басқан туыстас халықтардың қаламгерлерінің қадамын нықтап, қанатын қатайтуына да бар ықыласымен атсалысты. Олай дейтініміз, қазақ халқы классигінен айырылғанда, онымен жақын байланыста болып, інісіндей болып кеткен өзбек жазушылары:

«Өзі-дағы ер еді ғой қазақтың баласы,

Көз жұмды ол, құлазыған төңірекке қарашы.

Ағарсаңшы қайтадан сен, қырау басқан самайым,

Данасынан айырылды ғой біздің қазақ ағайын...

Ондай аға енді қайдан табамын», [19, б. 3], – деп қимай, бауырмалдық ниетпен, арнауын арнап жатты.

КСРО билігі тек зиялы қауымға жоғарыда айтып кеткендей достықты ту ететін том-том кітаптар, көлемді шығармалар жаздырумен ғана шектелмей, одақ құрамындағы халықтардың рухани байланыс жасауына да ықпалын тигізді. Бұрын тек көзі ашық, оқыған азаматтар ғана танып білетін мемлекеттердің шығармаларын әдеби алмасу арқылы тұтас халықтарға таныта білді. Тек танып қана қоймай, бауырластық пен сыйластықтың дара жолы қалыптасты. Міне, осыдан халықтар арасындағы алтын көпірдің орнауына әдеби байланыстың қосар үлесі өлшеусіз екенін тағы да бір ұғынғандаймыз.

«Мәдeниеттi aдам бoлып тәpбиеленуге eкі құдіpеттi күш әсeр етеді. – Көркемөнер мен ғылым, бұл екеуiмен де кітaп бетінде дидaрлаcасың», – деп Максим Горький айтқандай, екі елді жақындастыратын да, алшақтататын да әр халықтың рухани дүниесі екені айдан анық.


Ал қазақ пен қырғыз халқына келер болсақ, бұл туыстас екі халықтың тығыз қарым-қатынаста етене жақындығы тіптен бөлек. Сонау ықылым заманның өзінде-ақ ауылы аралас, қойы қоралас болған бауырлас халықтардың рухани, мәдени, әдеби жалғастығының тамыры тым тереңде жатыр. Тілі мен діні, әдет-ғұрпы мен салт-дәстүрінде ешқандай айырма жоқ Алатаудай алып інгенді қатар еміп, алып бәйтеректің қос бұтағындай жайқалған екі халық татулық пен достықтың, ағайындық пен бауырластықтың туын жыққан емес. Бұл бауырлас халықтардың тамаша ауыз әдебиеті, аңыз әңгімелері мен жыр-дастандарының өзінен бастау алып, туыстық байланыстың тым әріде жатқандығын аңғартады.

* 1. **Қазақ-қырғыз әдебиетіндегі контактілік және типологиялық байланыстар**

Туыстан бір түбірден тараған түркі халықтарының ішінде ежелден қазақпен тарихы бір ел қырғыз халқы. Тіпті екі халықтың түп байланысы тым тереңде. 1000 жылдан аса жүріп өткен тарихымыз куә десек артық айтқандығымыз емес. Сонау ертеден қозғасақ, бастау бұлағы «Манас» дәуірінде жатыр. Ғасырдан-ғасырға жалғасқан әдебиет пен мәдениеттегі туыстық байланыс екі халықты ертегіде суреттелетін қанатты тұлпардың қос қанатындай етіп көрсететіні ақиқат. Өйткені түркі мемлекетінің бай тарихына сапарлап, өткенін парақтасақ та, тіпті кешегі патшалық Ресей мен КСРО зерттеушілерінің еңбектеріне көз жүгіртсек те, екі халықты бірінен-бірін бөліп жармағанын аңғаруға болады. Сол себепті сонау ықылым заманның өзінде-ақ «ауылы аралас, қойы қоралас» болған бауырлас халықтардың рухани, мәдени, әдеби жалғастығының тамыры күні бүгінге дейін үзілген емес. Тілі мен діні, әдет-ғұрпы мен салт-дәстүрінде ешқандай айырма жоқ. Ақ бас Алатауды қатар еміп, біріне-бірі қалқан болған алып бәйтеректің қос бұтағындай жайқалған екі халық достық пен татулықтың, бауырластық пен ағайындықтың жалауын жықпай, қайта қандай қиямет заманда да тағдырларын бір арнаға тоғыстыра білді. Бұл сөзіміздің дәлелі екі бауырлас халықтың тамаша ауыз әдебиеті, аңыз әңгімелері мен жыр-дастандарының өзінен бастау алып жатқандығында екені айтпаса да түсінікті.

«Достық адам арасында ғана емес, қауым, халық пен халық, тарих пен тарих достығы боп та келеді» (Үзілмес Достықтың өреніміз), деп айтылғандай, түп негізі бір қайнардан бастау алатын екі халықтың тарихы да, әдебиеті де ортақ». Біз өзіміздің тарихымыз бен әдебиемізді XV ғасырдағы қазақ хандығының құрылуымен жеке дара алып қарастыратынымыз баршаға аян. Сол хандық дәуірде өмір сүрген жыраулар поэзиясының бастауында Сыпыра, Қотан жыраулармен қатар, Асан Қайғы да орын алады. Ал бауырлас қырғыз халқы әдебиетінде де, Асан Қайғы тарихи тұлға ретінде кездескен. Бұл жөнінде, өзінің зерттеу еңбегінде Тоғатай Омаров: «*Асан Қайғы қазақ пен қырғызға ортақ тұлға. Қазақ әдебиеті де, қырғыз әдебиеті де өзінің әдеби тұлғаларын Асан Қайғыдан бастайды. Екі елде сақталған шығармалар да айна-қатесіз ұқсас*» [20, б. 181], – деген пікірінен екі халықтың орта ғасырда да ара-жігі ажырамағанын байқаймыз. Ақ басты Алатауды еркін жайлап, құлын-тайдай тебісіп, бірінің жетістігіне екіншісі шын қуанған екі халық туыстығы өзге халықтарға үлгі тұтарлықтай таңғажайып дүние. Өйткені бқазақ пен қырғыз өнер мен әдебиетте де, күнделікті тұрмыс-тіршілікте де бауырлас ағайын, ажырамыс дос, біртұтас тұлға іспетті, бірін-бірі әрқашан қуаттап, дем беріп отырады.

Жалпы қазақ-қырғыз әдеби байланысын төмендегі сызба арқылы көрсетуге болады.



Сурет 1 – Қазақ-қырғыз әдеби байланысының схемасы

Екі елдің тарихи жақындығының күні бүгінге дейін тоқырауға түспей қайта көршілес өзге халықтарды қызықтырып отыратынының себебі типологиялық және контактілік байланысымыздың тым етене болуында. Қазақ пен қырғыздың типологиялық байланысы сонау ертедегі фольклорлық ауыз әдебиеттен бастау алады. Сондықтан да екі халықтың туыстығы туралы сөз қозғалғанда олардың рухани мұраға бай ауыз әдебиетіне, фольклорға соқпай кету мүмкін емес. Өйткені ауыз әдебиеті бауырлас халықтардың елдік, дүниетанымдық, адамгершілік көзқарастарының ортақ, үндес болғанын айқындап отыр. «Қазақ-қырғыз халықтарының эпикасындағы үндестік пен ұқсастық сан тарау болып келетін өте қызғылықты құбылыс» [21]. Тек бір ғана «Манас» жырының өзі: «Әлемдік сөз өнері мұралары қатарындағы көрнекті, көлемді, ғылыми маңызды (көлемі жағынан 500 000 жол, әр нұсқада 9-10 млн. сөз қолданған) көне Еуропаның мифтерінен кем түспейтін туынды» [22, б. 135], – екі халықтың тұтас өмір тарихынан хабар береді. Сондықтан да бұл дастанды қазақ-қырғыздың ортақ тарихы десек артық айтқандығымыз емес. Өйткені жырда қырғыз елі елдік жолында қазақты бауыр тұтып, арқа сүйеуі екі халықтың арман тілегі бір арнаға тоғысқанын аңғартады. Сонымен қатар «Манас» жыры мен біздің ел ауызымен бүгінге жеткен құнды мұраларымыздың озық үлгісі Батырлар жырымен сарыны ортақ. Бұл жақын үндестік ағайынды елдің наным-сенімі мен таным-түйсігінде де алшақтық жоғынан хабар береді. «Манас» жырында бастау алатын оқиғалар, мәселен Жақыпбай байдың бір перзентке зар болуы, өзінің отын өшірмей, мына елі мен жеріне егелік ететін бір еркек кіндікті арман етуі, біздің дастандарымыздағы оқиғалармен айна қатесіз дәл келеді. Яғни бұл жерде біздің ата-бабаларымыздың «*Малды берсең қойды бер, ұлды берсең ойлы бер, болмаса өзің ала бер»* [23, б. 180], деген нақылының жәйдан-жәй айтылмағандығын ұғынамыз. Бұл жерде екі халықтың да Тәңірден ұл сұрауы, сол ұлдың ел қорғайтын азамат болуын арман етуі туыстық байланысымыз бен ұлттық көзқарастарымыздың үндестігі сан мыңдаған жылдарда жатқандығын байқатады. «Манас» жырының сюжеттік оқиғалары мен біздің жыр-дастандарымыздағы типологиялық байланысы турасында академик Рахманқұл Бердібаев «Эпос мұраты» еңбегінде жан-жақты тарқата суреттеп, тұжырымды пікірлермен дәлелдеп берген [21, б. 267].

«Манас» халықтар достығының байрағын биік ұстаған туынды. Мұнда қырғыздармен қатар қазақтар да бір қамшының өріміндей ұдайы бірге жүреді. Ендеше біздің туыстығымыздың төркіні тым-тым әріде жатыр» [24, б. 459]. Олай дейтініміз, «Манас» жырында қазақ батырлары Ер Көкше, Ер Қосай, Ер Төстіктің де кездесуі ағайынды халықтардың ел мен жер мәселесінде тілектерінің бір арнаға тоғысқанынан деуге толық негіз бар. дастанда қазақ-қырғыздың бауырластығы әу бастан-ақ көрініп отырады. Мәселен «Манастан тартып, кенже поэмалардын бардыгында кыргыз элинин калмак-кытайларга карши куреси берилет» [25, б. 4]. Олай дейтініміз, жырда қырғыз еліндегі бір жиын-тойда өздерінің шынайы пейілін танытқан ойрат-қалмақтардың іс-әрекетінен шошынған Жақыпбай бұлардың жолына тосқауыл боларлық жанашыр жандарды іздегенде іргелес жатқан қазаққа қарата:

«Қазақ-қырғыз бір туған,

Қалмақ қаптап жатқанда,

Қайтіп жатат үйінде» [21, б. 283], –

деп кісі жіберуінің өзі туыстық байланыс пен ағайындық алыс-берістің екі халықта кеңінен құлашын жайып, тілегі мен ниеті бір бауырластық пен достықты жоғары бағалағанынан. Сонымен бірге біздің батыр бабаларымыз да жырда тек кездесіп қана қоймай, ер Манастың бірге ақылына ақыл қосар, майдан даласында жанынан табылар серігі бола білгенінің өзі де типологиялық байланыстың сан ғасырдан әріде жатқандығын айқындап отыр.

Сондай-ақ жырда екі халықтың танымын дәлелдейтін ортақ байланыстар ұшан-теңіз. Айталық «Манас» дүние ешігін ашар кездегі әкесінің түс көруі, жалпы, түс көру, оны игі жақсыға жорыту түркі халықтарының дүниетанымында үлкен рөлге ие. Себебі біздің тарихымызда ел қамын ойлаған абыз-билеріміз түс арқылы болашақты болжап, соған қарай әрекет ете білген.

Манастың әкесінің көрген түсін жорыту үшін игі жақсыларды жинауының өзі біздің келтірген ғылыми дәлелдемелеріміздің дұрыс екенін негіздеп отыр. Жақып байдың түсін жорыған Байжігіт болашақ батырды: «*Бай Жақып түсі түс екен, бұл оңынан келген іс екен. Осы түсі шын болса, Ойратты басқан кісі екен*» [21, б. 269], – деп жорыуы болашақ батырдың тұлғасы арқылы бүкіл халықтың тағдырын айқындап отыр. Біздің бабаларымыздың «*Атаның баласы болма, адамның баласы бол*», деген қанатты сөзінің өзі елдікті, бірлікті мақсат еткен ұлы дастанның мазмұнын арттырып тұр.

Ал біздің қазақ жыр-дастандарында да, болашақ батырдың тұлғасы ғана емес, тіпті керек болса, болашақ елдің тағдыры қалай болатынын дәлме-дәл жеткізген Майқы би бабамыздың түсін атауымызға болады. Одан бөлек көрген түсі арқылы болашақ ұрпақтарының тағдырын «Көмекей әулие» Бұқар жырауға жорытқан Абылай ханның түсінен де болашақ елдің тарихы айқын көрінеді.

Екі халықта сонау ықылым заманнан кездесетін тағы бір назар аударарлық жайт дүниеге келген баланың атын ел ағалары болмаса ауыл адамдары айтуы арқылы қойылған. Тіпті керек болса болашақ батырдың есімі түсте аян беру арқылы да қойылып отырған. Бұл да дүниетанымдық көзқарастарымыздың сабақтас, ортақ екенін тағы да бір тұжырымдап отырған секілді.

Осы тұрғыдан алып қарасақ ағайынды екі халықты типологиялық жағынан байланыстыратын ортақ құндылықтардың бірі ол қырғыз бен қазақтың жылқы малын сенімді серік еткені. Жалпы, төрт түліктің ішінде жылқы жануары түркі халықтарының ежелден қалыптасқан ортақ құндылығы деп қарастырсақ та, қазақ пен қырғыз тарихында хас тұлпар ел қорғаған батырмен бірге аталған. Тіпті сол батырдың жан серігі болған астындағы тұлпары да ерекше мәнге ие. Дана бабаларымыздың «*Ат ердің қанаты»*, – деген нақылы бекер айтылмаса керек. «Манас» жырында да, қазақтың эпостық жырында да басты қаһарманның астындағы атының тұлғасы мен шабысына аса қатты мән берілген. Себебі біз осынау кең сахараны өзіміздің рух-жігерімізбен ғана емес, сонымен қатар өзімізге сенімді серік әрі қанатты көлік болған төрт түлік малдың ішінде жылқы баласының көмегімен де қол жеткізгеніміз ақиқат. Сондай-ақ қазақ халқының көзінде оты бар жігітті жылқыға теңеуі де тегін емес. Өйткені жылқы үйіріне адал, серігіне қорған болған жануар. Қобыланды батырдың «Тайбурылы» мен Алпамыстың «Байшұбары», Ер Төстіктің «Шалқұйрығы» иесіне берілген, батырдың қос қанатындай болып суреттелген. Қырғыз әдебиетінде Манастың мінген аты Аққұланы да суреттегенде теңдессіз теңеулермен сомдалып, оның нағыз батырға лайық қас тұлпар екендігі:

«*Манастың аты Аққұла,*

*Маралдай шырқап бөленіп,*

*Маңдайында бағы бар,*

*Құлағында шамы бар,*

*Құйыннан бетер жануар*» [21, б. 274].

Бұл суреттеулер тек ауыз әдебиетінің үлгілерінде ғана кездеспей, кешегі ХІХ ғасырда қазақ халқының азаттығы үшін қолына ту алған, батыр Исатай Тайманұлының да тұлпарын көзге елестеткендей. Исатай мінген Ақтабанның да жүйріктігін:

«*Мінгені Исатайдың Ақтабан-ай,*

*Сүт беріп, сұлы беріп баптаған-ай.*

*Зеңбірек үш атқанда дарымапты,*

*Құдайдың, міне, қара сақтағаны-ай*» [26, б. 28], –

деген Махамбеттің жыр жолдарынан сөйлер тілі жоқ болса да, есті жануардың нағыз батырға лайық тұлпар екенін байқаймыз. «Ердің атын аты шығарар,  
Ғалымның атын хаты шығарар» деп халық даналығында көрсетілгендей, кешегі Ақан серіні алты Алашқа танымал еткен, құйындай жүйрік Құлагері десек, қазақтың ұлы ақыны Абай Құнанбаевтың *«Шоқпардай кекілі бар қамыс құлақ»* [27, б. 142], – деген өлең-жолдарыны ұлы ақынның шын жүйрікке бас иіп, таңдай қағуынан өмірге келген туынды екендігін байқауымызға болады.

Шын мәнінде қазақ пен қырғыз халқы қас тұлпарды дәріптеп қана қоймай, оны шегіне жеткізе жырлауының өзі, жылқы баласымен тағдырын бір арнаға тоғыстырып, ат құлағында еркін ойнаған, халықтар болғандығынан десек асыра айтқандық емес. Жалпы, сонау көнеден ауыз әдебиеті мен мәдениетіндегі байланыс екі халықтың пайда болған кезінде жатқан осындай құнды мұрасын бірі әлемге танытып, дәріптеуінің өзі бауырлас халықтардың шынай достығының белгісі екені ақиқат. Өйткені қанша жерден бір атаның баласымыз дегенімен, ағайын арасында алыс-беріс болып, бірінің жоғын бірі түгендеп жатпаған жерде бір-біріне жат болары анық. Біздің жоғарыда айтып өткен қазақ пен қырғыздың типологиялық байланысының өзін жекелеген ғалымдар еңбегі арқылы әлемге таныла түсті. Айталық, қырғыз халқының бүкіл тарихынан сыр шертетін дала эпосын қағазға түсіріп, ғылыми тұрғыда зерделеп, оған өзге орыс-еуропа ғалымдарының назар аударуына да себепкер болған бауырлас қазақ елінің дарынды перзенті екені даусыз. Оның бірден-бір дәлелі ретінде кешегі 1856 жылы қазақтың біртуар перзенті, заманынан асып туған дарынды, этнограф-ғалым Шоқан Шыңғысұлы Уәлихановтың Ыстықкөлге сапарында әйгілі «Манас» жырын жазып алып, оны орыс халқы арқылы әлемге танытуының өзі бауырлас халыққа деген шексіз құрметі. Атақты ғалым: «Қырғыз халқының ноғайлы дәуіріне тиісті жеке-дара тұратын жойқын эпосы «Манас» жыры арқылы көшпенді халықтардың дала мәдениетін әлемге танытты. «*Шоқан қырғыздар арасында ноғайлы заманы туралы аңыз әңгімелердің көп сақталғанын анықтаған. Бұл арада ол қырғыздар тарихы Сібірмен емес, қазақтармен, ноғайлармен ежелден бері көбірек байланысты болған деген тұжырымды ұсынады*» [28, б. 344]. Этнограф ғалым Ш.Уәлиханов қырғыз халқының дастаны туралы:

«*Манас» – бүтін бір халықтың шығармасы және көп жылдық шығармашылық жемісі, дала* *Илиадасы десе де болғандай*» деп баға берген. Қазақ ғалымының гректің әйгілі Илиадасымен «Манас» жырын теңестіре атауы Орта Азияны мекендеген қазақ пен қырғыз халықтары мәдениеттер ағысынан құр алақан еместігін көрсетіп отыр. Ш.Уәлиханов бауырлас қырғыз халқының «Манас» жыры арқылы әлем ғалымдары назарын көшпенділер мәдениетіне аудара білді. В.М. Жирмунский «Манас образының жаһангер болып бейнеленуі Орта Азия елдерінің Оғыз хан туралы аңыздары ықпал етуі мүмкін деген пікір қалдырады» [29, б. 58]. Кейінірек, орыс ғалымдарының көшпенділер мәдениетіне қызығушылық танытып, ат басын бұруына да Шоқанның өлшеусіз еңбегі себепкер. Шоқан «Манас» жырынан Көкетай ханның асы деген нұсқасын жазып алған. Мұнда аса мән беретін жәйт қырғыз халқының елге сыйлы азаматтарының артынан ас беруі, бұл аста ұлттық ойындар, палуандар сайысы, бәйге тағы басқа секілді салт-дәстүрдің түрлері қамтылуы «Құлагер» поэмасындағы Сағынайдың асын еркісіз еске түсіреді. Шоқанның осы еңбегіндегі баурлас халыққа деген шексіз қамқорлығын оқи отырып, белгілі ақын Қадыр Мырзалиевтің:

«*Біреуі үшін біреуі өтеп парызды,*

*Біреуі үшін біреуі берген қарызды.*

*Қырғыз-қазақ көп халықтар ішінде,*

*Бір-бірінің көшірмесі тәрізді*» [30, б. 3]

деген жалынды жыр жолдарының өзі екі халықтың туыстығына берілген үлкен баға тәрізді екенін түсінеміз.

Кезінде Қазыбек би бабамыз қалмақтың ханы Қоңтажыға барғанда «*Біз қазақ достықты сақтай білген, дәм-тұзды ақтай білген елміз. Елімізден құт-береке қашпасын деп, ел іргесін жау аяғы баспасын деп ақ найзаның ұшына үкі таққан елміз*» [31, б. 37], – деген еді. Шешен тілді бабамыздың сары майдан қыл суырғандай етіп, айтқан сөзіндей, қазақ пен қырғыз тонның ішкі бауындай бір-біріне қашан болсын сүйеуіш болып, әлі күнге достықтың іргесін сөкпей келе жатқан халықтар. Өйткені екі халықтың тарихи ұлттық ерекшеліктеріне қарамастан ортақ дүниелері мол. Бұл біріншіден, бір түбірден тараған ортақ тарихы десек, екіншіден, географиялық бір белдеуде орын теуіп, ежелден барыс-келіс пен сауда-саттықтың тығыз орнауынан. Бұл туралы белгілі этногрф-ғалым Н.А.Аристов екі халықты тоғыстыратын ортақ мүдделердің мол екендігіне тоқталып, мұның өзі сан ғасырдан үзілмей келе жатқан етене жақындықтан, кейде саяси өмірдің бірлігінен туған десе [32], қырғыз ғалымы Б.Джолегеринов «Өздерінің даму тарихында қырғыз бен қазақ аралас-құралас болды. Тіпті ХVII-ХVIII ғасырлардағы жоңғар басқыншылығына да қарсы күресте де тілегі бір еді» [32, б. 9] – деген пікірі біздің тұжырымымызды толықтыра түседі.

Шындығына келгенде бауырлас халықтар бірінің жоғын бірі түгендегені тарихтан белгілі. Өйткені этнограф-ғалым Шоқан Уәлихановтан кейін де, бауырлас халықтың құнды жәдігерін ғылыми тұрғыда талдап, өшпес мұра екендігін айқындап берген тағы да қазақ баласы. «Манас» жырын көне дәуірдегі жазулармен және қазақ халқының бүгінгі таңға дейін сақталып келген тұрмыс-салт жырларымен салыстыра отырып зерттеу қажет» [29, б. 64], – деп жырдың генезисін, түрлі қабаттарын тарихи оқиғалармен байланыс дәрежесін анықтауға күш салған қазақ әдебиетінің атасы М.Әуезов. «Манас жыры – кез келген классикалық эпос тәрізді көп заманның, түрлі наным-сенімдердің, талай дәуірдің шындығын өзгеше сыйымды жинақтай алған туындылардың бірі [29, б. 64], – деп бағалаған Мұхтар Әуезовтің туыстас халыққа деген ұлы қамқорлығы екі халықтың жадынан мәңгі өшпейтіні анық. Мұхтар Әуезов араға жарты ғасырдан астам уақыт салып, Шоқан Уәлихановтан кейін әйгілі «Манас» жырын әлемдік әдебиетте жаңа қырынан танытты. Қырғыз елінің асыл мұрасын танытып қана қоймай, көшпелі дала мәдениетінің сөз саптаулары, шебер суреткерлігі мен тұнып тұрған тарихи шежіресін көпшілік назарына ұсынды. «Манас» жырының көлемі де, көркемдігі де, тұтас бір халықтың бай қазынасы қазақ ғалымын назарын аудартқан. Өйткені тұтас екі халықтың тарихынан сыр шертетін бай қазыналы тың дүние кім-кімді болса да қызықтырмай қоймасы анық.

Ұлы жазушы өз еңбегінде қырғыз әдебиетінің жауһары «Манас» жырын тақырыптық жүйеге топтастырып, жеке-жеке тақырыпшаларға бөліп, жинақтап берген. Міне, кемеңгер тұлғаның бұл еңбегі бауырлас халыққа деген шексіз махаббатынан туған дүние демеске болмас. Өз тұрғысынан келгенде қырғыз елі де ұлы жазушының бұл еңбегін жоғары бағалап, «қырғыз елі мәңгі қарыздар» деген сөзді айта жүрді. Себебі кешегі Қызыл империяның қылышынан қан тамып тұрған уақытта, оның үстіне бар ғұмыры кеңестік жүйенің аңдуында өткен заңғар жазушының бауырлас халықтың ауыз әдебиетін әлемдік биікке көтеруі көзсіз ерлікпен ғана келетін дүние екені белгілі. Шындығында «Манас» жыры бірден қолдау тауып, шарықтап танылып кетті деп айта алмаймыз. Өйткені бұл жырда ескі заманның билері мен хандары, қазақ пен қырғыздың батырлары мен байлары сол кездегі қоғамға қайшы дүние екені айтпаса да түсінікті нәрсе. «Манас» жырын ескіліктің феодалдық идеология туындысы деп қарсы шыққан топ кешегі 1942 жылы «Абай жолы» романы жарыққа шыққанда да «Мұхтар бай-манаптың сойылын соғып жатыр» деп аяқтан шалушылар мұнда да кері тартып, ұлттық құндылықтың отын өшірушілер де толып жатты. Бірақ, Мұхтар Әуезов мұның бәріне де табандылықпен қарсы тұрып өзінің сөзін ұтқыр дәлелдермен айшықтап бере алды. М.Әуезовтің «Манас» жырына ара түсуі туралы академик Рахманқұл Бердібаев еңбегіне сүйенер болсақ:

«*Манастың тағдырында М.Әуезовтің 1952 жылы Фрунзе қаласында өткен конференцияда сөйлеген сөзінің мәні аса зор. Қырғыз эпосының басына қауіп төніп, оны федолдық идеологияның туындысы деп «бағалаушылардың үні өктем шығып тұрған қатерлі шақта бұл ескерткіштің халықтық бітімін дәлелдеп, әрі ғылыми, әрі азаматтық ерлік көрсету оңай емес еді. М,Әуезовтің осы конференциядағы шыншыл тебіреніске толы сөздері парасат салтанатындай болды. Бір-біріне кереғар айтылып келген көп талдаулардың бағытын туралық жолға бұруға қазақ ғалымының білгірлігі мен биік беделі таудай тірек болғанын ұмыту мүмкін емес*» [21, б. 312]. Міне, бұл ұлы жазушының түбі бір бауырлас халыққа жасаған өлшеусіз қызметі десек болғандай.

М.Әуезовтің қырғыз фольклорымен қатар қырғыздың «зар-заман» ақыны Молда Қылышқа да араша болуы бауырлас халыққа деген үлкен құрметі. Қырғыз халқының ұлы Манасын Мұхтар Әуезовтен кейін қазақ ғалымдары жан-жақты зерттеп, ондағы құнды жәдігерлерді саралап, туыстас халықтың әдеби мұрасын жауқазындай түлетті. Әсіресе, Әлкей Марғұлан, Рахманқұл Бердібаев, Әуелбек Қоңыратбаев және т.б. қазақтың дарынды перзенттері мен ғалымдарының да бұл жырды танытудағы еңбегі ерен екені де осы сөзіміздің дәлелі.

Сондай-ақ Шыңғыс Айтматов қазақ-қырғыз әдеби байланысына сөз еткенде, ұлы ұстазы жайында: «М.Әуезов Орта Азия мен Қазақстан жазушыларына үлкен әдеби мектеп болды. Меніңше, өз уақытында Пушкин орыс мәдениетінің қалыптасуына қандай әсер етсе, қазіргі Орта Азиялық көркем ойдың және бізбен туыстас халықтардың бүкіл рухани тұрмысының қалыптасуына Әуезов та солай әсер етті [33, б. 22], – деп баяндайды. М.Әуезовтің 1922 жылы қазақ оқырманына жол тартқан «Қорғансыздың күні» деген туындысы да бауырлас қырғыз әдебиетіне зор ықпалын тигізді. Әуезов туындысымен етене танысқан қырғыз әдебиетінде кейіннен Қ.Баялиновтың «Ажар» атты шығармасы өмірге келді. Сонымен қатар Т.Сыдықбековтің «Тау арасында», А.Тоқомбаевтың «Тоқтағұл», Т.Қасымбековтің «Сынған қылыш» романдарының жазылуына да ұлы жазушының шығармалары бағыт-бағдар болғаны анық [33, б. 25] (Абдылдажан Акматалиев).

«Әуезов шығармаларындағы философиялық тереңдік пен нәзік лирикалық ағым Ш.Айтматов повестерінен де, қазақ жазушысы Ә.Нұрпейісов шығармаларынан да байқауға болады» [33, б. 23]. Жалпы М.Әуезов қырғыз әдебиетінің дамуы мен жанрлық тұрғыдан көкжиекке қол жеткізуіне бірден-бір ықпал еткен тұлға деп Ш.Айтматовтан кейінгі қырғыз әдебиетінің қаламгерлері де құрмет білдіреді. Көзі тірісінде М.Әуезов тек Шыңғыс Айтматовқа ғана емес, қырғыз елінің барлық жазушыларына да достық, ағалық қамқорлық көрсете білген. Оның А.Тоқомбаевтың, М.Илибаевтың, К.Маликовтың, Ж.Бөкембаевтің, Т.Үметалиевтің, Н.Байтемировтың шығармаларын сүйспеншілікпен оқып, бағасын беріп отырған. Қырғыз жазушысы Ж.Бөкембаев «Ар мен ажал» атты кітабын М.Әуезовке сыйға тартарда «Құрметті Мұхтар аға! Сіздің талантыңыздың алдында бас июшілердің бірі менен деп қолтаңба қалдырады [33, б. 25].

Қазақ пен қырғыз халқының тағы бір өзіндік ерекшелігі біз сөз етіп отырған контактілік пен типологиялық байланыстың бір уақытта қатар дамытатын ежелден келе жатқан үлкен мұраға иелік етуі. Бұл өнердің ерекшелігі мұнда біз келтірген байланыстар бірлікте дамиды. Сондықтан да бұл қандай өнер екенін дәлірек айтар болсақ, қазақ пен қырғыздың егіз халық екенін дәйектейтін сонымен қатар әлі күнге дейін екі халықтың туыстас екенінен хабардар ететін, бүгінде заман талабына сай түрленіп, жаңа қырынан танылған ол – айтыс өнері. Айтыс өнері бастауын ежелгі ауыз әдебиетінен алатын, қазақ пен қырғыздың ұтымды ой мен ордалы сөзге тоқтаған халық екенін даралап тұратын өнердің ең биік шыңы десек артық емес. Өйткені біздің ежелден сөздің қадірін білген және екі ауыз сөзге тоқтаған халықтың ұрпағымыз деп айтатын сөзіміздің орынды екені сөзсіз. Олай дейтініміз, суырып салма ақындық айтыс өнері аса тапқырлықты, шешендікті, шеберлікті талап етеді. Себебі ордалы сөзге табан астында ұтымды жауап қайтару тапқырлық пен терең білімділікті қажет етеді. Сондықтан да халқымыздың «*нағыз қазақ қазақ емес, нағыз қазақ домбыра*» деп ұлттық аспабымызды қадірлеудің түпкі төркіні осында жатыр.

Ежелден Алатаудың баурайын қатар қоныс еткен екі халық суырып салма айтыс өнерін ерекше дамытты. Әсіресе, екі халықтың той-жырында ұлттық ойындармен қатар айтыстың да өзіндік орны болды. Жиын-тойларда осы өнер түрінен арнайы сайыс ұйымдастырып, екі халықтардың ақындары бір-біріне деген ыстық ықыласын биік деңгейге көтерсе, кейде бір-біріне деген өкпе назды сыйқырлы сөзбен астарлай жеткізіп, орынды уәжбен ұялту арқылы достық пен бауырластықтың іргесін одан әрі бекіте түскен. Сондықтан айтыс халықтың арман-тілегі, халықтың елдік, ынтымақ, бірлік туралы ойын терең де мағыналы жеткізетін өнері деп бағалауының себебі осында. Бұл өнермен халық ханды да жөнге салып, тура жолды көрсетіп отырғаны тарихтан белгілі.

Қазақ-қырғыз әдебиетіндегі айтыс өнерінің өзі екі халықты талай мәрте тоғыстырғанына тарих куә. Кешегі «Сүйінбай мен Қатағанның», «Жамбыл мен Айкүмістің», «Жамбыл мен Тоқтағұлдың», «Майлықожа мен Жаныстың» айтыстары әлі күнге екі халық әдебиетінің алтын қорында сақтаулы. Сөз қадірін түсінген, ұтымды уәжге тоқтаған халқымыз қашан да адал ұлдарын төбесіне көтере құрметтеп, мынау қырғыз, анау қазақ демей өнеріне бас иіп төрінен орын берген. Қазақтың шаппа-шап айтыс өнерінің майталманы Кенен Әзірбаев пен қырғыздың атақты Төкпе ақыны айтысып қана қоймай, екеуінің достығының өзі екі ел бауырластығының айқын көрінісі. Әсресе, Кенен ақын қырғыз халқы десе шығарға жаны бөлек жан болғанын, өмірінің соңына дейін бауырлас халықтың сыртағы тілекші бір ұлы болғаны тарихтан мәлім. Тарихтан белгілі Кенен ақынның патша езгісіне шыдамай қарсы тұрып, соңынан қуғын көргенде бауырлас қырғыз ағайындардың арасынан пана тапқан. Бұл деректерді Омаров Тоғатай Қалтайұлы «ХІХ ғасырдағы қырғыз-қазақ әдеби байланыстары» [34], тақырыбындағы кандидаттық диссертациясында кеңінен тоқталған. Тоғатай Қалтайұлы зерттеуінде Кенен ақынның қырғыз еліне деген шексіз ықыласын оның мынадай жыр-шумақтарымен тамаша өрнектеген:

«Қатарлас қазақ-қырғыз бір туысқан,

Кіндік кесіп кірлерін бір жуысқан», немесе

Бір ұядан талпынып түлеп ұшқан,

Алатаудың ақиық түлегіміз» [30, б. 4], – деген ақынның өлең жолдары қырғыз халқына өзінің достық, бауырластық сезімі ғана емес, перзенттік ақ тілегі екенін де аңғартады.

Халқымыздың сөзден сурет саларлық дарынды азаматтары Сүйінбай, Жамбыл, Кенен, Құлмамбет, Бөлтірік, Үмбетәлі тағы басқа да сөз шеберлері қырғыз ақындарымен айтысып, тек екі халықтың кемшілігін бетіне басып, өз елінің абыройын көкке шалқытып қойған жоқ. Олар екі халықтың ежелден төскейде малы бірге жайылып, бірге күн кешкенін, болашақта да осы қатынас пен бауырмалдықтың арасындағы татулықтың ажырамауына дәнекер болған тұлғалар. Дана бабаларымыз екі халық араздасса пайдасын тек сырттан көз тіккен дұшпандар ғана көретінін арыдан бажайлап, татулықтың іргесі сөгілмеуін жыр еткен. Осындайда бабаларымыздың «Досы көпті жау алмайды, Ақылы көпті дау алмайды», – деген қанатты сөзі мағынасының қаншалықты терең екенін ұғынғандай боламыз.

Жалпы, қазақ пен қырғыз әдебиеті тұғыры биік, орамды ойларымен екі елдің татулығы мен достығының мәңгілік сақталуын ұран еткенін байқауымызға болады. Қазақ пен қырғыз бір атаның баласы бұл халықтар ұрпақтарының арасында ынтымақ пен бірлік мәңгі орнауы керектігін жыр алыбы Жамбыл бабамыз да насихаттап кеткен.

«Қырғыз ұлы құлақ сал,

Ежелден қимас бауырым [30], –

деген Ақынның жалынды жыр жолдары тамыры бір екі халықтың бауырластығын келер ұрпақ та естен шығармай, сыйластықтың алтын көпірін мәңгі жалғап оны ту етуін аманат еткенін байқатқандай.

Қазақ-қырғыз әдебиетінде екі елдің ұрпағы болса да тамаша қыз бен жігіт айтысының қайталанбас бейнесін жасаған Жамбыл мен Айкүміс ақынның жыр-шумақтары. Олар қыз бен жігіт арасындағы жарасымды қағытпа қалжыңдарды шебер пайдаланып, сөз соңында бір-біріне деген тілекші, бауырластық ниеттерін де ұтымды бейнелеген. Жамбылдың Айкүмістен бөлек сөз дүлдүлі Тоқтағұл мен Оспанқұл ақындармен де сөз сайысына түскені екі халықтың да әлі есінде. Жамбыл ақын бұл екі сөз майталмандарымен айтысып қана қоймай, олардың өнерін құрметтеген. Жамбыл мен Тоқтағұлдың арасындағы сыйластық пен достық екі халықтың ынтымақ, бірлігінің көрінісіндей. Жамбыл қырғыздың дарабозы Тоқтағұл ақынның ақындық шеберлігін жоғары бағалап, шын досының қандай парасат иесі екенін тебірене былай жырлаған:

«Топ жарған жүзден мыңнан ел жүйрігі,

Баураған ел жүрегін таң бұлбұлы.

Өзінің бір бойына біткен ақын

Қырғызда күннің көркі, сөздің гүлі.» [30].

Жамбыл ақынның бұл жыр жолдары дана халқымыздың «Өсер елдің ұлдары бірін-бірі батыр дер» деген қанатты сөзіне жан бітіргендей. Қазақ пен қырғыз әдеби байланысының тереңге қанат жаюы екі халықтың дәстүрі мен мәдениетінің ұқсастығынан ғана емес, араларына қоныс тепкен береке-бірліктің арқасында құлашын кеңге жайған тамырластық деп бағаласақ та болғандай. «Халықтар достығы туралы Н.Байғанин, И.Байзақов, К.Әзірбаев және қырғыздан Тоқтағұл, Тоғалақ молда, А.Тоқашбаев, Б.Алыкулов, шығармашылығына, олардың патриоттық, достық сезімді жырлау мақамына Жамбыл шығармаларының зор ықпалы болған» [32, б. 10] – деп Р.Мылтықбаев өз еңбетерінде келтірген.

Қазақ-қырғыз әдебиетіндегі халықтың тамаша мұрасы айтыс өнерінде екі халық өкілдерінің айтысы ғана емес, бауырлас елдің дарынды ұлдары айтыс өнерінде өзіндік орны бар аға ұрпақты ерекше қадірлеп, өзіне ұстаз, пір тұтқан. Сөз зергерлерінің өнерін жоғары бағалап, «Менің ұстаздарым» деп атаған Кенен Әзірбаевтың осы өлеңінен жыр алыбы Жамбыл мен Тоқтағұлды, Қалмырзаны да бөліп жармай өнерлерін жоғары бағалап, ерекше құрмет көрсеткен.

«Ақындардың дүлдүлін сонда көрдім,

Даусын естіп Жәкеңнің күмбірлеген.

Қырғыздың Тоқтағұл мен Қалмырзасы

Еліктіріп әкетті жырыменен» [30], –

деп жырға қосып, екі халықтың мұрасымен бірдей сусындаған Кененнің келе-келе екі халықтың да үкілеп додаға қосар ақыны болғаны тарихтан белгілі. Кенен Әзірбаев тек суырып салма ақындық өнермен ғана емес, екі халыққа арналған арнауларымен, кең көлемді дастандарымен де танылған. Оның «Кенебай мен Кербез сұлу» [30], дастаны тек ғашықтық жыр ғана емес, екі халықтың туыстығынан да сөз қозғаған туынды. Жырда қырғыздың ақыны әрі батыры Кенебайдың өзімен алыстау аталас Кербезге ғашық болады. Бірақ бұрынғының салты бойынша Кербез сұлу өзге жігітке туғаннан атастырылған. Кербез сұлуды құлай сүйген Кенебай оны алып қашып, қазақ бауырларын паналайды. Бірақ бұл қорлыққа қырғыздар көнбей артынан қуғын салады. Бой тасалап, арып-ашып келген екі ғашық түнделетіп бір қазақ ауылына түседі. Басынан өткен жайды сол ауылдың атқамінері Қазиға түгел баяндайды. Екі ғашықтың бір-біріне жарасымды жұп екенін көрген Қази бұларды келген пәледен арашаламаққа ниетпен қырғыздың дүлдүл ақыны Ноғайбаймен кездеседі. Екі жасқа өкіл әке болған Қази ат-шапан айыбын төлеп, екі жасқа болысып ағайынды нағыз «біртуған» халықтың ұрпағы екенін танытады. Кенен ақын бұл жерде қырғыз жастарына араша болған қазақ елінің жанашырлық бауырластығын тебірене жырлаған. Сондай-ақ ақынның «Сарбарпы», «Бұлбұл мен көкек» [30], секілді мысал түріндегі дастандары да халықтың айбынды қуатының негізі татулық пен достықта екенін көрсеткен.

Міне, екі халықтың асыл мұрасы әдебиеттің қай жанрын алып қарасақ та қазақ-қырғыз шығармашылығындағы қанатын кеңге жайған ортақтық пен өзара үндестікті аңғарамыз. Бауырлас халықтың туындыларынан өзара сыйластық пен туыстықтың алтын көпірі ауыз әдебиетінен бастап, ХІХ ғасырдағы қазақ-қырғыз әдебиеті, ХХ ғасырдағы әдебиетте де мәңгілік жалғасын тауып тұр.

Кешегі «Манас» заманында тоғысқан халықтар достығы мен бауырластығы ХХ ғасырда жаңа деңгейге көтерілді. Қазақ әліпбиінің атасы Ахмет Байтұрсыновты қырғыз халқы өз перзентіндей қадірлесе, екі халық әдебиетінің ортақ жазушысы ретінде Мұхтар мен Шыңғыс екі елдің арасын жалғаған алтын көпірге айналды. Бір ғана классик-жазушы Мұхтар Әуезовтің қырғыз ауыз әдебиетіне ғана жасаған қамқорлығынан бөлек, оның күллі әлем мойындаған алып тұлға Шыңғыс Айтматовқа деген ағалық қамқорлығының өзі «біртуған» халыққа деген шынайы достығы деуге толық негіз болады. Өйткені Шыңғыс Айтматовтың ұлы тұлға ретінде танылып, әлемдік биіктерден көрінуіне Мұхтар Әуезовтің ұстаздық еңбегі мен көрсеткен қамқорлығы өлшеусіз екенін бүгінде екі халықтың тек ақын-жазушыларының ғана емес қарапайым халықтарының да мәңгі жүрегінде. Олай дейтініміз, кемеңгер тұлғаның жас шәкірт Шыңғыс шығармашылығымен танысып, болашағынан көп үміт күттіретін талант иесінің туындыларын жоғары бағалап, алғаш батасын беріп, қанатын кеңге жайып биікте қалықтауына қамқорлық көрсетуі тарихтан жалғасқан бауырластықтың айқын көрінісі. Кешегі Жамбыл мен Тоқтағұлдың арасындағы сыйластық келер ұрпақтар арасында жалғасын табуының өзі ағайындық татулықтың ғасырдан-ғасырға жалғасарын анықтап тұрғандай. Мұхтар Әуезов өзінің талантты шәкірті Шыңғыс Айтматовпен қалай таныс болғандығы жайлы сұхбат бере келіп сөз соңында «Айналайын, Шыңғыс шығыстың Шыңғысы болады» [35], – деп баға беруінің өзі шәкіртінің бағындырар биігі мен алар асуы Алатаулың шыңынан да асқақ тұрғанын сездіргендей. Айтса айтқандай Шыңғыс Айтматов тек қана қырғыз халқының ғана емес бауырлас қазақ елінің де төл перзенті бола білді. Қаламынан көкке қалықтаған әр бір озық туындылары қазақ елінің тарихы мен тағдырынан терең сыр шертті.

Екі халықтың көнеден жалғасқан тарихында достық пен татулықты жыр еткен аяулы ұлдары ешқашан толастаған емес, толастамайды да. Бастауында қырғыз ауыз әдебиеті мен мәдениетін жаһанға таныстырған Шоқан, екі халықтың әліпбиінің атасы болған Ыбырай, орыс жазушылары арқылы бүкіл батыс мәдениетімен екі халықты бірінші сусындатқан Абай, дала Илиадасы «Манасты» талмай зерттеп, ол қырғыз халқының төл мұрасы екенін дәлелдеп берген Мұхтар, екі халықты бірдей жырлаған Жамбыл, қазақ елін шегіне жеткізе жырлаған Тоқтағұл, екі халықтың аспанында бұлбұлдай сайраған Кенен, қырғыз Алатауына шабытпен жыр арнаған Сәкен, екі халықтың бір-бірін осылай жырлауына себепкер болған ата-бабаларымыздың үзеңгілес, дәмдес, тілектес болған ағайындық бірлігінен туындағаны сөзсіз. Ал қазақтың даласы мен оның тағдырын әлемдік деңгейге көтерген Шыңғыстың орны біз үшін де әрқашан бөлек. «Оның шығармашылығы мен творчествалық қызметінде қазақ даласының самалы, домбырасының үні, дархан көңілі бірдей есіп тұрады» [30], деп Рымбек Мылтықбаев баурлас халықтардың достығын орынды пікірлермен келтірген. (Еңбек туы 1986 30 қазан).

Жылт еткен сәулені шәкірт бойынан жазбай таныған Мұхтар Әуезовтің ағалық қамқорлығы мен ыстық ықыласына бөленген Шыңғыс ұлы ұстазының есімін дәріптеп, қазақ халқына деген шексіз құрметінен өмірінің соңына дейін танған емес. Заңғар тұлға өзінің ұстазы туралы толғанғанда бұрынырақта елден жыраққа аттанған азаматтар өзімен бірге ырым етіп туған жерінің бір уыс топырағын ала кетеді екен дей келе «ал мен басқа елдерге сапарға шыға қалсам, «Манас» пен «Абай жолын» қоса ала кетемін» [36, б. 7], – деп өзінің ұстазына деген шексіз құрметін асқақтата жеткізген. Бұл тек М.Әуезовке жасалған құрмет деп қана ұғынбай, мұны Айтматовтың қазақ еліне деген перзенттік лебізі деп айтуымызға да болады. Өйткені «Манас» дегеніміз Алатаудың арғы жағын жайлаған қырғыз елі десек, «Абай жолының» артында кең даланы әнімен тербеткен, дәм тұз бен достықтың қадірін жете түсінген қазақтай ел тұр. Тіпті Ш.Айтматов елімізде өткен бір жиында Мемлкект басшысымен арнайы жүздесіп, Қазақстан туралы сөзінде: «Әлемде менің өмірлік ортамды қалыптастырған үш орын бар, ол – Бішкек, Алматы және Мәскеу. Менің басқа елге барарда өзіммен алып жүретін екі құндылығым бар. Солармен мен басқа халықтың табалдырығын аттаймын. Ол – «Манас» және Мұхтар Әуезов. Бұлар менің елімнің рәміздері» [36], – дегені тарихтан келе жатқан бауырластықтың алтын діңгегі демеске болмас.

Шыңғыс Айтматов қазақтың бір топ жазушылары, аға-іні, үзеңілес достары Зйнолла Қабдолов, Қалтай Мұхамеджанов, Шерхан Мұртаза секілді жайсаңдармен достық байланыстың отын одан ары лаулатты. Өзінің қаламынан туған туындыларының бірі «Қызыл алма» әңгімесін З.Қаболовқа арнауы екі азаматтың шынайы достығының ажырамас тұғырындай. Оны З.Қабдолов «Менің Әуезовім» [37], – атты еңбегінде кеңірек толғаған.

«Қырғыздардан асқан туыс болған емес қазақта, Ал қазақтай бауыр таба алмайды қырғыздар!» [38, б. 218], – деп Мұхтар Шаханов жырлағандай, шын мәнінде қырғыз бен қазаққа дәл өзіндеріндей қамқор, мәдениеті мен әдебиеті ежелден ортақ, біріне-бірі тілекші, біріне-бірі төрін ұсынар жанашыр халық бұл ғаламда жоқ. Мұхтар Әуезовтей алып тұлғадан бастау алған аға мен іні сыйластығы Шыңғыс Айтматовтың қазақ арасынан көптеген достар тауып татулыққа ұласса, оны М.Шаханов іні мен аға арасындағы байланыспен жалғады.

ҚР Тұңғыш Президентінің: «Мен болашақ ұрпақтың бабадан жалғасқан тағылымы мол тарихы мен өзіндің болмысымызды айқындайтын ұлттық салт-дәстүрлерін алға жылжудың берік діңі ете оты­рып, әрбір қадамын нық басуын, болашаққа сенім­мен бет алуын қалаймын» [39], – деген болатын. Бұл айтылған нәрсеге қол жеткізу үшін халқымыз әлемдік мәдениетті де терең білгені абзал. Соңғы жылдары елімізде гуманитарлық білімнің барлық бағыттары бойынша әлемдегі ең жақсы 100 оқулықты әртүрлі тілдерден қазақ тіліне аударып, жастарға дүние жүзіндегі таң­даулы үлгілердің негізінде білім алуға мүмкіндік жасалуда. Бұл біздің әлемдік мәдениетті жете меңгеріп, тек татулық пен достықты ту ететін халық болуды басты назарда ұстағанымыз, «Ер достығы – егіз, Ел достығы – теңіз», «Екі ердің достығы бір белден асырады, екі елдің достығы мың белден асырады», – деген бабалар өсиетінде жатқаны сөзсіз.

* 1. **Ш.Айтматов шығармаларындағы мифология: сюжеттер мен аңыз әңгімелер**

Қай халықтың болмасын көркемсөз өнері халық ауыз әдебиетінен бастау алары анық. Көне дәуірдің өзінде-ақ халықтың наным-сенімінен, өмірлік тұрмысынан және арман-тілегінен жинақталған бұл фольклор жанры бүгінгі әдебиеттің мәңгі жанып тұратын шамшырағы. Дана халқымыздың «дария басы – бұлақ», – деп айтқанындай қалай десек те, көркем сөздің алғашқы баспалдағы, үлгісі – фольклор. Жазба әдебиеті дүниеге келгенде ол көптеген сюжеттерді флоьклордан алған» [40, б. 16]. Әдебиеттің әліпбиі атанған ауыз әдебиеті, шегіне көз жетпейтін асау толқыны бар көк теңізді толтырған мөлдір бұлақтай, бүгінгі көркем әдебиетті байытып келе жатқаны бекер емес. Айталық, іргесін ертеректе бекіткен батыс елдері әдебиетін сөз етсек, олардың көне бастауы –мифологиясына тоқталмай кету мүмкін емес. Өйткені көне мифологияға негізделген елдің бірлігі мен ынтымағы, елдігі мен ерлігін дәріптеген мифологиялық туындылар қазіргі заманғы әдебиеттің қайнар бұлағы болғанын көреміз.

Сонау ықылым заманның өзінде-ақ жергілікті халықтардың дүниетанымы мен күн көрісіне қарай қалыптасқан халық ауыз әдебиеті бүгінгі қоғамда қайта жаңғырып, жаңаша тұрпатта түрлене бастады. Яғни қайта жаңғырудың әсерінен мифологиялық туындылар жаңаша мзмұнға ие болды. мәселен, бұл көріністер ХХ ғасыр әдебиетінің алыбы атанған қазақ халқының біртуар перзенті Мұхтар Әуезовтің шығармаларынан көрініс тапса, оның әлем халқының жүрегінен орын алған дарынды шәкірті Шыңғыс Айтматов та халық мұрасын биік белеске көтере білді. Шыңғыстың озық туындыларының шиеленісі мен шешімі көне халық мұраларымен шебер ұштасқан. Қарымды қаламгер өмір құбылыстары мен бүгінгі заман иірімдеріне ауыз әдебиетінің құнды жауһарлары арқылы өз бағасын береді. Жасынан өз елінің ұлы дастаны, кезінде Шоқан Уәлиханов «Дала Илиадасы», – деп атаған «Манас» жыры мен ежелгі халықтардың аңыз әңгімелерін, көкейге тоқып өскен талантты жазушы рухани мұраның құндылығын прозалық туындыларымен астастырып, байырғы халық мұрасына бүгінгі ұрпақ өзіндік бағасын берерлік жаңа дүниелерді өмірге әкелді. Халықтың ежелгі аңыз-мифтері арқылы бүгінгі өмір ағыстарының бағдарын аңғартты.

Ауыз әдебиеті қоғамның жаңарып, уақыттың алға жылжуымен, адам санасының қалыптасып дамуымен өмірге келген, өз дәуірінің эстетикалық және даналық кітабы десек, ол бүгінгі таңда қырғыз жазушысы Шыңғыс Айтматовтың озық туындылары арқылы қоғамның дамуына ықпал ететін, адамзатқа ой салатын басты құндылықтың біріне айналды.

Жалпы, бұл тек Ш.Айтматовта ғана емес, ХХ ғасырдағы әдебиет алыптарының көркем прозасында халық фольклоры кеңінен көрініс тауып, жаңа қырынан танылды. Қоғамның мәдени-рухани, тәрбиелік талабына сай жаңаша мәнге ие болды. Айталық, Мұхтар Әуезовтің «Қорғансыздың күні» [41, б. 57] повесінде жазушы «Күшікбай асуы» туралы аңыз сюжетті қосу арқылы қазақ қоғамындағы орын алып отырған жантүршігерлік оқиғаға аңыз желісінің арқауы арқылы бағасын береді. Яғни жазушы кешегі мен бүгінгі қоғамдағы адамдардың образын салыстыру арқылы адамгершіліктің бағасын көрсетіп отыр.

Шыңғыс Айтматовтың да шығармалары әлем әдебиетіне тың жаңалықтарымен еніп, талғамы мол тәрбие мектебіне айналуы осы көне жәдігерлеріміздің маржандары – халық аңыздарын өз шығармаларында асқан шеберлікпен суреттеп, одан терең ой түюінде дер едік. Кемеңгер жазушының «Ақ кеме» [42, б. 175] повесінен бастап күллі әлемді өзінің әуенімен тербеген құнды дүниелерінің барлығы халқымыздың ежелгі аңыз-әңгімелерімен тығыз байланысып жатыр. «Ақ кемені» автордың өзі алғашқы тақырыбын «Ертегіден кейінгі ертегі» деп атауының үлкен философиялық мәні бар. Жазушы мұнда қазіргі тіршілік пен күнкөріс үшін адамзат баласының өзгергені сонша, табиғатты мекен еткен өзге тіршілік иелерін аяусыз қырып-жоюына деген ішкі қарсылығын Бұғы ана туралы аңыз әңгімесінде баяндайды. «*Аңыз желісі бойынша қырғыз халқы ертеде Енесай бойын жайлаған ежелгі батыр халықтың ұрпағы екен. Бірақ сол бір жер талас, бақталас, бақастық өршіп тұрған қатігез заманда адамдар бірін-бірі аяусыз қырып ойрандайды. Осы нәубаттан кездейсоқ аман қалған қырғыздың бір ұлы мен бір қызын өзінің ақ сүтімен асырап, жыртқыштардың тырнағына жем қылмай, биік Алатаудың баурайына алып келіп бүгінгідей өсіп-өнген халық дәрежесіне жетуіне қамқорлық жасаған Ана – Бұғы болатын*...» [42, б. 218] Қырғыз халқы өздерін Бұғы-анадан тарағанбыз, – деп айтатыны осыдан болса керек.

Жалпы, мұндай философиялық ұғым өзге халықтардың мифтерінде де кеңінен кездеседі. Мысалға, қазақ халқы Көк Тәңірге табынғанбыз, көк бөрінің ұрпағымыз десе, көрші қытай елі «Аспан асты еліміз» деген ежелден дүниетанымдық көзқарастары бар. Десек те, Қасқыр тотемі түркі халықтарының барлығында кездеседі. Айталық, түркі халықтарының бірі башқұрт ұлтының атауы «бас бөрі» деген мағынаны берсе, татар халқы өздерін «ақ қасқырдан» тарағанбыз деп есептейді*.* Жалпы, бөрі сөзінің түркі халқында мағынасы кең мысалға, «*Бөрілер – ежелгі түркі билеушілерінің жеке басын қорғауға арналған арнайы жауынгерлер тобы»* [43, б. 33], – десе екінші бір аңызда «*Бейбіт жатқан түркілерді Лин мемлекеті талқандайды. Тек 10 жасар бала аман қалады. Дұшпандар баланы өлтіруге қимай, оның аяқ қолын шауып, өзін көлге лақтырып кетеді. Оны ұрғашы қасқыр тауып алып, ет беріп асырайды. Кейін дұшпандар оны біліп, қасқыр мен баланы да өлтірмек болады. Бірақ қасқыр баланы Алтай тауына алып қашып кетіп одан он тауып, кейін олар он тайпалы елге айналады. Ұлдарының ең ақылдысы көсем сайланып Бөрі атанады (Ашина)*» [43, б. 33]. Бірақ қырғыз жазушысы туындысы Бұғы анадан тарағандарын оқырманға жәй ғана баяндау емес, сол бір көне замандарда адам баласына қамқор болған тілсіз мақұлыққа бүгінгі ұрпақтың жасап отырған қиянатын ашына әшкерлейді.

Повесте әлі мектеп табалдырығын аттамаған жас бүлдіршінге атасы Момынның баяндауы арқылы сөз болған Бұғы ана ертегісімен қатар жас баланың өз ертегі әлемі бар. Тау бөктеріндегі орманды мекен еткен үш үйдің арасындағы жалғыз баланың сырлас досы да, серіктері де өз қиялынан шығарып ат қойған ертегі әлемінің кейіпкерлері – «*Түйе», «Қасқыр», «Танк», «Ерттеулі ат*» [42, б. 179]. Ол осы жансыз серіктерін ертеден қара кешке дейін бір-біріне бәсекелестіріп ойнап, солармен тілдесуі кішкентай бүлдіршіннің шексіз қиялын көрсетеді. Тіпті атасының баяндауындағы аңыз желісі арқылы немересінің барша адамдарды өзіне жақын тартуы, бұғы анадан тараған ұрпақпыз деп мақтаныш сезімге бөленуі жазушының бүлдіршін арқылы жалпы адамзатқа бауырмалдықты үндеп, насихаттап отырғанын аңғару қиын емес.

«*Ақ кеме» повесіндегі Бұғы ана туралы аңыз бүтін бір халықтың тағдыры туралы тотемдік миф деуімізге болады. «– Енді мен сендерге анамын, сендер менің балаларымсыңдар. Мен сендерді ертегі орман қарлы шыңдардың қақ ортасында қайнап жатқан Ыстықкөл дейтін теңіз бар, соған алып барамын*» [42, б. 226]. Жаугершілік соғыста қырғынға ұшырап, тағдыр тауқыметіне душар болған Енесай қырғыздары ұрпақтарының кейіннен Алатаудың баурайында қайтадан қанат жайып өсуі сол Бұғы ананың арқасында екенін автор аңыз желісі бойынша нанымды суреттеп шығады. Жалпы, Шыңғыс Айтматов мұнда тілі жоқ жаратылысты Ана дәрежесіне көтеруі арқылы адамзат баласын 18 мың ғаламды мекендеген тіршілік иелеріне құрметпен қарауға шақырады. «*Ата-баба өмірін еш ұмытпай, даму тарихын қастерлеген жетім бала арқылы ұрпағының болашағына алаңдайды. Үлкендерді ұрпақ алдындағы өзіндік жауапкершілікке шақырады. Шығарманың басты философиясы да осында*» [44, б. 29]. Ал көне халық мұрасы Бұғы ана туралы аңыз бұл туындының құндылығын арттыра түскен. Повесте Бұғы ана аңызы арқылы жазушы тек адам мен табиғаттың бүгінгі байланысын ғана суреттеп қоймай, сонымен қатар кешегі ата-бабаларымыздың өмірлік қағидаларына арналған бауырмалдылық, туыстық байланыстың іргесі шетінеп, тозығы жетіп, күн жеген шапандай біртіндеп көнеріп, жанашырлық ара-қатынастың солғын тартып келе жатқанына алаңдаушылық білдіреді. Ал өзінде ешқандай бөтен ойы жоқ, тәтті қиялға берілген ойын баласы Момын шалдың немересі үшін атасының ертегісінен асқан құдірет жоқ. Атасы айтқан қиял кемесіне жүзген бала оңашада ой тұңғиығына шомып, атасы құрмет тұтқан қасиетті Бұғы-Анамен тілдеседі. *«– Мен қазір балыққа айналып, осы өзенмен жүзіп отырып, Ыстықкөл ортасындағы ақ кемеге жүзіп барғанымды көргіңіз келе ме»* [42, б. 260], – деп өз әлемінде Бұғы-анаға мүмкіндігін көрсетеді. Бала қиялы атасының ертегісімен ұштасып, өзінің мөлдір таза ойынан туындаған ертегілермен астасып кете барады. Бала ұшқыр ойдың жетегімен алға ұмтылады, сағымдай бұлдыраған үмітке сенеді. Ол тек ертегілерде ғана кездесетін ғажайыптарды шын өмірден іздейді. Өйткені ол мына жалғанда ешқандай мейірім отына жылынбаған жан. Әке мен шешенің, әженің ыстық алақанын аңсаған бала тек өзінің ғана шексіз қиялында сол бақытқа бөленеді.

Шыңғыс Айтматов бұл шығармасында тұтастай бір халықтың желеп-жебеушісі, сол халыққа өмір сыйлаушы Бұға-ана аңызымен бүгінгі адам баласының табиғат пен қоршаған ортаға, жануарлар дүниесіне жасап отырған қатігездігін, мейірімсіздігін толық ашып көрсеткен. Олай дейтініміз, бұл туындыдағы Момын шал да, оның немересі де шын мүсәпір жандар. Екеуі де жетім. Момын шалды қартайған шағында адамгершіліктен жұрдай, мейірімсіз күйеу баласының жасаған қиянаты әбден қажытқан. Сонда да өзінен туған перзенттері мен жалғыз немересі үшін мұнан да сұмдық қорлыққа төзуге бар. Бар күйігі ішінде, себебі оның мұңын тыңдап, сөзін сөйлер жан жоқ.

*«Әй, Бекей апай, қайтейін сені. Талай рет байы өлімші қылып сілейтіп салды, бәрібір кешіре береді. Момын атай да қарсы тіс жарған емес. Осыны неге сонша масайрататынын түсінбеймін. Мұндай аламға кешірім жасаудың өзі күнә емес пе?»* [42, б. 216]. Момын шалдың көз алдында туған перзентінің зәбір көруі өте аянышты. Оспадар күйеу баладан қартайған шағында көрген жақсылығы осы. Ұлы суреткер адам баласының шынайы өмірін терең психологиялық оралымдармен шебер бейнелеген. Әсіресе, повестегі жас бүлдіршіннің өмірі өте аянышты. Оның мына қоғамды жатсынып, өзінің ертегі әлеміне қарай жүгіруі шынайы өмірдің жақсылығын көріп, өзіне қажетті жылулықты сезіне алмауынан болса керек. Мәселен, өзге тіршілік иелері де, табиғаттан өзіне қолайлы мекен таппаса, өзге жаққа ауатыны заңдылық. «*Арқа жайлы болса арқар ауып несі бар*» [45], – деген халық даналығының өзі бұл сөзімізді айқындап отыр. Ал өз алдына өмір сүруі әлі ерте, дәрменсіз кішкентай сәбидің де ақиқат өмірден таппаған мейірімді өзге әлемнен – ертегі әлемінен іздеуінің өзі өте нәзік және шынайы баяндалған. Әлі өмірді дұрыс білмейтін кішкентай бүлдіршіннің балалығы Момын шалдың кемпіріне ешқашан ұнаған емес. Кішкентай бүлдіршін оған барынша ықылас танытса да, өгей әже оған жібіп, мейірім төкпейді. *«... Бұл суға кетсін, отқа түссін басқаға керегі шамалы. Егер олай бола қалған күнде, құдай біледі, мынау әжесі құтқарам деп қол ұшын беруге ұмтылмайды»* [42, б. 178]*,* деген жолдардан қатігез әженің болмысын шынайы байқауға болады.

Шын мәнінде дүние есігін ашқаннан бері айналдырған осы екі-үш үйдің арасында жүрген бұл баланың өмірі оқырманға ой салардай күйзеліске толы. Онымен жалғыз атасынан басқа ешбір жан тілдескен емес. Әлі аузынан ана сүтінің дәмі кете қоймаған бүлдіршіннің шексіз қиялға беріліп, өзінің ертегі әлемінде жүрегі мейірімге толы жанның образын қиялмен сомдауы сондықтан болар. Бұл тәтті қиялға берілген баланың ата-ана жүрегінің жылуын аңсауы деп білеміз. «Ақ кеме» повесінде жазушының баяндауындағы сол екі-үш үйдің арасын мекен еткен Бәлтек иттің тіршілігі осы бүлдіршіннің жалғыздығы мен аянышты тағдырымен шебер ұштастырыла суреттелуі шығарманың идеялық-көркемдік қуатын арттыра түседі.

*«Оған өзінің танитыны болсын, танымайтыны болсын – бәрібір. Тек телміруден басқа кәсібі жоқ»* [42, б. 184]. Негізінен ит өзінің қожайынына тәуелділікпен өмір сүреді. Ертеден қара кешке дейін екі көзі жәудіреп, иесінің берген тамағы мен өзіне деген ықыласын зарыға күтеді. Және өз иесіне мәңгі адал. Жазушы бұл жерде жалпы иттің туа бітті қасиетін көрсетейін деп отырған жоқ, қайта сол эпизод арқылы жан-жағына жалтақтап, өзгеден мейірім іздеген кішкентай бүлдіршіннің образын ашуға оны көмекші құрал ретінде пайдаланған. Қожайынына қараған иттей үлкендерден жылу іздеген баланың өмірі де одан өзгеше болып тұрған жоқ. Повесте баланың телмірген тағдыры мына оқиғада да көрініс береді. Ауылға шалғайдан келген «Автолавканың» әкелген заттарынан үш әйел тек өздеріне керектіні ғана іздейді. Ал бұл машина келгенде қуанышы қойнына сыймай шаттана қуанған баламен ешкімнің ісі де болмайды. Тіпті біреуі мұны жанына жақын тартып, сол келген заттардан бала көңілі үшін бір нәрсе алып беруге де жарамайды [42, б. 183].

Жазушы халық аңызындағы Бұғы-ана мейірімін осы ауылдағы әйелдер мейірімімен қатар қойған. *«Өгейді қанша асырасаң да өгейлігіне басады, одан жақсылық күтпе»* [42, б. 208], – деп онсыз да жаралы жүрегін ауыртқаннан басқа айтары жоқ кәрі кемпірдің қатігездігіне Бұғы-ананың жат болса да адам баласына жасаған аналық қамқорлығын параллель суреттеледі. Қараусыз қалған екі сәбиді азамат еткен өзге тіршілік иесінің аналық қамқорлығындай қамқорлық көрсете алмаған адам баласының адамгершілігі мен іс-әрекетін суреттеуде аңыз желісі ұтымды пайдаланылған. Сондай-ақ кемпірдің образын аша түсу үшін жазушы табиғаттың тылсым мінезін шебер қолдана білген. «Біздің жақта ауа райы қызық. Бірде тұман, бірде бұршақ, бірде ашық, бірде жаңбыр, аумалы-төкпелі дүние. Үйдегі кемпірдің де мінезі сондай. Кейде мейірімді, кейде қабағынан қар жауып тұрғаны» [42, б. 208].

Шыңғыс Айтматов «Ақ кеме» повесі арқылы адамзаттың бір-біріне деген арақатынасына баға бергендей. Шынайы оқиғаны аңыз сюжетттерімен және бала қиялындағы таңғажайып ертегімен қатар бейнелеп, оқырманына ой салған. Бұл повестегі кейіпкерлердің барлығының өзіндік қайғы-қасіреттері, арман-тілектері бар. Айталық, Момын шал мен кемпірдің де, тіпті шалдың қызы Бекейдің де өте ауыр, трагедиялық тағдыры көпшілікті ойландырмай қоймайды. Жазушы баяндағандай, Момын шалдың кемпірі оның өмір бойы тұз-дәмді бірге татып, бар ғұмырларын бірге өткізіп келе жатқан серігі емес. Оның да өзіндік қасіреті бір басына жетерлік. Барлық перзентінен айрылып қартайған шағында осы Момынмен отасқан. Ал Момынға келсек: *«... Жұрттың бәрі елпек Момын дейтін. Қайда барса да мұны танымайтыны жоқ, шал да бәрін біледі. Елпек атануы шалдың өзінен, бұл үлкен болсын, кіші болсын бәріне қол ұшын беріп, көмек көрсетуге әрбайым дайын тұрады* [42, б. 185].

Бірақ Момын бұл мінезінен ешқандай қайырым көрмесе де, ол тек бір анадан тараған түбі бір бауырлардың қандай мәселе болмасын, тойда да, жиында да бірге болғанын қалайды. Көрер көзге мүсәпір, әлсіз көрінгенімен шын мәнінде елдің ынтымағын, адамзаттың бірлігін ойлап, жанұшыра бәйек қағып, туыстық-бауырластықта құрбан болар жан ретінде бейнеленген. Ш.Айтматов шығармаларының қаһармандары негізінен қарапайым, кейбірі тіпті әлсіз таптың өкілі болып келсе де, олардың бойында әркім байқай бермейтін үлкен адамгершілік қасиеттер бұғып жатады. Жазушы қарапайым адамдар бойындағы осы нәзік ерекшеліктерді терең сезініп, оны оқырмандарына шынайы суреткерлікпен жеткізуі арқылы туындыларының құндылығын арттыра түседі.

Көрер көзге көріне бермегенімен шын мәнінде бұл ақсақал туған немересінің жүрегіне ізгілік пен бауырмалдықтың шырағын жаға білген жан. Себебі бала қиялындағы қаһарман достарымен бір сәтке тәтті өмірде сапар шеккен ойын баласының ертегілері атасының Бұғы-ана туралы аңызынан бастау алады. Аңыздағы Бұғы адам баласына жақсылық әкелетін, қамқоршы жан болып суреттелсе, бала да өз қиялында сол ана Бұғымен тілдесіп, өзінің қандай екенін, атасы Момынның тұнып тұрған данагөй-дария екенін айту үшін Ыстықкөлге балық болып жүзіп кеткісі келеді [42, б. 259]. Оның көкірегін әлдилеген балалық арманы балыққа айналып, айдын көлде асау толқындармен жарысып, жүзіп барып туған әкесіне жолығу еді. Әсіресе, оның өзімен-өзі жеке дара сөйлесуі оның бойындағы психологиялық тартысты көрсетсе, атасының соңғы тиынына алып берген қара портфельдің қуанышы өмірін өзгертіп жібергендей көрінеді. Шынында да, бұл сәт жас бүлдіршінді бақыт көгіне ұшырып әкеткендей сияқтанады. Өзінің су жаңа досы қара портфельді ауыл үлкендерінен бастап, ертегілік достарына дейін көрсетіп, таныстырып шығады [42, б. 191]. Өмірінде орын алған кішкентай қуаныш бүкіл ауылды ерекше бір әсерге бөлегендей етіп суреттелуі автордың рухани әлемінің тым биік екенін байқатады.

Аңыздағы Бұғы-ана мейірімін автор Момын шал мен немересінің іс-әрекеттерімен тығыз ұштастырған. Момын шал мен оның немересі адамзаттың барлығын туыс көріп, жүректеріне ізгілік нұрын шашқысы келеді. Олар ескі аңыздағы Бұғы-ананың бұл өлкені қалай тәркі еткенін айтып қатты күйзелсе де, осы тау бөктерінде пайда болған еліктерді көріп көзіне жас алуының өзі нағыз ұлтына, адамзатқа жанашырлықтың нағыз өнегесі деп айтуымызға болады.

«*Уа, киелі Мүйізді Бұғы ана! Бекей апайға өзіңнің мүйзіңе іліп бір бесік әкеп берші*!» [42, б. 263]. Момын шал көрген қуанышты жаңалығын немересіне жеткізгенше асықса, немересі осы қуаныштан соң өзінің қиял әлеміне енгендегі алғашқы тілегі Бұғы-Анадан Бекей апайына бесік әкелуін өтінген періштенің апасын жан азабынан арылтқысы келген тілегі шығарманы ширықтыра түседі. Шығармада осындай тәтті қиялдар легімен ойы серпіліп, рухани күш алған жас бүлдіршіннің ауылға келгенде үлкендерінің бұл құрмет тұтқан бұғының басын балталап, етін тамсана жеуі оны қатты тітіркендіреді. Бұны көрген жас бүлдіршін бұл әлемнен жерініп, жалғызсырайды. Олай дейтініміз, атасының айтуы бойынша бұл бұғылар бұл халықтың өсіп-өркендеуіне ықпал еткен қасиетті Бұғы-ана ұрпақтары. Ал адамдардың ішімдікке масайрап, жас бұғылардың етін жеуін көзімен көрген бала оны көтере алмайды. «*Характерді табанда өзгертіп отыратын құбылыс ретінде қарастыру – Ш,Айтматовтың халықтық бейнелер жасауына, сол арқылы туған елінің тарихы мен тағдырына көз жіберуіне мол мүмкіндік берген*» [46, б. 113]. Немересіне аңыз етіп баяндаған қасиетті Бұғының басы ащы суға сылқия тойған атасы Момын шал образы шығарма басындағы бейнесін өзгерткен тәрізді. Көзімен көрген қатігездікке шыдай алмаған бүлдіршін өз ойымен арпалысып, ақыры бұдан құтылудың жолы балық болып жүзіп кету деп ойлайды.

*« ­– Мен балық болам, естіп тұрсың ба, ата? – мен балық болып жүзіп кетемін. Құлбек келгенде өзің айтарсың, мені балық болып жүзіп кетті дегейсің»* [42, б. 311]. Өзі қаламаған ортаны жатсынып, өзге әлемнен жылылық іздеген баланың тағдыры трагедиялық жағдаймен астасады. Ол шын мәнінде шынайы өмір мен ертегіні ажырата алмады. Дегенмен жауыздыққа жаны қас бүлдіршін өзінің қарсылығын осылай білдірді. Аңыздағы Бұғы-ана өзі өсірген адамзаттың ұрпақтарына жасаған қиянатын көргенде шыдай алмай бұл өлкеден ауып кетсе, повестегі жас бала да бүгінгі сорақылықты көргенде жаны күйзеліп, бұл әлемді жатсынып, қиял әлеміне бет бұрады. Ол өзінің құрбан болғанын да, балық болып туған әкесінің Ақ кемесіне ешқашан бара алмайтынын да сезген жоқ. Ол өзіне пана тұтқан ең құрметті адамы, туған атасының да дәрменсіз қалпында өзгелермен бұғы етін бірге асап отырғанын көргенде бұл әлемде жалғыз қалып, жан азабына түсті. Жазушы бұл туындыда аңыз желісі мен жас баланың тағдырын шендестіру арқылы бүгінгі қоғамға деген өзіндік көзқарасын білдіріп отыр. Мұнда тек адам баласының өзге тіршілік иелеріне деген қарым-қатынасы емес, сонымен қатар бүгінгі заманда ұмытылып бара жатқан тарих, өз болмысынан алшақтаған адам, шегі жоқ әділетсіздік пен жауыздықтың көрінісін биік деңгейге көтерген.

Ұлы суреткердің қаламынан туған туындысы адамзатқа жоғарыдан көз тастаған ақ басты Алтаудай асқақ. Кішкентай ғана екі-үш үйдің арасында орын алған оқиғаны тарих аңызымен шендестіріп, бүкіл адамзат қиянатына тоқтау саларлық ізгіліктің нұрын сепкен. Оны өз заманының ғана емес бүгінгі дәуірдің де сөз зергері десек артық айтқандығымыз болмас. «*Мәңгілік өлмес туындының өмірге келуіне ұлы тұлғалар себепкер болады дейді*» [47]. Кешегі қазақ пен қырғыз баласын қасиетті қара домбыраның қос ішегіндей жақын көрген Мұхтар Әуезов негізін салған мектептен қанаттанған Ш.Айтматов та әлем әдебиетіне өшпестей із қалдырды. Қазақ пен қырғыз халықтарының рухани жәдігерлерін қызғыштай қорып, араша түскен Мұхтардан кейінгі сәл саябырлап, дүмпуі басылып қалған халық мұрасын әлем әдебиетіне көркем туындылары арқылы танытқан талант иесінің өзіндік қолтаңбасы ерекше. *«Сүйер ұлың болса сен сүй, сүйінерге жарар ол»* [23], *–* деп бабаларымыз айтқандай, ол ұрпаққа айтар өсиеті мен тәрбиесі мол қазыналарын көне аңыздармен жасандыру арқылы ұмытыла бастаған төл мәдениетімізді санамызда қайта жаңғыртты. Ұлттық санамызды қалыптастыруда тек қана туған әдебиетіміздің руханияттарымен ғана емес, сонау қиырдағы азғантай, ұсақ халықтардың дүниетанымы арқылы да ой салған. Бұл турасында В.В.Агеносов: «Айтматовтың баяндауындағы миф халықтық аңызды жай тізбектеп бере салу ғана емес және мифтік стилизация да емес. Суреткер қашан да мифтік аңыздауларды жоғары сатыға көтере мазмұндай отырып, бүгінгі күнге терең түсінікпен назар аударуды көздейді» [48, б. 236], – деп тұжырым жасайды.

Айтматовтың шығармаларында тек адамгершілік мәселесі ғана емес, ұлттың қасіреті, кейінгі буынның болмысынан айырыла бастауы да сөз болады. Өйткені жазушы шығармасынан ағайынды қазақ елінің тағдыры да шет қалмаған. Ол Момын шал образы арқылы Орта Азияны мекендеген қырғыз халқының түпкі тарихын, кімнен тарағанын ежелгі аңызбен ұштастыра отырып, КСРО-ның идеологиясына іштей қарсылығын көрсеткен. Жоғарыда келтіргеніміздей шығармада қазақ халқының өмірі тікелей суреттелмесе де, қырғыз танымы арқылы қазақ халқының өз дәстүрін ұмыта бастағаны сөз болады. Мәселен туындыда Момын шалдың немересі біз Бұғы-анадан тарағанбыз деп айтатыны бар. Кішкентай баланың сөзіне таң қалған шофер жігіт оны түсінбейді. Сонда бала:

*« – Сен өзің кімсің сонда?*

*–Мен қазақпын. Қарағандыда туғанмын, шахтерлер мектебінде оқығанмын.*

*– Жоқ, сен кімнің баласысың, соны айтшы?*

*– Әке-шешемнің баласымын.*

*– Олар кімнің баласы?*

* *Олар да өз әке-шешесінің баласы.*
* *Ал мен болсам Мүйізді Бұғы ананын балаларының баласымын*»

[42, б. 265], – деп Қарағандыдан келген жас шоферді таң қалдырады.

Жазушы мұнда кішкентай бала мен қазақ жерінен келген шоферді тілдестіру арқылы сол кездегі еліміздің Солтүстік беткейінің біртіндеп болмыстан ажырап, қазаққа жат, өзге аймаққа айналып бара жатқанын астарлап жеткізген. Бұл туындыда сонау 1952-54 жылдары «Тың және тыңайған жерлерді игеру» деген желеумен КСРО-ның қазақ елінің Солтүстік өңіріне ішкі Ресейден көптеп адамдарды қоныстандыруы жергілікті халықтардың үлес салмағын азайту мақсатында болған тарихи оқиғамен байланысты.

Кеңес Одағы бойынша 1954 жылы 13,4 миллион гектар тың және тыңайған жер игерілді. Оның 6,5 миллион гектары, яғни 50%-ы Қазақстан жері [49]. Осылайша жаппай тың және тыңайған жерлерді игеру қозғалысы басталды. Тың жерлерді игеру Ақмола, Солтүстік Қазақстан, Қостанай, Көкшетау, Торғай, Павлодар облыстарында жүргізілді. Сол уақыттарда қазақтың байрғы мекендері астық алқабына айналды. Бұл бір қарағанға үлкен өзгеріс, жетістік ретінде бағалануы мүмкін десе де, бұл жоспарды іске асыру үшін жұмыс күші сырттан тартылды. Олар тек жұмыс күші ретінде емес бір жола осы аумаққа көшіріліп, арнайы бағдарламамен баспанамен қамтамасыз етілді. Соның нәтижесінде 1954-1962 жылдары тың игеру үшін Қазақстанның Солтүстік аймақтарына КСРО-ның тек еуропалық бөлігінен 2 миллион адам әкелінді. Қазақтар республика тұрғындарының үштен бірінен де аз болды. Мысалы, 1897 жылы — 85%-ы болса, 1962 жылы – 29%- ғана болды [49].

Өз отанындағы жергілікті халықтың үлесі 30%-ға дейін төмендеуі, ұлттық тіл, салт-дәстүр мен халықтың жойылып кету қаупін тудырды. Міне, Айтматов туындысындағы Қарағанды тумасының өз тегін білмеуі шығармада осылай көрініс табады. «Тың игерілген облыстарда 700 қазақ мектебі жабылды. Енді қазақ балалары мектеп-интернаттарда оқытыла бастады. Олардың басым көпшілігінде оқу орыс тілінде жүргізілді. Бұл біріншіден, қазақ жастарының ұлттық тілі мен мәдениетінен қол үзуіне әкеп соқтырды. Екіншіден, Қазақ елінің елдімекендері мен жер-су атаулары орысша атала бастады» [50].

Нәтижесінде КСРО бұл бастаманың арқасында қазақ жерінің Солтүстік бөлігіндегі атауларына дейін орыс тілінде қайта жасақтап, жергілікті халықтың салт-дәстүрі мен танымынан сыр шертер мәдениетін біржола ығыстыра бастады. Шофердің өз ата-тегін білмеуі және оны бұны білудің қажеті не оны білмесек те өмір сүріп жатырмыз ғой деген сауалына жазушы кішкентай баланың аузымен: «*Ата-бабасын білмеген адам жамандықтан жеркенбейді. Кейін олардың балалары да, барлық ұрпағы да нашар болып кетеді*...» [42, б. 266], – деп жауап қатады. Мұнда жазушы өз түп тарихын ұмытқан адам отанның да, туған жердің де, парқына жетпейтін жәй мақұлыққа айналады деп айтқысы келіп отыр. Өзінің бар ынта-ықыласымен ересек жігітке ата-текті білу керектігін түсіндіргенде орыстанған аймақтан келген қазақ жігітінің жауабы: «*Мұндайды көп тыңдай берме шырағым. Космосқа ұшып, коммунизмге бара жатқан халықпыз. Біздегі саяси сабақтарға атаңды тарту керек. Сонда оның көзі ашылады. Қанша дегенмен мәдениеттен жұрдай, қараңғы адам ғой*» [42, б. 266], – деп жауап береді. Бұл туындының астарына үңілер болсақ сонда кім қараңғы, кім сауатты адам екені өзінен-ақ белгілі. Көзі ашық, білімді болғанымен туған жері отаны туралы бір ауыз сөз білмеген адамнан, ешқандай білім алмаған Момын шалдың тұлғасы биік. Олай дейтініміз, Момынның бар арманы БҰҒы-ана ұрпақтары бір-бірінен алшақтамаса деген тілек.

Жазушы «Ақ кеме» туындысы арқылы қазақ даласының Солтүстік аймағына «Тың және тыңайған жерлерді игеру» деген КСРО бағдарламасымен көптеп қоныс аударуына алаңдаушылығын білдірген. Шектен тыс өзге аймақтарда қоныстанған адамдардың көптігі жергілікті халықтың тілі мен мәдениетінің жойылуына ықпал етті. Өзге аймақтан қоныс аударған азаматтарға арнап салынған жаңа мектептер жаңа тіл мен мәдениеттің қалыптасуына ықпал етті. Бұл, әрине, қазақ халқының мемлекеттік тұтастығына үлкен қауіп төндірді. Міне, осы туынды арқылы қазақтың қилы тағдырын астарлай суреттеген жазушының бауырлас халыққа деген перзенттік сезімінен туындап отырғаны анық. Шыңғыс Айтматов бабалар дәстүрі ұрпаққа мәңгі аманат болып қалуы керектігін күн көрісі мен дүниетанымы салт-дәстүрімен тығыз байланысқан Қиыр Шығыстағы аз ғана тайпаның өмірімен де шынайы жеткізе алған. Жазушы Шерхан Мұртазаның аудармасымен қазақ сахарасына жол тартқан Ш.Айтматовтың *«**Теңіз жағалай жүгірген тарғыл төбет»* [51] туындысында сөз болатын оқиға мен сол жерді мекен еткен халықтың танымы біздің тарихымыздан айырмасы жоқ секілді. Өйткені қазақ халқында сонау бағзы заманнан бастау алатын аңыз-мифтерін зер салсақ, көне ырым-тиымдар Ш.Айтматов суреттеген шығармадағы халықтардың өмірімен өзара үндес. Айталық, Кириск баланы ең алғаш үлкендермен бірге аңшылық сапарға шығарып тұрған анасының оны теңізге емес, орманға кетті деуі теңіз дюлерінен баласын қорғағаны болса, мал жайып, кең даланы мекен еткен қазақ халқы да шаруашылығына кесірін тигізетін қасқыр секілді жыртқыш-аңдарға бөрі немесе ит-құс деп атау беріп, мал-жанын сақтандырған. Міне, бұл жер бетін мекендеген халықтардың тұрмыс-кәсібі өзгеше болғанымен, түпкі мақсаты мен арман-тілегі өзара байланысты екенін көрсетеді. Сондай-ақ мұнда да Кирисктің жігіт болып, алғаш үлкендермен аңшылыққа аттануы, үйде қалған шешесінің де бар көңілі сол баласымен бірге болуы *«Баласы бәйге шапса, анасы тақымын қысар»* [23], деген халық даналығын толықтырып тұр. Қазақ халқында да ер бала буыны қатайып, ер-азаматтарша жауапкершілікті сезініп, алғаш рет ұзақ сапарға аттанғанда бауыр еті балаларының тілеуін тілеген ақ жаулықты аналарымыз, күні-түні ұйықтамай олардың жолын тосумен болған.

Шыңғыс Айтматовтың *«Ақ кемесі»* мен *«Теңіз жағалай жүгірген тарғыл төбет»* повесіндегі мифология бір-бірімен өзара үндес. Ақ кемеде қырғыз халқына пана болған Бұғы-ана туралы аңыз сөз болса, екінші туындыдағы халықтар теңіздегі Балық әйелден тарағаны баяндалады. Олар да өзіндік танымы бойынша қысылып-қиналғанда немесе қуанғанда Балық әйелге шексіз мадақ жаудырады. Бір өзгешелігі бұл мекенді қоныс еткен халықтар өз танымдарындағы аналарына құрметпен қарайды. «Ақ кеме» туындысындағы қырғыз халқының өздеріне өмір сыйлаған Бұғы-ана ұрпақтарына жасаған қиянаттары секілді сюжет бұл туындыда кездеспейді. Мұндағы халық барлық нәубат пен қиыншылық атаулыдан өздерін құтқаратын, сапарға шыққанда жолын оңғаратын Балық әйел деп біледі. Сондықтан оған әрдайым табынып, жәрдем сұрап, құрбандық шалып отырады. Жазушының бұл туындысы туралы Ғ.Есім: «Ақ кеме», «Теңіз жағалай жүгірген тарғыл төбет», «Боранды бекет» үшеуін триптих деп атауға әбден болады. Бірінде – Ана-бұғы, екіншісінде – Әйел-балық туралы аңыздар шығармаға арқау болған» [51], деп баға береді. Мұнда құрлықтың, яғни жер бетінің пайда болуы туралы аңыз баяндала келіп, *«егер жер пайда болмағанда, құрлық пен теңіз арпалыспауы да мүмкін еді»* [51], – деп оқырманына сауал тастайды. Жұмыр жер Лувар үйректің төс жүнінен пайда болып, содан әліге дейін құрлық пен судың тартысы толастамай келеді деген жазушы қиялы табиғаттың асау мінезін көркем бейнелеген.

Жазушының «Теңіз жағалай жүгірген тарғыл төбет» туындысы «Ақ кеме» повесінің жалғасы секілді. Екі шығармада да екі халықтың шығу тарихы сөз болып, олардың бай тарихының бастауы өзге тіршілік иесімен байланыста қарастырады. Алғашқы шығармадағыдай мұнда да жазушы көне халық аңызын шығарманың негізгі арқауы еткен. Екі повестің кейіпкерлері де ұқсас, ата мен немере. Бұл повестерде ана образы, ана архетипі жануарлар бейнесінде суреттелген. Ақ кемедегі Момын шал «*О, қасиетіңнен айналайын, Бұғы-ана*» [42, б. 240], – деп Бұғының рухына табынса, «Теңіз жағалай жүрген тарғыл төбет» туындысында Балық-әйел туралы аңызға сенген Орган шал сапарға аттанарда содан жәрдем тілейді. Ш.Айтматов бұл еңбектерінде аңыз желісі арқылы адамзат баласын ананы қадірлеуге, оны сыйлауға үндеп тұрған секілді. Оның туындылары адам баласының қиялы шексіз, арманы ұшқыр екендігін көрсетеді. Егер адам көкейдегі мақсатына ұшқыр қиялы арқылы көз жібермей, қатып қалған қағидалар бойымен қол жеткізер болса, онда оның жүрегінен адамшылық пен ізгілік қасиеттердің шамы жанбасы анық. Ұшқыр ойдың жетегімен болашаққа тәтті қиялмен көз тастағанда ғана, сүрінсең де ұлы сенімің жойылмаса, түбінде мақсатыңа қол жеткізерің хақ. Халықтың рухани байлығын туындыларымен ұштастырған заңғар жазушының да бала қиялы ұлы тұлға болуына жол сілтегені осы сөзіміздің дәлелі. Қарапайым Орган қарт пен Момын шалдың ішкі әлеміне терең еніп, оларды мифтік сюжеттер арқылы данышпандық дәрежеге көтере білген суреткердің таным тереңдігі оқырманын тебірентпей қоймайды.

Әдебиет қауымына ерекше әсер еткен философиялық астары терең, ақиқат пен көркемдік шешім үйлесім тапқан бұл повестің ерекшелігі мифтік сюжеттер көмегімен ескі мен жаңаның арасындағы байланыстар шебер ұштасуында. Бұл туындыда көк теңіз бен жұмыр жердің тоқтаусыз шайқасы Лувар үйректің ұрпақ өрбітуінен басталатыны нанымды баяндалады [51]. Жазушы осы арқылы адамзаттың қым-қиғаш өмірін дәл де анық суреттейді. Мұнда Лувар үйрек туралы аңыз сюжеті Балық-әйелмен және сол мекенде өмір сүрген халықтар өмірімен тығыз тығыз байланыстырылған. Шығармада Орган қарттың түс көруі мен сол түстің ертеде болған оқиғамен ұштасуы да асқан шеберлік. Аңыз желісіндегі ертеде осы Тарғыл төбет тауын мекен еткен ағайынды үш жігіттің үйленуі туралы оқиғасы салыстыра қарар болсақ, орыс әдебиетіндегі «Иван Цареевич и серый волк» [52] ертегісімен өте жақын екенін байқаймыз. Бұл орыс халқында ертегі ретінде берілсе, ал Балық-әйел аңызы бір халыққа өмір сыйлаушы ана ретіндегі аңыз. Ағайынды үш жігіттің ең кенжесі өзі ақсақ, туа бітті кемтар. Ол теңіз жағасында Балық-әйелге тап болып, сонымен отбасын құрады. Бірақ теңіз перзенті онымен көп болмай өз мекеніне қайта кетіп қалады. Сүйген жарынан айрылуы сағынышқа айналған жігіт жүрегі сыздап, теңіз жағасында оны күтумен күні өтіп, көкірегі шер-мұңға толады.

Жалпы, Охот теңізінің жағасында орын алған бұл көне аңыз біздің төл әдебиетімізде де кездеседі. Мысалы; Асан Қайғының не себепті қайғы атануына тоқталар болсақ, оның да пері қызымен көңіл қосып кейіннен оның тілегін орындай алмағандықтан қыздың кетіп қалуы әңгіме өзегі болады. Сол себепті оның жолын көп күткен бабамыз «қайғы» атанды деген аңыз бар. Ал кешегі ақындық және әншілік өнердің иесі, исі қырғыз-қазаққа аты шыққан Ақан Серінің де қартайған шағында перілермен тілдескені туралы деректер бар. Сондықтан мына оқиғаның қай-қайсысын алып қарасақ, оның тереңінде үлкен сағыныш арманы жатқанын аңғаруға болады. Орган қарттың да түсінде көрген Балық-әйелді көк теңізге шыққан сайын жолықтырамын деген үмітпен сапарға шығуы ізгілік пен адамгершілікті түп бастаудан іздеген тектілікті көрсеткендей. Ш.Айтматовтың есте жоқ ескі заманғы оқиғаны шығармаларында ұтымды пайдаланып, сананың түпкірінен орын алған жәдігерлерді бүгінгі заманға түрлендіре жеткізуі адамзатқа ізгілік шамын жаққандай әсер қалдырады.

Повесте Орган қарт тек кәсіби аңшы ғана емес, халық даналығын терең меңгерген заңғар тұлға және тайпа көсемі ретінде көрінеді. Ол қандай сапарда болмасын, сол жерді мекен еткен адамдардың кеңесшісі. Бүгінгі жорық та соның бақылауы бойынша жүзеге асады. «*Теңіз бетінде әке де, бала да болмайды. Теңіз үстінде адамдардың бәрі бірдей, тек көсем қартына ғана бағынады. Көсем қалай айтты, солай болмақ. Әке бала ісіне араласпайды, бала әкесіне шағым айта алмайды. Әулет салты солай*» [51]. Бұл үзінді біздің кешегі бабаларымыздың әулеттің игі жақсысына, ең үлкеніне бағынған дала мектебін есімізге түсіргендей.

Сондай-ақ повесте жан-жақты ашылып көрсетілген азаматтық қасиет туралы киелі ұғым адамзат баласына үлкен ой салады. Олай дейтініміз, тұман мен теңіз және қайықтағы адамдар тартысы өмір үшін күресте өлім сәтімен бетпе-бет келіп тұрғанда да, пендешілік пен өзімшілдікке салынбай, адамгершілік қағидасын сақтауының өзі оқиға бояуын қоюлата түскен. Бұл кешегі ХVІІІ ғасырдағы қазақ тарихында орын алған жоңғар шапқыншылығын кезеңін еске түсіргендей. Қазақ батырлары бір шайқаста жоңғарлардан жеңіліп, ығысып, шегініп қаша бастайды. Соңынан қаптаған жау, алға қарай жан ұшыра қашқан қазақ батырлары биік бір құз жартасқа келіп тірелгенде, көбі енді жауға тізе бүгелік деген таңдау жасайды. Сонда ортаға сурылып шыққан Тәтіқара ақын:

«Қамыстың басы майда түбі сайда,

Жәнібек Шақшақұлы болат найза.

Алдыңнан жар, артыңнан жау қысқанда,

Ер жігіттің ерлігі осындайда [53].

– деп азаматтық намысты қайрап, қазақ қолын жауға қарсы жігерлендіреді. Бұл шумақта Тәтіқара ақынның ел мен жер ұғымын жоғары бағалап, болашақ ұрпақ үшін жанынан арды артық қойғанын байқасақ, Ш.Айтматов суреттеуіндегі Орган қарт теңіз үстіндегі адам мен табиғаттың тартысында азаматтықты жоғары қояды. Шегі жоқ көк теңіз бен оның үстін басқан меңіреу тұман сияқты тажалмен алысқан аңшылар сын сағатта қанша қиын болса да өз бастарын күйттемей, көсемінің тәртібіне бағынуы нағыз азаматтықтың белгісі. Адам бойындағы сабыр мен ашу бәйгеге түскен уақытта іштей тынып асқан шыдамдылықтың жолын көрсеткен Орган қарт нағыз батыр. Теңіз үстінде бірнеше күнге созылған азапты күндер алқымнан алса да, мойымай, сабырлы қалпында күресе білуі адамзатты төзімділікке шақырғандай. Үлкен аңшылар бұл азапты айқас өздерін өлімге апарарын аңғарса да арасындағы әлі буыны қата қоймаған жас бала Кирискінің аман қалуын тілейді. Себебі, бұл сапар қандай қатерлі болса да, теңізде аң аулау олардың атадан келе жатқан ежелгі кәсібі. Ал бұл дәстүр олар үшін өздерімен бірге ұмтылып кетпей, ұрпаққа аманат болып мәңгі қалуы керек. Ол үшін жас баланы қалай да аман алып қалуы тиіс. Осы борышты ойлаған көсемнің өзіне тиесілі судан бас тартып, оны жас балаға беруінің себебі де осы. « *– Мен өз ғұмырымда суды соншама ішкенімді білесің бе? Ал сенің өмірің әлі алда, қайда... Іше ғой, сенің ішкенің керек, ішуге тиіссің де, маған қарап алаңдама, мә!*» [51].

Шөл мен аштық қатар қысқан бұл азапты сапарда Орган қарттың есінен Балық-әйел туралы тәтті арманы шыққан жоқ. Ол серіктерінің амандығы үшін ауыр болса да, ақтық сапарға аттануға бел буады. Бірақ ол да теңіз түбіне батып бара жатса да, Момын шалдың немересі секілді тәтті қиялындағы Балық-әйелмен жүздесермін деген үмітпен аттанған еді. Сөйтіп бірінің соңынан бірі теңізден мәңгілік мекенін тапқан аңшылардың бұл сапары ертеңін жалғар жас баланы аман алып қалу мақсатынан туған еді. Теңіз бетіндегі азапты күндерде Орган қарттың Кирискіге айтқан ақ үкі туралы аңызы мен анасының көк тышқан ертегісі қуат бергендей. Шығармада «*Көк тышқан-ау, су берші*» [51] деп қайта-қайта жас аңшының аузымен қайталай беруі қиын болса да адам алдынан үміт үзбеу керектігін меңзегендей. Тұман мен теңіз айқасында жалғыз қалған балаға ақ үкі өмір сыйлайды. Бұл повесте Ш.Айтматов ақ үкіні жайдан-жай баяндап отырған жоқ. Себебі ежелден адасқанда адамдар көк аспандағы жұлдыздарға қарап бағытын тапса, біздің ата-бабаларымыз көшкенде түнде адаспау үшін құс жолын өзінің негізгі бағдары еткен. Бұл аңызда ақ үкі жол көрсетуші құс ретінде көрініп отыр. «Адассаң астыңдағы атыңа сен» деп атының басын бос қоя берген немесе құс жолы арқылы өз жолын тапқан бабаларымыздай Орган қарт та ақ үкі арқылы мұндай сәттермен талай бетпе-бет келген жан. «*Автор оқырманын осындай қиын психологиялық сәтпен шегендеп алады. Оқырман демін ішіне тартып, қалтырап-дірілдеп оқитыны сөзсіз. Повестің эмоциялық-эстетикалық әсері шебер бейнеленілген*» [54, б. 17].

Теңіз аңшыларының табандылықпен, өз өмірлерін қию арқылы Кирискінің өмірін сақтағысы келген, ұрпақ үшін күресіп, ұрпақ жалғастығын ойлаған әрекеттері оқиға бастауында кездесетін Лувар үйрек аңызымен тығыз байланысып жатыр.

Күн мен түннің, бұлт пен желдің, жер мен теңіздің арасындағы мәңгілік тоқталмас шайқасы секілді, адамзат баласының тіршілік үшін, ұрпақ өрбіту үшін болатын өмірлік күресі де ешқашан тоқтамақ емес. Осынау тіршілік үшін күресте адам баласын ешқашан өзіндік болмысын жоғалтпауы керектігін Ш.Айтматов көне аңыздар арқылы шебер бейнелеген. Орган қарттың түсінде көрген тайпаның Балық-әйелді мәңгілік іздеуі, жаны қысылып, шөл азабында жатқан Кирискінің көк тышқаннан су сұрауы, оны осы сапарға аттандырған анасының баласын дию-перілерден сақтандыруы адам баласының ізгілікке құлаш сілтеуінен туындаған дүниелер. Мұнда жазушы кейіпкерлерінің ежелгі таным бойынша өмірге деген құштарлығын оятқан. Ақ үкі мен Көк тышқан жас баланы тарғыл төбетке осы ұлы сенім аман жеткізді. [51] Бұл повесте адам баласының өмірге деген нық сенімі оны ұлы ерлікке жетелейтіні байқалады. Айтматов көне халық аңызын жаңғырта баяндау арқылы бүгінгі күннің бейнесін шынайы көркемдеп, ұрпақ санасына ұлттық руханиятты сіңірген.

Негізінен, жазушы еңбектері кешегі күннің көмескі тарта бастаған рухани қазыналары бүгінде ұрпақ санасында жаңаша жаңғырып, мәңгілік биіктей берсе деген тілектен туған сияқты.

Ш.Айтматовтың «Қош бол, Гүлсары» [55] туындысында да биік адамгершілік пен нәзік махаббат, ізгілік, достық пен жолдастықтың символындай суреттеледі десек те, бұл повесть те ауыз әдебиетіміздің үлгісі саналатын ұлттық фольклорымызбен өрнектеледі. Мұнда көшпенді халықтардың өмірлік серігіне айналған жылқыны қазақ пен қырғызға ортақ ат спорты ойындары арқылы суреттегенде. «Аттың белі мен жігіттің білегі сынға түсетін көкпар сайысы екі халықты тоғыстыратын, туыстығынан хабар беретін ұлттық жәдігер. Жазушы мұнда ұлттық этнографиямыздың бірі байырғы ата-бабамыздан келе жатқан киіз үйдің де бүгінде қолданыстан шығып, ұмтылып бара жатқаны сөз етеді» [55, б. 77]. Сондай-ақ повестегі Танабайдың досы Шораның өліміне келгенде автор тұрмыс-салт жырларындағы Жоқтау өлеңін Қарағұл мерген аңызымен шебер ұштастырған.

Аңызда жер бетін мекен еткен тіршілік иесінің барлығы оның оғынан құтылмайтын Қарағұл мергеннің аянышты тағдыры сөз болған. Аңшылыққа шығып азық үшін емес, құныққаны сонша тіршілікті мекен еткен аң мен құсты ермекке атқан мергенді көк киіктің киесі ұрады. Көзі қанға толып, өзін тойымсыздық билеген Қарағұл мерген тіпті адамша сөйлеген көк киіктің соңғы тілегін құлаққа ілмеуі өзін орға жығады. Киікті қуалап биік таудың ұшар басына қалай шыққанын, енді түсе алмайтынын біліп амалы құрыған мергенге: *«Енді бұл жерден ешқашан шыға алмайсың, ешкім сені құтқара да алмайды. Киік біткеннің қызыры мені, сен қалай зарлатсаң, енді сенің әкең де тау мен тастың арасында күңіреніп, мендей болып зарласын! Қарғысым атсын Қарағұл, қарғысым атсын!»* [55, б. 163], – деп қарғыс жаудырып, күйзеліп кете барады. Ш.Айтматов бұл аңызды Шораның өліміне жоқтау ретінде ғана емес, сонымен қатар қырғыз ұлты секілді Кеңес Одағының боданы болған аз ұлттардың төл мұраларының, әдет-ғұрып, салт-дәстүрлерінің, тілінің жойылып жас ұрпақтың бабалар салған ізден адасуын меңзеп тұрғандай. «*Қаусаған арбаның үстінде қарт адам келеді. Тайпалама жорға Гүлсары да ыңыршағы айналған лақса кәрі жылқы еді*» [55, б. 7]. Туынды лирикалық шегініс арқылы бейнеленеді. Шығарма басында Гүлсарының бүгінгі портретін айта отырып, оның бұрын қандай тұлпар болғанын хронологиялық шегініс арқылы көрсетеді. «*Гүлсары туа жорға еді, сол даңқы асқан жорғалығына бола өз өмірінің ішінде көп рахат күндер кешті, көп жапа шекті*» [55, б. 9]. Жазушының суреттеуі бойынша Гүлсары бітімі бөлек, өте жүйрік жануар. Уақытында талай додада топ жарып, атағы алысқа кеткен болатын. Тіпті ауыл адамдары *«Гүлсары!!» «Танабайдың жорғасы» , – «Ауылдың ажары»* – деген атаулар оның мыңды артына тастар жорғалығына берілген баға еді. Жазушы жүйрік тұлпарды сомдағанда астарында кешегі қазақ халқының көшін алға сүйреп, елінің қамын жеген азаматтардың бейнесін терең астармен беріп отыр. Гүлсары қандай бәйге болсын, қазақ-қырғыз арасында өткен ат спорты – көкпар болсын бәрінде үздік болды. Бұл кешегі халқымыздың азаттығы жолында құрбан болған 1937-38 жылдардағы азаматтардың бейнесі. Көзі ашық ел ертеңіне бей-жәй қарамайтын Алаш қайраткерлері КСРО-ның қанды шеңгелінен халқын аман сақтау үшін басын талай Гүлсары сияқты бәйгеге тіккен еді. Бірақ Гүлсарының басында еркіндік ұзақ болмады. Колхоз бастығы мінеді деп оны үйірден ұстап алып кетті. Жазушы мұны: «*Тұңғыш рет атқораға – жылқылардың түрмесіне түсті Гүлсары*» [55, б. 73], – деп келтіреді. Ұзамай онда Гүлсарыға аяғына кісен де салынады. Бұл тереңдей ұғынсақ кешегі елдің азаттығын ойлаған азаматтардың аяғына түскен бұғау еді. Гүлсары қанша қорлық көрсе де, жайлауын ұмытпауы, сол уақыттағы ел азаматтарының басына қанша қиындық түссе де ұлы мұрат жолындағы жолынан оңайлықпен таймауын аңғартады. Гүлсарының жүйріктігімен қатар, өзіне тән характері де бар. Ол колхоз бастығының дегеніне көнбей қайта-қайта шылбырын үзіп үйірге қашып кетеді. Гүлсарыны дегеніне көндіре алмаған колхоз бастығы ақырында оны тұлпар емес, ат етеді. Ат дегеніміз тарттырылған яғни (піштірілген) жылқы. Оны қайтып үйірге, үйірдегі биелерге жолатпау үшін қолдан жасалған. Міне, кезінде бәйгені бермеген тұлпарды, мініс көлігіне айналдыру үшін колхоз бастығы осындай жауыздыққа барады. Гүлсары атқа айналған соң баяғы шабыс, байағы тектілікті ұмытады. Тек қана басын шұлғып қожайынның айтқанын ғана орындайтын төрт аяқты мақұлыққа айналады. Бұл дегеніміз кешегі КСРО өзінің жолына қарсы тұрған аз ұлттардың бас көтерген көзі ашық өкілдерінің көзін жойып, ал қалғанын қайта бас көтермес үшін өзінің темір шеңгелінде бақылауда ұстады. Мұндағы мақсат өзіндік еркіндігі жоқ, тек қана КСРО-ның саясатын ғана орындайтын робот секілді кеңес адамын тәрбиелеп шығару керек болды. Олай дейтініміз, жазушы туындыда қазақ пен қырғыз халқына ортақ көкпар ойынын бояуын құбылта жеткізсе, Гүлсарының кейінгі тағдырын аянышпен бейнелеген. Кең дадала еркін ойнақтап өскен, еркіндікті сүйетін текті жануар жылқы баласына да адамның ақылы жетпес қамыттың киілуі. Бұл кешегі бүкіл Орта Азияны мекендеген халықтарды өзінің тырнағымен бүрген КСРО-ның темір шеңгелі еді. Міне, заңғар жазушы повесте тек нәзік махаббат пен адал достықты дәріптеп қана қоймай, ұлттық дүниелеріміздің жоқтаушысы, жанашыры екенін байқатады. Оның себебі кеңестік тұста дүниеге келген мына туынды оқырманға бір қарағанда сол дәуір адамдардың шынайы өмірі мен тыныс-тіршілігі болып көрінсе де, оның астарында ұлттық құндылықтар жасырынып жатты. Туындыдағы аңыз желісіндегі жоқтау – ұлттық мұраларымызды сақтаудан туындаған ой десек, повестің тақырыбы айтып тұрғандай, «Қош бол, Гүлсары» ол кешегі біздің ұлтым деген азаматтарымыздың тағдыры.

«*Не керек Танабай образын Гүлсарысыз елестету мүмкін емес, шығарманың оқырманға айтары осы екі тағдырдың үндестігін қарастыру қажет десек қателеспейтін сияқтымыз*» [46, б. 118] десе, екінші жақтан құр мақтанмен іріп-шіріген Қызыл империямен қоштасып тұрған секілді деген тұжырым да бар. Бұл туралы 2018 жылы Ұлы суреткердің 90 жылдық мерейтойын бүкіл әлем тойлады. Асқақ дарын иесі туралы әлем халқы тағы да бір толғанып, оған деген сөнбес махаббатын білдіріп жатты. Осы думан көшіне, ағайынның ұлан-асыр тойына қазақ елі де өз деңгейінде атсалысты. Елордамыздың Ұлттық академиялық кітапханада халықаралық түркі академиясының ұйымдастыруымен «Айтматов тағылымы» атты іс-шара болып өтті. Сол жиында мәртебелі меймандардың бірі Қырғыз Республикасының Жоғарғы Кеңес депутаты Қаныбек Иманалиев Ш.Айтматовтың шығармашылығын талдай келе: «*Қош бол, Гүлсарыдағы» Гүлсарыны жылқы деп қана түсінсек қателесеміз. Ол – Кеңес өкіметі. Ұрандатқан ғұмыры қысқа «идеология, мән-мағынасыз өмір кешу, аяғында арықтап өлген Гүлсары секілді құритыны айтылған жоқ па?»* [56], – деген болатын. Дегенмен, тақырыпқа нақтылай қарасақ, жазушы Гүлсары арқылы Кеңес өкіметінің дамы жолын емес, біз жоғарыда келтіргендей, ұлт үшін басын бәйгеге тіккен азаматтарымыздың тағдыры Себебі біздің халқымызда «Ат ердің қанаты», немесе «Ердің атын астындағы аты болмаса жанындағы жары шығарар», – деген нақыл жәйдан-жәй айтылмаса керек. Өйткені қазақ пен қырғыз үшін жылқы ең қасиетті жануар. Қазақ халқында жүйрік ат жеті қазынаның біріне жатады.

Жалпы, Ш.Айтматовтың туындыларында ауыз әдебиетінің тек элементтері ғана бой көрсетпей, қайта кешегі аңыз-әпсаналар жаңғырып, туындыларының философиялық тамырын одан әрі тереңдетіп, оқырманға ой салуы жаһандық тоқырауда ізгіліктің шырақшысы болары сөзсіз. Бұл жайында кемеңгер тұлға *«**Мен өз творчествомда поэтикалық бейнелер жасауды фольклордағы дәстүрлі тәсілдерден үйренудемін. Сол арқылы бүгінгі өмірдің бүкіл күрделі шындығын көрсетуге болады деп ойлаймын»* [57], – деп фольклордың құндылығына баға берген еді. Ақбасты Алатаудай алып тұлғаның бұл сөзі жайдан-жай емес. Өйткені кез-келген нәрседе жақсылықты сол дүниенің бастауынан алар болсақ, ұлттық болмыс ешқашан жоғалмайды. Бұлай дегеніміз, жазушының өзі сөз еткендей, фольклор бабаларымыздың жүріп өткен тарихы мен парасаттылықтың беткі айнасы.

Кешегі Манас пен Майқы биден бастау алып, халқымыздың мың жылдық тарихынан сыр шертетін ауыз әдебиетінің элементтерін кеңінен пайдалану арқылы Ш.Айтматов туындыларының сырлы бояуын қалыңдата түсті деп ата салуға болмайды. Өйткені жазушының аңыз арқылы түпкі мақсаты ұлт пен ұлттық танымды келешек ұрпаққа жеткізуінде жатыр. Бұл заңғар жазушыға көне эпос «Манас» пен ұлы Мұхтар Әуезовтің «Абай жолын» тану арқылы бойына дарыған қасиеттер. Өйткені Мұхтар Әуезов те туған халқының ұлттық мәдениетіне бей-жай қарамаған. Ұзақ жыл халқына құт болған «Манас» жырын төңкерістен кейін, ескіліктің сарқыншағы деп бәрі жабылып даттап, оны руханияттан алыстатып жатқанда бір өзінің сол топтарға қарсы шығуы осы сөзіміздің дәлелі. Ағайынның рухани мұрасына жанашырлық танытқан қаламгер туындыларының өзі де ұлттық дәстүрімізден сыр шертеді. Қазақ оқырманына ХХ ғасырдың басында-ақ кеңінен жол тартқан «Қорғансыздың күні» шығармасынан бастап, «Көксерек», «Қараш-қараш оқиғасы» [58], «Қилы заман» [59] повестерінде, тіпті үлкен эпос «Абай жолында» [60] халқымыздың этнографиялық ерекшелігі шебер суреттелсе, кейінгі еңбектері аталар жолын жалғаған дәстүрлер мен жаңа заман келбеті салыстырыла берілген. Әсіресе, «Қорғансыздың күнінде» өткен тарихқа шолу жасалады. Ол шығармада кездесетін Күшікбай асуынан бастау алады. Яғни, жазушы кешегі ел мақтаған, елінің жетім-жесіріне бірдей қамқор болған Күшікбай батыр заманы мен бүгінгі ел тыныш, айдың күннің аманында қорғансыз жетімдерге тырнағын батырған мына заманды қарсы қоя суреттеуімен құнды. Бұл туындыда Мұхтар Әуезов фольклорлық сюжеттерді заман шындығын ашуда шеберліктің өзіндік өрнегін салған. М.Әуезов әңгімелері мен повестеріндегі суреттелген халқымыздың этнографиялық ерекшеліктері «ұлы әңгімесінде» де жалғасын тапқан. Атақты «Абай жолы» роман-эпопеясында тек миф-аңыздар ғана емес, халқымыздың байырғы әдет-ғұрып, тұрмыс-салтынан хабар беретін көнеден келе жатқан жәдігерлеріміз романның құндылығын арттырып тұр. Ұлы жазушының талантты шәкірті Ш.Айтматовтың жазушылыққа келмес бұрын оны шыңдаған мектебі осылар еді. Ш.Төреқұлұлының өзі айтқандай, жас күнінде Қазақстанның Жамбыл өңірінде білім алып жүрген уақытында демалыс күндері іргелес жатқан туған жері Шекерге жол тартқанда ұзақ жолды қысқартар серігі осы «Абай жолы» болған екен. Талантты жазушының қазақ жері мен еліне деген азаматтық көзқарасын қалыптастырған бұл туынды, кейін оның да осы елдің бір перзенті атануына да ықпалы тигені ақиқат. Әлем әдебиетінде Айтматовтың есімі бейбітшілік көгершінінің символындай еркін самғаса, онымен бірге қазақ даласы да шаттыққа бөленді. Қазақтың кең байтақ ұлы даласының таңғажайып сұлулығын ғана емес, сонымен бірге бұл далада қазіргі таңда адам қолымен жасалып жатқан түрлі экологиялық кері іс-әрекеттерді ғадамдық деңгейге көтерді. Ғаламдық биіктен, ғарыштан бүкіл әлем назарын кең даламызға аудара білді. Кешегі ұлы ұстазы бір ғана туындысымен болашағын жазбай танып, тілеулестік ақ батасын беріп, биікке қанат қағуына ағалық қамқорлық танытқан болса, өз кезегінде Шыңғыс та ұстаз бен шәкірттің арасындағы ыстық ықылас пен бауырмалдыққа селкеу түсірмеді. Кешегі Жәмиламен тағдырын бір арнаға тоғыстырған егіз халықтар достығын ту етіп қана қоймай, кейінгі туындыларын да қазақ даласына арнады. Ұстазының шығармашылық мектебінен қанаттанған дарынды шәкірт көркем туындыларын, ұстазы секілді, бүгінгі заманның келбетіне тарихи кезең тұрғысынан баға бере білді. Аңыз сюжеттерінің элементтерін үлкен шығармада да терезеге салған аяз оюындай сырлы бояумен ширата түсті. Жазушының «Боранды бекет» (Ғасырдан да ұзақ күн) мен «Плаха» романдарында тақырыптың философиялық мәнін тереңдетуде халық аңыздары ұтымды пайдаланылған.

«Боранды бекет» романында Боранды станциясында 40 жылдан артық еңбек етіп, зейнетке шыққан Қазанқаптың адал досы Едігенің аманатты орындаудағы азаматтығы мен жауапкершілігі оның бейнесін аша түседі. Сонымен қатар досы Қазанқап көзінің тірісінде Едігеге менің ақтық тілегім болсын өлгенде сүйегімді «Ана бейітке» қой деп тапсыруы оқиғаның ары қарай өрбуіне себеп болған» [61, б. 82].

Негізінен, бұл роман кешегі КСРО-ның құрамында болған уақытта мәдениеті мен әдебиетінен қол үзіп, тарих бетінен бір жола жоғалып бара жатқан аз ұлттардың интернационалдық ой-санасының қайта оянуына түрткі болды. Өйткені бұл романдағы сюжеттер оқырман санасына жарық сәуле сыйлағандай әсер қалдырады. Себебі, романда байырғы фольклордың көркем жанрларын пайдалану арқылы бүгінгі қоғамның шындығына әділ баға берілген.

Ш.Айтматов өз романында аңыз сюжеттерін өмірдің жұмбақ заңдылықтарын түсіндіруге, бүгінгі қоғамдағы құбылыстарға тарихи шындықпен баға беру үшін пайдаланады. Мәселен, Ш.Айтматовтың шығармаларында көне аңыздарға белгілі бір дәрежеде орын беріліп, ол шығарманың идеялық мазмұны мен көркемдігін күшейтуге қызмет етеді. «Боранды бекет» романындағы Найман ана, Раймалы туралы аңыздар шығарманың көркемдік қуатын арттырып, әлеуметтік-философиялық концепциясын нығайта түседі. Найман ана аңызы тек бір кездегі тарихи оқиға ғана емес, Сарыөзек даласындағы Ана-бейіт тарихын да толықтырып тұр. Фольклорист-ғалым С.Қасқабасов: «*Бір аңызды толық түсіну үшін кейде онда баяндалатын оқиғаны білу аз, сол аңыз пайда болған аймақты да жете білуге тура келеді, онда айтылатын басқа да фольклорлық шығармамен танысу қажет*» [62, б. 5], – деген тұжырымды береді. С.Қасқабасов айтқандай, «Боранды бекет» романында Найман ана аңызы жайдан-жай берілмеген. Жазушы ұшы-қиыры жоқ Сарыөзектің даласын суреттегенде бұл жердің асау табиғатын ашу үшін бұрын сол жерді мекен еткен халықтардың аңыз-жырын дәлме-дәл келтірген.

Аманаттың жүгін арқалаған Едіге ардагер теміржолшы Қазанғапты ақтық сапарға шығаруға теміржол бастығы Қазанғаптың ұлы Сәбитжанның кедергісінен бастау алған оқиға желісі ары қарай Ана-бейіт тарихымен ұштасады. Аңызда жаугершілік заманындағы басқыншы жау жуан-жуандардың өз бетімен тыныш жатқан елді шауып, қолындағы барын алып, анасын жесір, баласын жетім еткенімен қоймай, қолға түскен азаматтарын мәңгілік құл ету мақсатында оларға адам баласы дұшпанына тілемейтін жауыздыққа барады. Жуан-жуандардың жауыздық әрекеті елін, жерін сүйген, отанын қорғап қара қазан, сары баланың қамы үшін қолына қару алып жауға аттанған жергілікті халықтардың батырларын қолға түсіріп, оны ақыл-естен айыру арқылы хайуан тектес мақұлыққа айналдыруы барып тұрған ең сорақы жауыздық. Тұтқындардың бастарына жаңа сойылған түйенің өркеш терісін қаптап, оларды шыжыған күннің астында шынжырлап ұстаған соң тері-кепеш әбден құрғап, тұтқындардың бастарын қыса бастайды. Шаштары қураған көн теріні тесіп өте алмаған соң бас сүйекке қайта қадалып, оның ішіне қарай өседі де, миларын зақымдайды. Миы зақымдалған адам, әрине, ес-ақылынан айрылып, ештеңе сезбейтін мәңгүрт болып шыға келеді [61, б. 114]. Аңызда батыр әкесі кегі мен туған елінің тыныштығы жолында жауға аттанып, өзінен күші басым жаудың тұтқынына айналған Жоламан батыр бұл азапқа душар болады. Жазушының Сарөзек даласының ызғарлы суық, қатал табиғаты мен желін суреттегенде ықылым заманда ақыл-естен айрылып, отаны мен туғандарын білмей өткен талай [61] боздақтардың зарлы үнін естірткендей болады. Жау қолына тұтқынға түсіп ауыр азаппен ақыл-естен айырылған кешегі боздақтар мен бүгінгі қоғамдағы адамзаттың мәңгүрттенуін жазушы шебер байланыстыра суреттеген.

Аңызда жуан-жуандар өздерінің шаруашылықтарында, адам төзгісіз ауыр жұмыстарды істету үшін жұмыс күші ретінде тұтқындарды ақыл-естен айырып пайдалану ең ұтымды әдіс деп білген.

Тарихта мұндай оқиға жоңғар-қазақ соғыстарынан кейін қазақ-түркімен арасындағы шайқастарда да көптеп кездескен. Қазақ ауылын қапыда шабатын түркімендердің қолға түсірген мол олжаларының ішіндегі ең қымбаты осы тұтқындар болған. Олар тұтқындардың еліне, жеріне деген сағынышы оянып қашып кетпес үшін жуан-жуандар қолданған осы сорақы әдісті қолданған. Бұл айтылған тарихи деректер қазақ жазушысы Әбіш Кекілбаевтің «Күй» [63] повесінде де кездеседі. Ал Ш.Айтматов бұл аңызда нақтылы бір уақытты көрсетпеген. Ол Сарөзектегі Ана-бейіт туралы ертеден қалған халық ауызындағы байырғы аңызы бойынша суреттейді. Жуан-жуандардың сол өздеріндей адам баласын ақыл-естен айырып, еш нәрседен хабары жоқ, тек қана бір адамға бағынышты, өлдім дегенді білмейтін мақұлыққа айналдыруы о баста Тәңірдің қалауымен жасалған табиғи заңдылыққа қарсы әрекет екені сөзсіз.

Ұлы суреткер Шыңғыс Төреқұлұлы аңыз желісі бойынша бүгінгі қоғамдық көріністерге шынайы баға берген. Өйткені романда бұл аңыз сюжетінің берілуі жайдан-жай емес. Найман ана аңызында үлкен философиялық астарлы ой бар. Шебер суреткер сол теңіздей тұнып жатқан, адамға ой саларлық мағыналар арқылы бүгінгі қоғамның келбетін ашқан. Бүгінгі жаһандық мәдениеттердің ықпалымен туған тілі мен ата дәстүрінен жұрдай, тіпті өзінің қандай ұлт екенін білмейтін, тек қана ішіп-жеуді ғана білетін ұрпақтар легінің қатары көбеюде. Жаңбырдан кейін қаптайтын саңырауқұлақтай бұл ұрпақ елдік, ұлттық ерекшелікке ғана емес күллі әлемге қауіп. Романда Сәбитжанның ауызымен айтылатын: «*Ал радио арқылы адамдарды басқаратын күн туады әлі! Әлгі автоматтарды қалай басқарса, тура солай басқарады. Қазірдің өзінде ғылыми нәтижелер де бар. Биік мүдделер жолында ғылым мұны да ойлап тапты*» [61, б. 45] деген сөзі сонау өткен ғасырдағы көрніс тапқан азаптау әрекетінің жаңаша түрде бой көтергенін көрсеткендей. Осы дәуірдегі елдің болашағы саналатын жастардың жағымсыз іс-әрекеттерге әуестігі, түрлі лаңкестік оқиғалар, өзге жұрттың мәдениетіне еліктеп өз халқының атадан жалғасқан құнды дүниелерінен бас тартуы жазушы туындысының өзектілігін айқындап отыр. Аңызда айтылған Ана-бейіт бұл ұрпақ жалғастығының дәстүрін жалғайтын темір қазық. Романда сол халықтың ежелден құрмет еткен рухани дүниесінің бүгінгі халі, оған бас ауыртпайтын байырғы халықтың ұрпақтарын көргенде, міне, заманауи мәңгүрттік, көшпенді қазақ даласын да жаулап, дала мәдениетінің іргесі сөгілгенін аңғарасың. Ш.Айтматов Найман ана аңыз желісін романда Сарөзек жерінің тарихын баяндау үшін ғана емес, адамзат қанша өркениетті қоғамға ұмтылғанымен, туған тарихынан ажырамау керектігін байырғы өткен оқиға арқылы жауап іздеген. Бүгінгі қоғамдағы жағдай, адамзаттың адамгершілік парасаты, мәдениеттердің жұтылуы сияқты өзекті мәселелердің жауабын аңыз арқылы тарқатқан. Сонымен қатар бұл аңызда Найман ананның аналық махаббаты да биік межеге көтерілген. Ұлының қол бастап жауға қарсы аттанып, сол жорықтан оралмауы ана жүрегінде мәңгі сөнбеген сағыныш үміті болып бұғып жатады. Себебі баласының жорықта өлгені белгісіз, жұмбақ күйінде қалған еді. Ана көңіліне маза бермеген сол оқиға аңызда былай тарқатылады: «...*Қырсыққанда ұлының өлігі табылмады, аты қайтып келмеді. Басқа жамағайын мұның баласын бірте-бірте ұмыта бастады, дүние халі солай ғой, шығын қанша ауыр болса да, жара шіркін бірте-бірте жазылар да... мәңгі ұмытылар. Бірақ жалғыз ана жүрегін күдігі түскір кеміте берді. Бәрі-бәрі ұмытылар, тек ана ғана тағат таппас, ұмыта алмас. Ана байғұс баладан басқаны ойламас*» [61, б. 120]. Баласының жұмбақ қазасын көзімен көрмеген соң күдер үзбей, астындағы тұлпары үйіріне бір келер деп, үміт жетегінде өмір сүрген Найман ананың жүрегінің түбіне батырған сағынышын ауылға келген саудагерлер қайта лаулатқан еді. Бауыр еті баласының қандай жағдайда болса да, бір көрмей аптығы басылмасын білген ана ауылдастарына білдірмей ақ інгенді ерттеп жолға шығады. Расында бұл туған баласын ешқашан жамандыққа қимайтын қайсар аналарымыздың перзентіне деген ұлы махаббаты демеске болмас?! Себебі кім болса да өз анасының саясында еркін және өмірдің қиыншылығын сезінбейтіні ақиқат. Өйткені ананың аялы алақанының құдіреті шексіз. Өзін ол жерде не күтіп тұрғанынан бейхабар Найман ананы да баласына қарай жетелеген осы аналық сезім деген құдіретті күш.

*«Өзінің өзегінен шыққан жалғызды жаутаңдатып, жау қолында қалдыруға жаны төзбеді. Кім біледі, сәтін салып, туған жерін көрген соң баласының есі кірер, кім біледі, балалық шағы есіне түсер, миы оянар...»* [61, б. 129], деген үкілі үміт өзін мүлде танымайтын, тек жайылып қарын тойдырғанды ғана білетін мақұлықтан айырмасы жоқ перзентін не болса да бұл жерден алып кеткісі келді. Мұндай күйге түскен азаматтарын құтқаруға келмек түгілі, осылай болғанын естіген ел қашан да күдерін үзген. Себебі ол енді қайтіп адам қалпына келуі екі талай. Ал бірақ баласы мейлі қандай болсын тек сорлы ана ғана оны ешқашан қимайды. Өзі ана дүниеге аттанып кеткенше жаман перзенттің қамын ойлайды. Найман ананың аналық махаббаты, жалпы, аналар махаббаты перзентке ерекше. «Ауру бол, жүре алмайтын тақыр кедей, жалғыз ана жамандыққа қия алмайды», деген жыр жолдары да аналарымыздың перзентке деген махаббатының анық белгісі екені ақиқат.

**Бірінші бөлім бойынша тұжырым.** Зерттеу жұмысымыздың бірінші тарауында жалпы әдебиеттану ғылымындағы әдеби байланыстардың зерттелуі мен қазақ-қырғыз әдеби байланысы және осы әдеби байланыстың керегесін кеңейтуге өзіндік үлес қосқан, қазақ-қырғыз халықтарының ортақ перзенті Шыңғыс Айтматов шығармашылығы жайында ой қозғалды. Жалпы сөз басында келтіргеніміздей, әдеби байланыс ХІХ ғасырда қазақ әдебиетіне жаңаша серпін ала келді. Ол жерде көптеген тарихи жағдайларды да назарға алуға болады. Бірінші, себебі қазақ сахарасының Ресей Патшалығының құрамына толығымен кіруі болса, екіншісі, халықтар арасындағы мәдениеттер тоғысы. Міне, бұл өзгеріс қазақ әдебиетінің жанрлық тұрғыдан жаңаша өріс алуына өзіндік септігін тигізді. Әб көркеюіне өзіндік үлес қосқан қазақ философы, хакім Абай Құнанбаев пен ұлы педагог Ыбырай Алтынсарин екендігі жайында ғылыми пікірлермен тұжырым жасалынды. Хакім Абайдың Батыс пен Шығыс әдебиетінің озық үлгілерін қазақ тілінде сөйлетіп, қазақ әдебиетінің жаңаша бағытта дамуына ықпал еткені баршаға аян. Сондай-ақ қазақ-қырғыз әдеби байланысына 1000 жылдан астам тарих куә екендігіне «Манас» жыры арқылы нақтылы дәлелдемелер келтіріліп, атақты дастанның әлемге танылуына ықпал еткен қазақ перзенті Шоқан Уәлиханов, кейіннен оны қырғыз жұртымен қауыштырған Мұхтар Әуезов екендігі жайында әдебиеттанушы және тарихшы ғалымдардың пікірі сараланды. Бұл тарауда қырғыз-қазақ әдеби байланысында екі елге ортақ мұра айтыс өнерінің орны ерекше екендгі жайында біршама зерттеулер талданып, Сүйінбай мен Қатағанның, Жамбыл мен Тоқтоғұлдың, Айкүміс пен Жамбылдың, Кененнің біршама еңбектерінен мысалдар келтірілді. Ал қазақ-қырғыз әдеби байланысын жаңа арнада бой көтеруіне Ш.Айтматов шығармашылығының өлшеусіз үлесі бар жөнінде турасында қазақ-қырғыз әдебиеттанушы ғалымдарының зерттеу еңбектеріне шолу жасалынды. Өміршең туындыларындағы айтар идеяның тұздығы ретінде ежелгі аңыз-әпсаналарды жаңаша түренмен шебер ұштастырғандығы турасында сөз қозғалды. Кешегі қызыл империяның қазақ халқын бабадан жалғасқан төл тарихы мен ұлттық құндылықтарын санадан өшіру жұмыстары үздіксіз жасалынғаны жайында шындықтың бояуын қалыңдата суреттеген «Қош бол Гүлсары!», «Ақ кеме», «Теңіз жағалай жүгірген тарғыл төбет», – деп аталатын көлемді туындылары талданды.

**2 Ш. АЙТМАТОВ ШЫҒАРМАШЫЛЫҒЫНДАҒЫ ҚАЗАҚ-ҚЫРҒЫЗ ДҮНИЕТАНЫМДЫҚ ҮНДЕСТІГІ**

**2.1 Ш. Айтматов шығармашылығындағы ғаламдық мәселелер: адам және табиғат**

Жазушы көркем туындыдағы суреткерлік қиялы үнемі табиғат болмыстарымен ұштасып жататыны ақиқат. Десек те, пейзаждық суреттеу туындыда алуан түрлі орын алып жатады. Мәселен композициялық құрылымнан кейіпкердің ішкі жан жүнмесін танытатын кеңістік пен субъект арасындағы психологиялық паралеллизм және туындының негізгі идеясын ашып көрсетуге бағытталған түрлі детальдық суреттеулер ретінде көрініп жатады. Бірақ адамзат өркениетінің урбанизацияға бет бұрыс жасаған жаңа қадамы табиғатты суреттеуде шығарманың тек композициялық құрылымында ғана емес, оны идеялық-мазмұндық сипатта қарауға да ықпал етті. Табиғат пен адамның қарым-қатынасы адамзат санасының өсу мен даму кезеңдерімен ұдайы өзгеріске түсіп отырды. Бастапқыда ежелгі дүние тарихында жазылғандай, ең алғаш адамдар пайда болған уақытта олар табиғаттағы дайын заттарын қорек етсе, келе-келе ақыл-ой дамып, заман өзгеріп, адамның таным-түйсігі жоғары деңгейге көтерілген шақта баяғы дайын затты қанағат тұтып қана қоймай, табиғаттың бұрын тылсым болып келген беймәлім дүниелерін ашуға ұмтылды. Сөйтіп ғылыми жетістіктердің арқасында қоршаған ортаны өзіне қызмет етуші материал ретінде қарады. Содан бастап адам танымындағы өзгерістерден соң, адам мен табиғат арасындағы қарама-қайшылық бастау алды. Адам танымы рационализм мен ағартушылыққа бой алдырған уақыттан философиялық пайымдағы модернизм бастау алады десек, дәл осы пайымның алғашқы құрбаны, қармаққа ілінгені табиғат пен қоршаған орта болды. Кортезиандық танымның жеңісі болмысты дуалистік екі лагерге бөліп, табиғатты адам ақылына табындыруға тырысты. Табиғатты табындыруға талпынған таным қарқынды дамыды да, ХІХ ғасыр философиясында «Жануар өзін ғана жасайды, ал адам бүкіл табиғатты жасайды, жануардың нәтижесі оның физикалық ағзасымен тікелей байланысты болады. Адам табиғатты өзгертіп, оның материалдарынан өзінің ерекше әлемін, мәдениет әлемін жасайды» [64, б. 204], - деп түрлене түсті.


В.И.Вернадский *«ноосфера – адамның ақыл-ой өрісі, табиғатты жоспарлы, жүйелі түрде пайдалануының, өзгертуінің жемісі. Басқаша айтқанда, ақыл-ойдың құдіреті дүниеге келтірген ғажайып техникалық құралда табиғатты бүлдірмей, қайта оны сақтауға тиіс*» [65] дегенді алға тартса, қайта өрлеу дәуірінің өкілдері адамның табиғат (онтология) пен өзіне (антропология) деген көзқарасын қайта пайымдау қажет деген түсінікті тудырды. Яғни бұл алдыңғы табиғат адамзатқа бағынуы керек деген Батыс философтарының идеясына қарсы. Олардың пікірінше, адам баласы өз еркіне қарай табиғатты бағындыру арқылы үлкен экологиялық дағдарысқа келіп тірелді. Сондықтан *«ғылыми прогресс жер бетіндегі барлық адамзаттың бақыты мен игілігіне қызмет ету керек*», деген пікірді алға тартады. Бұл турасында ресейлік ғалым В.А.Лекторский «*Дамудың біржақты технологиялық, технократтық ізбен сипатталатын қазіргі мәдени ахуалда толыққанды гуманитарлы білімі жоқ адам тұлға ретінде жеткіліксіз және сыңаржақты болып табылады» десе, А.Панкова «Қоғамдағы дағдарыстық тенденциялар, бір жағынан жаңа парасаттылыққа рухани серпін, қазіргі жағдайдан шығудың нақты құқығын, екінші жағынан, өмірлік қайшылықтардың, үмітсіздік пен өмірдің шынайы – мистикалық орнын толтыруға серпін береді*» [66, б. 72]. «*Үзіліс пен уақыттың арасындағы көрнекі байланысқа назар аудару бізге шатасулар мен кемшіліктерді анық анықтауға мүмкіндік береді климаттың өзгеруі туралы әңгімелерде.1 өйткені климаттың өзгеруі проблемасы нақты нүкте жоқ»* [67].Яғни кез-келген ғылым жоғары деңгейге көтерілгенде оның бастауында тұрған жан гуманист болуы білу керек. Әйтпесе бұл ғылыми прогресс адамзат өркениетіне қызмет етпейді деген сөз.

Кеңестік идеологияның табиғат адамзатқа бағынуы керек деген ұстанымы әдебиет айдынында «Адамға табын жер енді» (О. Сүлейменов, 1961) сиқты шығармалармен толығып, адам баласының қабілеті шексіз екенін аңғартты. Маркс пен Энгльстің еңбектерін жоғары бағалап, қадір тұтқан қызыл империяның да ең басты ұраны ғарышты еркін меңгеру еді. Осыны негізге алған Кеңес Одағы урбанизация деп шырышы бұзылмаған табиғатты ашкөз аждаһаша игеріп пайдаға жаратты. Нәтижесінде ғылыми прогреске құлаш ұрған КСРО озық ғылыми жетістіктермен жер бетінде бұрын-соңды болмаған орасан зор жаңалықтарды тудырды. Бірақ біз мақтанышпен сөз ететін заманауи технологиялардың көмегімен ғарыш пен жерді байланыстырған түрлі қондырғылар ғылымды еркін игеруге септігін тигізгенімен, оның экологиялық зияны да оңай болмады. Сонымен қатар ғылым мен техникалық прогрестің жетістігін кейбір жекелеген елдер әлемге үстемдігін жүргізу үшін және басқыншылық әрекеттерге пайдалануы да ойланарлық жағдай туғызды. Осындай олқылықтың салдарынан жер бетін мекен еткен көптеген тіршілік иелерінің жойылып, ауа райының шамадан тыс ысуы, табиғи апаттардың көбеюі, Антрактидадағы алып мұздықтардың еруі де экологиялық апатқа жақындата түсті. Бұрын көрсең көз тойғысыз әсем жерлер адам қолынан жасалған экологиялық ахуалдың кесірінен тіршілік етуге жарамсыз қауіпті аймақтарға айналды. «*Табиғатты ұмытатындарды өзін-өзі ұмытатындарға ұқсатамын»* [65], деп қытай философы Чжуан-Цзы айтқандай, біз ғылыми прогреске ұмтыламыз деп өз өмірімізді қиындатып алмауымыз керек. Себебі қазіргі заманауи технологияның арқасында пайда болған соңғы үлгідегі қарулар жекелеген мүдделерге қызмет етер болса біздің қас-қағым сәтте тіршілікпен қош айтысуымыз ғажап емес. Сондықтан адамзат баласы табиғатқа залал келтіретін зиянды заттардың ошақтарын азайтпаса, онда жер бетіндегі тіршіліктің де тоқтауы бек мүмкін. Бұл турасында әлемнің эколог ғалымдары күн сайын дабыл қағуда. Б.Рассел мен А.Эйнштейннің айтуы бойынша, «мемлекетаралық шайқас болмауы керек, әрбір блок пен республиканың саяси келіспеушіліктері, әрбір дүниетаным, көзқарастардың қайшылықтары күшке салынбай, келіс сөздер арқылы шешілуі тиіс. Әйтпесе адамзаттың жалпы жер жүзінен жойылып кету қаупі төнеді» [65, б. 171]. Олардың айтуынша парасат иесі саналатын адамзат өзінің табиғатпен біте қайнасқанын, өзінен кейін де бұл ғаламшарды мекен ететін өскелең ұрпақтың келетінін ұмытпауы тиіс. «Ашу деген ағын су алдын ашсаң арқырар, ақыл деген дария алдын тоссаң торқырар», – деп дана бабаларымыз жырлағандай, парасат иелері өзінің бәсекелестігі мен менмендігін ақылға жеңдірер болса онда жер бетіндегі өмір одан сайын нұрлана түсері ақиқат.

Адам тұрмысының жайлылығы мен оңтайлылығын табиғат ресурстарын экожүйенің балансын ескермей тұтыну арқылы арттырудың біржақты саясаты қазақ топырағын да айналып өткен жоқ. Осы себепті де болар, Қазақстан Республикасы тәуелсіздік жылдарында осы саладағы әлемдік келісімдер мен конвенцияларды ратификациялап келеді. Еліміз 1992 жылы БҰҰ-ның Рио де Жанейро (Бразилия) қаласында қабылданған Климаттық өзгерістер туралы негіздемелік конвенцияны ратификациялап, 1995 жылы осы негізде Республика Президентінің «Климаттың өзгеруi жөнiндегi Бiрiккен Ұлттар ұйымының негiзгi Конвенциясын бекiту туралы» жарлығы шықты, бірқатар заңды күші бар құжаттар әзірленді [68]. Республика билігі Климаттық өзгерістер туралы негіздемелік конвенцияның қосымша құжаты – Киото Хаттамасына (1997) қол қойды.

Адамзат пен табиғат жайында философия ғылымында қарастырылған тұжырымдар келе-келе көркем әдебиеттің де өзекті тақырыбына айналды. Өйткені әдебиет ­– адамзат баласының ақыл-ойы мен зердесінің, білімінің жемісі дейтін болсақ, сонымен бірге ол рухани құндылықтарымыздың ең асыл қазыналарының бірі. Ұлтты ұлт ретінде, оның салт-дәстүрін, тұрмыс-тіршілігін, мәдениетін, адамгершілік ізгі қасиеттерін, жан-дүниесі мен өмір сүрген ортасын, айнала қоршаған табиғатын әлем халықтарына танытатын да көркем әдебиет. Адам тағдырын суреттеумен қатар адамзат баласын толғандырып отырған ғаламдық проблемаларды көтеріп, жер бетіндегі тайталасқан мемлекеттердің назарын сол мәселелерге аударатын да көркем туындылар. Осы тұрғыда әлем әдебиеті қаламгерлері сияқты қазақ зиялылары: Ә.Нұрпейісов «Соңғы парыз», А.Мекебаев «Қара орман» және т.б. көрнекті жазушылар табиғат пен адамзат байланысы, адам баласы табиғаттың бір бөлшегі туралы озық туындыларын дүниеге әкелді. Ал Әуезовтен бастау алған гуманистік иеяның жалғастырушысы Ш.Айтматов. Өйткені ол адамзат үшін табиғаттың саулығы ең өзекті мәселе екенін насихаттап, әдебиет әлемінде ғаламдық деңгейге көтерген жазушы. Әр туындысы адамзат баласына терең ой салатын философиялық астарға толы жазушы шығармаларында көтерілетін негізгі мәселе қазақ жерінен бастау алады. Яғни Айтматов әлемдік проблемаға айналған адам мен табиғаттың экологиясының түйінін қазақ топрағында орын алған қасіретті оқиғалармен ұштастырған. «Ш.Айтматов туындылары шындықтың шынайы жарылысы» [69], – деп бағасын алып, романдарында ғаламдық проблемалар, әсіресе, экологиялық мәселелер көтеріліп, әлем халқының, тіпті алпауыт мемлекеттердің назарын қоршаған орта мен табиғатты қорғау ісіне аударған қырғыз халқының ұлы жазушысы Шыңғыс Айтматовтың есімі елден ерек. Оның дүние жүзі әдебиетінің классигі деңгейіне көтерілуі де бекер емес.

*«Шыңғыс Айтматовқа тең келетін жазушы Қырғызстан мен Қазақстан түгіл, Орта Азияда, тіпті Кеңес Одағында жоқ*» [70, б. 92.], – деп оның жазушылық талантын ерте танып, ақ батасын берген ұстазы Мұхтар Әуезовтің пікірінде көрсетілгендей, Шыңғыс Айтматов туындыларының әр қайсысы оқырманына терең ой саларлық құпиялы сырға толы. Алатаудың шыңындай арманы асқақ тау баласы шегіне көз жетпес Ұлы Даланың кең ауасымен тыныстап, айдын көлде еркін жүзген аққудай қанатын кеңге жая білді. Жердегі жемтігін сонау көктен жазбай танитын қыран бүркіттей биікте қалықтаған заңғар жазушының туындылары әлемдік әдебиеттен лайықты орнын алды. Әлем халқының теңдігі мен бейбітшілігін ұран еткен жазушының озық туындылары қазақ даласында орын алған оқиғалар негізінде өрбиді. Бір ғана «Боранды бекет» (Ғасырдан да ұзақ күн) романының өзімен қазақ даласындағы экологиялық ахуалды шынайы суреттеп, табиғат пен адамзат арасындағы тепе-теңдіктің бұзылуы, адам баласының азғындауы, әлем жаратылғаннан бері қалыптасқан заңдылықтар мен ұрпақтан-ұрпаққа ана сүтімен беріліп келген рухани тәрбие мектебінің тоқырауын осы туындысы арқылы ғаламдық деңгейге көтерді. Сонымен қатар ғылыми прогрес қанша шарықтағанымен адамдық болмыс жоғалса онда ол да тұйыққа тірелуі мүмкін екенін сөз етеді. Жазушының бұл туындысы рухани адамгершілік пен ғылыми-техникалық прогресс арасындағы тартысты фантастикалық сюжеттер мен ежелгі халық аңыздары арқылы керемет бейнеленген. Романда адамзат баласының шексіз көкжиекке құлаш ұруы жер бетіндегі бұрыннан сақталған табиғи заңдылықтың бұзылуына, жалпы адам бойындағы мейірімділік пен жанашырлық сезімдердің азаюына себеп болып отырғаны жайында ой қозғалады.



Сурет 2 – Ш.Айтматов «Боранды бекет» романының тақырыптық-идеялық ерекшелігі

«Ол жаңалықтың мәнісі – Айтматов миф, фантастика, шындық дегендерді жеке-жеке жанр деп танымай, үшеуінің тұтастығына ден қойды. Осындай арнаның басы – Жер Ана образы» [71, б. 36]. Ұлы суреткер Ш.Айтматов туындыларының көпшілігі табиғат пен адамзат мәселесінен сыр шертеді. Үлкен эпосқа дейінгі оның «Ақ кеме» повесінен бастау алатын «Ана жер ана», Теңіз жағалай жүгірген тарғыл төбет» повестері де адам баласына бар мейірімін төгетін ұлы аналар образының бояуын қоюлата түскен. Жазушының «Ақ кемедегі» Бұғы-ананы тек қырғыз халқындағы бір ғана рудың анасы ретінде суреттесе, «Боранды бекетте» өзінің бар байлығын, табиғи сұлулығы мен бар қорегін сыйға тартқан Жер-Ананың адамзат үшін қызметінің өлшеусіз екенін көрсеткен. Кемеңгер жазушы Жер-ананың бауырында өсіп-өнген, ауасымен тыныстап ұрпақ өрбіткен адамдар ол үшін не істеді деген сауалға жауап іздейді. Сөйтіп осы туындыны дүниеге әкелу арқылы автор адамзатқа апат өзінен келетінін ұғындырғандай. Бұл кешегі күннің ғана емес, бүгінгі дамудың жаңа көкжиегіне құлаш ұрған ХХІ ғасырдың да ең өзекті мәселесі болып отыр. Жер бетін мекендеген жандардың өзара бәсекелесі түптеп келгенде бүкіл бізге өмір сыйлаған жер шарының апат аймағына айналуына алып келуде. Жазушының жұмыр жерді аяулы ана образында бейнеленуінің философиялық мағынасы терең. Ол өзінің туындыларындағы аналар бейнесі арқылы бұл романдағы Жер-ана образын даралап тұр. Мәселен, Айтматовтың Бұғы-ана, Балық-әйел, «Боранды бекет» романындағы аңыз кейіпкері Найман ана да туған перзенті үшін шығарда жаны бөлек. Ал күллі тіршілік иесіне өз баурайынан жайлы мекен беріп, өсіп-өнуіне қолайлы жағдай жасап отырған Жер-Ананың орны тіптен басқаша. Жазушы туындыларындағы аналар образын жинақтай келе, жұмыр жердің аналық қамқорлығы өлшеусіз екенін алып көрсеткен.

Табиғи ортадағы адамның жалғыздығы, жаңаны жатсынуы Ш. Айтматовтың «Боранды бекет» романының да айшықты ерекшелігі болып табылады. Автор кейіпкер болмысы арқылы модернистік философияға тән дүниетанымды көркемдік кеңістікте шебер айқындаған. «Боранды бекеттегі» табиғат – априори. Романдағы табиғат уақыт пен кеңістік сияқты трансцендентальді ұғымдардың (Найман анадан ғылыми техникалық прогреске дейінгі) үнсіз куәсі, априори - ата дәстүр білім мен апостериори – ғылыми техникалық прогресс арасындағы күрестің төрешісіндей көрінеді:

*«Бұл өлкеде пойыздар шығыстан батысқа қарай, батыстан шығысқа қарай жүйткіп жатады...*

*Бұл өлкеде темір жолдың қос қапталынан басталып сақара сар даланың кіндік тұсы – Сарыөзектің ұлан-ғайыр жазығы көсіліп жатады.*

*Бұл өлкеде қашықтық атаулы, уақыттың Гринвич меридианы бойынша өлшенгеніндей, темір жолдың алыс жақындығына қарай өлшенеді.*

*Ал пойыздар шығыстан батысқа қарай, батыстан шығысқа қарай жүйткіп жатады»* [61, б. 10].

Шығармадағы Боранды разъездінің көркем кеңістіктік функциясы табиғат пен адамзаттың ақыл-ой жетістігінің, ғылыми-техникалық өркениеттің тоқайласар тұсы болып анықталған. Осы себепті де табиғат пен ғылыми-техникалық прогресс арасындағы философиялық кереғарлық авторлық стилистика арқылы байқалады.

Заңғар жазушы бүкіл жаһанды алаңдатқан ғаламдық экологиялық проблемаға қазақ сахарасында орын алған жағдаяттар арқылы үн қосты. Өзін күллі әлемге танытқан, бір кездері көз тоярлық кең жазиралы ұлы даланың әсем табиғаты ғылыми жаңалықтардың арқасында апат аймағына айналуына бей-жай қарамай перзенттік сезіммен туған жердің экологиялық мәселесін биікке көтерді.

«*Боранды бекет романы табиғат пен адамзат тағдыры туралы проблема көтерген күрделі туынды. Бұл әрбір жазушының батылдығы мен ой-өресі жете беретін тақырып емес*» [71, б. 36], деп академик Ғарифолла Есім айтқандай, Шыңғыс Айтматов адам қолымен табиғатқа жасалған түрлі кері әрекеттерді жер ­– ананың өздігінен тозуын халық аңызындағы Найман – ана оқиғасымен шебер ұштастырған.

Романда жазушы халық аңызындағы Найман – ана бейнесін адамзатты көтеріп тұрған Жер – ана тағдырын ашу үшін ұтымды пайлаланған. Найман – ана қапыда жау тұзағына түсіп, сол жерде ақыл-естен айырылған ұлының қолынан қаза тапса, ал табиғат, Жер – ана баурайын мекен етіп, өсіп-өнген, жоғары ақыл-парасаттың иелерінің қолынан күйреп, тозып жатыр. Сондай-ақ мұнда жазушы жердегі тіршілік иелерінің зиянды істерінің бағасы беру үшін өзге ғаламшар тұрғындарының да өмір тіршілігінен хабардар етеді. Дәлірек айтсақ, Ш.Айтматов Жер – ана образын ашу үшін, біріншіден, халық аңызын, екіншіден, қиялындағы жат планеталықтардың өмір-сүру қағидасын ұтымды пайдаланған.

Шыңғыс Айтматов белгісіз планеталықтардың өздерін қоршаған табиғат пен тіршілік көздерін сақтау жолындағы ізгілікті іс-әрекеттері арқылы бізге де табиғатты қорғау үшін осылай күресу қажеттігін үлгі етеді. Беймәлім ғаламшардағы тіршілік иелерінің ортақ мәселеге жұмыла әрекет етуі мен соның шешімін табуға ұмтылуын жердегі оқиғалармен салыстыра суреттеу арқылы жазушы адамзатқа ой салады.

Бұл туындыдағы авторлық ракурс жазушының Боранды бекеттің табиғаты мен ондағы құбылыстарға үш түрлі биіктен көз салуы. Автор Боранды бекеттегі оқиғалар мен фантастикалық сюжет арасында параллель түзе отырып, жалпыадаматтық проблемаға ғарыштық биіктіктен көз тастайды. Романдағы жат планеталықтар өмір сүретін фантастикалық сюжет Орман – Төстің пайда болған көлемі Сахарадай шөл дала жыл өткен сайын кеңи түсіп, көгілдір шаштылардың тіршілік көзіне қауіп төндіріп отыр. өзге ғаламшардағы осы бір құрсақ құрғауы деген алапатпен айқасу үшін олар біріге аса зор ғылыми және материалдық күш-қуатына жүгініп жатқандығын айта келіп: *«Ондай зұлмат заман келе қалса, Жер жарықтықтың халі қалай болмақ? Жер бетіндегі адам баласы бір-бірімен мәңгі-бақи түсінісе алмай, кіржіңдесіп жүріп, ақыл-парасаттың өсуі жолында көп нәрседен құр қалып қалғанын пенделер ойлар ма екен?*» [61, б. 93], ­– деп толғануы жер бетін мекендеген халықтардың қоршаған ортаға деген ортақ санасы қалыптаспағандығынан, ғылыми цивилизацияны тек бәсеке ретінде қарауынан туындап отыр. Өйткені технологиясы озық державалар арасындағы бақталастық пен тайталастық жаһанға бұрын-соңды болмаған қатер төндірер атом қаруын дүниеге әкелді. Тек онымен тоқталмай, оны жетілдіру жолындағы ізденісі мен қайта-қайта сынақтан өткізуі тыныштықты бұзды, әрі қауіпті полигон аймағында тұратын халықтар айықпас дертке, ауру-сырқауға, адам төзбес қасіретке ұшыратты. Шындығында алып империялар аталған қаруға өздерінің әлеуетін көрсету үшін қол жеткізген болатын. Бірақ бұл жетістіктің, ядролық жойқын қаруларды жарыса сынақтан өткізудің жер шарына залалы қаншама екеніне назар аудармады. Кешегі КСРО-ның құрамында болған еліміздің Семей өңірі мен Байқоңыр ғарыш айлағы сынақ жүргізетін ашық алаңға айналып, қызыл қоғам әскери қуатын арттырғанымен, қоршаған ортаны ойрандап, қазақ елінің табиғаты көркем жерін тажал аймағына айналдырды. Қазақстанның Семей облысының аумағында орналасқан ядролық сынақ полигоны мен Қызылорда облысындағы Байқоңыр ғарыш айлағы ғылымның озық жаңалығы десек те, олар жергілікті халық пен табиғатты мекендеген басқа да тіршілік иелеріне орасан зор залалын тигізген зұлматтың нақ өзі. Жарты ғасырға жуық қазақ жерінің асты-үстінде сыналған сутегі мен атом бомбаларынан таралған зиянды улы газдер мен радиация сайын даламыз бен өсімдіктердің, адамдар мен жануарлардың әлемін аяусыз улап, бабадан қалған табиғаты тамылжыған шығыс өңірі мен сол жерді мекен еткен болашақ ұрпақтың жадына жазылмас жара салды. Ал Байқоңыр ғарыш айлағынан ұшырылған 100-120 тонналық алып зымырандар ауа қабаттарын өртеп, жерге және ондағы тіршілік иелерінің өміріне аяусыз залал келтіріп жатқаны бұл да адам мен табиғаттың жан ауыртар қасіреті. Ал олардан құлаған зымырандардың жан-жаққа шашылған сынықтары мен төгілген улы гептилдер қазақ сахарасын ойран-асыр етті. Өңірлердің экологиялық жағдайы күрт нашарлауына байланысты халық арасында бұрын белгісіз аурулар пайда болды, кемтар балалар, мутанттар дүниеге келді. Семей полигоны жабылғанымен жер әлемінің өзге аумақтарында жаңаша бағытта қарқын алған мұндай апат ошақтары күллі әлемге қауіп төндіріп тұрғаны ақиқат. Міне, бұл да ХХ ғасыр ғылыми жетістігінің үлкен залалы екені рас. Ғалымдардың айтуынша, жер планетасындағы тіршілік көзі бұдан бұрын төрт мәрте пайда болып, төрт мәрте жойылған екен. Біріншісі, жер сілкінісі, екіншісі, қанды қырғын болса, үшіншісі, ғаламат қарудың әсерінен және соңғысы топан су басуынан мүлдем жойылып кетіп отырған. Ойлап қарасақ осы аталған қасіреттердің барлығы адамдардың шексіз үстемдігі мен менмендігінен орын алған жайттар екеніне көзің жетеді.

Осы тұста Айтматов: «Біз дүниені, ал дүние бізді өзгертті» [72] десе, орыс ғалымы Циолковскийдің: *«Адамдар табиғатқа шабуыл жасап болды, ендігі шабуылды табиғаттан күтеді»* [73] деген сөзін негізге ала отырып, Ғасырлар тоғысындағы сырласу кітабында мағынасын аша түскен. Себебі бүгінде алыс-жақын шетелдер мен елімізде орын алып жатқан табиғи апаттар, көптеген жер сілкінісі, климаттық жылынулар мен жойқын цунамилер тіршілік көзіне кері әсер етуде. Адам баласының орынсыз әрекеттері жер бетін мекендеген көптеген жәндіктер мен жан-жануарлардың жойылуына себеп болып жатыр. *«Әлеуметтік қайшылықтар шешілмесе ғылым мен техниканың орасан ұлы жетістіктері адамзат дамуын тежеп, романда айтылғандай тұйыққа тіреуі мүмкін»* [74, б. 9]. Өйткені «ғылыми және философиялық таным әдістерімен табиғи және әлеуметтік әлемді ғылыми ұғыну мен зерделеуді қамтамасыз ететін философия негіздерін білумен қалыптасқан дүниетанымдық ұстанымдар негізінде қоршаған болмысты бағалайды» [75].

Сондай-ақ жазушы *«Ғасырлар тоғысындағы сырласу»* [73] кітабында жер бетін мекен еткен тіршілік иелерінің түсініксіз әрекеттерін климаттық ауытқулар негізінде болып жатқан фактілер екені көрсетіледі. Онда екі елді қоныс еткен, ерке аққулардың өз бағытынан жаңылып, күз түсе жылы жаққа, оңтүстікке бет алуының орнына бағытынан шатасып сонау солтүстік қиырдағы Якутияға қарай бет түзейді. Мұның себебін Шыңғыс Айтматов: *«Мұның бәрі ауада радияцияның шектен тыс көбейіп кетіп, құстың сезгіштік қабілетін төмендетіп, жолынан жаңылдырып жібергендігінен. Ұшқан құс, жүгірген аңды діңкелеткен радияция екі аяқты пендені айналып өтер дейсің бе?*» [73, б. 223], – деп толғануы бүгінгі жаңа ғасырда өмір сүріп жатқан адамдар арасында түрлі жұқпалы аурулардың белең алуына да қолдан жасалған озық идеяларымыз себеп болып отырғанын меңзейді. Өйткені, жұмыр жер жаратылғанда Жаратушы Алла барлық нәрсені бір-біріне жіпсіз байланыста жаратқан. Егер осы жаратылыстың арасындағы биологиялық байланыс үзілсе барлық барлық нәрсеге қауіп төнері ақиқат. Бұл сөзімізді Ш.Айтматов еңбегінде көрініс тапқан Қытайдағы мәдени революциямен нақтылауымызға толық негіз бар. « *– 1958 жылдың ақпан айында қытайдың байлығы мен денсаулығына ірі мөлшерде зиян келтіріп отырған төрт жәндіктің көзін жою туралы мемлекеттік дәрежеде қаулы жарияланды*» [73, б. 225], осы солақай саясатты негізге алған Қытай еліндегі жандайшаптар тышқандар, шегірткелер мен торғайлардың әп-сәтте көзін жояды. Бірақ одан ел экономикасы көтеріліп, тұрмысы жақсарып кетпейді. Қайта бұрын белгісіз болған түрлі зиянкестер қаланы қаптап, түрлі аурулар ошағына айналар шіркейлерге тап болады.

Міне, осы оқиғаның өзі адам өмірінің өзге тіршілік иелерімен тікелей байланыста екенін көрсетеді.

Екінші авторлық ракурс-позицияда автор кейіпкері Едіге арқылы мәселеге өз ішінен үңіледі. Оқыған, жаңа заманның өкілі саналатын Сәбитжанның бойындағы мінез, дүниетанымдық ұстанымдарға қарсылығы заман дамуының ауанына көңілі толмаушылықтан туады. Себебі ол бүгінгі заманның барлық жаңалықтарынан хабары мол, білімді бола тұра, рухани-адамгершіліктен жүдеу. Тіпті көкірегі соқыр. Ол қазіргі заманның озық туындысы өзінде сезім жоқ робот секілді. Олай дейтініміз, Сәбитжан қанша білімді болса да туған-туысқа, отанға, ата-анаға деген жанашырлық мейірімдерден мүлде жұрдай. Рухани құндылықтан жұрдай кейіпкерінің болмысын толықтыра түсу үшін Ш. Айтматов романда халық аңыздарын ұтымды пайдаланған. Жазушы осы арқылы азамзат тағдырының тарихы мен болашағына да терең үңіліп, оқырманға ой салады. Бұл жайт, әсіресе, жазушының әдебиет әлеміне алып келген жаңалығы - «мәңгүрт» ұғымымен байланысты өрбиді. Сонау ерте замандағы Найман ана аңызында бір кездері елі мен жерінің намысы үшін қолына қару алып, жауға аттанған қазақ батыры Жоламанның жау қолына түсіп азапталуы, дұшпандардың қолға түскен тұтқындарды жұмыс күші ретінде пайдалану үшін ойлап тапқан ең зұлым әдістерінің бірі – оларды ақыл-есінен айырып, мәңгүрттендіруі тарих қойнауындағы азапты қасірет болса, өркениет көрген оқыған кейіпкер Сәбитжанның аузымен айтылатын: *«Ал радио арқылы адамдарды басқаратын күн туады әлі! Әлгі автоматтарды қалай басқарса, тура солай басқарады. Оу, түсініп отырсыздар ма – кәрі демей, жас демей, адамдардың бәрі түгел радио арқылы басқарылатын болады. Қазірдің өзінде ғылыми нәтижелер де бар. Биік мүдделер жолында ғылым мұны да ойлап тапты»* [61, б. 40], – деген сөздер мәңгүрттіктің заманауи түріне бағдар сілтегендей. Ана бейітке деген құрметі арқылы өткенін асыл қазына тұтатын Едіге ғылыми прогрестің ізгілікке керағар дамып, адамзаттық құндылықтарды аялай бермейтіндігін түйсігімен сезеді. Тарих қойнауындағы жуан-жуандар өзінен күші басым қазақ батырларын қапыда қолға түсіріп, осындай ауыр азаппен ақыл-естен айыру арқылы өз есігінде мәңгі-бақи құл етті, ал қазіргі өркениет дамыған қоғам ше?! Бұл турасындағы авторлық пайым: *«Дүниедегі жаза біткеннің сұмдығы адамды ақыл-естен айыру. Ақыл-ой ­– адам өле-өлгенше өзімен бірге болатын жалғыз қазына ғой»* [61, б. 116] болып түзіледі. Бұл турасында Д.Ысқақұлы: «Ш.Айтматовтың ерлігі осы туындысы арқылы кешегі қылышынан қан тамған қызыл қоғамның жүргізіп отырған КСРО-да біртұтас совет халқын қалыптастырып, басқа халықтардың ұлттық сана-сезімінен айырып, орыстандыру саясатына қарсы шығып, алғаш үн көтеруі». Яғни мәңгүрттік халықтың ұлт ретінде жойылып кету қауіпін туғызатын ең сұмдық әдіс екенін, ұлт сақтап қалу үшін ең алдымен өскелең ұрпаққа өз ата дәстүрін терең меңгерту керектігін сөз етеді. Біздің ұғымымызда бейіт, мазар, кешегі өткен ата-бабаларымыздың жатқан жері адам баласының өткенін ұмытпау керектігін айғақтайтын белгі. Мұнда адам баласы өткенді еске алу арқылы бүгініне шүкіршілік білдіріп тәубасына оралады.

Сондай-ақ романда әлі аузынан ана сүтінің дәмі кетпеген бүлдіршіндердің: *«Біз әлемдегі ең бақытты балалармыз, себебі космонавт ағайлар космосқа біздің жерден ұшып жатыр*» [61, б. 117], – деп ұрандатуы бүтін бір халықтың трагедиясы демеске болмас. Бұл турасында Дандай Ысқақов: *«...Қырғыз жазушысының шығармасында мәңгүрттік көрінісі жиілей бастап, зардабы оның өзіне ғана емес, өзгелерге, қоғамға тиіп, жаңа заманның рухани мәңгүрттері қоғамның өз ішінде пайда болып, өсіп-өнуде»* [74, б. 9], – деп қазіргі таңдағы ғасыр індетіне айналып бара жатқан бұл мәселе барлық халықтың ең басты проблемасы екенін атап көрсетеді.


«Боранды бекеттегі» романындағы оқиғаларға арқау болған үшінші ракурс табиғаттың өз атынан елеусіз пайымдалады: *«Ал, аққұйрық қарақұс Құмдышап жардың басында үймелеп, ығы-жығы болып түртінектеп жүрген бір топ адамдардың тіршілігін, топырақтан көтерілген шаңды алыстан бақылап, әуеде қалықтап айналды да жүрді. Қарақұс шұңқыр орнына пайда бола қалған төмпешіктің төңірегіндегі адамдардың қимылы үдей түскеніне де көз салып қойды. Бұл кезде тележканың астындағы көсіліп жатқан сары ит керіліп орнынан тұрып, о да адамдардың қасына барып түртінектеп жүрді. Оған не бар десеңші? Тек шашақты жабу жамылған кәрі түйе ғана жағын тынымсыз қимылдатып, мызғымастан күйіс қайырды да тұрды...*

*Енді адамдар кетуге бел алған сияқты. Сөйтсе, жоқ, әлгі түйенің иесі алақанын жайып тұра қалып еді, басқалары да сөйтті...»* [61, б. 294]. Автор таңдаған осы үш ракурс шығармадағы негізгі проблематика - адам мен табиғат қарым-қатынасынан бастау алатын мәселелерді шебер бейнелеуде ұтымдылық танытқан.

Ш.Айтматовтың: *«Адам баласы ақыл-ойынан, шындықтан айрылып қалса, неге айналатынын «Ғасырдан да ұзақ күнде» жаздым. Бұған мәңгүрттен артық мысал келтіре алмайсыз. Ақыл-ойдан ажырап қалған мәңгүрттер менің шығармамдағы кейіпкерлер болса, қазір шын адамға айналды. Осы әлемнің түпкір-түпкірінде жанкештілікке барып, адамдарға қарсы террор жүргізіп жатқандар мәңгүрт емей немене?»* [74, б. 8], – деген сөзінен қазіргі әлемдегі адам қолымен жасалып жатқан түрлі соғыстар мен экологиялық апаттарды меңзеп отырғанын аңғаруымызға болады.

Кемеңгер жазушының *«Біз кім едік, енді кім болдық, жоғалтқанымыз бен тапқанымыздың ара салмағы, айырым белгісі қандай, алда не күтіп тұр, қайда бара жатырмыз»* деп адамзатқа қарата сауал тастауының жауабын осы көркем туындысы арқылы түйіндеген. Ш.Айтматовтың туындысы кешегі ХХ ғасырдағы мемлекеттердің қырғи-қабақ соғысы мен ғылыми жетістіктің арқасында табиғатқа жасалып жатқан зиянды әрекеттер, өзгенің бас пайдасы үшін тозған, климатынан ауытқыған жұмыр жер проблемасы. Дегенмен сырлы бояуымен күллі әлемді өзіне қаратқан жазушының бұл еңбегі бүгінгі ХХІ ғасырдағы ең өзекті проблемалардың жауабы секілді. Бұл дегеніміз ұлы суреткердің озық туындысы мәңгі адамзат баласымен бірге жасайды деген сөз. Өйткені біздің өмір сүріп жатқан заманымыздың да күн тәртібіндегі басты мәселесі осы романда сөз еткен мәселелер. Қазіргі әлемнің төртінші өнеркәсіптік революция есігін ашқалы тұрған уақыттағы мемлекеттердің өзара келіспеушілігі, күштінің әлсізге өктемдігі, адамдардың рухани адамгершіліктен алыстауы күннен-күнге жаңаша мазмұнда бой көтеріп келеді. Жер бетінде орын алып жатқан ауқымы кең, шырмауы көп күрделі әрекеттер қырғыз жазушысының өткен ғасырдың өзінде бір ғана қазақ топрағындағы оқиғалар арқылы әлемнің бүгінгі келбетін танытты. Бұл асқан дарын иесінің шеберлігінің шегі жоғын аңғартады. *«Сүйер ұлың болса сен сүй сүйінерге жарар ол», –* деген халық даналығы адамзат баласының болашағы тыныш, бейбіт өмірде екенін ұран еткен Шыңғыстай перзентіне нақ айтылғандай нақыл.

Жалпы, Ш.Айтматов туындысын жазық шеңбер тәрізді деп көрсетсек, ондағы автор айтпақ идея осылай түзілер еді:



Сурет 3 – «Боранды бекет» романының идеялық-моделі. Жалпы бұл модель «Боранды бекет» романында көтерілген жазушы идеясын жинақтап отыр

Ш.Айтматов туындысы арқылы әлем назарын аударған осынау оқиғаларды Қазақстан Республикасы экс-президенті де Біріккен Ұлттар Ұйымында жасаған «Әлем. ХХІ ғасыр» манифесі деген баяндамасы «Боранды бекет» романының маңыздылығын арттыра түсті. Мұнда экс-президент: «*ХХІ ғасырға аяқ басқан адам баласы қиялдың өзін таңғалдыратын ғылыми жаңалықтарға ұмтылып, жаңа буын технологиялары өмірге келуде. Адамзат өз дамуының сапалы жаңа сатысына өтуде. Әлем Төртінші өнеркәсіп төңкерісінің табалдырығында тұр. Көптеген қорқынышты аурулардың тамырына балта шабылуда. Бірақ соғыс вирусы халықаралық жағдайды ушықтыруын жалғастыруда. Ол бірқатар мемлекеттерде экономиканың өлім ұрығын себетін ең қуатты саласына айналып, әскери-өнеркәсіптік кешеннің әлеуетін арттырып отыр*» [76, б. 311], – деп, жер бетін мекендеген халықтардың ертеңгі болашағы бір-біріне деген сенім мен сыйластықта екенін көрсетеді. Ал ҚР Президенті Қ.Тоқаев «Әділетті Қазақстанның экономикалық бағдары» [77], – деп аталатын кезекті Жолдауында да осы мәселеге назар аударады.

Бүгінде жаңаша мазмұнға ие болған күрделі мәселелердің барлығы Ш.Айтматов көрсеткендей адам баласының жойылуына алып келетін апаттар. Біз жоғарыда келтіргеніміздей қазіргі таңда басқаны айтпағанда өзімізде орын алып жатқан климаттық ауытқулар сол кешегі Кеңес империясының озық идеясының жемісі. Байқоңыр ғарыш айлағын айтпағанның өзінде әлемге өзінің қуаттылығымен сес көрсету үшін Семей қаласы маңындағы жер асты мен үстінде 500-ге жуық ядролық сынақтардың өтуі дархан даламызды тажал аймағына айналдырды. Бір кездері баурайында жылқы байлап, қымыз ішіп, мал өрбіткен бүтін бір халықтың тағдыры озық технолдогияның көмегімен қол жеткізген қорғаныс қаруын сынау тәжірибелерінің құрбанына айналды. Міне, бұл жағдай да адам баласының бір-біріне деген мейірімсіздігі мен жауыздығын көрсетеді.

Озық технология рухани адамгершілікке емес, бас пайдаға қызмет етуі жер бетіндегі апат ошақтарының көбеюіне ықпал етті. Себебі Ш.Айтматов еңбегінде көрсетілгендей Кеңес Одағы кезінде «*бәрі де біздікі, не істесек те еркіміз»* деген психологиямен өзіне бағынышты аз ұлттардың тіршілік көзіне, мәдениеті мен тарихына орасан зор зардабын тигізді. Бәрі біз үшін деген ұранмен еркінсігені сонша жер планетасы жаратылғанда Жаратқанның пәрменімен пайда болған өзен-көлдерді де өз бетінше ауыстырып, экологиялық апаттың өршуіне үлес қосты. Айталық, қазақ әдебиетінде өзіндік орны бар классик-жазушы Әбдіжәміл Нұрпейісовтің «Соңғы парыз» [78], романындағы Арал теңізінің тағдыры осының айғағы. Кезінде толқыны желмен алысқан, шегіне көз жетпес көк теңіздің тартылып, кішкентай көлшікке айналуы да біздің өзім білемдігіміздің арқасы. Бұл да адам санасын жалған ұрандармен құрсаулау арқылы қол жеткізген КСРО-ның табыстары.

*« - Әзім...*

* *Ие, Бәтіш?*
* *Соңыра тартылған теңіздің орнына салынған үйлерде... ана астанадағыдай ыстық су, ванна, сауна...*
* *Әрине, Астанадағыдан әлдеқайда жақсы болады. Өйткені, керек жабдықтың бәрін шетелден сатып аламыз гой.*
* *Тама-ша! Тек, оған алтын, валюта..*

*Табылады, табамыз. Жаңа айттым гой, соңыра теңіз тартылғасын Арал ойпатынан тың игеріп, мақта егеміз»* [78, б. 223], – деп үлкен ғалымдарымыздың кеудесін кере мақтана сөйлеуі шын мәнінде өз ұлтына ат үсті қарағанын көрсетеді. Қызылорда облысының Арал өңірі теңіздің тартылуымен қатар өзінде өсетін көптеген өсімдіктер мен жан-жануарлардан түбегейлі айырылды. Бұрын бұл жердің суынан балық аулап, жағасында мал өсірген халықтар климаттық өзгерістер мен тартылған теңізден пайда болған зиянды зардаптардың кесірінен басы ауған жаққа үдере көшіп, әсем табиғатты елсіз жетім аймаққа айналдырды. Арал теңізінің тартылған жерінен пайда болған тұзды шаңдар тек қана жергілікті халықтарға ғана емес күллі әлемге әсер етті. Сол жерден ұшқан тұздар солтүстіктегі мұзды мұхитты ерітіп жатыр деп бұл күндері эколог ғалымдар дабыл қағуда. Сондай-ақ қазақ даласында Айтматов көтерген космодром аймағы мен Нұрпейісов сөз еткен Арал тағдырынан бөлек, экологиялық апатқа айналған жердің бірі ұлы Абайды тудырған қасиетті Семей өңірі. М.Әуезов туындыларында табиғаты оқырманын тамсандыратын қазақтың жері араға көп етпей, адам баласы аяқ баспайтын тажал аймағына айналды. Ол да кешегі КСРО-ның ядролық қаруды сынау барысында таңдалған қазақты аймағы болатын. Табиғаты сұлу аймақтың адамзат қолымен бұрынғы болмысынан айырылғаны ғасыр шындығы. Бұл турасында өмірге келген жазушы О.Бөкейдің «Кентавр» туындысы мен Р.Мұқанованың «Мәңгілік бала бейне» туындысы сөзімізге дәлел.

2020 жылдың 23 қаңтарында БҰҰ Бас хатшысы Антонио Гутерриш ұйымның өткен жылғы жұмыстарын қорытындылаған бас ассамблеяда 2020 жылы жүзеге асу керек міндеттерді пысықтай келе «*Мен ХХІ ғасырдың прогресі мен мүмкіндіктеріне қауіп төндіріп жатқан төрт қауіпті көріп тұрмын*» [79, б. 8], деп адамзатқа апат әкелетін қатердің жаңа ошақтарын атап өтті. төрағаның айтуы бойынша олар: «*жоғары геостратегиялық шиеленіс», «климаттық дағдарыс», «жаһандық сенімсіздік», «цифрландыру әлемінің қараңғы жағы*» [79, б. 8], – деген атаулардан тұрады. Бұл аталған төрт факторда адамзат қолымен жүзеге асуда. Мәселен, «Боранды бекетте» баяндалатын жер бетіндегі адамдар өзара керісіп жатқанда жұмыр жер мен өзін мәңгі жоғалтып алмай ма деген жазушының қырғи-қабақ соғысты меңзеген ойлары бүгінгі жаңа заманда да өзінің өзектілігін жоғалтқан жоқ.

Ш.Айтматов шығармашылығы жайында әдебиет-сыншысы Дандай Ысқақұлы: *«Романда адамзат қоғамы үшін аса маңызды үлкен мәселе көтерілген. Ол – ғылымның жалпы қоғамға, халыққа қызмет етіп, дұрыс жолда дамуы. Өкінішке қарай, ғылым мен техниканың жетістіктерін түрлі айла-амалдармен халықты бағынышты ұстау, керек десеңіз, күш қолданып, қырып-жою құралына айналдыруы да өмір шындығына айналып отыр. Тіпті ғылымның осылайша жекелеген мүдделерге орай теріс бағытта дамуы жер бетіндегі тіршілік атаулыға қауіп төндіре бастады*» [74, б. 9], – дейді. «Егер ғылым, техника дамуы әлеуметтік прогреске сай келмесе, адамзат, жер шары үшін үлкен қауіп», – деп айтылғандай бүгінгі біз өмір сүрген қоғам, яғни ХХІ ғасырда мемлекеттер арасындағы түрлі діни алауыздық пен мағынасыз соғыстар, жастарымыздың есірткіге әуестігі секілді ғасыр тажалымен бетпе-бет келіп отыр. Бұл мәселелердің қай-қайсысын алып қарасақ та, мемлекеттің гүлденіп дамуы мен болашаққа ұмтылу емес, қайта керісінше, оның күйреп, жер бетіндегі тіршіліктің бір жола жойылуына жұмыс жасап жатқан әрекеттердің көрінісі секілді. Бүгінде жаһандық зұлымдық пен сыртқы күштердің ықпалына бой алдырған жастарымыз өзі өмір сүрген отаны мен ата-аналарын сыйлаудан қалып, бірі есірткіге бой алдырса, енді біреулері түрлі діни ағымның шырмауына оралып, солардың жетегімен өзі бұрын танып білмеген жат жерде қолына қару алып соғысқа аттанып жатқаны жасырын емес. Міне, бұл қазіргі таңдағы бүкіл әлем елдерінің күн тәртібінен түспей тұрған өзекті мәселе. Адамзат қоғамына залалын төгер мұндай «дағдарыстар» жекелеген жандардың пайдасына да қызмет етуде. Өйткені, қазіргі өркениеттің дамыған тұсында мемлекеттердің өзара келіспеушілігі мен бір-біріне күш көрсетуі жылдан-жылға өршіп келеді.

Сондай-ақ жазушы туындысында Боранды бекетінің табиғаты мен кейпкерлерінің іс-әрекерті өзара үндестік тапқан. Өйткені Сарыөзек даласының қысы қатты табиғаты қатал, кез-келген жан шыдас бермейтін өлке. Бұл турасында: *«...Сарыөзектің разъездерінде тұру үшін адамда рух болу керек, әйтпесе арам қатасың. Дала – кенен, адам ноқат. Саған жайлы ма, жайсыз ба – далаға бәрібір*» [61, б. 21], – деп суреттеген қолайсыз ауа райы осы жерді мекен еткен Қазанғап, Едіге мен Әбутәліп мінездерін даралағандай. Боранды Едіге, Қазанғап пен Әбутәліп үшеуі үш түрлі адам, бірақ оларды мұнда еңбексүйгіштігі, өз мүддесінен ел мүддесін жоғары қойған парасаттылығы тоғыстырған.

Мәселен, романда Боранды Едіге мен Сәбитжанның бейнелері қарама-қарсы сомдалған. Едіге бүкіл өмірін сол станцияға арнаған, сол жерден тысқары шығып, ел ішінде болмаса да оның елдік, адамгершілік жолында ар-ұяты жоғары азамат. Оның талай жыл серік болған досы Қазанғаптың қазасын бастан-аяқ тік тұрып өткізуінен антқа, аманатқа берік, пендешілік бас пайдадан ар-намысты жоғары қоя алатын жан екенін байқауымызға болады. Тіпті оның Ана Бейітке араша болуының өзі тек Ана Бейіт қана емес сол арқылы қоршаған орта табиғат заңдылықтарының бұзылуына араша болғандай.

Ал Сәбитжан ше? Романдағы образына тоқталар болсақ: *«...Апыр-ай көрер көзге көпе-кернеу көкемылжың бoлыn өскенін айmcaңшы. Бір қарасаң – тәп-тәуір жігіт сияқты. Білмейтіні жоқ, жағын безеп сайрап тұр, ал бipaқ, бepeкеciз болғанда берекесіз. Әкесі марқұм оны оқытпаған интернат, институт атаулы бұл төңіректе, әй қалмаған шығар. Бірақ не керек, жөнді адам шыға қоймады. Мақтанқұмар, төс көтеріп, көпіртіп сөйлеуге әуес-ақ, бірақ пәтуә жоқ. Әкеге тартып ұл тумас, дипломы бар деп кеудесін кергенімен Қазанғаптың тырнағына да татымас бор кемік болып шықты*» [61, б. 26], – деп суреттеуі халқымыздың «Жаман бала әкенің төрдегі басын есікке сүйрер» деген қанатты сөзін еске түсіргендей. Шынында да бұл туынды осы екі кейіпкердің дүниетанымдық көзқарастарын тарқатып бергендей. Жазушының қиялындағы өзге ғаламшар да, халық тарихынан сыр шертетін аңыз желісі де осы екі кейіпкердің образын айшықтап отыр. Аңыз желісіндегі Жоламан ақыл-естен айрылып, өзін өмір сыйлаған, ақ жаулықты анасын өз қолымен өлімге қиса, бүгінгінің оқыған азаматы Сәбитжанда өзін өсірген туған өлкені танудан қалған. Оған қазіргі ғылыми жетістік, адамзаттың космосты бағындыруы өте қызықты болғанымен сол жетістіктердің туған елдің табиғатына кері әсері қызықтырып жатқан жоқ. Едігенің сен көзі ашық оқыған азаматсың, менімен ертең бірге жүр. Ана Бейітті бұздырмайық, ол өткеннен хабар берер тарих қой деген өтінішіне:

*«...– Оның бәрі ерте-ерте ертедегі, ешкі жүні бөртедегі ертек қой, Едеке, түсінсеңші. Бұл арада қазір әлемдік, космостық мәселелер шешіліп жатыр. ал біз барып әлде бір зират туралы айтқанымыз жарамайды ғой. Олар үшін ол дегенің тіфу»* [61, б. 284], – деп жауап қайтаруы туған жердің қасиеті мен киесін жете түсінбеген, табиғатына басын ауыртпайтын заманауи мәңгүрт екенін аңғартады.

Өткенінен қол үзген адам туған отаны мен өз өмірін жалғар болашағының да парқына жете бермес. Ұлы данышпан Әбу-Насыр әл-Фарабидің: «Тәрбиесіз берілген білім адамзаттың қас жауы», деп айтқанындай, өз елінің ұлттық құндылықтарын бойына сіңіріп өспеген жан өзінен басқа ешкімге пайдасын тигізе қоймас. Шыр етіп, кең дүниенің есігін ашқан нәрестені бесікке саларда өз елінің бесік жырымен ұйықтап, бала күнінен туған тіл мен ежелгі ата-дәстүрін бойына сіңіріп, рухани адамгершілік тәрбиесіне шомылып өспесе ер жеткенде елім, жерім деп атқа қонар азамат бола қоймас. «Боранды бекет» романында жер жүзіне өзге ғаламшар құрсау салса не болады деген сауал арқылы бүгінгі заманның келбетін ашып көрсетеді. Қазақ даласындағы экологиялық жағдаймен адамзатқа ой салуы, сайып келгенде ертеңгі болашақтың нұрлы болуы бүгінгі іс-әркетіміздің қалай бағытталуында екенін көрсетеді. Олай дейтініміз, кемеңгер жазушы Ш.Айтматовтың: *«Экологиялық проблемелар – ең маңызды өмірлік проблемалардың бірі ғой, өйткені әңгіме адамның өмір сүретін ортасы туралы, болашақ ұрпақтардың өмірі туралы болып отыр»* [73, б. 239], – деген пікірі осы сөзімізді толықтырғандай. Шыңғыс Айтматов «Боранды бекет» романында аса жоғары көркемдік қуатпен экология мәселесін бейнелей отырып, жалпы прогресшіл адамзат баласының назарын осынау өзекті мәселеге аударады, әлемдік саясаткерлердің ойына қозғау салды. Оның шығармаларының әлемдік биікке көтерілуінің басты сыры осында болса керек.

Сондай-ақ кезінде осы романнан алынып қалған үлкен эпизод «Шыңғысханның ақ бұлты» деп аталатын тарихи аңыз да жұмыр адамзат баласын тәубаға келтірудің бір амалы. Өйткені жазушы ХІІІ ғасырдағы әлемді жаулаған Шыңғыс ханның да жаулығын бүгінгі заманғы өзара бәсекеге түскен алып державалардың іс-әрекетімен параллель алып отыр. Шыңғысхан да дүниенің жартысын өзіне бағындырғанымен түбі одан өзі опа таппады. Сол секілді бүгінгі қоғамның да Жер-анаға көрсетіп жатқан жаулық әректеттерінің түбі жақсы болмайтынын ескерткендей. «*Жер-жаһанға нұрын сепкен күн де сөнеді, Бұрынғы жан-жануарлар тұрмақ, жердің де өз жасы, ғұмыры бар. Ол шау тартпағанымен алуан түрлі дертке шалдықты. Құтқарар дәру – адамдардың мейірімі*», – деген заңғар жазушы алып жер мен көк тіреген аспанның да, адамзат мейірімін қажет ететінін, мейірімділік пен ізгілік бейбіт өмірдің кепілі екнін сөз етеді. «*Ақыл-парасат күші – адамның ойлауына, пайымдауына, ғылым мен өнерді ұғынуына және жақсы қылық пен жаман қылықты айыруына көмектесетін күш*» [47, б. 7], – деп әлемнің екінші ұстазы әл-Фараби бабамыз айтқандай, жер бетін мекен еткен халықтар кез-келген мәселеде ашуға ерік бермей ақылмен таразылар болса, онда бетіндегі тіршілік жалғастығы мәңгіге сақталары сөзсіз.

Сурет 4 – Ш.Айтматов туындысында көтерілген мәселелер

Жалпы, Ұлы суреткер романының негізгі идеясы, бүгінде орын алып жатқан мемлекетаралық тайталастар мен тартыстар ешқандай елді жеңіске жеткізбей, керісінше апатқа апаратыны туралы ой қозғайды. *«– Меніңше, осы тұрғыда руханияттың миссиясы өте маңызды. Шын сүю мен азап шегуді үйрену керек. Бұл табиғатқа да қатысты. Табиғатты шексіз сүю, бағалау, одан ләззат алу... Осы жерден өмір мәні мен ғажайыбын көре білуіміз керек. Алайда, нан табу үшін түрлі әрекеттерге баруға тура келетінін түсінемін. Әйтсе де барлық іс табиғатқа залал келмейтін жолмен жасалса екен. Біз, адамдар, табиғатқа деген құрметімізді лайлап алмау үшін не істеуіміз керек? Мені толғандыратын сұрақ осы*» [80, б. 12], – деп жер әлемінің бейбіт өмірі мен тыныштығын армандаған Шыңғыс ағамызға «Адамзаттың Айтматовы» деген атақ та жайдан-жай берілмегенін осыдан-ақ байқауымызға болады.

**2.2 «Плаха», «Боранды бекет» романдарындағы кейіпкерлер әлемі мен өмір шындығы**

*«Адамзаттың бәрін сүй бауырым деп», –* деп, адамдықтың тура жолын сілтеген хакім Абайдың ұлағатты сөзіндей күллі адамзатқа озық туындылары арқылы терең ой салған қырғыз халқының дарынды перзенті Шыңғыс Айтматов еңбектерінің де негізгі өзегі гуманизм мен адамгершілік мәселесі. Кемеңгер- жазушының қаламынан туған кесек дүниелер кезінде коммунистік қоғамның қалыбына сыймай, оның қалыптасқан ағысына қарсы жүзіп, әдебиет әлемінің жаңаша леппен тыныстануына ықпал еткенін зерттеуші ғалымдарымыздың бағасынан білеміз. Нәзік лиризм мен адам жанының толғаныстарына терең үңіліп, қарапайым кейіпкерлеріне елдің жүгін арқалата білген жазушының қай еңбегін алып қарасақ та, оның философиялық астары терең. *«Шығыстың Шыңғысы, түркі әлемінің жұлдызы»* [35], атанған жазушы өз туындыларында бүгінгі заманның келбетін бүкпесіз баяндау арқылы терең суреттеп, ондағы сюжеттерді халқымыздың сонау ертедегі аңыз-мифтерімен шендестіріп, астарлы сөздің бояуын қанықтыра түседі. Әсіресе, ата-бабаларымыздың қанымен, аналарымыздың сүтімен бойымызға дарыған ұлттық болмыстан, салт-дәстүр мен дінімізден, тілімізден ажырап, заманауи мәңгүрттікке айналуға сәл-ақ қалған аз ұлттар тағдырын көне халық ауыз әдебиетіндегі аңыз әңгімелер арқылы дөп басып оқырманына ой салады. КСРО-ның ұлтсыздандыру саясатының салдарынан жер бетінен жоғалып бара жатқан азғантай ұлттардың жан айқайын «Ақ кеме» повесінде көтерсе, «Қош бол Гүлсары», «Боранды бекет» шығармаларында Кеңес Одағын мекендеген құрамындағы халықтардың ұлттық құндылықтарынан алшақтай бастағанын ашына суреттейді. Тіпті «Боранды бекет» романында бүгінгі өркениеттер бәсекесінде тартысқа түскен табиғаттың сұлулығы мен сананың тұйықталуына «Найман – ана» аңызы арқылы жауап іздеген.

Шыңғыс Айтматовтың күллі тіршіліктің панасы жұмыр жерді көне аңыздағы Найман ана образымен параллель алып суреттеуі бүгінгі адамзаттың рухани азғындағанын, сана-сезімінің рухани катаклизге ұшырағанын көрсетеді. Тарихи аңыздағы өзіне жарық дүние сыйлаған туған анасын атып өлтірген жігіттің мәңгүрттену үрдісін жеке адамның трагедиясы десек, қателесер едік. Шын мәнінде бұл өзіндік болмысынан, тілінен, ділінен, дінінен ажыраған бүтіндей бір халықтың қасіреті деуге болады.

«Ол – қатардағы қарапайым қазақ, темір жолдың қара жұмысшысы болғанына қарамастан ісі де, ойы да адамзаттық ұлы мұраттар биігінен көрініп отыратын дара тұлға» [81, б. 6]. Бұл туынды кейіпкері Едіге бүкіл ғасырдың жүгін арқалаған қайыспас қара нар. Оның жолдастық пен достыққа деген үлкен азаматтық жауапкершілігі туған жер мен отанға деген сүйіспеншілікпен ұштасқан. Оқиға Боранды станциясында 45 жыл үздіксіз қызмет атқарған Қазанғаптың қайтыс болуынан бастау алады. Ардагер теміржолшыны ақтық сапарға аттандыру азаматтық борышы екенін сезінген Едіге бұл міндетті кіршіксіз атқаруға кіріседі. Қазанғап өзінің талай жыл сырлас досы және жанашыр ағасы ретінде Едігеге қол ұшын созып, алғаш осы жерге «екі қолға бір күрек» деп жұмыс іздеп келген жас отбасыға ата-баба дәстүріне сай өзінің азғантай дүниесінен енші бөліп берген асыл азамат болатын. «Тірі адам бақиға аттанады, енді марқұмның артында қалған жұртшылықты пәни ісі күтіп тұр. Ең алдымен мәйіттің жүзін жасыру. Ата салтымен ақ жуып, арулап қою. Сөйтіп мына өмірден мәңгі жоғалған адамға ең соңғы ізет пен құрмет ниетін көрсету [82, б. 7]. «Дүние кезек» дегендей енді оны ел қатарлы соңғы сапарға аттандыру Едігеге үлкен сын. Аяулы досынының аманатын тереңнен сезінген Едіге оны Ана-Бейітке апарып қоюға оқталады.

Жазушы баяндап отырған бұл оқиға қазақтың кең байтақ даласы, табиғаты асау, тіршілікке жайсыз Сарыөзек жері. Сарыөзектің долы мінезін, жан шыдатпас қолайсыз табиғатын оқиға кейіпкері Едігенің іс-әрекетімен шебер ұштастырған. Сарыөзек табиғаты секілді Едіге де көп сөзге жоқ бірбеткей жан. Себебі Едігенің жан жолдасына айналған Қазанғапты Ана-Бейітке жеткіземін деген шешімінен Сәбитжан да айныта алмайды.

Ш.Айтматов Едігені Кеңес Одағы орнағанға дейінгі көз жетпес ұлы даланың атадан балаға ұласқан заңдылықтарын бойына терең сіңірген, елдің ертеңіне бей-жәй қарамайтын «от ауызды, орақ тілді» бабаларымыздың жалғасы ретінде бейнелеген. Ал Кеңес өкіметі орнап мына тұтастай кең сахара темір құрсауға алынғаннан кейін өмірге келген Сәбитжандар осы дәуірдің озық жемісі. Өйткені, қызметке тұрып, үлкен қалада көптеген адамдармен, мәдени ортамен араласып, тұз-дәмдес болса да оның сонау елдің адам бармас бір түкпіріндегі Едігенің кісілігіндей инедей қасиеті жоқ. Туған халқының тарихын жүрегімен сезінбеген жандар туған отанның қас жауы екені ақиқат. Көрнекті философ, хакім Абайдың: «*Баламды медіресеге біл деп бердім, қызмет қылсын, шен алсын деп бермедім»* [26, б. 88], – деп жырлағанындай, балам бұл жерде қалып, ертең осы іске мені кінәләп жүрмесін деген Қазанғап Сәбитжанның болашағына қатты алаңдады, оны жеткіземін деп, аянбай тер төкті. Баласының елін құрметтер азамат болып есейгенін арман еткен ол Сарыөзектің қақаған бораны мен аптап ыстығын да елең қылмай баласын сонау орталықтағы интернатта оқытты. Бірақ сол перзент әкенің арманын жалғайтын асып туар ұл болмай, кері кетті. Жасынан әкесінің арқасында оқу-білімді жақсы игерсе де, ұлттық руханияттан жұрдай, кешегі қызыл империяның шірік жемісіне айналды. Өйткені, Кеңес империяның саясаты сол заманның жастарын туған тіл мен ата-бабасының дәстүріне қарсы қойды, кешегі билеріміз бен хандарымыздың ел ынтымағын сақтаудағы ерен еңбегін жоққа шығарып, тарих қалыптастырған ұлттық құндылықтарымызды елді бұзатын ескіліктің сарқыншағы деп олардың санасын уландырды.

Қазақ халқы үшін өміріндегі ең үлкен міндеттің бірі – бұл өмірден бақиға, яғни ақтық сапарға аттанған жанды жұдырықтай жұмылып шығарып салу ежелден қалыптасқан заңдылық болса, идеологияның шырмауында қалған көзі ашық азаматтар ардагер теміржолшының қазасы үшін Едігеге де дұрыстап көңіл айта алмайды.

*«– Оу, айналайын Едеке, сен әлгі нетіп, менің басымды қатырма, нетіп. Өлсе – өлді нетіп... Мен сені алмастыра қоятын адамым жоқ. Сен жанында отырғаннан өлген адам тірілмейді ғой»* [61, б. 24]*.* Бұл ұлттық руханияттан іргесі ажыраған ұлттың білдей бір азаматы Шәймерденнің бар тапқан уәжі. Ол бұл күннің өз басына келерін, өзінің де осылай болатынын сезінгісі келмесе, әкесінің қазасына құдайы қонақ секілді екі қолын қалтасына салып келіп тұрған Сәбитжанның түсінігі Шәймерденнен де сорақы. *«Ау, жер түбіндегі Ана-Бейітке сандалып не керек, табалдырықтан аттап шықсаң дүниенің қиырына дейін Сарыөзектің қу даласы көсіліп жатқан жоқ па? Жер жетпей ме сонша! Осы ауылдан ұзамай-ақ, темір жолдың бойындағы бір төмпешіктің басына қоя сауалға болады ғой»* [61, б. 33], *–* дейді ол. Тағдырдың айдауымен туған елден алыстап, бар өмірі осы меңіреу далада өтіп, туған жерге деген сағынышы жүрегін тырмалаған Қазанғаптай қамқор әкені, көзі тірісінде керек етпей, туған немерелерін көрсетпей, көкірегін мұң-шерге толтырса, енді, міне, өлген соң да жападан-жалғыз меңіреу далаға тастап кетпекші. Сәбитжан үшін туған әке алдындағы соңғы парызды орындау емес, одан не болса да тез құтылу маңызды болып отыр.

*«Бұлар өлімді сыйламаса, тіршіліктің қадірін қайдан білсін! Бұлар қалай, не үшін өмір сүріп жүр өзі? Өмірдің мәні не сонда бұлар үшін?»* [61, б. 35]*,* – деп Боранды Едіге өзіне-өзі сауал тастап, өзінен кейінгілердің іс-әрекеттерінен шошынады. Тіпті көзі ашық, жауапты қызмет иелерінің іс-әрекеттерін қабылдай алмай мына қоғамға жатырқай да, жасқана қарайды. Сонау 1931-33 жылдардағы ашаршылықты, 1937-1938 жылғы саяси қуғын-сүргінді, 1941-1945 жылғы Ұлы Отан соғысын басынан өткерген бұл халық қанша зұлматпен бетпе-бет келсе де, рухы мұнша ұсақталып, мейірімі жоғалмағанын Қазанғап пен Едіге сияқты азаматтардың адамгершілігінен білуге болады. Ел аман, жұрт тынышта осыншалықты таяздыққа жетуімізге не себеп деген сауалға жауап іздеп ой тұңғиығына батқан Едіге Сәбитжан секілді оқыған азаматтардың іс-әрекетін қабылдай алмайды.

Айтматовтың «Плаха» романы ұлттық болмыстың іргесі сетінеп, бір кездері парасаттылық пен ізгілік үйлесімін тапқан қазақ қоғамының ендігі жерде жұтылып бара жатқанын, Шәймерден мен Сәбитжан және Таңсықбаевтың образдары арқылы көрсете алған. Буыны қатайып, өз қолы аузына жеткен тұста ата-анасын қараусыз қалдырған Сәбитжан әрекетін көне Найман-ана аңызындағы Жоламан бейнесімен толықтырса, туған ана мен отанға деген құрметті оқырманына ұғындыру үшін жат планеталықтарды шығармағы арқау еткен.

Найман-ана аңызындағы Жоламан батыр өзінің, туған-туыс, ата-анасының кім екенін білмейтін, не үшін және кім үшін өмір сүріп жүргенінен мүлде бейхабар тіршілік иесі. Оған тек жылы киім мен қалған-құтқан тамақ болса болды. Басқаға бас ауыртпайды. Ол үшін не болса да қожайынның айтқаны заң. Өзін ақ бесікте тербетіп, бесік жырын әндете жырлап, бар ықыласы мен аналық махаббатын баласына арнаған ана ықыласы шыбын шаққандай әсер етпейді. Себебі ол жау қолына тұтқын болған күннен бастап өз болмысын жоғалтқан, ақыл-естен мүлдем айырылған. Туған ұлдың тірідей өлікке айналып, тіпті туған анасын ажал оғына байлауынан асқан трагедия жоқ шығар?! Кемеңгер жазушы бұл тарихи оқиғаны бүгінгі қоғам мен адамның келбетін айқындай түсу үшін ұтымды пайдаланған. Анасының сауалына жауап таппай, тіпті өзінің кім екендігін дөп басып айта алмаған Жоламанның аянышты тағдырын оқыған, көзі ашық Сәбитжан қайталап отыр. Жоламан еркінен тыс, дұшпанының күштеуімен мынадай халге түссе, Сәбитжандар ешқандай зорлық-зомбылықсыз өздігінен тірі мәңгүртке айналған пенделер. Аңыздағы батырдың аянышты тағдырына жоңғарлар себепкер болса, бүгінгі Сәбитжандардай азаматтардың айдың-күннің аманында осындай жағдайға душар болуына кешегі коммунистік қоғамның да үлесі мол. Саяси тұрғыдан алғанда, Кеңестік идеология отанға шын берілген, елі мен жер үшін қолына қару алып, кеудесін оққа тоса білетін патриот азаматтарды тарбиелегені ақиқат. Бірақ бұл идеология халықтың ұлттық ерекшеліктерін әлсірету, түп-тамырын жою арқылы жүзеге асырылды. Сол мақсатта өзге халықтардың кешегісінен хабар беретін тарихы мен ұлттық әдебиетін ұрпақ санасынан өшіріп, оның орнын коммунистік қоғамның жетістігін барынша дәріптеуге арналған әдебиетпен алмастырды.

*«..*.*Балам интернатқа барғалы бері бір түрлі бөтен болып барады. Үй ішіне, әке-шешесіне бұрынғыдай бауырмалдығы жоқ, тасбауырлау тартып барады»* [61, б. 30]*,* – деп Қазанғаптың шошына тіл қатуының өзі жаңа заман ағысын анық суреттегендей.

Жапон елі ертеңгі өздерінің болашағы болатын балаларын 12 жасқа толғанша тек ана тілінде оқытып, ұлттық салт-дәстүрлерін бойына терең сіңіртеді екен. Ондағы себеп бала дегенің өскін шыбық тәрізді. Бағбаншы қалай қараса соған қарай бой түзейді. Кішкентайынан өзге жерде қалып, өзге мәдениетпен сусындаған бүлдіршін туған еліне, ата-анасына деген мейірімнен жұрдай болатынын Сәбитжан бейнесі айқындап тұр.

«Сыйлы басым қуарды,

Жария етіп жалғанымды,

Менің қыран болғанымды

Заман бүгін өтірікке шығарды» [83], – деп, Мұхтар Шахановтың «Отырардың күйреуі» дастанындағы Қарашоқының әкесі өкіне баяндағандай, Қазанғап қанша жерден еңбек сүйгіш, отанын қадірлей білетін азамат болғанымен, өзінен кері кете туған баласы Сәбитжанның қылығы әкенің бар абыройын төкті. «Жаман перзент жақсы әкенің төрдегі басын көрге сүйрейді» деп дана бабаларымыз айтқандай, ұлым адам болсын деп оқытқан еңбектің бәрі құмға сіңгендей далаға кетті.

Шыңғыс Айтматов романындағы Қазанғап, Едіге, Әбутәліп образдары еліне адал, жақсы мен жаманның парқын білетін азаматтардың бейнелерін сомдаумен құнды. Бірін-бірі бұрыннан танымаса да рухани-адамгершілігі оларды жақындата түскен. Мысалы. Едігенің соғыстан жарымжан болып оралып, еңбекке араласуға денсаулығы жарамай қатты қиналып, өмірден баз кешкенде оны бұл азаптан құтқарып, барымен бөліскен Қазанғаптың адамгершілігі тым асқақ. «Жылы сөз – жанға дауа» деп дана халқымыз айтқандай, Қазанғаптың ағалық қамқорлығы Едігенің құлан таза айығып, өмірге қайта оралуына үлкен демеу болғаны сөзсіз. Ал Қазанғап пен Едігенің тағдыр тәлкегіне ұшырап, елден пана таппай сандалған Әбутәліпті сыртқа теппей жақын тартып, қол ұшын берулері де үлкен адамгершіліктің белгісі. Қазанғаптың қарапайым еңбек адамы болса да, туған елдің тарихын терең білетін біліктілігі оның Әбутәліпке айтып қағазға түсірткен «Дөненбай құс» аңызы, солақай саясатқа уланған өз ұлы Сәбитжанның ата жұрттан ауа көшкен қандастарымыз туралы көзқарасын құптамауы ел тағдырына бей-жай қарамайтын парасат иесі ретінде көрсетеді. Жалпы, «Боранды бекет» романы арқылы автор кешегі және бүгінгі қоғам арасындағы алшақтықты таразылаған. Өзімен үзеңгілес болатын қатарының көбі кетіп, бүгінгі ұрпақтың салт-дәстүрге деген көзқарастарынан тіксінген Едіге жаңа қоғамның азаматтарымыз деген адамдарға жатсына қарайды.

Жазушы Сәбитжанның қанаша білімді болса да өз басынан басқаға мейірімі түспейтін тасбауыр, туған отанның, елдің қадіріне жете бермейтін «мәңгүрт» екенін кезекші Шәймерден, комиссар ителгікөз, күзет бастығы Таңсықбаев сияқты жанама кейіпкерлердің іс-әрекетімен айқындай түскен. Тіпті Әбутәліп баян ететін «Райымалы аға» аңызындағы Райымалының аяқ-қолына кісен, мойнына қыл бұрау салған тарихтағы «Батыраштар» еш жазығы жоқ Әбутәліпті орынсыз айыптап түрмеге жапқан қызыл империя қолшоқпарлары да Сәбитжан образын толықтырады. Өйткені қазақ халқының болашағы үшін басын бәйгеге тіккен қара нардай азаматтарымыз жазықсыз атылып, кең даланы еркін жайлаған халқымыздың келешегі өз ұлтының жауһарын менсінбейтін Сәбитжан секілді өзінің аузымен айтқанда «биік мүдделердің қамы үшін» еңбек ететін жандардың қолына тиді.

Романда жазушы бір ғана оқиға емес, бірнеше оқиғаларды тоқайластыра келіп өз заманының келбетін әшкерелей түседі. Шығармада баяндалған екі тарихи аңыз бен қиялдағы цивилизация да бүгінгі азып-тозған қоғам мен адамзат баласының шынайы анықтауға қызмет етеді*. «Едіге – теория тілімен айтқанда, типтік бейне, тұлға»* [84, б. 6]*.* Өйтені бұл оқиғада Едігемен үзеңгілес, дәмдес болған, сол жолда ұшырасқан барлық адамдар образы бір Едіге бойына жинақталған. *«Жазу өнерінің шеберлік шыңдарын мақсаткерлікпен жаулаған Ш.Айтматов шығармаларында осал ешкім жоқ» –* [84, б. 6], (Айтматов шолған қиырлар) деп көрсетілгендей, бұл романда көнеден келе жатқан, адам бойындағы рухани-адамгершілікті сақтап тұрған қарапайым еңбек адамы Едігелер. Ал Сәбитжандар өз болмысынан өздері жерінген жарты адамдар. *« – Жолдас бөтен адам, менімен орысша сөйлесіңіз. Мен қызмет бабындағы адаммын»* [61, б. 267]*.* Қазақ, қазақ болғалы осы ұлы далада туған тілінде билік құрып, кең даланы әнімен тербеткен ана тіліміз лейтенант Таңсықбаевқа сөйлесуге жарамауы Абайша айтқанда: «Басында ми жоқ, өзінде ой жоқ, әдеті надан адамның» тірлігі.

Туған әкесін кез келген жерге жерлей салуды көздеген ақымақ Сәбитжаннан әлі де үмітін үзбей Едіге тарихи Ана-Бейіттің жайына алаңдап: «*Сен тілге жүйріксің ғой, маған көмектессең. Ана-Бейітті жермен жексен етуге болмайды ғой. Бұл тарих қой*» [61, б. 283], – деп сөзге тартқанда: *«Сен айтты деп жүгіре жөнелуім керек пе? Не үшін? Желге қарап шаптырып маған не керек? Ал біз ауызға ақ май асау үшін құйрығымызды сақтаймыз*» [61, б. 284], – деген бүгінгі ұрпақтың уәжі бір кездері «малым – жанымның, жаным – арымның садағасы», – деген текті халықтың рухын жерге көмгендей. «Басында қисық жаратса, түзетілмес тезбенен» деп айтқандай, оқымаған нәрсесі жоқ көзі ашық болса да тұшымды жауап бере алмаған Сәбитжан секілділерге ертеңгі болашағын сеніп тапсырған елдің аянышты тағдыры.

«Тілін, рухын сүймегеннің барлығы да мәңгүрттер,

Бұл бағытпен мүмкін бе ертең ұлттың ұлт боп қалмағы,

Міне, Айтматов ойларының салмағы мен толғағы» [ 85, б. 37],

– деп М.Шаханов заңғар жазушы туындысының негізгі идеясын ашып көрсетеді.

Жалпы, қазақ әдебиетінде мәңгүрт терминін тұңғыш рет қолданған (Манас дастанынан кейін) заңғар жазушы Әбіш Кекілбаев. Бұл жөнінде Ш.Айтматов та өз бағасын берген болатын. Әбіш Кекілбаевтың да Күй шығармасының өмірге келуіне орта ғасырдағы қазақ тарихы себепкер болған. «Күй» [63] повесінде түркмен мен қазақ өмірі суреттеледі. Қазақ батыры Дүйімқараның қолынан өлген түркімен Көкбөрінің кегін қайтармақ болып Жөнейіт, қазақ ауылының балаларын алып кетеді. Тұтқынға түскен қазақ балаларының шашын алып, ана сүті аузынан кете қоймаған балаларды кек қайтарудың жемтігі ретінде пайдаланады. «*Тұтқын балалар бұның не екеніне түсіне алмай, айналасына әлі алақтап отыр. Қолдары жып-жып еткен мосқал еркектер терінің жиегін шыр айнала бүрмелеп қойған көнтартпаны шірене тартып, сықитып таңып тастады. Жаңа ғана дені жайылып отырған бастар қайтадан зіл тартты. Жылы тері шекелерін солқылдатып сорып ала жөнелді*» [ 63, б. 15], – шығармада суреттелгендей түркмендердің бұл әрекеті балаларға қызық көрінеді. Жазушы түркмендердің жан түршігерлік іс-әрекетін көркем суреттеген. Өздеріне не үкім кесілерін білмей, аң-таң болып отырған сәбилерге қиянат көрсету, жауыздықтың шегіне жеткен көрінісі. Бастарына көң тері қапталған соң қолдары кісенделіп, ауылдан ұзата айдалады. Шақшиған ыстық күннен көзіне түскен терді сүрте алмай қыйналған қолы байлаулы балалар ұзамай бастарын тері қысып, бір-бірін соқылап айқайлай бастайды. Бұл жәй айқай емес, адам төзгісіз жан азабы болатын. «*Олар бір апта бойы осылай зар илеп, шыңғырды да жүрді. Сосын бастарына шаш шықты, ол түйенің көнінен өте алмай, қайтадан бастың құйқасын тесіп кері өсті. Алты тұтқын елі қайда, жері қайда екенін білмейтін мәңгүртке айналды. Жүре-жүре тілден де айрылды*» [63, б.15]. Міне, осылай түркімендер қожайыннан басқаға бағынбайтын құлақ кесті құлдарды дайындай алады.

Туындыдан байқағанымыздай кек алу мақсатында жасаған түркмендердің іс-әрекеті қазақ балаларын мәңгі бақи тегін танымас құлға айналдырды. Сол арқылы халқымыздың сүйегіне өшпестей із қалдырып отыр. Десек, те осы туындының артынан өмірге келген Айтматов шығармаларындағы мәңгүрттік басқаша мазмұнда көрініс тапқан. Мұны Ұларбек Нұрғали: «*Шыңғыстың – мәңгүрттері Әбіштің мәңгүрттері сияқты мәң, есуас ақымақ емес, керісінше бұл өмірден танып-білмейтіні жоқ, бірақ дүниетанымы басқа, өзін өзгелерден, өз ұлтынан жоғары қойып артық санайтындар*» десе, академик Р.Бердібаев «*Ғаламданудың мақсаты – халықты тарихынан, дәстүрінен, әдет-ғұрпынан бездіріп, дүниеге көзқарасын өзгертіп жіберу. Ғаламдану идеологтары жас қауымды тек қарнының тоқтығын, киімінің бүтіндігін ойлайтын мәңгүрт етуді көздейді*» [ 86, б. 41], – деп тұжырымдайды.

Жалпы романда суреттелгендей өз халқының қадірін білмес Сәбитжандар тек аузына ақ май асаса болды. Адам баласын ұрмай-соқпай осы халге душар еткен қызыл империя үшін мұндай азаматтар алтыннан да бағалы. Өйткені олар осы даланың бірден-бір мұрагері екенінен хабардар ететін тарихи жәдігерлеріміздің орынсыз сүрілуіне, халық санасының өзге мәдениетпен улануына бас қатырмайды. Тек қызмет пен мансап болса болды. Осының куәсі болған бұл романдағы аға ұрпақ мына заманның беталысы мен өзгерісін қабылдағысы келмейді. Оқиға басында қазаны көзге ілмегендерге іштей налыған Едіге Ана-Бейіттің сүрілуі туралы хабарды мүлде қабылдай алмай Сәбитжанға қолқа салуы жеке бастың емес тұтастай елдің ертеңі мен төл мәдениетіне деген жанашырлығы.

Шыңғыс Айтматовтың романында көтерілетін Ана-Бейіттің сүрілуі бұл тек жекелеген бір аймақтың, яғни Сарыөзек жерінің ғана емес, күллі қазақ елінің түп-тамырына балта шауып, өткенінен қол үздірер трагедия. Халқымыздың алтын бесігінен ажырап, талай ұрпақтың Сәбитжандай туған халқына пайдасы жоқ, тек қара басын ғана ойлайтын мәңгүрт болып дүниеге келуіне, кезінде аталы сөзге тоқтаған халықтың бүгін көк мылжың, мақтанқұмар халыққа айналуына себеп болған коммунистік саясат екені бесенеден белгілі.

«Ұлттық болмысымыздан, төл мәдениетіміз бен салт-дәстүрімізден ажырап қалмау – барлық өркениеттер мидай араласқан аласапыранда жұтылып кетпеудің бірден бір кепілі» [87], – деп ҚР Президенті Жолдауында да көрсетілгендей, жас ұрпақтың туған халқының ұлттық мәдениеті мен өмір сүру салтын жатсынуы тек Ш.Айтматов еңбектерінде ғана емес, сонымен қатар қазақ жазушыларының да шығармаларында бой көрсетіп жатты. Мәселен, Төлен Әбдіктің *«Қонақтар»* [88], әңгімесінің мазмұны бөлек болғанымен ондағы оқыған Сапашжан да Сәбитжаннан айырмашылығы жоқ мәңгүрт бейне. Тіпті оны Ерғабылдың тұяғы деуге келмейді, себебі ол ата-әже түгілі туған тілін мүлде білмейтін ұрпақтың өкілі. Қартайып бойдан қуат кеткен шақта, бар тәттісін аузына сап өсірген ұл жылына он күн болса да қасына серік болуға жарамайды. Әр келген сайын асығып: «*Ертең жүруіміз керек. Отпускамыз бітті, көке-ау, онсызда кешігетін болдық. Курорттан қайтарда сіздерге соға алмай кетеміз бе деп әбден састым»* [88, б. 301], – деген Сапашжан үшін туған әкеден қызметі маңыздырақ. Бұл әңгімеде автор ұлттық болмыстың әлсірегенін тек Сапашжанның әрекеті арқылы ғана емес, оның әйелінің ашық-шашық киімі мен кішкентай немеренің іс-әрекеті арқылы да толықтыра түскен.

Аға ұрпақ пен бүгінгі буынның ара жігін ажыратқан қоғамның озбыр әрекетін Ш.Айтматов кішкентай ғана үш-төрт үйлі Боранды станциясының тіршілігі арқылы көркем өрнектеген. Жалпы, жер бетіндегі қандай ұлт болмасын өзінің өткенінен, ұлттық болмысынан қол үзер болса, оның болашағы бұлыңғыр. «Боранды бекет» романы арқылы адамзаттың ертеңі кешегі өткенімен байланысқанда ғана баянды болатынын түрлі оқиғаларды тоқайластыру арқылы суреттеген Ұлы суреткердің келесі романы өзін жоғалтқан елдің ұрпағы қандай болатынын ұғындырып бергендей. Өзінің тың ойларымен оқырмандарын таң қалдыратын жазушының «Плаха» (Жан пида) романында сан алуан оқиғалардың тоғысымен көрініс тапқан. Айталық тұйықталған сананың әсерінен жастар арасында белең алған індет пен өрісі тарылған жан-жануарлардың аянышты тағдыры, өзіндік түйсігі жоқ жауыздардың ойран салуы мен оларға деген жергілікті ұлттың іштей қарсылығын қасқырлар өмірі арқылы шебер бейнелеген.

Жалпы, өзіндік ерекше қолтаңбасымен оқырманын таңдай қақтырған заңғар жазушының «Плаха» (Жан пида) романының өмірге келуі, онсыз да бағытынан адасқан қоғамның бет-бейнесін баян ететін жаңа цензура болғаны даусыз. Себебі «Боранды бекетте» сөз болған өзекті мәселелер бұл романда өзіндік шегіне жетіп, тұйыққа тірелген адамзаттың тұманды болашағынан хабар береді. Жазушы туындыларының түп негізі ұлттық болмыс пен раухани-адамгершілікте жатыр десек, оның «Боранды бекетіндегі» робот адамдар (мәңгүрттер) – қызыл идеологияның озық жемісі. Ал «Жан пида» романы соларға дем берген қабырғасы берік, іргесі мықты дейтін Кеңес Одағының өздігінен іріп-шіри бастағаны байқатады. Мақтаншақ даңғаза ұрандар, қағаз жүзінде елді керемет жетістікке жетелеп жатқан «бес жылдық жоспарлар» мен адам санасының шамадан тыс оқшаулануы түптеп келгенде, болашақ жастардың рухани азып-тозуына алып келді. Келешек ұрпағын даланың ұлы заңдылығымен тәрбиелеп, Алла деп ақ адал асын ішкен осынау мекеннің тыныштығын қолына қару алып күзеткен бабаларымыздың құтты даласы бүгінде бір күндігінен басқаға бас ауыртпайтын ұрпақтың мекеніне айналды. Олай дейтініміз, кезінде бабаларымыз шұрқыратып жылқы жайып, бие байлап, қымыз ішкен кең сахара, романда сөз етілгендей, адам баласын өмірінен айыратын тажал аймағына айналды.

Романның аты айтып тұрғандай, кейіпкерлердің бірі жанын пида етіп, ежелгі бабаларының өмір сүрген заңдылығын қорғау үшін жанталасса, енді бірі сонау шет аймақтардан осы далаға өзгелердің өмірін құрту үшін пайда іздеп келеді. Газет-журналдар мен теледидардан өзін керемет етіп көрсетіп, жергілікті халықтарды темірдей шеңгелдің құрсауында ұстаған әрекеттерін бүркемелеген «қызыл қоғамның» теріс ісі аздай, ендігі жерде жастардың тәрбиеден тыс қалып, қылмыс әлеміне еніп кетуін жасырып бағуы да жақсылыққа апармады. Әуелде КСРО-ның мұндай көріністер батыс елдерінде орын алып жатқан жағдаяттар, біздің кемелденген социалистік жүйеміз коммунизмге нық қадам басуда деп өзін қанша алдарқатсақ та, шын мәнінде халқымыз кешегі тарихынан ажырап, ішімдікке әуес болған жастар үлкенді сыйлаудан қалып, іріп-шіріген індет бойымызды дендеп бара жатты. Әсіресе, өмірдің ащы-тұщы дәмін татып, оң мен солын дұрыс тани қоймаған өрімдей жастардың ғасыр індетіне айналған есірткіге әуестігі ел ертеңі үшін үлкен катастрофа болды. Өрімдей жастардың жаман іске ерте үйір болып, ерте солған бәйшешектей қурауының себебі неде деген сауалға жазушы осы романы арқылы жауап іздеп, көпшілікке ой салған.

*«Наша тасушы жүгермектер өздерін жортуылшылар деп атайды. Бұл жортыуылшылар шартараптан, Солтүстік пен Балтық жағалауының сан түрлі қалаларынан келеді. Әсресе, Архангельск мен Клайпедадан келгендер көп»* [89]*.* Бұл келушілер ел көріп, жер тануға құмартқан саяхатшылар емес. Бұлар кезінде ата-бабларымыздың қолына ту алған қазақ жерінде өсетін қара сораны бизнес көзіне айналдырушылар.

Ш.Айтматовтың бұл туындысы адамның шынайы бейнесін көптеген сюжеттік иірімдерді бір арнаға тоғыстыру арқылы ашып көрсеткен. Романның көтерген мәселесі адам баласының азғындауы, өзі мен қоршаған ортаға деген жоғары парасаттылықты жоғалтуы, жас өскінді есірткіге тәуелді етіп жолдан тайдыруы десек, екіншісі, ғасыр дерті атанған осы нашақорлықтан адамдарды сақтандырды дер едік. Сонау қиыр асып есірткілік шөп іздеп келген жастардың өзін жоғалтуы, ата-аналардың айықпас дертке душар болған балаларына араша болар құдретінің болмауы, әрине, қоғамның жанды жері екені анық. Сонда да сол жастарды ертеңіміз дейтін қоғам осы мәселеге келгенде *«Жастар арасында наша тартатын жаман әдет бар екенін айтып, өткір мақалалар жазу біздің беделімізге нұқсан келтіреді»* деп жасырып бақты. *«Бұл нағыз бұқпа саясат қой. Ауруын жасырған өледі. Сойқанға апарып соғар болса ондай бедел кімге керек?»* [89, б. 41]*.* Шынында да алып империя өзінің жолы бұрыс екендігін және осы желіспен әйгілі Томас Мордың «Утопиясына» жете алмайтынын білсе де өз қателігін мойындағысы келмеді. Өйткені, кезінде көптеген адамның құрбандығымен қол жеткізген социалистік қоғамды тек жеңімпаз қоғам деп дәріптеп, өзге батыс мемлекеттерін іріп-шіріген қоғам деп санамызға сіңірген идеологияның жалғандығы шығарманың ұзына бойында айқын езіліп тұрады.

Осы романдағы бас кейіпкердің бірі – Авдий Калистратовтың да мақсаты қасаң жүйеден жаңашылдыққа өзінше ұмтылу болатын. Сондықтан ол кезінде өзім білемдігінің әсерінен діни медреседен де қуылған еді. Сөйтіп ол облыстық комсолол газетінде штаттан тыс тілшісі болып жұмыс жасап жүрді. Газеттің бұны жұмысқа алудағы мақсаты оның діни семинариядан қуылғаны мен дін туралы келте ойларын өздеріне ұтымды пайдалану болатын. Авдий сол арада жүргенде жастардың есірткіге әуестігі туралы ақпарға қанық еді. Оның Мәскеуден осы Шу өңіріне жолға шығуындағы негізгі мақсаты жастарымызды өзінің ойыншығына айналдырған есірткі деген індетті жақын тану және оның алдын-алу, ерте солған жасөспірімдерді бұл жолдан қайтару болатын. Себебі, жазушы баяндағандай, сонау шалғайдан осы жерге сапар шеккендердің көбі әлі буыны бекіп, қабырғасы қатаймаған жас жеткіншектер еді. Өйткені бұл індеттің шырмауына ілігіп, жоғалып бара жатқан жастар бұл кеселдің үлкен қауіп екенін түсінбей, аянышты өмірін қуанышқа балайды. *«Қуаныш деген жерде шашылып жатқан жоқ. Қайдан аласың оны? Мысалы нанды сатып аласың, киімді де, өзіңе қажетті нәрселердің бәрін сатып аласың. Ал наша, ақшасы қымбат болса да, ләззаттың жөні бөлек. Бейне бір түс көріп жатқандай кинодағыдай ғұмыр кешесің»* [89, б. 71], – деп өзінше көлгірсіген Петруха сөздерінен мемлекет пен ондағы өмір сүрген адамдар арасындағы рухани байланыстың үзіліп, қарапайым халықтардың рухани дағдарысқа түскенін байқауға болады. «Боранды бекет» романында оқыған, көзі ашық Сәбитжандардың *«біз аузымызға ақ май асау үшін құйрығымызды сақтаймыз»* [61, б. 284], деп қара бастың қамы үшін ел ертеңіне көз жұма қарауы отанға, ата-анаға, жалпы өмірге пайдасы жоқ Петруха, Ленка секілді жастардың көбеюіне ықпал етті. Өйткені бұл жастар қоғамнан орнын таппай жатып тұңғиыққа батып кеткен жандар. Олай дейтініміз, романда бұларға жол серік болып сонау Мәскеуден бірге келе жатқан Авдий Калистратов та санасы уланған замандастарының бетін бері бұрып, тура жолға салуға тырысады. Бірақ, онысынан түк өнбейді. Өйткені арам іске әбден дәніккен қулар қайта одан күдіктеніп, бойын аулақ ұстай бастайды. Ана-Бейіттің туған елі үшін қадірі қанша екенін Сәбитжанға түсіндіре алмай қиналған Едігедей Авдий да серіктерінің бұл ісі, ерте ме кеш пе, түбі жақсылыққа апармайтынын сездіріп, жүрегіне ізгіліктің нұрын себуге қанша тырысса да райынан қайтара алмайды. Бұл шығармада суреткер Авдий Калистратовтың іс-әрекетінің бояуын қоюлата түсу үшін көне Римде орын алған тарихи оқиға Исустың өлімі мен «Алтау және жетінші» деген грузин халқының аңыз-әңгіме желісін параллель ала отырып, туындының құндылығын арттыра түскен.

«Алтау және жетінші» бұл грузин аңыз-әңгімесінде Кеңес Одағын орнату үшін аянбай тер төккен Сандроның осы қоғамның орнауына табанды түрде қарсылық көрсеткен Гурам Джохардзенің отрядына астыртын кіріп қолбасшының сеніміне ие болуы, сөйтіп қызыл әскер тыңшы Сандроның көмегімен Гурам Джохардзенің бүкіл жоспарын біліп, әркез күні бұрын алдын орап отыруы баяндалады. Соңғы бетпе-бет келген шешуші ұрыста үкімет әскерінен тас-талқан болып жеңілген Гурам отряды бұрынғы қуатынан айырылады. Әңгіме соңында әбден тауы шағылған жасақ басшысы қалың қолдан селдіреп соңына ерген алты жауынгерімен қоштасып, барлығы да туған жерден тысқары кетпекке бекиді. Оларға серік болып астыртын кірген Сандроға берілген бұйрық бойынша олардың бұл амалы ешқашан жүзеге аспауы тиіс. Осы тапсырманы соңына жеткізуге тырысқан Сандроның өзінен өзгелер сезіктеніп қоя ма деп іштей арпалысы Мәскеуден әбден осы іске машықтанған нашақорлар тобына еріп, өзінің мақсаты басқа екенін сездіртіп аламын ба деп жанталасқан Авдий Калистратовтың іс-әрекетін шиырлай түседі. *«...Авдийдің көңілі сәл сәтке ғана алаң етеді де, наша жорығының жортуылшыларымен бірге келе жатқаны қайта есіне түседі»* [89, б. 130]. Бұл сапарда Авдий Сандро секілді құпия тапсырманы соңына дейін жеткізіп, өз мақсатына қол жеткізе алмайды. Нашақорлардың өзге әлемді улау үшін жинаған қапшық-қапшық нашаларын жүк пойызынан төменге төгіп, *«­­­­– Міне, мынаның ішінде біз адамдарға ажал себетін у, оба алып бара жатырмыз»* [89, б. 133], *–* деп батылдықпен басқалардың да адамгершілік ұятын оятқысы келеді. Дегенмен арам ақшаға қорқауларша құныққан нашақорлар әп-сәтте оған тап беріп, бет-жүз демей өлімші етіп тепкінің астына алады. Міне, адамдық болмыстан алшақтап екі аяқты мақұлыққа айналып бара жатқан жандар үшін қолындағы лас істен арылу өліммен тең дүние. Ең қорқыныштысы жазушы суреттеген бұл оқиға қазіргі таңда да өзектілігін жоймай, бизнес көзіне айналып отыр. Бүгінгі біз өмір сүріп жатқан ХХІ ғасырда әлі де анасының ақ сүтінің дәмі ауызынан кетпеген, уыздай жастардың жын соққандай еліріп, есінен адасып, соңында суицидке баруына да, себепкер болып отырған бірден-бір тажал ошағы есірткі дерті екені айтпаса да түсінікті.

Нашақорлар арасында болып, өлім аузынан қалған Авдий Калистратов бұл сапары туралы жастарға ой саларлық очерктер жазғанымен, оны осы сапарға үгіттеген жандар қуана қабылдай қоймайды. Себебі біз жоғарыда айтып өткендей, бұл социалистік жүйенің мүддесіне қайшы көрініс еді. Өйткені бұл елде сондай форматтағы қылмыс жария көрсетілмеуі тиіс. Осы қағиданы негізге алған большевиктер барлық саланы, өнерді, әдебиетті, музыканы, тарихты бүркемелейміз деп, адамзатты жолынан адастырып алды.

Жазушы романының философиялық астары терең. Авдий Калистратовтың адамгершілігі мен діни көзқарасының өз замандастарымен үйлеспеуі, оларды тура жолға сала алмауы қоғамдық сананың азғындауынан. Дегенмен бұл істе Авдий Калистратов ерлік көрсетпесе де, «адам ізгілікке, мейірімділікке құлақ түріп, жақсылыққа үйренсін» [89, б. 163] деген ұлы ұстазы Исустай азапқа төзіп, өз жанын пида ете білді. Ш.Айтматов романда сонау ертедегі Римде орын алған Исустың өлімі мен Авди Калистратовтың өмір жолын жәйдан-жәй байланыстырылып отырған жоқ. Кезінде Исусты өлтіргендер де адамгершілік пен ізгілікке, мейірімділікке жаны қас Римдік билік. Олар да кезінде адам еркіндігіне қарсы болып, мәңгі бақи өз шеңгелінен шығармауды көздеген болатын. Ал Обер Кандаловтардың да жауыздығы әділдікке ұмтылып, қасаң қағидадан жоғары парасаттылықты артық көрген Авдий сияқты жандарға қызыл қоғамның оқшаулау саясаты. Алып империя құрамындағы түрлі халықты біз арманы бір совет халқымыз деген ұранмен, тіл мен дінінен айырып қана қоймай, космосқа ұмтылған ел ескіліктен арылу керек деп ұлттық құндылықтарынан аластатты. Шыр етіп дүние есігін ашқан бала Жаратушы Құдай жоқ, адам маймылдан жаралған деген Ч.Дарвиннің сандырақ тұжырымымен тәрбиеленіп өсті. Бұл кешегі ХХ ғасырдың өмір шындығы болса, бүгінгі ХХІ ғасырда да жаһандану заманының мәдениеті ұсақ халықтарды түбімен жұтып, адам баласын болмысынан айыруға қызмет етуде. Себебі, әлемдегі елдердің ынтымағы мен тыныштығын бұзатын көптеген теріс пиғылды миссионерлер бүгінгі жастардың санасын бұрын белгісіз болған жат ағымдармен улап, туған елі, салт-дәстүрі ата-аналарын тәркі еткізіп, отанына жау етуде. Міне, кешегі бұл оқиғалар жазушы шығармасының өміршеңдігін тағы да бір айқындап отырғаны сөзсіз.

Ш.Айтматов бұл шығармада нашақорлық дерті кеңес үкіметінің ішіне бүккен жарасы осы ғана емес екенін, ел экономикасына дем беру үшін қабылданатын «бесжылдық жоспарлардың» тек қағаз жүзіндегі іске асып жатқанын шынайы бейнелеген. Өйткені КСРО-ның төрт жыл бойы тұяқ серппей, осы салаға бөлінген қаржыны толық игерілді деп көрсетуі үшін тек соңғы жылы ғана жоспар артығымен орындалды деп даңғазалықпен жар салуы өзін ғана алдап қоймай, елді шын мәнінде тұйыққа тіреді. Обер Кандалов сияқты азғындарға жел беріп, Қазақстанның кең даласын еркін жайлаған аң-құстардың есебінен жоспарды толтырудағы келте шешімі жазықсыз тіршілік иелерін мекенінен айырды.

Ш.Айтматовтың бұл романы жарыққа шықпай тұрып, сиясы кеппеген шығарманың үзіндісін қазақ тілінде, «Жалын» журналына жарыққа көруіне ықпал еткен филология ғылымдарының докторы, профессор Серік Асылбекұлы үзіндіге «Мойынқұмдағы ақыр заман» [90], деп атау береді. Ғалымның көркем тілімен өрнектелген аудармасы кемеңгер жазушының айтар ойының қаймағын қалыңдата түскен. Тақырыптың өзі қазақ даласындағы ауыр тағдырды бастан өткерген халқымыздың аянышты тағдырынан хабар береді. Профессор С.Асылбекұлы «Мойынқұмдағы қасқырлар мен өзге де тіршілік иелерінің тағдырын, солардың басына төнер адамзат қолымен бұрын соңды болмаған озбырлықты табиғаттың жайсыз мінезімен шебер ұштастырған. «*Таудың күнгей беткейлерін сәбидің демі секілді жеп-жеңіл, өткінші шуағымен маужыратқан ауа райы лезде құбыла қалды – мұздықтар жақтан жел тұрып, өзімен бірге алдағы қаралы түннің ызғарын байқатпай жеткізген ымырт көлеңкесі сай салаға ұрлана кіріп келе жатты*» [90]. Бір оқығанға Мойынқұм жерінің қатал қысы секілді көрінгенімен, астарына тереңірек үңілгенге табиғаттың тылсым мінезі алда болатын үлкен зұлматтың хабаршысы секілді. Ш.Айтматов бұл романның атын «Плаха» деп атаса оның үзіндісін алғаш қазақшаға аударған С.Асылбекұлы романның атауын «Жаңғырық» деп атайды. Өйткені «Плаха» тарихи сөз. «Көне заманда өлім жазасы бұйырған адамның басын шабу үшін оның астына қойылған ағаш, перен» [91, б. 87]. Әуелде орыс тілінде жарық көрген бұл романды автор «Плаха» немесе «Круговращение» деп атағысы келген. «Круговращение» – айналу, айналып оралу» [91, б. 86]. Ол туралы автордың шығарма мәтінінен де кездестіруге болатынын А.Кәрібекова өзінің «Ш.Айтматов шығармашылығының лабораториясы» деп аталатын кандидаттық диссертациясында: «Мне предстоит... погрузиться в совсем иную жизнь, ту что колоброит испокон веков в омутах суеты и коловращений, год божественные песни не звучат да ничего не значить... Но именно поэтому я должен быть там...» [91, б. 86], – деп дәлел келтіреді. Ал қарымды қаламгер Ш.Мұртаза бұл шығарманы толығымен аударғанда атауын «Жанпида» деп көрсеткен. Туынды атауын Ш.Мұртаза шығарма кейпкерлерінің жанын пида етіп тәуекелге ұмтылуынан деп бағалаған. Ш.Айтматов түпнұсқада Акбара деп келтірсе, оны С.Асылбекұлы Ақбөрі, Ш.Мұртаза Аққұртқа деп аударады.

Бұл роман кезінде «бақасы қойдай шулаған, балығы тайдай тулаған кең-байтақ сахарамыздың ендігі жерде бөтен, тажал аймағына айналғанын осы далаға тың жерлерді игеруге жөңкіле аттанған кеңес жастарының әрекетімен және сырттан келушілердің тепкісіне шыдамай, ұрпақ қамы үшін жанталасқан қасқырлар образы арқылы да бейнелейді.

*«Шыңғыс Айтматовтың әлемдік масштабқа шығып, даңққа бөленуінің сыры ғаламдық проблемаларды төл әдебиетіміздегі аңыз-әңгімелермен, миф-әпсаналармен сабақтастыра білуінде, нағыз жанашырлықтың қандай болатынын дәлелдеп беруінде болатын» –* деп баяндалғандай, мұның бәрі замана мұратынан туындаған тұжырым. «Жан пида» романының мазмұндық ерекшелігі оның асқан шеберлікпен бейнеленген түз тағылары – қасқырлар тіршілігі арқылы тереңдей түседі. Романдағы Аққұртқа мен Тасшайнар әрекеті қалыптасқан тәртіпті бұзған адамзатқа табиғаттың қарсылығы ретінде қарастырылуымен ерекше.

Ұлттық архетип образды жазушы мұнда керемет тұңғиықтармен, жойқын астарлармен ашқан. Қаламгер Тасшайнар мен Аққұртқаның қайсарлығы арқылы ежелгі түркі бабаларымыздың дала рухын асқақтата көрсетуімен бірге тоталитарлық қоғамға іштей наразылығын осы бейнелер арқылы білдіреді.

Жалпы, қасқырлар жайындағы шынайы деректер мен аңыз-әпсаналар көркем әдебиеттің негізгі арқауына айналып, оны жанрлық тұрғыдан байыта түсті. Анималистік жанрдағы шығармалар әлемдік әдебиетте ерекше мәнге ие. «Мәселен, қасқырлар туралы Ш.Айтматов пен Дж.Лондоннан бөлек әлем әдебиетінде З.Сетон-Томпсонның «Бала мен сілеусін», Л.Толстойдың «Холстомері», А.Чеховтың «Аққасқасы» [92, б. 48], – сияқты қызықты шығармалар бар десек, қасқыр турасындағы шығармалардың біз үшін мазмұны бөлек. Айталық, көк бөрі бейнесі түркі халықтар әдебиетіндегі философ Қорқыт ата кітабында сөз болады. Ал қасқырдың қайсарлығын ауыз әдебиетіндегі ежелгі жыр-дастандардағы батырлар образы мен ерлігін даралау үшін негізге алса, хакас халқында «Альбинжида» дастанында Ақ қасқыр Альбинжин батырдың сенімді серігі ретінде суреттеледі. «Сондай-ақ «қазақ айтыс өнерінің алтын діңгегі» (М.Әуезов) Сүйінбай Аронұлының «Бөрілі менің байрағым», көрнекті қаламгерлер М.Әуезовтің «Көксерек», О.Сүлейменовтің «Бөлтіріктер», Ж.Ахмадидің «Ажал аузында» повестері мен суретші С.Әлімбаевтың «Көк бөрі» туындысынан қасқырға ерекше мән бергенін аңғаруымызға болады [93, б. 661]. Сондай-ақ М.Мағауин [94], Ш.Мұртаза [95], А.Алтай [96], шығармаларында да қасқыр ерекше мәнге ие. Мұнда да оның бейнесі адам мен табиғаттың тартыс коллизиясын тереңдете түседі. Дегенмен, шетел әдебиетінің өкілі Д.Лондонның «Ақ Азу» [97] повесіндегі Ақ Азудың анасы ит, әкесі қасқыр. Жалғыз көзді арлан қасқыр мен Кич атты иттен туған бөлтіріктің бар өмірі адамдар арасында өтеді. Тіпті Дж.Лондон суреттеуіндегі ерекшелік, Ақ Азу қасқырға тән тіршілік етпей адамдармен бірге өмір сүреді. *«Ақ Азу өзін өзі ұстауды үйреніп, заңды нық жаттап алған. Оның бойында жақсы мінездер, сабырлылық, кішпейілділік пайда болды. Енді оған айналасындағылардың бәрі жау боп көрінуін қойды»* [97, б. 71].

Ақ Азу повесінің соңында өзінің қожайыны Судья Скотты қылмыскер Джим Холлдан арашалап алады. Адам баласымен ортақ тіл тапқан Ақ Азу қожайынына адал, қылмыскерлермен күресуші комиссар ретінде бейнеленген. Ал «Плахадағы» Аққұртқа мен Тасшайнар адамзатпен мүлде кездеспеген, кездескен күнде олардың айтқанына көніп, айдауымен жүрмейтін текті қасқырлар.

Жазушының: *«...Вертолет жақындаған сайын қаншық жиырыла түсіп, басын мойнына тығып қыңсылай бастады, әйтсе де ақыры жүйкесі шыдамай тұла бойын тылсым да дәрменсіз үрей билей, ұлып-ақ жіберді; тістерін ызалана, долдана сақылдатып, бауырымен үңгірдің аузына қарай жылжиды. Сол арадан тапжылмай тайталасып, мына бір дүние әлемді дүр сілкіндіріп, тау құлатып, тас домалатып жақындап келе жатқан темір тажалды тырқыратып қуып жібермекке дайындалып жатты»* [89, б. 6]. Романның осы үзіндісіндегі дала тағысының дұшпанына оңайлықпен жуасып, кеудесін бастырмауы ата-бабаларымыздың өр рухын көрсеткендей.

Жалпы, түркі халықтарының тарихында қасқыр – киелі ұғым. Біздің көк бөрінің ұрпағымыз деген көне мифтік ұғымымызбен қатар тарихтан белгілі ежелгі түркі бабаларымыз бен оның мұрагері саналатын халқымыздың айбынды байрағында еркін даланың тағысының сомдалуы да бекер емес. Одан бөлек, бабаларымыздың ер-азаматты «Ер азығы мен бөрі азығы жолда» деп көк бөріге теңеуі мен «Қасқырды қанша асырасаң да далаға қарап ұлиды», – деген нақылы бұл жаратылыс иесінің ешқашан біреуге тәуелді болуды қаламайтынын ұғындырып тұр. Шын мәнінде қасқырлар әу бастан өзінің қорегіне күреспен қол жеткізіп, еркіндікті сүйетін, қандай мықты дұшпаны болса да оған илігуді білмейтін табиғаттың ерекше жаратылысы. Бабаларымыздың «Біз қазақ деген ежелден ешкімге соқтықпаған елміз, елімізден құт қашырмаған, басымыздан сөз асырмаған елміз» деген қанатты сөздері қасқырлар мінезімен үндесін тауып жатыр.

Түз тағысы бөрі баласының біреуге тәуелді болуды жаны сүймейтінін қазақ әдебиетінде алғаш болып жазған заңғар жазушымыз Мұхтар Әуезов болатын. Оның өткен ғасырдың 20-шы жылдары оқырманға жол тартқан «Көксерек» повесі жалпы қасқырлар тіршілігін ғана емес, сонымен қатар кең сахараны мекен еткен халықтың да еркін мінезін аңғартады. Жазушы кешегі бос ұрандармен тұйыққа тірелген тотолитарлық жүйенің бейнесін, оған қоғамның қарсылығын табиғаттың ерекше жаратылысы қасқырлар арқылы сомдады.

*«Көксерек әлі күнге ешбір уақытта «қыңқ» етіп ауырсынған дыбыс шығарған емес. Талаймын деп ит ұмтылса, жота жүні үрпиіп, үдірейіп тұрып алады. Тісі батып қинап бара жатса, дыбыссыз ғана езуін ыржитады»* [98, б. 24]. Бұл мақұлықтың табиғаттан қалыптасқан заңдылықтарды бұзуға, олардың өміріне еркінен тыс қол салған адамдарға деген қарсылығы. Өйткені кешегі тотолитарлық кеңестік жүйе жалпы адамзаттың өмірін бақылауда ұстағаны жасырын емес. Сол уақытта өмір сүрген зиялы қауымды айтпағанның өзінде, қарапайым адамдардың да өмірі қатаң бақыланды. Егер сол қоғамда өмір сүріп, сол жүйенің заңдылығына көңілің толмай өзіндік ұстанымыңды еркін жеткізер болсаң, міндетті түрде мемлекеттің ата жауы болып шығасың. Осындай өрескел әрекеттерге деген өзінің іштей қарсылығын жазушы М.Әуезов «Көксерек» повесі арқылы жеткізді.

М.Әуезов пен Ш.Айтматов туындыларындағы ортақ үндестік қасқырлар тіршілігі арқылы қоғамға деген қарсылықты білдіруінде жатса керек. Бірақ екі шығарманың айырмашылығы жер мен көктей. Біріншіден, Мұхтар Әуезов повесі ХХ ғасырдың басында жарық көрсе, Шыңғыс Айтматов өз романынғасыр аяғында, 80-ші жылдардың ішінде өмірге әкелді. Екіншіден, М.Әуезов суреттеуіндегі «Көксерек» повесі қаймағы бұзылмаған қазақ даласында бұрын кездеспеген өзге мәдениет енді еніп, ішінара болса да жергілікті халықтардың оған табандылықпен қарсы тұрғаны Көксерек образы арқылы көрініс табады. Көксерек арқылы біз әлі де болса өзінің таихынан үзілмей келе жатқан дәстүр салтынан ажырай қоймаған халықтың бейнесін байқаймыз.

*«Тух, мына кәпірдің екі көзі жап-жасыл боп кетіпті-ау, тұқымын сезген екен мына жүзіқара; қой, балам, енді мұны өлтіріп, терісін алайық»* [98, б. 27]. Бұл мәтін бөлтіріктің мекенін ойрандап, өзін бұрын-соңды көрмеген жат ортада, ауыл иттерімен бірге өсіргенімен, оның кім екенін ұмытпайтын тектілігін аңғартады. Адамдар орынсыз таяқтап, ауыл итттері бөтенсіп таласа да бойындағы қасқырға тән рухын өшіре алмайды. Қайта осы қорлық оның тас түлек болуына септігін тигізеді. *«Ит баласына жаны қастай, жібімейді. Әлі күнге бір рет жадырап ойнап көрген емес. Татулық жоқ, суық. Жалғыз-ақ атын біледі. Құрмаш пен әжесі шақырса – келеді. Онда да жүгіріп келмей құйрығын сөлектетіп, бүлкілдеп қана келеді»* [98, б. 26]*,–* деп көрсетілуі осы жайды аңғартады. Көне түркі бабаларымыздың өз туына көк бөрінің бейнесін бейнелеуі ұрпағына бұл аңның тектілігін насихат еткені деуімізге болады. М.Әуезов әңгімесіндегі Көксеректің қасқырға тән ерекшелігі мен мінезі Д.Лондонның адамдарға адал қызмет ететін Ақ Азуымен салыстырар болсақ: «Ақ Азу иттермен еш уақытта да дос болып көрген емес. Ол қашан да болса қолынан келгенше иттерден аулақ оңаша жүрді, алдағы кездерде де солай етпек ниеті бар» [97, б. 134]. Бұл суреттеулер жалпы қасқырлардың өзіндік қасиетін даралап тұрғандай. Ғалымдардың піркірінше бүкіл жаратылыстың ішінде әлі күнге дейін адам қолына қасқыр ғана үйренген емес. Сондықтан М.Әуезов бабалар жолының бүлінуіне деген өзіндік қарсылығын таныту үшін қасқырды басты образға жайдан-жай алып отырған жоқ.

Жалпы, М.Әуезов пен Ш.Айтматовтың суреттеуіндегі қасқырлар өте ақылды аң. Оның қаталдығын екі жазушы да табиғат құбылыстарымен шебер ұштастырған. Дегенмен қасқырлар дүние жаратылғаннан бері өзінің өмір сүру салты мен қағидасына берік, жолдасына адал тіршілік иесі.

«*Алғашқы рет амалсыздан көкке қарап ауызын ашып ышқынғанда ішінен зор дауыс шықты. Күтпеген дауыс. Көксеректің ең әуелгі ұлығаны осы еді»* [98, б. 28]*.* Бұл сюжеттегі Көксерек бейнесі арқылы қасқырлардың батыл, әрі дұшпанына табанды қарсылас болып бейнеленуі бұл далалық еркін рухқа құрсау түсіп, ұлттық мәдениеттің іргесі әлі сөгіле қоймаған кезін көрсетеді. Бірақ мұндағы Көксерек қанша қайсар болып көрінгенімен, шын мәнінде даланың еркін заңына бағынған асау тіршілік иесінің де аяғына тұсау салына бастаған кез еді. *«Індерінің үстінен көп үлкен жаулар кетіп барады екен. Қамыс арасына бұқты. Жау озған соң інге келеді. Бір-ақ қана күшік қалған, бұрылып тұра алмайды, арт жағын баса алмайды*» [98, б. 24]. Өзге мәдениетпен араласқан ұлттық құндылықтарымыз секілді ендігі жерде қазақтың да еркін көсіле жортатын кең даласының да күні тарылып келе жатқанын автор арпалысқа түскен қасқырлар өмірі арқылы да ұғындырып отыр.

Шыңғыс Айтматовтың «Плаха» романына ұлы ұстазының «Көксерек» әңгімесі ықпал еткені сөзсіз. Алайда Ш.Айтматовтың суреттеуіндегі қасқырлар тағдыры Көксерекке қарағанда күрделірек. Көксеректе екі аяқтылар түз тағысына жарау аттармен қуғын салса, Аққұртқа мен Тасшайнар көрген азап тіптен басқаша. Бұл жолы қасқырлардың қарсыласы тек жарау аттар ғана емес, жерден де, көктен де төніп қашуға мүмкіндік бермейтін ешқашан шаршауды білмес заманауи техникалар. Ш.Айтматов өзіне құлдық қамыттың мықтап киілген жергілікті халықтардың тағдырын баяндау үшін тек қасқырларды ғана емес, өзге де табиғатты мекендейтін тіршілік иелерін пайдаланған. М.Әуезов шығармасында қасқырлар ұлттық мәдениетті жоқтаушы болып көрінсе, Ш.Айтматовта жергілікті қасқырлардың туған отанында өмір сүру бас қайғысына айналады.

Қазақтың кең даласын ежелден атамекен еткен, қандай аласапыран уақыттарда да өзінің өмір сүру қағидасы үшін күреске түскен қасқыр баласына адамдардың тізесі батуымен туған мекені Мойынқұм жері енді оларға тіптен жат. Адамдардың шектен тыс қырғын салуының арқасында сан ұрпақтан жайлы мекен болған туған жерін қанша қимаса да тәркі етуге тура келеді. Бұл роман дала тағыларының тағдырын емес, Социализмнің шеңгелі мықтап орнаған тотолитарлық жүйенің құрбаны болып, тарыдай шашырап босып кеткен қазақ халқының өмірі екені ақиқат.

*«Вертолеттер төтеннен кенет келе қалғаны сонша, жануарлардың есі шығып, басшысынан айырылып, сеңдей соқтығысып, тым-тырақай быт-шыты шықты. Дәрменсіз сорлылар ұшып жүрген темір тажалға не қауқар көрсетпек?! Вертолеттерге ақбөкендердің осылайша аласапыран үркіп болғаны керек-ақ екен, қашқан киіктерді басып-озып, бір табынды бір табынмен қақтығыстырып, қып-қызыл қырғын ақыр заман орнады да қалды»* [89, б. 26]*.*

Міне, адамдардың өзге тіршілік иелеріне жасаған геноциді мен шексіз зұлымдығы аң-құстың үдере көшуіп, жайлы мекен үшін өзге аймаққа кетуіне себеп болды. Тасшайнар мен Аққұртқаның өскен жерін тастап, басы ауған жаққа бет алуы қызыл қоғамның астарлы саясатының кесірінен туған жерінен күштеп көшірілген халықтар өмірі. Кең даламызға өзге аймақтан күшпен қоныстандырылған халықтар тіл мен дәстүрге әсер етіп қана қоймай, даламызды тәркі етуге мәжбүр етті.

Тарихтан белгілі кешегі ХХ ғасырдың басында елінің ертеңі үшін ұйқы көрмей, басын бәйгеге тігіп, халқымызды жарқын болашаққа бастаған ұлт зиялыларының тағдыры осы Тасшайнар мен Аққұртқа секілді арпалысқа толы. Олар ұлттың, ұрпақтың болашағына алаңдап Көксерекше қарсыласқанымен соңында туған еліне керек болмай Аққұртқа мен Тасшайнардың күйін кешті. 30-шы жылдарда ата-бабаларымыздың ауыр азапқа төзе алмай, басы ауған жаққа тоз-тоз болып шашырап кетуі тек қара бастың қамы емес болашақ ұрпақ үшін бұл отанды тәркі еткен болатын. Ш.Айтматовтың Тасшайнар мен Аққұртқа образы туған жерінен сая таппаған ата-бабаларымыздың жан айқайы. Мұнда жазушы қасқыр бейнесі арқылы адам жанының тылсым тереңінен сыр шертуде.

КСРО-ның бес жылдық жоспарды артығымен орындаймыз деп ешкімге зияны жоқ табиғаттың ең әлсіз жаратылыстарының бірі ақбөкендерді қырып ойрандаған қатігездігі мен қасқырлардың мінезі параллель алынған. Дегенмен, қасқырларды ең қатігез жыртқыш десек те, жазушы бұл романда парасат иелерінің қанқұйлы әрекетін қасқырлардан да асып түскенін іс-әрекеттері арқылы көрсеткен. Қасқырлар мұнда өз табиғи ерекшелгін сақтаушы аң ретінде бейнеленген. Себебі қасқырлар қорегі әлсіз тіршілік иелері болғанымен ашықпаса оларға да шектен тыс зәбір көрсетіп тырнағын батырудан аулақ. Тіпті қасқырлар өзінің меншіктеп алған жерлеріне бөгде жыртқыштардың кіруіне, өзінің корегін басқа біреудің ойрандауына мүлдем қарсы. *«Әсіресе, мұндай күзет қаншық қасқыр бөлтірік туғанда, аса күшейеді. Жат үйірдің қасқырлары кіріп кетсе, дереу қуалап шығады. Ондағысы – малды жеп, не жарақаттаса, мал иесі бұлардан көріп, бауырын енді көтере бастаған бөлтіріктеріне зиян жасар деген ой»* [93, б. 663]*.* Міне, бір қарағанға қасқырлар тек қарын тойдырушы жыртқыш болып көрінгенімен, ұрпағы үшін арпалысы оның нағыз текті аң екенін білдіреді.

Қасқырлардың серігіне адалдығы мен адам баласынан артық достығын ежелден ұғынған ата-бабамыз *«Қасқыр да қас қылмайды жолдасына*» деген мағынасы терең даналық сөзді өмірге әкелген. Ал қасқырлардың тіршілігі, үйірдегі жасы кішілердің өзінен үлкендеріне бағынуы, топ басшысы атанған көкжалдың өз қарамағындағы қасқырлардың қауіпсіздігі мен өсіп-өнуіне жауапты болуы тілі жоқ мақұлық болса да өзіндік логикасы тым терең екенін аңғартады. Үйір басшысы атанған арлан немесе құртқаның қас-қабағын бағып, олардың рұқсатынсыз өздігінен аң ауламауы, жемтік аулауда үйір басшысының алдынан кесе көлденең жүрмеуі қасқырларда ежелден қалыптасқан дала заңы. Кезінде кең даланың еркін ұлы атанған ата-бабаларымыздың ру ақсақалдары мен басшыларына бағынуы, ру ақсақалдарының келешек ұрпақтарының саналы болуын міндетіне алуы көк бөрінің ұрпағымыз деген аңыздық түсінігіміздің жәйдан-жәй еместігін аңғартады.

*«...Мына вертолеттер киіктерді қақпайлап, осы арнаға әкеліп тықты ғой. Үсті ашық вездоход машиналарға мінген атқыштар автоматтарын кезеніп, қалың киікке көздеместен, кәдімгі пішен орғандай, оқ бүркіп, орып-орып жібергені-ай»* [89, б. 28]*.* Бұл тек киіктерге ғана атылған оқ емес, бұл кешегі алып империяның бағынышты халықтарды киіктей үркітіп, қатаң бақылап, ұлттық менталитетін тұншықтырып, ұрпақ санасынан өшірген әрекеті. Киіктер мен еліктерге қожалық еткен қасқырлардай ұлтының ертеңі үшін бас көтерген азаматтар жау атанып, атамекенінен пана таппай туған жерін тәркі етті.

Бұл романдағы еліктерге тізесін батыра аяусыз қырған Гришан, Обер Кандалов, Үзікбай сияқты адамдардың да бір-біріне жолдастығы жоқ жандар. Нақтырақ айтсақ, бірін-бірі өлтіруден тайынбайтын жауыздар. Осы алты адамнан құралған браконьерлердің бір-біріне деген жолдастық сыйластығына баға беру үшін жазушы топтасып жемтік іздейтін қасқырлар жолдастығын негізге алады. Табиғаттың әлсіз жаратылысына тырнағын батырған браконьерлер шын мәнінде рухани азғын. Ауыздары былапыт сөзбен былғанған, отбасы деген ұғым мүлде жоқ, жел қайда айдаса солай қарай ұша жөнелетін қаңбақ секілді. Ал қасқырлар өмірі автордың баяндауында: *«Аққұртқа мен Тасшайнар үйір бұзбаған, ынтымағы берік қасқырлар. Жер басып жүрген екі аяқты Базарбай Қошқарбаев, Гришан, Обер Кандалов сияқты адамдардан жақсы-жаманды айыра білетін, ақ қараны тани алатын сезімдері артық болмаса кем емес»* [89]*.* Сондай-ақ романға жазушы Әбілғазы Дәулетхан*: «Қос жұп Тасшайнар мен Аққұртқа бүкіл романның алтын арқауы, мәйегі десе болар. Ақырында, өзімен қоса пәленбай адамның қанды қазасына себеп болған бұл жыртқыштарсыз «Жан пида» толыққанды дүние бола алмас еді»* [99, б. 19]*,* – деп пікір білдіреді*.*

Романдағы Гришан да, Обер Кандалов пен қойшы Базарбай да бір күндік құлқынның қамынан басқаға бас қатырмайды. Олар үшін отбасы алдындағы жауапкершілік, отанға деген сүйіспеншілік пен адамгершіліктің болмауы тілі бар екі аяқты мақұлыққа айналдырған. Мұндағы Аққұртқа мен Тасшайнар болса ұлттық мәдениеттің үлкен адамгершіліктің сарқыншағы секілді. Олар үшін күнделікті жейтін тамақ емес, ұрпақ тәрбиелеу, ежелден келе жатқан қасқырлар дәстүрін жалғастыру ең бірінші міндет. Адамдармен сол үшін айқасқа түседі.

*«Қайран Ерназар, бақытсыз Гүлімхан, көк долы Көк Тұрсын, әрі-сәрі директор – бұлар да елеусіз, ескерусіз басы артық адамдар емес. Басқаша айтқанда бұлар «кемелденген социализмнің» кері кеткен кесірлі тобырлары болатын»* [89]*.* Ал кешегі КСРО мемлекеттің ертеңі мен болашағы үшін ауыр жүкті арқалаған Тасшайнар мен Аққұртқадай рухани адамгершілігі терең азаматтарды қуғынға салып, жігеріне құм құйды. Себебі, романда Бостан Үркіншиев сияқты азаматтардың жұмысқа келгенде мемлекет мүддесін ойлауы, алысты көре алуы өз бастарының сорына айналады. Бұл кезең мемлекеттің көшін алға сүйрер азаматтардан гөрі тек өзіндік ойы жоқ Гришан мен Базарқұлдай жандардың асығы алшысынан түсірді. Кеңес империясы осындай екі жүзділердің қолтығына су бүркимін деп даму бағытын жоғалтты. Қасаң қағидамен ғана жүрген елдің бағыты соңында тұйыққа тірелді.

Ш.Айтматовтың «Боранды бекет» романында Боранды станциясына сая іздеп келген, тағдырдың тауқыметін көп көрген Әбутәліп туралы баяндалады. Сондағы Әбутәліптің мемлекетке бар келтірген зияны халықтың ежелгі аңыздарын қағазға түсіріп, келешек ұрпаққа мұра етуі. Жазушы Плахада Әбутәліптей тағдыр тәлкегіне ұшыраған көзі ашық азаматтарымыздың бейнесін қасқырлар образымен алмастырған.

*«Сөйтіп, сормаңдай Акбара мен Тасшайнар тағы да басқа жаққа ауып кетті. Енді олардың жолы тау жаққа қарай тартты. Ендігі жерде олар жан сақтайтын жалғыз мекен тек тау екенін түйсікпен сезді. Ақтұз асуынан асып түсіп, қасқырлар Ыстықкөл ойпаңына тап болды. Енді ары қарай барар жер жоқ: алдыда телегей теңіз жатты.*

*Бұл қасқырлардың ұрпақ қалдыру үшін соңғы рет жанталаса жасаған әрекеті еді*» [89, б. 18].

Дегенмен де, болмысы бөлек бұл екі қасқырды жергілікті аңдар да жасыта алмады. Олар Мойынқұмда қандай құрметке ие болса, онда да сол биігінен төмендеген жоқ. «*Әсіресе, көк көз Аққұртқа табиғатынан ешкімге тәуелді болуға жаралмаған, тәкәппар туған тағы еді»* [89, б. 10].  Аналық Аққұртқаның өзгенің алдында өзін әлсіз етіп көрсетпейтін қасиеті жат жерлік жыртқыштарға өздерін құрметпен қарауды үйретеді. Романда Аққұртқа мен Тасшайнар қанша қиянат көрсе де, өзінің өмір сүру қағидасы мен намысын жоғары қойған дала тағылары. Сонау ежелден келе жатқан қатаң қағиданы берік ұстанып, аңыз-әпсаналарда суреттелетін көк бөрінің нағыз мұрагерлері екенін көрсетеді. Қазақтың Мойынқұм жерін ежелден қоныс етіп, неше ұрпақ ауысса да ежелгі тәртібі мен қағидасын жоғалтпаған Аққұртқа мен Тасшайнар өз әлемінен енген адамзат ойранынан туып-өскен даласын тастап кетеді. Ұшқан құстың қанаты талатын бұл сахараның бір бұрышынан сая таппай, ығысып-ығысып Ыстықкөл тауларына келіп тоқтайды. Бұл жердің адамдары кірме қасқырлар атап кеткен жұптың іс-әрекеті жаңа аймақта талай аңыздың пайда болуына себеп болады. «*Арланының аты – Тасшайнар, күштілігінде есеп жоқ, атыңның өзін құлатып түсіреді. Ал қаншығы Аққұртқа – анабасы, ақылды болғанда барып тұрған сұңғыла! Сондықтан да ол өте қауіпті»* [89, б. 219], – деп халық екі қасқырдың іс-әрекетін асқақтата түседі.

Жат жерді мекен еткен екі мұңлыққа онда да жайлы өмір кездеспейді. Жазықсыз күшіктерін апанынан ұрлап қасқырларға қайғы үстіне қайғы жаматады. Бауыр еті балаларынан айырылған аналық қасқыр Аққұртқаға мына дүниеде жайлы орын жоқтай сезілді.

*«Құртқаның боздата ұлығаны естілді, оған үні үңгірден шыққандай күңіреніп арланы қосылды. Олардың ұлығаны әуелі қайнаған қаһарға, айбатқа толы болса, арты жылауға айналып барып, қайтадан ыза мен кек буып, буырқанып күңіренсе, соңы тағы аянышты жалынышқа, мұң-зарға ұласып кетті»* [89, б. 247]. Дүниедегі қандай тіршілік иесі болмасын өзінің ең жақыны, туған перзентін жоғалтқаннан артық қасірет жоқ. Ұрпақ үшін күреске түскен екі қасқырдың да бұл күресінің аяғы аянышты трагедия. Шығармада Аққұртқаның бөлтіріктерін зарлана жоқтағаны, зұлмат дәуірдің қырына іліккен жақындарын құтқара алмаған кейуана бейнесіндей. Өйткені Аққұртқа да перзенттерін өлдіге қимайды. Ол адамдардың ауылын таңға дейін торып, аналық жүрегі алдамшы үмітпен бөлтіріктерін күтеді. Бірақ адамдардан қайыр болмаған соң баяғы қайсарлығына басып өлімге бас тігеді.

Ш. Айтматов романдағы аса жоғары көркемдікпен берілген қасқырлар бейнесі Американ жазушысы Д.Лондон «Ақ Азуымен» үндес. Түз тағыларының ішкі әлеміне тереңдей ену, олардың іс-әрекетін терең психологиямен суреттеу, олардың сезімі, күйзелісі аса үлкен шеберлікпен шендестіре берілген. Аққұртқа мен Тасшайнар туған жерді тәркі етіп, өзге аумақ Ыстықкөл тауларының бір шетін мекен етіп, тіршілік етсе де, туған жер, кең сахараға деген махаббаты санасынан өшпек емес.

«...*Аққұртқа өткен өмірін еске алып, көк көзіне мөлт-мөлт жас келіп, күрсінер ме еді, бәлкім, сөйтетін де шығар*» [89, б. 10]. Аққұртқаның туған жерге деген сағынышынан бөлек, оның адамдар күшіктерін ұрлап кеткендегі жанталасы, ұйқтаған кезде де күшіктерін түсінде көруі аң бейнесіндегі адамды елестетеді. «*Түнде түскен. Аққұртқа түс көреді. Түсінде күшіктері жанында, осы апанда екен. Олар қорбаңдасып, өзінің емшегіне таласып жатыр. Шіркін-ай, бұл балақайларға сүтін бермек болып, емшегі сыздағалы қай заман... бірақ сүті сол қалпы азаяр емес...Құртқа сонда мазасызданып, бұл қалай желінім неге жеңілдемейді, күшіктерім неге тоймайды деп абыржып жатты*» [89, б. 274]. Бауыр еті балаларынан айрылған қайран ана мына қасіретке көнгісі жоқ. Бөлтіріктеріне деген сағыныш-махаббаты мен мұң зары оның ішкі әлемінің өзін жаулап алған.

«*Тағы да Мойынқұмда, ұлы сахарада жүр екен дейді. Төрт күшігі жанында, оларда жүгірмей ұшып келеді*» [89, б. 10], – қаншама қиын қайғы мұңмен арпалысып жатса да, өзінің атамекені де түсінде де, санадан еш өшкен емес. Жазушы қасқырдың қасіреті арқылы қазақ халқының тағдырын астарлап көрсетіп отыр.


Д.Лондонның Ақ азуында басқаша. Ол отанға, ата-дәстүрге деген махаббатты қожайынға деген құрметпен алмастырған. Ақ Азу Аққұртқадай жанарына жас үйіріліп, бөлтіріктері мен отанын сағынбаса да, қожайын Видон Скоттың ойда жоқта ғайып болуы арқасына аяздай батты. Тіпті оны өзінен бас тартты деп құсаланып, өз-өзін тастап жіберу де символдық астармен көркем бейнеленген.

«White Fang had ceased eating, lost heart, and allowed every dog of the team to thrash him. In the cabin he lay on the floor near the stove, without interest in food, in Matt, nor in life» [100, б. 93], – алғаш өзіне мейірімділік танытқан қожайынан қапыда көз жазып қалған оның тілмен айтып жеткізе алмайтын ішкі жан күйзелісін жазушы осылай келтіреді. Бұл образдар арқылы екі қасқырдың да жан дүниесі үлкен мистикалық сипаттаулармен жазылғандығы көрініп тұр. Түз тағысының адамша ойлануы мен қайғыруы сөз өнерінің ұлы серпілісі десек қателеспейміз.

Қасқырларды қатігез, адам баласының бітіспес ата жауы десек те, қанша қаһарлы көрінгенімен бірін-бірі іздейтін, баласы үшін қайғыра білетін тіршілік иесі. Адам баласының шыр етіп өмірге келгенде аялы алақанына салған мейірімді анасындай олардың да бөлтіріктері үшін бауыры езілетіні ақиқат. Өзінің бөлтіріктерін іздеген сөнбеген үміті оны ауыл маңына жақындай түсетін рух сыйлайды. *«Құдды өзінің күшіктері сияқты бірақ адамның баласы. Ал Кенжеш жақсы итті басынан сипайын деп қолын созғанда Аққұртқаның қайғыдан сыздаған қу жүрегі лүп-лүп ете қалады. Ол жақындап келіп баланың бетінен жалады. Бала қуанып, күліп жіберіп оны құшақтады. Сонда Аққұртқа мүлде елжіреп балақайдың аяғына жата кетіп ойнай бастайды»* [89, б. 260]. Кенжештің әлі сәби екенін түйсігімен сезген қасқырдың қаталдығын аналық мейірім оты жеңеді. Десе де, қасқырлық әрекетіне басып баланы алып қашқанымен автор баланы Аққұртқаға өлтіртпейді. Кішкентай сәби де артынан зарлай қуған әкесінің оғынан мерт болады. Жазушы мұнда аналық қасқырдың барлық кегін адам қолымен жасатқан. Яғни біздің ұғымымыздағы қасқыр бейнесі бұл жердеде гуманистік қалыпта көрініс тапқан.

Жалпы, Ш.Айтматовтың қандай туындысы болмасын оқырманына ой салар философиялық астары терең. *«Адам қайткенде де адам болып қалу керек»* деп Ұлы суреткердің өзі айтқандай, жер бетіндегі парасат иелерінің өзіндік болмысын жоғалтпауы табиғаттағы және жер бетіндегі тепетеңдікті сақтайтынын көрсетеді.

Осы тарауша бойынша ойымызды қорыта келе жазушы туындысын мынадай кесте арқылы көрсетпекпіз:



Сурет 5 – «Плаха» романындағы тақырыптық-идеялық

сипатының схемасы

**2.3 Шыңғыс Айтматов және қазақ әдебиет**

«Таза мінсіз асыл тас» жұртын өркениетпен біте қайнасуға жасалған жойқын жолдама деп түсінгеніміз абзал. Сондықтан ба екен өз басым, Шыңғысты қазақ жазушысы санаймын. Қазақ әдебиетінің түбегейлі мәселесін шешіп берген тума талант деп білемін, бағалаймын. Әуезовтен кейінгі қазақ нәсілінің жүрек назын анасындай әлдилеген ұлы жүрек иесі ретінде жақсы көремін, сыйлаймын [101, б. 6], – деп аса жоғары бағаланған, заңғар-жазушы Ш.Айтматов есімі қазақ әдебиеті алыптарымен қатар айтылатыны жасырын емес. Өйткені есімі алтын әріптермен жазылған Ш.Айтматов ХХ ғасырда қазақ әдебиетін көкке көтерген зиялылар қатарында. Ағайынды қатар жатқан қос халықтың төл өнерімен терең сусындап, «Телқоңырдай» түлеген Ұлы суреткердің бауырлас қазақ халқына деген қызметі де өлшеусіз. Алатаудың баурайында дүниеге келген талантты жазушының балалық шағы да ағайынды қазақ елімен тығыз байланысты. «Анамызда қара көз қыз-ау, бәлкім, Бөліп берген егізге үзіп нанын» [102, б. 6], – деп Ж.Молдағалиев жырлағандай, ежелден бірімен-бірі қыз алысқан бауырлас халыққа ортақ перзент болған заңғар жазушы қазақ жеріне бүйрегі бұрып, кең даланың қайғысы мен қуанышын кеудесіне сыйдыра білді. Оның төл тарихымызға ғаламдық биіктен көз тастауының басты себебі өзінің әжесінің қазақ болуында жатыр десек, екінші себеп осы даламен біте қайнасқан балалық шағы.

Кешегі Кеңес Одағында орын алған 1931-1937 жылғы жаппай қуғын-сүргін бізбен іргелес отырған қырғыз халқын да айналып өтпеді. Әкесі Төреқұл «халық жауы» атанып атылып кеткен соң, бала Шыңғыстың өмірі де өзгеріп сала берді. Олай дейтініміз, сол уақыттарда халық жауының баласы атанған жазықсыз бүлдіршіндердің де қызыл қоғам маңдайынан сыйпай қойған жоқ. Қайта оларды буыны қатаймай жатып ауыр, тыл жұмыстарына салып, жастайынан бейнетке жекті. Осындай бейнеттің тауқыметін тартып өскен Шыңғыс Айтматов та, қоғам қанша көкірегінен итере шеттетіп, тауы талай шағылса да, бойындағы қайнаған жігері оның биікке ұмтылуына себепкер болды. Әкесінің қарындасы мен туған анасының арқасында қатардан қалмай хат танып, азамат болып қалыптасу жолынан өтті. Абайша айтқанда: «*Соқтықпалы соқпақсыз*» жерлерден өтіп, сол соқпақта мүжілмей, керісінше, шарболаттай шыңдалып өскен бала Шыңғыс әдебиет әлеміне құлашын еркін сермеді. Жастайынан ауылдың ауыр тұрмысы көкірегінде шер болып қатқан жас жазушының қай туындысын алып қарасақ та, қарапайым ауыл тіршілігі мен ондағы кейіпкерлер оқырман жүрегінен орын ала білді. Оның тек қырғыз жерінде ғана қалып қоймай, есімінің күллі әлем аспанында шарықтауына ықпал еткен, әлі күнге оқырманның сүйікті туындысы «Жәмила» повесі. Бұл шығарма сұрапыл соғыстағы ауыл тіршілігін ғана емес, нәзік лиризм мен махаббатты жоғары деңгейде суреттеген. Бәлкім, Айтматов көркемдеген Жәмила образы сол кездегі өзге ауыл әйелдері секілді соғыстағы күйеуінің жолын тосып, шаңырағының отын өшірмей отыр деп суреттелсе, мұншалықты дәрежеге жетпейтін социалистік реализмнің озық өнімі болуы да ғажап емес еді. Ал Айтматовтың суреткерлігі адамзат баласының махаббат деген ұлы сезімнің алдында дәрменсіз екенін көркем бейнелеуінде. Бұл жауһар туынды сол уақытта көпшіліктің қолына тиіп, ел ішінде алуан түрлі пікірлер қалыптасып жатқан уақытта, халқымыздың біртуар перзенті, классик-жазушы Мұхтар Әуезовтің жоғары бағалап, оның әлемдік әдебиетте танылуына ағалық қамқорлығын көрсетуі Ш.Айтматов биігінің алғашқы баспалдағы болғаны сөзсіз. Ұлы ұстазы Мұхтар Әуезов ақ батасын беріп, әлемдік додаға, әдебиет майданына үкілеп қосқан дарынды шәкірті Шыңғыс Айтматов туындылары әлі күнге сол биігінен төмендеген емес. Өз кезегінде Шыңғыс та, Мұхтар Әуезовті тек ұстаз тұтып қана қоймай, онымен еркін араласып, бауырлас елдердің арасында аға мен іні достығының алтын көпірін қалыптастырды. Қазақтың бас ақыны Абай Құнанбаев шығармашылығымен М.Әуезовтің кесек туындылары арқылы шөлін қандырып өскен талант иесінің, қаламы ұшталып, әлемдік деңгейдегі жазушы атануына қазақ әдебиетінің де ықпалы орасан десек, өз кезегінде Ш.Айтматовта ұлы ұстазы мен қазақ әдебиетіне деген құрметінен танған емес. Қайта қаламынан туған озық туындылар қазақ әдебиетін жанрлық тұрғыда кемелденуіне және адамның ішкі жан дүниесіне терең үңілетін дарынды тұлғалардың қалыптасуына да ықпалын тигізді. Олай дейтініміз, әйгілі жазушыны әлемге танытқан «Жәмила» повесіндегі қырғыз қызы мен қазақ жігітінің арасындағы үлкен махаббат қазақ даласында дүниеге келер ғашықтық туындылардың алтын бесігіне айналды. Өйткені бұл шығармада жазушы адамның ішкі жан дүниесіне бойлай еніп, адам баласын өмір сүруге құштар ететін махаббат, сезім деген сырлы әлемді шынайы көрсете білген. Адам робот емес, ол пенде, соныдықтан оның кез-келген дүниені мінсіз етіп орындауы мүмкін емес екені осы туындыда көрініс тапқан. Бүгінгі күннің көзқарасымен қарасақ Жәмила үлкен күнә жасап отыр. Бірақ автор мұнда күнәні емес, пенденің махаббат деген ұлы сезімнің алдында дәрменсіз екенін көрсеткісі келіп отыр. «*Ия, «Әуен» десе, әуен ғой. Ән ғой бұл шығарма. Оны автордың қалай «повесть» деп атап жүргеніне таңым бар. Поэма. Жоқ, поэма деген анықтама да аз оған*» [103, б. 7], – деп кезінде әдебиет сүйер қауым жарыса пікір айтқан бұл туынды екі халықты да жатырқамай өзіне баурап алды. Жазушының бұл туындысы қазақ даласына, қазақ халқына деген шексіз құрметін тамаша сырлы сөздермен оюлап, шебер бейнелеген. Осы арқылы жазушының бауырлас халыққа деген ақ пейілі мен риясыз көңілін байқауға болады. Тіпті Жәмиланың жүрегінен орын алған Даниярмен, яғни қазақ жігітімен қол ұстастырып, ұлы махаббаттың жетегімен жаңа тәуекелге қадам бастыруы жазушының бауырлас халықтар болашақта да ажырамай бір-біріне сүйеу болсын деген арман-тілегін көрсеткендей. Ол турасында автордың өзі Кеңес одағының батыры Тайыр Тастандиевпен сұхбатында: «Күркіреу су мен Теріс өзендерінің суына бірге шомылып өстік. Сол кездерді сағынышпен еске ала отырып: «*Жуалының ақ бидайы» деген очерек жаздым. Айтпақшы Жуалы жеріне деген ыстық ықыласымды Жәмила қызды Жуалының Шақпақ ауылының жігіті Даниярға ұзату арқылы білдірмедім бе?! Деп қалжыңдай жымиып қойды*» [104, б. 165].

Шоқан Уәлиханов көне дәуірдегі қырғыз дастанына «*Дала Илиядасы*» деп баға берген ұлы Манастан бастау алған бұл бауырластық Шыңғыс Айтматов туындыларында да жалғасын табуы ағайынды елдің бірін-бірі толықтырып тұратынын аңғартқандай.

«*Біріңді қазақ бірің дос, көрмесең істің бәрі бос*» деп хакім Абай жырлағандай, Ш.Айтматов Жәмиласы да қазақ халқының жүрегіне тереңдей еніп, әдебиетіміздің алтын қорынан орын алды. Жалпы, Шыңғыс ағамыздың туындыларында қазақ пен қырғыз халықтары қатар суреттелгендіктен болар оның туындылары ең алдымен қазақ тіліне аударылып, исі қазаққа жол тартып отырды. Жазушының туындыларымен терең сусындаған халқымыз да өз кезегінде Шыңғысты да көкке көтеріп өзінің төл перзенті санады. Нәзік сезімнен құралып, қазақ халқының жүрегінен орын алған «Жәмила» повесі қазақ даласында жаңаша мазмұнға ие болды. Сонау ауыз әдебиетінде баяндалатын ғашықтық жырлардың жалғасы бола білген бұл туындының артынан ұзамай қазақ әдебиеті жаңа туындылармен толықты.

«Ш.Айтматовтың «Жәмиласынан» кейін қаза әдебиетінде Қалихан Ысқақовтың «*Қоңыр күз еді*», Адам Мекебаевтің «*Жадыра*», Дулат Исабековтің «*Шойынқұлақ*» деген әңгіме-повестер оқырман қауымға жол тартып жатты» [105, б. 158]. Бұл туындылар да адам баласының ішкі жан дүниесін терең сыр шертіп, ұлы сезімнің алдында дәрменсіз екенін, яғни Абайша айтқанда жүректің үніне құлақ түргенде ақылдың дегені болмайтынын анық жеткізген. Міне, бұл да Айтматов шығармашылығының әдебиетімізге алып келген ықпалы десек асыра айтқандық емес.

Әсіресе, бұл туындыда ұлы суреткердің: «*О, айналайын, кең далам! Қазақ бауырым жайлаған алып далам! Мінекей біздің тауларды екі жаққа ысырып тастап, ши мекен көзге ырғалып, ұшы-қиыры жоқ шексіз теңіздей көсіліп жатырсың. Кім біледі сенің қойныңда жатқан күшті!»* [106, б. 285], – деп тебірене толғанған жолдарынан қазақ даласы емес, сол даланы мекен еткен халықтың дархан пейілін нақышына келтіре суреттейді.

«– *Аттан қырғыз, аттан! Жау келді!»* [106, б. 285], – деп қазақ баласының қырғыз бауырын да көмекке шақыра ұран тастауы кешегі Манас дәуірінен жалғасын тапқан бауырмалдық бірліктің айғағы.

Шыңғыс Айтматов туындыларының жетпіс пайыздан астамы қазақ өмірімен үндес. Ең алғаш «*Тау мен дала*» хикаялары деген атаумен жарық көрген кітабы тақырыбының өзі екі халықтың атын атап тұрғандай. Дәлірек айтар болсақ мұндағы тауы қырғыз болса даласы қазақ екені айтпаса да түсінікті. Осы аталған кітабы кейіннен Лениндік сыйлыққа ұсынылып, оның иегері атанды. Әрине, бұл жерде осы кітаптың Одақ көлемінде танылуына ықпал еткен Мұхтар Әуезов екенін айтпай кетуімізге болмас. Өйткені сол уақытта Ш.Айтматовтың бұл жинағына жоғарыдағылар жайдан-жай марапат бере салған жоқ. Бұл жерде де өзінің қамқор-ұстазы М.Әуезовтің араласуымен марапатқа қол жеткізген болатын.

Жалпы, жазушының балалық шағы жоғарыда айтып өткеніміздей, бүкіл әлемге уытын сепкен 1941-1945 жылдардағы Ұлы Отан соғысы жылдарында өтті. Жасынан жетімдіктің одан қалды жоқшылықтың дәмін татып, еңбекке ерте араласқан тастүлек қаламгердің алғашқы туындылары да соғыс жылдарына арналды. Соғыс кезіндегі шалғай ауылдардың азапты ауыр тіршілігі, ер-азаматтары майданға аттанған ауыл әйелдерінің қатал тағдыры, еңбекке ерте араласып, балалық шақтың қызығын көрмеген ауыл балалары турасында шынайы суреттелген туындылары сан-мыңдаған оқырман жүрегінен орын ала білді. Бұл озық туындылар талай оқырманға жігер беріп, өмір сүруге, алға ұмтылуға деген арман-үмітінің шырағын жаға алды.

Талант иесінің туындыларындағы ауыл көрінісі тек қырғыз халқының өмірінен сыр шертпей, қазақтың кең даласын, оның әсем әуенін сырлы бояумен өрнектеген «*Тау мен дала*» хикаялары 1964 жылы қазақ тілінде жарық көріп, Айтматов есімі ұлы даланы еркін шарлап жатты. Бұл турасында: «*Ақбас Алатауды дүбірлете шыққан Шыңғыс Айтматов туындылары жер жаһанды елең еткізді. Асқақ ән аспанға атылып, тәтті жырлар жер бетін ұйыта қалды. Мөлдір махаббат, ақ тілек ана, қиыспас-қимас дос пен татулық, терең толғау – бәрі-бәрі орын тапқан оның туындысынан. Қай дастанын оқи бастасаң да жылылықтың құшағына кіресің»* [107, б. 34], – деп Айтматовтың атын асқақтата түседі.

Қазақ әдебиеті де, өз кезегінде бауырлас халықтың перзентін сыртқа теппей құшағына алып, төрінен орын берді. Шыңғыс та тек төрге озып қана қоймай, өз туындысында қазақ тарихының қатпарлы тарихынан сөз қозғап, қазақ даласының тыныс-тіршілігін әлемге танытты. Ұстазы М.Әуезовтің қадірлі інісіне айналған ол ХХ ғасырдағы шоқтығы биік әдебиет алыптарының қатарынан орын алды. Қазақстанды өз отанынан артық көрген қаламгердің есімі алтын әріптермен жазылып, қазақ әдебиеті дегенде, оның да аты қоса аталатын биік дәрежеге жетті.

Мұхтар Әуезовтің ақ батасымен әлемдік үлкен әдебиет шыңына қанат қаққан талантты шәкірттің, біріне-бірі дем қосқан, теңіз толқынындай екпінмен өмірге келіп, қазақ тарихынан сыр шертетін туындылары бүкіл әлемді шарлады. Сондықтан болар жазушының кесек туындылары алдымен туған халқына емес, қазақ жұртымен қауышып жатты. Ал оның тек қырғыз халқының өмірінен сыр шертетін жүрегінің түбінен жарып шыққан өміршең туындылары мысалға «Мұрап», «Байдамтал бойында» және тағы басқа әңгіме-повестері де қазақ ауылдарының тұрмыс тіршілігімен үндесін тапса, «Қош бол Гүлсары», «Ақ кеме», «Боранды бекет», «Жан пида», «Көктөбедегі кездесу» сияқты кесек туындылары қазақ халқының өмірінен сыр ақтарып, рухы биік Ұлы даламыздың қатпарлы тархының тереңінен қозғау салады. Ақбас Алатауда дүниеге келіп, өзінің әдебиеттегі орнын Ұлы даладан тапқан ұлы суреткердің атағы асқақтап «Адамзаттың Айтматовы» атануына да қазақ әдебиетінің үлесі зор. Бұл турасында Қырғызстан Республикасының Қазақстандағы Төтенше және өкілетті Елшісі Жаныл Рүстембековтің: «*Айтматовтай азаматты тудырған қырғыз бақытты, ал оны әлемге танытқан қазақ – дарынды халық*» [108, б. 7], – деуі біздің сөзімізді толықтырғандай. Расында да, Ш.Айтматов кешегі Шоқан мен Мұхтардың, Жамбыл мен Тоқтағұлдың, Кененнің ізін жалғап, арадағы байланысты үзілместей етіп, жалғаған алып тұлға.

Ш.Айтматовтың *«Қош бол Гүлсары*» [55] повесі екі халықтың мәдени-рухани байланысын көрсеткен. Повесте көріп отырғанымыздай бұл туынды жай екі халық арасындағы қарым-қатынасты ғана емес, ағайын бауырмалдылықты, дос-пейіл жарасымдылықты айта келіп, екі халықтың сонау ата-бабасынан үзілмей жалғасын тауып келе жатқан салт-дәстүрлерінің ортақтығымен де үндесін тауып жатыр. Жазушының «*Қош бол Гүлсары*» повесіндегі Танабай мен Бүбіжанның арасындағы ыстық сезім мен Гүлсарыға деген ерекше ықыласы арқылы қырғыздардың да жылқы малына деген махаббатын шебер өрнектеген. Автор бұл туындыда да қазақ халқы турасында толғанбай, бауырлас қазақтың да жылқы малымен тағдырын тоғыстырған халық екеніне тоқталмай кетпеген. Әсіресе, ежелден келе жатқан «қыз қуу», «бәйге» қазақ пен қырғызға ортақ ат спорты. Бұл туындыда да, екі халыққа ортақ «көкпар» ойыны екі бауырлас халықтың өкілдері арасында өтеді. Жазушы бұл спорт түрін сөз еткенде аталған өнер тек қазақ пен қырғызға ортақ дәстүр ғана емес, екі халықтың ежелден туыс екенінен хабардар ететін құнды жәдігер ретінде баяндап отыр.

*«Қырғыздар мен қазақтар андыздап шауып келе жатып, ер үстінен еңкейтіп, жерде жатқан көкпарды іліп алып, бір-бірінен жұлқа тартып, қатарласып, қақтығысып, айқайласып, қайтадан қанат жайып, кең даланың төсінде тарыша шашырап кетеді. Сөйтіп жүргенде кеш те болады»* [55, б. 28], – деген жолдары кезінде ат құлағында ойнаған екі халықтың ат спортындағы жарасымдылық бауырлас ел татулығының шынайылығымен көрініс тапқан. Бұл туындыда ат спортында сынға түскен екі халық та бәсекелестік, бақталастық емес, қайта тамаша сыйластықтың шырағын жаққан. Ат үстіндегі, тартыс, қиқу қосқан додада жан алысып- жан беріскен екі жақ та, өзінің ішкі есебін көздемей шынай бауырластықтың арынан аттамаған.

« –*Уа, қазақ туған, енді қапы қалма! – деп Танабай айқайлап жіберді*

*– Бөспе, көрші! Бермеймін! – деп қасарысты қазақ*! [55, б. 50] – деген жолдары екі батырдың ат үстіндегі бір-бірімен күш сынасу жекпе-жегі болып көрінгенімен, «енді қапы қалма» деген сөздері қанша жерден спорттық сайыс болса да, біртуған халықтың сыйластық құрметті азаматтық борыш санағанын аңғарамыз. Бұл жерде жазушы екі халыққа ортақ ат спорты көкпарды суреттегенде оқырманының делебесін қоздырар тартысты дода мен жылқылар шабысында сынға түскен екі халықтың ойынын бауырмалдыққа, сыйластыққа ұластырғаны үлкен шеберлік. Сонымен қатар мұнда домбыра мен қобыздың күмбірлеген үнін ат шабысымен үйлестіруі де екі халықтың төл өнерін байланыстырғандай.

Бұл шығарманы оқығанда автордың ат спортында өзге ұлттан өз ұлтын жоғары бағалап, бүйрегі бұрып отыр деген ой тумау керек. Себебі спорттың аты спорт, жарыстың аты жарыс бірі озып, бірі қалыс қалуы табиғи заңдылық. Айтматов бұл шығармада қырғыз халқының мүддесін емес бұл жерде аттың жүйріктігі мен жігіттің ептілігін көрсетіу үшін Танабай мен Гүлсарының образын басқалардан даралап тұр. Бұл турасында филология ғылымдарының докторы, профессор Әнуар Тарақов: *«Қазақ жігітінің күштілігін, ептілігін суреттеген қаламгер оның көкпардан айырылу себебін Танабайдың тәжірибесінің молдығынан, айлакерлігінен екендігі деп ұғындырады. Мұнда қара күш емес айла керек. Мәселе айлада емес, зілдей серкені тақымға салып, арындап, ағындай аққан Гүлсарының жүйріктігінде»* [109, б. 170].

«... *– Рахмет, туғандар, көкпар тартысқандарыңа! – деп айқайлады бергі беттен қырғыздар .*

*– Сау болыңдар! Алдағы күзде кездесеміз әлі! – деп жауап қатты қазақтар арғы беттен*» [55, б. 53]. Бұл жерде спроттық сайыста екі халықтың намысы, күш-қуаты, ақыл-парасаттың сынға түскен сәтінде сыйластыққа жеңдіруі, тарихтан жыры мен сыры бір халықтардың тектілігін аңғартқандай. Көкпар додасында екі ел жігіттерінің сөз қағысы бір-бірінің намысына тиіп қорлау емес, қайта жігеріне жігер қосып, сынға түскен батырдың жігерін қайрау болып көрінеді. Тіпті мына бір эпизотта: *«­– Байқа! Деп ескертіп үлгерді көкпардан қолы шығып кеткен қазақ»* деген жолын анықтап қарасақ, Танабаймен көкпар тартысқан қазақ жігітінің қолынан серкені бар күшімен керіле тартып жұлған қарсыласының құлап қалмасы үшін қамқорлық ескертуі секілді. Қанша жерден ауыл арасындағы бәсеке, жарыс болғанымен ағайын туыстықты жоғары қойған халықтың ұрпағы екенін көрсетіп тұр. Осындайда дана бабаларымыздың *«Ағайынның аты озғанша, ауылдастың тайы озсын»,* немесе «*Өсер елдің ұлдары бірін-бірі батыр дер» –* деген даналығы бекер айтылмағанын ұғынамыз.

Жазушының бұл повесінде бауырлас екі халықтың тек той-жиындарда ғана емес, өмірде кездесетін алуан түрлі жағдайларда да *«бір жағадан бас, бір жеңнен қол»* шығарған бауырластықтың бейнесі көркем бейнеленген. Өйткені повесте Танабайдың досы Шораның қазасы туралы оқиға бар. Шора Танабайдың жастайынан бірге өскен досы, әрі есейген соң қызметте бірге жүріп, қашанда соның сөзін сөйлеген жан. Бірақ бұл жерде жазушы Шора мен Танабайдың достығын ғана емес, ауылы іргелес отырған қазақ пен қырғыздың бауырластығын сөз етіп отыр. Тек қана қырғыз елінің ғана емес, қазақ елінің де құрметіне бөленген Шораны ақтық сапарға шығарып салу қазаққа да үлкен сын екені түсінікті. Бұл қаралы хабарды естіген қазақ ауылы да абзал азаматты қимай, қырғыз ауылының басына төнген қара бұлтты бірге еңсеріп, осындай сәтте жанынан табылуға ниеттес көңілмен келіп тұрады. Тіршілікте үзеңгілес серігіне айналған досының қазасына келген ағайынды елге деген ризашылық сезімін автор Танабайдың аузымен: *«Рахмет сендерге қазақ туғандар, ­– деді, Танабай. – Ата-бабамыздан бері қалай қайғырсақ-қайғымыз ортақ, қуансақ қуанышымыз ортақ, той-томалақ, бәйге, жарыс, көкпар ортақ, жылаңдар – туғандар, жылаңдар мына Шорасыз қалған бізбен бірге»* [55, б.154].

Туындыдағы эпизод арқылы автор шын мәнінде қазақ пен қырғыз қандай жағдайда да, біріне-бірі сүйеу болатын егіз халық екенін тағы да бір дәлелдеп отыр. Қазақ ауылының адамдары Шораны жоқтап, қырғыз еліне келуінің өзі де екі халықтың тілектес, ниеттес халық екенін, қандай қилы замандар өтсе де сыйластықтың күрмеуі үзілмейтінін аңғартқандай. Олай дейтініміз, кешегі жыр алыбы Жамбыл атамыз дүниеден озғанда исі қазақтың қайғысына ортақтасып күңіренбеген қырғыз жоқ. Себебі Жамбыл атамыздың қазасын естімей екі-үш күн кейіндеу келген қырғыз елі «Жамбыл да біздің өз ұлымыз, бізсіз қалай жерледіңдер» деп, күңіреніп тұрып алғанда ұяттан жер болған қазақтар бауырлас халыққа әрең басу айтқан. Ал қазақтың дүлділі Кенен Әзірбаевқа бала тұрмай, бірінен соң бірі шетінегенде, қайғыдан еңсесі түсіп, етпеттеп жатып алған ақынға жұбату айтып басын көтерткен де осы бауырлас елдің ұландары. Сондықтан да Ш.Айтматовтың туындыларындағы қазақ-қырғыз сыйластығы да бауырлас елдің өмірінің бір көрінісі екені ақиқат.

Ұлы суреткер бұл повесінде ағайынды халықтардың тұрмысындағы сөз ете отырып, ата-бабаларымыздан бізге, яғни екі елге мұра болып келе жатқан, сонау Манастан бергі көшпелі халықтың қызығы мен шыжығының куәсіндей, ыстық ұясы болған киіз үйді де сөз етеді. Танабайдың әйелі Жайдар өзі отырған киіз үйдің тозығы жеткенін, енді басқалардан жаңасын алуды сұрайды. Сол бәйбішенің сұрауы бойынша Танабай ауылға барғанда бұрынғы киіз үй жасайтын қарт шеберлердің бүгінде біріде қалмағанын, қазіргі жастардың бұл кәсіпті білмек түгілі мұрнына исі де бармайды. Бұл бір қарағанда жәй нәрсе болып көрінгенімен, жастардың сол мәдениетті ұмытуы ұлттық трагедия демеске болмас. Ежелден екі халыққа ортақ мұра болған бұл мәдениеттің аталар жолын жалғар ұрпақ санасынан біржола өшкені шын мәнінде жазушыны қатты алаңдатқан. Қазақтың біртуар перзенті Шерхан Мұртазаның *«Ай мен Айша»* [95] романында да Барысханның сонау аталарынан бері сақталып келген ақ киіз үйін Тасбеттердің алып тракторшылар лашығына айналдыруы бүтін бір халықтың мәдениетін қорлау деп көрсетеді. Салыстыра қарар болса, бұл жерде кешегі көшпенді халықтардың алтын ұясына айналған киіз үйдің бүгінде қажетсіз дүниеге айналғандығы ғана емес, халқымыз өз тарихынан, дәстүрінен айырылғанын ұғынамыз.

Жалпы, Ш.Айтматов туындыларында бұл мәселелер елеусіз оқиға ретінде, шығарманың табиғатын аша түсу үшін қолданылған детальдар болып көрінгенімен, автор ата-дәстүр мен рухани жәдігерлерімізден болашақ ұрпақ ұмытып, құр алақан қалмауын, ата-мұра тарихымыздың қорланбауын елеусіз болса да, ұғындырып отырған. Бұл, әрине, кешегі ұлтсыздандыру саясатын өзінің ірі жеңісі санаған Кеңес Одағының тұсында рухани дүниелер тұрғысында қалам тербеу ерлікке пара-пар іс. Ол уақытта жоғалған дүниелерді іздемек түгілі, ол туралы сөз қозғау мүлде қиын нәрсе. Бірақ Ш.Айтматов осы шектеулер мен кедергілерге қарамастан өз туындыларында салт-дәстүрді, құрметтеу мен оларды ұмытпаудың амалын барынша түрлендіріп, жалпақ жұрттың санасынан өшірмеуге тырысқан. Айталық, ол «Ақ кеме» повесінде аңыз желісі бойынша қырғыз ұлтының қандай халық екеніне, ол халықтың түп-тамыры қандай, қалай ұлт болып қалыптасты деген мәселелерге тереңдеп барған. Аңыз бойынша бұл халықтың осы тауды еркін жайлап, өсіп-өнуіне тікелей себепкер Бұғы-Ана деп көрсетілген. Шыңғыс Айтматов бұл шығармасында көне аңыз оқиғасын бүгінгі адамзаттың әрекетімен параллель алып суреттеген. *«Су ішкен құдығыңа түкірме»* деп дана халқымыз айтқандай, бұл жерде жазушы өзіне өмір сыйлаған Бұғы-ана ұрпақтарына бүгінгі адамзаттың қиянатын ашына суреттейді. Ортақ перзенттің бұл туындысы да қазақ ауылынан алыс кетпеген. Тіпті сол қырғыз тауынан біркездері өкпелеп кеткен Бұғы-ана ұрпақтарының қазақ жерінде өсіп-өніп атамекеніне қайта апаруы жазушының қазақ еліне деген шексіз құрметінің белгісі демеске болмас.

*« – Оу, айналып кетейін, Бұғы-анам-ай. Келген екен ғой марал да біздің орманға. Ұмытпаған екен-ау киелі анамыз біз сорлыны. Кешірген екен ғой біздің бір кездегі күнәмізді»* [42, б. 240], ал осы жерде жазушының Момын шалдың аузымен жақсылықтың нұр сәулесі қазақ даласынан келіп тұрғанын баяндауы бауырлас халықтардың қуанышы мен қайғысы да ортақ екенін көрсеткендей.

Жазушы «Ақ кеме» повесі арқылы заманның өзгерісіне қарай адам санасындағы ата-бабалар дәстүрінен сыр шертетін рухани дүниелердің жойылуы үлкен күрделі процесс екенін, онымен үнемі пәрменді күрес болмайынша, кешегі тарих пен өткенді құрметтемейінше бұл қара бұлт басымыздан мәңгі сейілмейтінін жеткізіп отыр. Осы тұрғыда Л.В.Луначарскийдің: *«Біз әдеби шығарманы моральдық және қоғамдық әсер күші қаншалықты, ол неге үйретеді, қайда нұсқайды, міне, осы тұрғыда бағамдауымыз қажет»* деген сөзі біздің сөзімізге үн қосардай. (Р.Мылтықбаев)

*«Шынында да қазіргі топан өлең мен топан прозаның мол заманында Шыңғыс шығармасын оқысаң, шөл қандырмайтын жылымшы суды іше-іше ішің кепкен кезде қайнар бұлақтың мөлдір суына бас қойғандай мейірің қанады»*, деп белгілі қаламгер Тахауи Ахтанов Ш.Айтматов шығармашылығын «Кәусар бұлаққа» теңеуінде де үлкен мән бар. Қай тұрғыдан алып оқысаңыз да үлкен философиялық талғам мен өмірдің алуан құбылыстары бұғып жатыр [107, б. 37].

Жазушының аңыз сюжеттерін қарапайым өмірмен ұштастыруы, біздің мына күнделікті күйбең тіршілікте де, өткенін ұмытпай, ата-дәстүрден қол үзбесе деген арман-тілегінен туындап жатқанын байқауға болады. Осы орайда Кеңес Одағының Батыры, даңқты қолбасшы, қазақ әдебиетіндегі әскери жанрдың негізін салушы Бауыржан Момышұлы атамыздың: «Бұрынғы ерлікті дәріптемей, жаңа ерлікке қол жеткізем деу әурешілік» деген сөзінің мағынасы тым терең екенін ұғынғандай боламыз. Өйткені заңғар-жазушының туындыларында кешегі өткен ата-бабалар өсиеті мен адамгершілік іс-әрекеттері адам баласын ізгілікке, бауырмалдыққа, сыйластыққа шақырып тұрғандай.

Осы кесек туындысында ағайынды екі халықтың бірлігі мен ынтымағын сонау әріден, көне аңыз әдебиеттен іздеп, екі халықтың бүгінгі күнімен ұштастырып, жақсылық пен жамандықты екі халық өмірімен сабақтастыруы қос елдің елдік мұратына бірдей тілекші болған ақ жүрек перзенттің өлшеусіз еңбегі екені сөзсіз. *«Өзге елде сұлтан болғанша, өз еліңде ұлтан бол»* деп бабаларымыз айтқандай, Айтматов қанша биіктесе де, әлемнің көптеген елдерінің құрметіне бөленіп төрінен орын алса да өзін осынша ұшпаққа жеткізген туған отандарына деген махаббаты сөнген емес.

Кемеңгер жазушы Ш.Айтматовтың «Бетпе-бет» повесінің өзінде де қазақ жері мен қазақ еліне деген шексіз құрметі байқалып отырады. Бұл туынды сонау сұрапыл соғыс соғыс жылдарындағы етігімен су кешкен ауыл тіршілігі мен бұрын естіп білмеген жерге аттанған ауыл азаматтарының тағдыры туралы баяндалған. Бұл повестің негізгі идеясы қандай қиыншылық болса да әр азаматтың жүрегінде Отан деген ұлы сезім мен адамгершілік бірінші кезекте тұру керектігін көрсетеді. Туынды кейіпкері Сейденің адамгершілік пен ар-ожданнан аттамай, өзінің өмірлік серігі Ысмайылды отанын сатқан опасыз екенін бетіне басып, үкімет адамдарына ұстап беруі кез-келген жанның қолынан келе бермейтін күрделі дүние. Осы туындыда Сейде осы әрекетімен кішкентай ғана бойында тұнып жатқан адамгершілік пен Отанға деген шексіз құрметі отбасы махаббатынан жоғары бағалауы кешегі қаһарман аналарымызды еске салары хақ. Дегенмен де жазушы бұл туындысы арқылы оқырман бойына қуат беріп, адам баласының туған отанына деген ұлы сезімімен және оның адал перзенті болу мақсаты әрқашан жадымызда тұру керектігін насихаттайды. Осы тәрбиелік мәні зор повесінде де автор өз елінің азаматтары отан қорғауға аттанғанда қазақ даласын басып өтетінін асқан шабытпен жырлайды. Яғни қазақтың кең жазиралы дархан даласы қырғыз халқын өзге әлемнің мәдениеті мен өркениетімен байланыстыратын алтын көпір іспетті. Жақсылықтың нұрын шашқан шамшырақтай қай туындысын алып қарасақ та қазаққа деген махаббаты ерекше ықыласпен аса үлкен құрметпен суреттелген. «*Қыран ұяда не көрсе, ұшқанда соны іледі*» деп дана бабаларымыздың нақылында айтылғандай, бәлкім бұл ұстазы Мұхтар Әуезовтен дарыған қасиетте шығар. Өйткені Мұхтар Әуезовте шыңын мәңгі мұз басқан Алатауды қатар қоныс тепкен қырғыз халқына деген құрметі ерекше болғанын исі қырғыз әлі ұмыта қойған жоқ. Тіпті қырғыз әдебиетінің бай мұралары ұрпақтан-ұрпаққа жетіп, елдің жүрегінде мәңгі орын тебуіне жан аямай тер төккен Әуезов ерлігін бүгінде екі халық аңыз етіп айтып жүр. Осындай ағалардан, аға ұрпақтан ұлы байланыс, тату сыйластық Айтматов жүрегінде де орын тепкені сөзсіз.

Қырғыз жазушысының қазақ даласына, қазақ халқына деген шексіз құрметінің түп-төркіні біріншіден, оның әжесінің қазақ ұлтының өкілі. Екіншіден, әкесі Төреқұлға қазақ халқының дарынды перзенті Тұрар Рұсқұлов үлкен ағалық қамқор көрсеткен. «Әкесі Төреқұлды Тұрар Рысқұлов қолынан жетектеп жүріп, Ташкентке оқуға түсірген. Кейін қырғыздың көрнекті қоғам қайраткері болды, 1938 жылы «халық жауы» ретінде атылып кеткен Төреқұл Айт­матов Т. Рысқұловтың тікелей тәр­биесін көрген шәкірті болған» [109, б. 3].

Ал үшіншіден, **Шыңғыс Айтматовтың есімін белгілі қазақ ғалымы Бейсембай Кенжебаев қойған. Ал қазақ және қырғыз халықтарында атты белгілі адамдарға қойдыру ырымы бар. Б.Кенжебаев Айтматовтың әкесі Төреқұлмен Мәскеуде** И.В.Сталин атын­дағы Күн­­шығыс еңбекшілері ком­мунистік университетінде **бірге оқыған. Төртіншіден,** Шыңғыс Айтматовтың орта мектептен кейінгі кәсіби білім жолындағы сапары Қазақстанда басталған. Бесіншіден, Шыңғыс Айтматовтың жоғары білімді маман ретіндегі тұңғыш еңбек жолы тағы да Қазақстанмен байланысып жатыр [110, б. 4]. Бұл жазушының қалыптасуна қазақ халқының белгілі бір деңгейде үлкен ықпал еткендігін айғақтайды. Сонымен қатар Айтматовтың әдебиетке келуіне ықпал еткен өмірлік ұстазы, қазақ халқының біртуар перзенті, классик-жазушы Мұхтар Әуезов екені анық. Бұл туралы Айтматов Менің басқа елге барарда өзіммен алып жүретін екі құндылығым бар. Солармен мен басқа халықтың табалдырығын аттаймын. Ол – «*Манас» және Мұхтар Әуезов. Бұлар менің елімнің рәміздері*» [36, б. 5], – деп қазақ халқы мен ұстазына деген құрметін көрсеткен болатын. Екі жазушының кездесуінің өзі ерекше. Мәскеуде қазақ әдебиетінің тағдыры шешіліп жатқан жинда адам лық тола залға кешігіп келген М.Әуезовті ішке ертіп келіп, өзінің орнын ұсынады. Жиналыс біткен соң орын ұсынған балаға қарап, ұлы жазушы: «Сен, бала, кімсің?» – дейді. Сонда ол: «Мен «Қырғызстаннан боламын, қырғызбын» десе, ұлы жазушы: «Бәсе, айтам-ау, қайдан мені мұнда әкеліп отырғызды деп едім» [90, б. 15], – деген екен. Классик-жазушының бұл сөзінің өзі қазақ-қырғыз бауырластығының айқын көрінісін аңғартып тұр десек қателеспейміз.

Біз сөз басында Шыңғыс Айтматовтың әкесі де «халық жауы» атанып, Шыңғыстың жастайынан жетімдіктік дәмін татып өскен азамат екенін баяндаған болатынбыз. Сол тарихта өзінің ызғарын мәңгі қалдырған «қуғын-сүргін» жылдары Тұрар Рысқұловтың аяулы шәкірті және ұстазы секілді өз ұлтының қамын жеген көзі қарақты азамат болғаны үшін «халық жауы» ретінде ұсталып, атылып кетті. Міне, жастайынан әкесі Төреқұлдың қазақ зиялыларымен араласып, солардың үзеңгілес серігі бола білген бейнесі аз да болса жүрегінде сақталған бала Шыңғыстың қазақ елімен байланысының түбі осында да жатыр.

*«Үлкен жазушы болу үшін, талант, біліммен қоса, бақытсыз балалық керек»*, деп Э.Хемиенгуэй айтқандай, «Шыңғыс –соғыс ерте есейткен ұрпақтың өкілі» [111, б. 241]. Шыңғыс Айтматовтың жүрегінде сызат болған осы оқиға оның ерте есейуіне ықпал етпей қоймады. Сол кездегі КСРО-ның құйтырқы саясаты тек Шыңғыстың ғана емес, осы саясаттың құрбаны болып жастайынан ата-анадан ерте айырылған талай жанның басында бар қасірет еді. Сол сұрапыл саясат жазықсыз перзентті ата-аналарынан айырып қана қоймай, олардың қоғамға араласуына, басқа адамдар секілді еркін жүріп-тұруына да кедергі келтірді. Қазақстан жерінде пайда болған «Алжир», «Карлаг» секілді жазалау лагерьлері осы сөзіміздің дәлелі. Әкеден ерте айырылған Шыңғыс институтты үздік бітіріп, өз күшімен аспирантураға қалғалы тұрғанда, аяқтан шалушылардың «*Халық жауының баласын Сталиндік стипендияны қалай алып жүр*» деп артынан май шам ала қуғындауынан оқудан да шеттетіліп қалуы, талантты жас үшін, әрине, ең сорақы қиянат. Дана бабаларымыз *«Болатын баланың белін бу»* десе, сол солақай қоғам Шыңғыс Айтматов секілді талай білім қуған жастардың жігерін жасытты. Осындай кедергілерге қарамай қияға көз тастай білген талантты жазушы өзін сыртқа тепкен қызыл империяның өзін мойындауына, бойындағы өр намысы мен қайтпас қайсарлығының арқасында қол жеткізді.

*«Реті келгенде айту парыз – әр жылдарда Айтматов шығармаларын насихаттау дәл қазақ еліндегідей бірде-бір елде болмады десек, шындыққа қайшы келмесі анық. Тіпті, жазушы шығармалары қазақтың рухани әлемімен айрықша тұтасып, тамырласып кеткендей әсерге бөлейді»* [112, б. 215]*.* Шын мәнінде Айтматов жауһарлары қазақ даласында қанатын еркін сермеді. Қазақ халқы да өз ұлындай қадірлеп, өзінен туған дарынды перзенттерінен бөліп-жармай төрінен орын берді. Ш.Айтматов шығармаларының қазақ әдебиетінің алтын жауһарына айналуына Н.Оразалин ағамыз айтқандай, бұл істе Зейнолла Қабдолов, Әбдіжәміл Нұрпейісов, Қалтай Мұхамеджанов, Тахауи Ахтанов, Шерхан Мұртаза, Сейдахмет Бердіқұлов, Қалжан Нұрмаханов, Айқын Нұрқатов, Баламер Сахариев, Әбіш Кекілбаев, Ілия Жақанов, Мұхтар Шаханов сияқты қаламдас достарының еңбегі өлшеусіз екені белгілі. *«Күпі киген қазақтың қара өлеңін, шекпен жауып өзіне қайтарамын»* деп ақиық ақын Мұқағали Мақатаев жырлағандай, тау баласының жүрегінен жарып шыққан озық туындыларын қазақ зиялылары қазақ тілінде көркемдігіне ажар қосып оқырманға сыйға тартты. *«Сүйер ұлың болса сен сүй, сүйінерге жарар ол»* деп дана халқымыз айтқандай, қазақ ауылының өмірімен үндес Айтматов туындылары өзіне тілекші болған қазақ достарының арқасында қалың жұртшылықпен қауышып, оқырманының ерекше ықыласына бөленіп жатты. Домбыра мен қомуздың қос ішегіндей, жыры да, мұңы да бір екі халықтың тыныс-тіршілігі мен талайы тарихын көркем сөзбен өрнектеген жазушының ұлы есімі екі халық жүрегінен мәңгілікке орын тепті.

Өмірлік ұстазы аға Мұхтармен арадағы аға мен іні сыйластығы сол кездегі бүкіл Одаққа үлгі болса, бүгінде екі халық ұрпақтарының арасындағы керемет аңызға айналды. Кешегі ХІХ ғасыр мен ХХ ғасырда өмір сүрген жыр алыбы Жамбыл мен қырғыздың дүлдүл ақыны Тоқтағұлдың арасындағы қимас достық пен татулықтың мөлдір бастауын Мұхтар мен Шыңғыс жаңаша қырынан танытты. Ұлы Мұхтар Әуезовтің ізін жалғап, көктемнің алғашқы жауынынан кейін жер бетін алуан түрлі нұрға бөлейтін әсем гүлдер секілді ХХ ғасырдағы әдебиеттің деңгейін алтын ғасырлық деңгейге жеткізген шәкірттері Зейнолла Қабдолов, Әбдіжәміл Нұрпейісов, Қалтай Мұхамеджанов, Серік Қирабаев сияқты бір топ алыптар шоғыры қырғыздың кемеңгерімен қоян-қолтық араласты. Тіпті бір-бірімен заманы құрдас алыптардың әзілі жарасып, қазақтың кең жайлауында тебісіп, бірге өскен құлын-тайдай бірінің мұрасын бірі биікке көтере дәріптей білді. Шыңғыс Айтматов туындыларының қазақтың ұлы даласын еркін шарлап, оқырман жүрегінен орын алуына өзімен тел өскен қазақ достарының қосқан үлесі өлшеусіз. Өйткені Шыңғыстың қаламдас қазақ достары оның орыс тілінде дүниеге келген туындыларын Одақ көлемінде ең алғаш болып қазақша сөйлетті. 15 одақтас мемлекетте алғаш болып ол туындылар қазақ даласымен қауышты. Міне, мұның бәрі сайып келгенде сонау «Манас» заманынан бергі үзілмей келе жатқан бауырластық пен сыйластықтың, қанымыз бір туыстықтың арқасында десек артық болмас. Болмаса сол уақытта атағы бүкіл әлемде дүркіреп тұрған Мұхтар Әуезовке өзге ұлттардан да, мәселен көршілес өзбек, тәжік, түркімен халықтарынан да батасын алған шәкірттері болмады деп айта алмаймыз. Дегенмен солардың ішінде өзінің ақ пейілі мен ұстазға деген шексіз құрметін Ш.Айтматовтай биікке көтермегендіктен болар бәлкім кейінгі ұрпақтардың олардың аттарын біле бермеуі. Ал Шыңғыс пен Мұхтардың арасындағы әке мен бала байланысындай көпке үлгі болған бұл сыйластық кейінгі қазақ қаламегрлерімен де жалғасын тапты.

Қырғыз ұлының қазақ зиялыларымен достығы оның туындыларынан да байқалып жатты. *«Достық – өмір үшін ең қажетті нәрсе. Өйткені ешкім ешқашан да барлық басқа игілікке ие бола тұрса да, дос-жарансыз өмірді қаламақ емес»* [47, б. 18], – деп ғұлама-ойшыл Аристотель айтқандай, Шыңғыс қанша жерден тұғыры биік, парасатты жазушы болғанымен, өзіне тілекші, туыс бауырдай болып кеткен қаламдас достарынсыз кең таныла қоймауы да мүмкін?! Оның жүректен шыққан туындыларын әр қалай елге, әр қалай тілде сөйлеткен қаламдас серіктері мен замандастары екені ақиқат. Бірақ, Айтматовта өз кезегінде мұндай жанашыр достарды ерекше құрметтеп, тіпті кейбіріне өзінің туындыларын арнап жатты.

Айталық, өзінің жауһар туындыларының бірі *«Қызыл алма»* [113] әңгімесін Зейнолла Қабдоловқа арнауының өзі екі алыптың бір-біріне деген достық пейілінен туындайтыны белгілі. Бұл әңгіменің тарихының өзі де қызық. Автордың баяндауынша бұрын болған бір оқиғаны ол Зейнолла ағайға баяндап береді. Сонда академик ағамыз бұл нағыз көркем туындыға сұранып тұрған оқиға екенін айтып, кемеңгер жазушыға ой салады. Содан Ш.Айтматов көп ұзамай қаламдас досының идеясын жетілдіріп, сырлы бояумен нақышына келтіріп, дүниеге *«Қызыл алма»* әңгімесін алып келеді. Бұл бір қарағанда жәй нәрсе болып көрінуі мүмкін. Бірақ Зейнолла Қабдоловтың бұл оқиғаны тек тыңдап қана қоймай, жазушы досына қанат бітіріп, шабыт сыйлауының өзі үлкен жүректілік пен дархан кісілікті қажет ететін дүние. Ұлы суреткер де досының бұл идеясын жәй ғана тыңдап қана қоймай, оқырманның шөлін қандырар дүниені өмірге әкелуі бір қуаныш болса, сол идеяның негізгі авторы Зейнолла Қабдолов екенін ашық айтып, оны досына арнауының өзі үлкен жомарттық. Бұл, әрине, кешегі ұстазы Мұхтар Әуезовтей дана тұлғаның қалыптастырған бауырластық жолына деген үлкен жауапкершілік пен адалдық деп те айтуымызға толық негіз болатыны сөзсіз.

Академик Зейнолла Қабдоловтың мынадай бір ыстық лебізге толы пікірінде: Шыңғыс Айтматов турасында қырғыз жазушылары арасында ала-құла пікір мен алып қашпа әңгімелер бар, сірә өсек те болар. Ал біз онымен тонның ішкі бауындай жақындасып кеттік дей келе, «...*біздерден кейін қосылған Қалжан Нұрмаханов, Қалтай Мұхамеджанов, Шерхан Мұртаза тәрізді қазақтарда Шыңғысқа деген сүйіспеншілік, тіпті қырғыз қаламгерлерінен де асыра мақтан тұтатын от махаббат кеше қандай болса, бүгінде сондай, тап-таза, мөп-мөлдір»* [114, б. 306], – деген орынды сөзі бауырластықтың шамын жағып тұрғандай.

*«Алыптардың бесігі де алып. Жүрегінде Манасы мен Мұхтары бар адам, маңдай алдында Тауы, жон арқасында Даласы бар әруақты адам. Айтматовтың әдебиеті қырғызы мен қазағының алдында қарыз емес»* [115, б. 7] (№3 6 қаңтар, 2001. «Жас Алаш») деп айтылғандай, заңғар-жазушы екі халықты қайықтың екі ескегіндей, қыранның қос қанатындай қатар алып, бірінен-бірінің құнын ешқашан төмендеткен емес. Қырғыздың заңғар тауынан бастау алатын туындысы қазақтың кең даласымен үндесіп, қос елдің тағдырын, тыныс-тіршілігін барша әлемге бірдей танытты. Тіпті айтар болсақ, кей туындыларында өз елінен бауырлас елдің парқын биік қойып шынайы адамгершілікті, адал махаббатты, батырлық пен данышпандықты қазақ даласынан іздеді. Сондықтан да Шыңғыстың шығармаларының негізгі арқауы болған қазақ жері мен қазақ елі әлемнің сан-мыңдаған тіліне аударылып, көз көрмес, құлақ естімес шалғай елді-мекендерге қазақтың кім екендігін, қандай халық екендігін танытты. Шыңғыс туындылары арқылы бүкіл әлемге қазақ жерінің табиғаты мен дархандығы күмбірлеген домбыраның қоңыр үніндей, оқырманын өзіне баурап жатты. Шынында да, бір елде туып, өзінің туған елінің емес, өзіне туған еліндей құшақ жайып, маңдайынан аялы алақанымен сипап, әдебиеттегі қаз-қаз басқан қадамына тұлпардың шабысындай дем беріп, асқақ әлемге қанатын еркін самғауға, шабыт сыйлаған қазақ халқына деген перзенттік парызын еселеп қайтару, кім-кімнің болса да қолынан келе бермейтіні, бұл үлкен адамгершілікпен келетін қасиет екені ақиқат. Қазақ елінде орын алып жатқан жылт еткен қуаныштар мен батпан қасіреттерді сырттан бақылап қана қоймай, сол жайттарды қағаз бетіне түсіру арқылы барша әлемнің назарын бұру, тек елім деген, отанына адал ұлдардың ғана қолынан келетін қасиет екені даусыз.

«*Ұлым дейтін ел болмаса, елім дейтін ер қайдан тусын»*, – деп дана бабаларымыз айтқандай, қазақ даласын өз отанынан да артық көрген дара перзентті қазақ елі де көршінің баласы ғой деп сыртқа теппеді. Қайта өр Шыңғыстың туындысын күллі қазақ даласы қызыға оқып, автордың жаңа дүниелерін сағына күтумен болды. Олай дейтініміз, сол кездегі одақтас республикалардың орталығы болған Ресейдің Мәскеу қаласында жарық көрген туындылары, сиясы кеппей жатып қазақ даласын шарлап жатты. Ұлы суреткердің қаламынан туған озық дүниелер алғаш болып қазақ тілінде тәжімаланып, оқырманға жол тартып қана қоймай, ол ғылыми тұрғыда зерттеліп, тіпті театр, кино саласына да еніп, жоғары деңгейде насихатталды. Бұл да, Шыңғыс Айтматов туындыларының қазақ әдебиетімен ғана емес, мәдениетімен, рухани өмірімен де терең байланыс жасағанын көрсетеді.

Айтматовтың әлем асқан туындылары алғаш болып өз елінде емес, бауырлас қазақ елінің сахнасында қойылып тұсауы кесілді. Пьесаға сұранып тұрған көркем туындыларды сахна тіліне лайықтап, тұңғыш рет қазақ драматургиясы шымылдығын ашты. Бұл бір жағынан қырғыз жазушысының қазақ драматургиясында танылуына ықпал етті десек, екіншіден, осы туындыларды сомдау арқылы қазақ өнері талай жас өрендермен толықты. Заңғар-жазушының *«Ана-Жер-Ана»* туындысындағы басты рөлді сомдаған Сәбира Майқанованы көпшілік осы шығарма атауымен атап жатса, Нұрмахан Жантөрин, Ыдырыс Ноғайбаев, Досхан Жолжақсынов секілді бүгінде қазақ өнерінің ардагерлері алғаш болып баурлас ел туындысының шырағданын жақты.

Сондай-ақ Қытай Халық Республикасынан туған еліне келіп, оқу оқып, алғаш еңбек жолын М.Әуезов атындағы академиялық драма театрынан бастаған КСРО және Қазақстан Республикасының халық әртісі Фарида Шәріпованың да өнердегі жарқын жолы Ш.Айтматовтың әйгілі Луй Арагонды таңдай қақтырған атақты *«Жәмила»* повесі болатын. Бұл шығарманы сонау 1962 жылы «*Аңсаған менің әнімсің*» деген атпен сахналық нұсқасын қазақ халқының дарынды ұлдары Қалжан Нұрмаханов пен Нұрғиса Тілендиевтің көркемдеуінде атақты *«Жәмила*» повесі көрермендермен жаңа бір нұсқада қауышқан еді. Қырғыз халқының дарынды перзенті Ш.Айтматовтың шығармашылығын қазақ әдебиеті мен мәдениетіне дәріптеуде өзіндік үлес қосқан, сонымен бірге Айтматов арқылы исі қырғыз рухани әлемін қазақ әдебиетімен ұштастырған Қ.Мұхамеджанов, К.Смайылов, Б.Римова, Р.Сейтметов, Ш.Мұртаза және Ф.Шәріповаға сол кездегі Қырғызстан Республикасының президенті Асқар Ақаев Бішкек қаласында *«Қырғыз мәдениетіне еңбек сіңірген қайраткер»* деген атақ бергені де бір туған халықтардың бір-бірінің өнеріне деген қамқорлығынан бастау алып жатыр [116, б. 6]. (қаз.әд. №48 2008 ж. 6 бет)

Қырғыз әдебиетінің жауһары «Ана-Жер-Ана» шығармасындағы Толғанай образын сомдаған Сәбира Майқанова мен Фарида Шәріпова кейіпкердің бейнесін нақышына келтіре сомдаған. Олар сомдаған бейнелер қазақ театр өнерінің тарихында күллі совет халқына үлгі болған сахналық образдар. Осы тұрғыда *«Ана-Жер –Ана» қазақ театр өнерінің де үлкен табысы»* деп Әбіш Кекілбаев орынды пікір білдірген» [116, б. 6].

Шыңғыс Айтматовтың «Бетпе-бет» повесінде тұңғыш болып сахнада сөйлеткен Қазақ КСР Еңбек сіңірген мәдениет қайраткері, режиссер Тұрар Дүйсебаев болатын. Ол алғаш Фрунзеге (Бішкек) барғанда сол жерден туындылары арқылы Айтматовты танып, оның көркем тілінің сахнаға еріксіз сұранып тұрғанын байқап, әп-сәтте пьса жазып шығады. Бұл пьесамен танысқан туындының авторы «*Қазақ ағайындардың ішінде Мұхтар ұстазым, Қалжан жолдасымнан кейін ықылас білдіргеніңізге қуаныштымын. Рахмет сізге»* [117, б. 4], – деп шын ықылас танытса, соңынан Қырғызстанда повесть не романның сахна тіліне лайықталып пьеса жазылмағанын айта келіп, *«Бұл үлгі аларлық дүние екен»* деп шын таңданысын жасырмайды. Кейіннен қырғыз драматургтері түпнұсқаға ұрынбай осы Тұрар Дүйсебаев сахналаған пьесаны қырғызшаға аударып, көптеген елдің сахнасында талай жұртты тамсандырған. Міне, бұл да қазақ елінің Шыңғыстай ұлына деген шексіз қамқорлығы. Өйткені ол дәріптеген қазақ елі де қандай істе де туған елінен бір қадам алда жүріп отырды. Сондықтан бұл үлкен бауырластықтың мәңгілік өшпейтін символы.

Жазушылық қиялына қанат бітіріп, өміршең туындыларының түпкі идеясына қозғау салған қазақ даласының рухани дүниелерінен нәр алған Шыңғыс Айтматов өзінің бүкіл саналы ғұмырын адамзат баласының бейбітшілігі мен тыныштығына өзіндік үн қосуға арнады. Бүкіл адамзаттың барлығын бауырына тартқан кемеңгер жазушының, әсіресе, қазақ ұлтына деген махаббаты мен құрметі тым биік еді. Оның қамқор ұстазы М.Әуезовке деген адалдығы мен қазақ халқына деген шексіз сүйіспеншілігі әдебиет әлемінің алтын сөресін талай құнды дүниелерімен толықтырды. Ұлы Даланың әсем табиғаты мен дархан пейілді халқын өз шығармасының арқауы еткен қырғыз жазушысының есімі күллі әлемге танылып, әлем халықтарының жүрегінен орын алуына қазақ әдебиетінің де қосқан үлесі зор. Олай дейтініміз, заңғар тұлғаның балалық дәурені қазақ халқымен біте қайнасқан. Өзінің айтуы бойынша студент болған жылдарында демалыс уақытында Жамбылдан Шекерге қайтқанда оның ең сүйікті ісі кітап оқу екен. Сондай бір сапарлардың бірінде қазақ әдебиетінің классигі Мұхтар Әуезовтің *«Абай жолы»* [60] роман-эпопеясы қолына түседі. Бұрын да қазақ мәдениетімен етене жақын талант иесі осы кітапты оқу арқылы адамзат баласының болашағы оқу мен білімде екенін асыл сөздерімен келешек ұрпаққа өсиет еткен хакім Абай Құнанбаевты жақын тани түседі. Қолына қалам ұстап туған елі мен жерін жырға қосамын деген талантты жазушыға күллі адамзатты татулыққа шақырған ұлы Абай бейнесі еркеше қанат бітіреді. Бұл орайда айта кететін жәйт, Шыңғыс Айтматовтың ғаламдық маштабтағы жазушы атанып, туған халқының ғана емес, күллі адамзаттың тағдырына терең үңілуіне хакім Абайдың өмір жолы да әсер етті десек артық айтқандығымыз емес. Өйткені қазақ халқының шоқ жұлдызы хакім Абай да тек туған халқын ғана емес, әлем халқын да адамгершілікке, бейбітшілікке, оқу-білімге ұмтылуына үндеу қосқан гуманист тұлға. Ал оны жер жаһанға танытқан ұлы Мұхтар Әуезовтің орны тіптен ерекше. Бауырлас халықтың адамзатқа ой салар заңғар тұлғаларының шығармашылығымен, мол тәлімінен шөлін қандырған шәкірт Шыңғыс та ұстаз аманатына парасаттылықпен үн қосты.

*«Жақсылық қылсаң халқыңа бір қайырымын аларсың», –* деп бабаларымыз айтқандай, Шыңғыс Айтматов өзі құрмет тұтқан тұлғалар арманын әлем шыңына шығарып, адамгершілік пен сүйіспеншіліктің, парасаттылық пен ізгіліктің және бейбітшілік таңының жарқырап тұруына деген халық тілегін жеткізе білді. Француздың әйгілі жазушысы Луй Арагонды өзіне қаратқан әйгілі «Жәмила» туындысынан басталған құнды мұраларының барлығы да қазақтың еліне арналды. Кешегі Кеңес Одағының бір бағытта қатып қалған ескі сүрлеуіне қарсы жүзген кемедей, жазушы дүниелері біздің әдебиетімізде үлкен цензура болып, жанрлық тұрғыдан байыта түсті.

*«Жазушының жазған кітабын қабылдайтын да, қабылдамайтын да халық. Ендеше, жазушы жазып шығарғанымен, шын тағдырын шешетін төреші де сол халық»,* [47, б. 171], – деп атақты жазушы Виктор Гюго айтқандай, шын мәнінде қаламгердің қаламынан туған қандай да бір туынды болмасын оқырман жүрегіне қоныс тебуі тиіс. Жазылған дүние белгілі бір уақыттың жаршысы ғана болмай, мазмұны терең, өміршең болғанда ғана, құны арта түсері ақиқат. Осы тұрғыдан қарар болсақ, Шыңғыс Айтматовтың туындылары қай дәуірдің ұрпақтары болсын, сол дәуір ұрпақтарының сырласар досына айнала білді. Оның кесек туындылары да, өмір мен әдебиет туралы келелі пікірлері де әлі күнге дейін өз құнын төмен түсіріп, тұғырынан тайған емес. Бәлкім бұл қасиет оның адам жанын терең ұғынған гуманистігі мен қоршаған ортаға деген жанашырлығында жатқан шығар. Өйткені ол әдебиет әлеміне асау толқындай жаңа леппен келді. Жәй ғана келмей өзімен бірге көптеген тың идеялар мен бастамаларын ала келді. Себебі талант иесінің осындай тау құлатар екпінді жігері болмаса, сол уақыттағы КСРО әдебиетінің алыбы Мұхтар Әуезовтің назарын өзіне бұру, шығармалары арқылы ұлы жазушыны таңдай қақтыру мүмкін емес болатын. Ал Айтматов өз туындылары арқылы сол кездегі аға буын өкілдерін тамсандырып қана қоймай, әлемнің түкпір-түкпіріне бейбітшілік ұранын сепкен ақ көгершіндей шар тарапқа қанатын еркін сермеді. Әлем аспанынан үн қатқан Айтматов есімі желдей есіп, барлық халықтың адамгершілік пен махаббатқа деген сезіміне сел қосты. Атағын асқақтатқан «Жәмила» туындысы болса, онан кейінгі адамзат пен табиғат мәселесіне назар аудартқан құнды дүниелері әбден шөліркеген көктемгі егіске себелеген ақ жауындай адамзат санасына ой салып жатты. Мұның бәрі де Тау баласының белеске шыққан жетістігі болғанымен, өзіне ерекше шабыт сыйлаған, жастық шағы өткен қазақ даласын ешқашан ұмытқан жоқ. Қайта Шыңғыс әлемге қазақ даласы арқылы танылып, үн қатты.

Ш.Айтматов шығармаларының құндылығы адам тағдырын үнемі бірінші кезекке қоюында. Оның барлық туындыларындағы кейіпкерлері қарапайым. Бірақ олардан құдіретті ешкім жоқ. Міне, оның бүкіл озық туындыларының әлеуметтік астары мен мазмұнды философиясы осында жатыр. Қарапайым кейіпкерлері *Едіге, Танабай, Жәмила* мен *Әсел* де күллі адамзат баласын мейірімділікке, адамгершілікке, шынайы махаббатқа жетелеп тұр. Жазушының қаламынан ерекше сомдалған бұл кейіпкерлердің бәрі де адамзатқа терең ой салады. Өз туындылары арқылы адам бойындағы жақсы қасиеттерді ашып көрсеткен. Қарапайым кейіпкерлері арқылы адамдар арасындағы сыйластық, бауырмалдылық, бір-біріне деген сенім, отанға, туған жерге құрмет пен сүйіспеншілікті ұғына білуге шақырады.

Қырғыз жазушысының туындылары көлемі жағынан шағын, ықшамды, повестерінің өзі әңгіме жанрының көлеміндей көрінгенімен, оның ішіне бойлай енген адамға мазмұны өте терең, күллі ғаламның құнды жауһарлары сол шағын шығарманың ішінде еркін жүзіп жүргендей. Олай дейтініміз, өміршең туындыларының қай-қайсысын алып қарасаңыз да, шығармалары өткен ғасырда жазылғанымен жаңа ғасырдың да, тіпті біз өмір сүрмейтін келешек заманның да жүгін арқалап тұрғандай. Бүгінгі біз өмір сүріп отырған қоғамдағы орын алып жатқан, әттеген-ай дейтін дүниелердің жауабы сол туындыларда жазылғандай. Біздің заманымыздағы ғаламдық деңгейдегі күрделі проблемаларға айналып отырған, шешімі кезек күттірмейтін көптеген адам тағдырына қатысты мәселелерге осыдан бір ғасыр бұрын үн қатқан жазушының философиялық, психологиялық мазмұны терең туындылары адам баласының сауалына жауап болып, мәңгі жасайтыны сөзсіз. Бәлкім осыдан да болар қазақ халқының, бауырлас қырғыз жазушысына «Адамзаттың Айтматовы», «Айтматов айдыны», «Шығыстың Шыңғысы, түркі әлемінің жұлдызы» деген құрметті атаулармен заңғар жазушының атағын асқақтатуы.

Ұлы суреткердің күллі әлемнің аспанында қалықтаған атағы мен даңқына шын пейілмен тілекші болған қазақ елінің ынта-ықыласы мен туындыларының негізгі арқауы болған ұлы даланың қасиетінде шығар, әлі күнге адамзат санасында оның мәңгілік орын тебуі. Қазақ даласындағы оқиғаларды жіпке тізіп ғаламдық деңгейге көтеріп, кең байтақ даламызға ғарыштан көз тастаған кемеңгер жазушыны қазақ халқы да мәңгілік ұмытпайтыны ақиқат. Өйткені қазақ елінің тағдырын туған халқынан жоғары қойған Шыңғыстай перзентіне деген халқымыздың қалтқысыз сезімі ешқашан бәсеңдемесі, қайта заман өткен сайын оған деген махаббат пен құрметтің жолы арта берерді деп ойлаймыз.

Біз жоғарыда айтып өткеніміздей жазушының туындылары орыс тілінде жарық көргенімен көршілес қазақ елі бірінші болып оның туындыларын өз елінде насихаттап жатты. Қазақ тілінде жарық көрген оның аудармалары қазақ дүниетанымына сай көркемдігін жоғалтпай, қайта оның мазмұнын тереңдете түсті. Осы аудармаларды оқи отырып Ш.Айтматов туындыларын қазақ тілінде жазды десек артық болып көрінбейтіні ақиқат. Бұл да қазақ әдебиетінің, Шыңғыстың қазақ достарының адал пейілінің арқасында екені даусыз. Себебі қаламгердің жүрегінен шыққан озық туындыларының сиясы кеппей жатып, қазақ басылымдарының жарыса басуының өзі адал достықтың көрінісі деуге толық негіз болады.

*«Кімнің досы жақсы болса, өзі де жақсы болады»* деп Ахмет Югнаки айтқандай, адал достықты ту етіп, бір-біріне рухани тілекші болып, Айтматовтың есімін қазақ даласына жеткізе дәріптеген қазақ қаламгерлерінің де оның туындыларының еркін самғауына да негіз болды.

Айтматов шығармашылығы қазақ әдебиетіне жаңа леппен келді десек, қазақ әдебиеті де Айтматовтың жаңа ізденіске ұмтылуына, жаңа шығармашылық идеялар қалыптастыруына ықпал етті. Олай дейтініміз кешегі ұлы Мұхтар Әуезов қалыптастырған мектептен қанат қаққан бір топ қазақ қаламгерлері қырғыз баласының да үзеңгілес досы, сыр шертісер серігіне айналып, екі халық арасында мықты әдеби орта қалыптастыра білді. Айтматовтың жан серігі болған Зейнолла Қабдоловтай әдебиет алыптары бастаған Әбіш Кекілбаев, Әбдіжәміл Нұрпейісов, Айқын Нұрқатов, Шерхан Мұртаза, Нұрлан Оразалин секілді қазақ қаламгерлері кешегі ұлы Манасқа серік болған Ер Қосайдай, жыр алыбы Жамбылға жанашыр болған Тоқтағұлдай, Кененді еліне паналатқан бауырлас қырғыздай қазақ пен қырғыздың арасындағы қалыптасқан туыстық пен достықтың ізгі жолын ары қарай өрлете білді. Бұл да екі халықтың көне фольклорынан бастау алатын туыстық байланыстың себебінен, қазақ пен қырғыздың асқан қонақжайлылғынан. Егер Мұхтар Әуезов Ш.Айтматовқа батасын бермегенде, ұлы тұлғаның кешегі солақай саясаттың құрбаны болмаған қырғыз ауыз әдебиетіне араша болмағанда оқиға тарих басқаша болуы мүмкін еді?! Шыңғыс қазақ даласын тебірене жырламағанда, бәлкім ғаламдық биікке шықпаған да болар еді. Бұл, әрине, бүкіл әлемді көруге жазған екі көзіміздей, жақсылықты еститін екі құлағымыздай бір-бірінің кемдігін толықтырып тұрған екі халықтың, яғни қазақ пен қырғыздың сыйластығынан туындап жатыр. Сондықтан да ағайынды екі ел тату, бірлігі жарасып тұрса, әлі талай Мұхтар мен Шыңғыс биікке шығары анық. Тек бұл алыптарды табыстыратын, бірімен-бірін байланыстыратын екі халықтың бірлігі мәңгі болуында.

Қазақтың халық жазушысы Шерхан Мұртазаның да екі халықтың әдеби байланысына еткен еңбегі ұшан-теңіз. Сонау балалық шағы қырғыз бен қазақ ауылдарының арасында өткен қарымды қаламгердің екі халық әдебиетіне де қосқан үлесі халықтар тарихында мәңгі сақталып, кейінгі ұрпаққа өнеге болары сөзсіз. Әсіресе, Ш.Айтматов шығармаларын түп нұсқадан ауытқымай, көркемдік құндылығын жоғалтпай, қайта тамырына нәр беріп, асқан шеберлікпен қазақ даласнда еркін самғауына жағдай жасады. Сырттай қараған адамға Айтматов шығармаларының қазаққа жаттығы жоқ, екі халықтың тел ұлы болғандықтан оның туындылары да екі халыққа ортақ болуын заңдылық болып көрінуі мүмкін. Алайда, қырғыз жазушысының «*Теңіз жағалай жүгірген тарғыл төбет*» повесі бізге бейтаныс, Қиыр Шығысты мекендеген сібірлік нивх тайпасының тыныс-тіршілігі. Бірақ сол халықтың өмір сүру қағидалары мен дүниетанымы көркем бейнеленген туындысын қазақ тіліне шеберлікпен аударылуы Шерхан Мұртазаның да қызыл тілден кесте тігетін сөз зергері екенін аңғартқандай. Егер осы туындыны түпнұсқаның нақ өзі деп айтар болсақ та ешқандай дау туа қоймайтыны белгілі.

Ш.Айтматов сонау шалғайдағы тайпаның теңізбен байланысқан тағдырын, аңшылық кәсібін, ескі аңыз хикаятпен терең ұштастырған. Оқиға жас бала Кирискінің ат жалын тартып мінер азамат атануы, ең алғаш рет үлкендермен еріп, қатерлі болса да аңшылық сапарға аттануынан бастау алады. Мұндағы Орган қарттың образы қазақ дастандарындағы абыз ақсақалдар бейнесінде көрінгендей. Себебі мұнда қиын болса да ата кәсіпті ұрпақтар меңгеруі және сол ұрпақтың ез, бос белбеу болып өспеуіне тайпа ақсақалдарының үлкен талабының өзі ұрпақ тәрбиесін көрсетеді. Біздің халқымызда да, ер баланы ертеңгі елдің иесі деп, кезінде ата-бабаларымыз өжет азамат болып қалыптасуына ықпал етіп отырған. Тіпті біздің ұғымымызда үлкен философиялық мәнге ие көкте қалықтаған қыран да, түз тағысы көк бөрі де өз ұрпағын тас түлек етіп баулитын жолын үлгі тұтатынымыз да ақиқат. Өйткені бұл нағыз өмір сабағы, ұрпақтың қалыптасу жолы десек, бұл повесте де теңізге алғаш шыққан жас аңшының сапары осыған ұқсас. Теңіз бен адам арасындағы тартыс, адамдардың өмір сүру үшін арпалысы, теңіз үстінде өлім мен өмір бір арнаға тоғысқанда қайықтағы үлкен аңшылардың психологиясы көркем бейнеленген. Бұл туындыда үлкен аңшылардың өліммен бетпе-бет келгенде өз өмірлерін қиюындағы басты мақсаты – ұрпақ жалғастығы, дәстүрді жалғайтын жас аңшының амандығы. Бұл жерде нивх халқының өкілдері өздерінің ұлттық ерекшеліктері мен ата-кәсібі ұмытылмас үшін өз өмірлерін құрбан етті. Бұл повестің де негізгі идеясы мен көтерген мәселесі біздің дүниетанымымызға, іс-әрекетімізге ұқсас, себебі мұнда да автор өзге халықтың наным-сенімі арқылы туған халқын ата-дәстүрді ұмытпауға шақырады.

Тәуелсіз еліміздің тарихында ел тізгігнін ұстаған тұңғыш Президенттен бастап, бүгінгі Мемлекет басшысы Қасым-Жомарт Тоқаев та әр сөзінде бізге Орта Азия халықтарының ішіндегі ең жақыны, ауылы аралас, қойы қоралас болып ежелден бірге күн кешіп келе жатқан халық – қырғыз халқы екенін, сондықтан қазақ пен қырғыз қандай істе де ынтымағы мен бірлігі жарасқан ел болуы керектігін үнемі насихаттап келсе, мемлекет басшыларының осы өсиетінің маңыздылығын атақты Сайф Сараидың *«Қиын кезде қол ұшын берген нағыз дос, жайшылықта доспын деген жай сөз»,* – деген қанатты сөзі арттырғандай.

*«Адамзаттың Айтматовы*» Шыңғыс Төреқұлұлының қазақ даласының сүйіспеншілігіне бөленіп, шығармалары көк аспанымызда еркін қалықтауына қазақтан шыққан бір топ қаламгер ағаларымыз шын көңілден, қол ұшын созды. Заңғар-жазушының туындылары қазақ даласын еркін аралап, еңбектеген баладан, еңкейген қарияға дейін сүйсіне оқуына қазақ әдебиеті алыптарының көркем тілімен көмкеріле бейнеленген аудармалары десек артық айтқандығымыз емес. Жазушының өзі де біртуған бауырларымен кездескен сайын бүгінгі әдебиеттің жай-күйін талқылап, таңды-таңға ұрып пікір алмасып, қоштасар уақытында қашанда бір-бірін қимастықпен әрең тарқасқан. Олай дейтініміз, өзінің 50 жылдық мерейтойына Қазақстаннан Шекерге арнайы келген қаламгерлер Әбдіжәміл Нұрпейісов, Тахауи Ахтанов, Зейнолла Қабдолов, Қалтай Мұхамеджанов, Шерхан Мұртаза, Асқар Сүлейменовпен бірге барған Тұрар Дүйсебаевқа *«Қағылайын, Тұрар! Қазақтың барлық майталман жазушыларын менен байлап, матап, айылыңа алып кетіп барасың, жолдарың сыдыр болсын»* [118, б. 4]*,* – деп шын жүректен сәт-сапар тілеуі Ш.Айтматовтың жүрегінің жартысы қазақ жерімен біте қайнасқанын байқатады.

*«Тартыспен түскен, бейнетпен келген жақсылық қана шын мәнінде қымбат табыс»,* деп ұлы Мұхтар Әуезов айтқандай, рухани үндестікпен, сыйластықпен, әдебиет, сөз өнерімен табысқан шынайы достықтың ара жігі ешқашан ажырамайды. Қайта жыл өткен сайын оның тұғыры биіктей бермек.

«*Ол кісі менің ұлы ұстазым ғана емес, қасиетті қамқоршым, жалықпас жебеушім болды*», *–* деп ұлы ұстазына деген шәкірттік лебізін күллі әлемге танытқан Шыңғыс Айтматовтың Мұхтар Әуезовке деген шексіз құрметі арадан қанша жыл өтсе де байланысын үзбей, аға Мұхтармен болған сыйластық тілім деп жүрегін тілімдеген, қайсар-қаламгер іні Мұхтармен жалғасын тапты. Заңғар-жазушымен мәңгілік достық орнатқан әдебиет алыптарының сүрлеу жолын Мұхтар Шаханов та биік деңгейге жеткізе білді. Қазақ елінің тәуелсіздігі мен тілінің өміршең болуын, болашақ ұрпақ өткен ата-бабаларымыздың асыл мұраларынан қол үзбеуін күні бүгінге дейін жауһар жырларының негізгі арқауына айналдырған арқалы ақын кезінде Қазақстанның Қырғызстан Республикасындағы Елшісі қызметін атқарған уақытта екі халық әдебиетінің дамуына өзіндік қолтаңбасын қалдырды. Әсіресе, қазақ пен қырғыздың төл мұрасы ақындар айтысының жүйелі жүруіне, жыр алыбы Жамбылдың 150 жылдық мерейтойы қырғыз жерінде де, тойлануына өзіндік үлесі қосты. Оның Шыңғыс Айтматовпен бірге жазған «*Құз басындағы аңшының зары» (Ғасырлар тоғысындағы сырласу*) [73] атты еңбегінің өзі екі халықтың да төл мұрасына айналды. Бұл кітапты оқи отырып, екі жазушының ішкі сырларын үшінші адам ретінде тыңдап отырғандай әсерге бөленесің. Туынды екі жазушының бүгінгі заман туралы, қазақ пен қырғыздың және әлем тарихында өткен тұлғалар туралы және екі халықтың бай мұрасы ауыз әдебиетінің жанрлары туралы сырласуынан тұрады. Кітап халқымыздың өткен тарихын баяндай келе кешегі КСРО-дан өз еншісін алған Орта Азиядағы тәуелсіз мемлекеттердің ертеңі үшін бүгінгі жасап жатқан қадамдарын сөз еткен. Сондай-ақ екі жазушының рухани байланысы «*Сократты ескеру түні немесе миғұла терісі үстіндегі сот*» тақырыбындағы драмалық шығарманы да өмірге әкелді.

Бұл кітаптың тақырыбы барысында автор: *«Бала кезімде ауылдың бір сыйлы қариясы өз-өзінен томсырайып: «Сөйлесетін адамдар қалмай барады*» *–* деген есті қарияның өкінішін еске сала келе *«Біз біріміз қазақ екіншіміз қырғыз тілінде өрбіген бұл эсселерді сыр төкпе кітабы деп атаса да болғандай»* [73, б. 3] деп түсіндіреді. Ұлы суреткердің десе дегеніндей, шынында да бұл кітап екі халықтың туыстығын одан әрі тереңдететін құнды жәдігер секілді. Себебі, мұнда қос халықтың көне дәуірінен бастап ХХ ғасыр мен ХХІ ғасыр тоғысына дейінгі шығармашылық байланыстары қамтылған.

Шыңғыс Айтматов пен Қалтай Мұхамеджановтың «*Көктөбедегі сырласу*» [118] пьесасы өмір құбылыстары мен оның бітпес күресіндегі терең тартысын көркем бейнелеп, адам баласының адамгершілік қасиетіне әділ бағасын беретін күрделі туынды. Бұл әдебиеттану ғылымындағы драмалық жанрдың екі халықта да жан-жақты өркен жайғанын, адам образы мен өмірдің күрмеуі көп шиеленістерін суреттеуде таңдай қақтырарлық табыстарға жеткендігін аңғартады. Бұл да екі халық перзентінің өмірлік идеялары бір арнаға тоғысу арқылы өмірге келген ортақ туынды. Мұнда терең философиялық мәні бар, адам баласының өмір соқпақтарынан өтердегі пендешілігі мен адамгершілік іс-әрекеттері арқылы шебер бейнеленген. Екі жазушы да адам баласының шынайы бет бейнесін жасыруын осы туынды арқылы шебер өрнектеген. Күн бетін қанша қалқаласаң да сәулесіне тосқауыл бола алмайтындай, төрт дос бастарын қанша арашаласа да ақиқаттан қашып құтыла алмайды.

Пьеса бала күнінен құлын-тайдай тебісіп, өмірдің ащы-тұщысын бірге татқан достардың табиғат аясындағы демалысынан басталады. Олар бұл жерде өздерінің жастық шақтарын еске алып, істеген әрекеттерін ой елегінен өткізеді. Адамдық қасиет пен азаматтық борышты сөз еткен төрт дос бұл жерде кезінде өздері қиянат жасаған ерекше талант иесі Сабырды еске алып, оған неге қол ұшын бермедік деп бір-бірін кінәлайды. Бірақ бұл жер күнәні мойындап, одан арылу деп аталғанымен төртеуі де қолдарымен жасаған қиянатты бір-біріне сілтеуден арыға батылы жетпейді.

«*Бәріне өзі кінәлі. Жалғыз сол ма, оралып келгендердің талайы екі білекті сыбанып еңбекке араласып, ел қатарында жүріп жатыр. Кімді кінәлайды, кімге өкпелейді, тарихқа ма? Үлкен тарихи кезеңдерде өзіне лайықты қателігі болмаса ол қандай тарих*?» [118, б. 263].

Істеген қиянатты өздерінен аулақ ұстап заман мен Сабырдың өзін кінәлі еткен төртеуі шындығында нағыз адамгершілікті таныта алмай, бұл істі өздерінен аулақ ұстауға тырысады. Өздерінің бүгінде есейіп, ақыл тоқтатқан, интелигент жандар екендігін аңғартқысы келіп, кезінде Сабырдың бұларға сырын айтқанын, тек сол сыр оның түбіне жеткенін ұмытып, қайта өздерінің Сабырға жасаған жақсылықтарын міндет ете бастайды. Достарына өткен қызметтерін санамалаған төртеуінің азаматтығына баға беру үшін автор оқиғаны шиеленістіре түскен. Себебі сол түнгі ұзақ таластан шаршаған төрт дос шатырдан сыртқа шығып төменге тас лақтырып бір кездегі жігіттік шақтарын еске алып күш сынасады. Мұнда жазушының шеберлігі сол бала кездегі жолдастарына жасаған қиянатты басқадан іздеген төрт досты, ақыл тоқтатқан ел ағасы шағында күш сынастырып, оларды азаматтық жауапкершілікпен қайта бетпе-бет әкелуі. Өйткені бүгінде бірі шәкіртке тәрбие берген ұстаз, бірі танымал ғалым, профессор, бірі халық алдында жүрген журналист, енді бірі ауыл шаруашылығына еңбегі сіңген агроном. Барлығы да өмірден өз орнын тауып, халықтың бал-қаймақтарына айналып отыр. Бірақ олар азаматтық ар-ожданмен бетпе-бет келгенде тағы да тайқып кетеді. Себебі, олардың төменге атқан тасы төменде кетіп бара жатқан бейкүнә әйелдің басына тиіп мерт қылған болатын. Жоғары интелегент дәрежесіне көтерілген төрт азаматтың бұл әрекеті арқылы Сабырға жасалған қиянатты көрсетіп отыр. Өйткені олар өз істеген істеріне өкініп, қаза болған жанның отбасынан кешірім сұрамақ түгілі, қолымен істелген істен де тайқып кетудің жолын іздейді. Бұл пьесаны Мәскеудің «Современник» театрында тамашалаған К.Симонов: *«Мен көптен бері театрдан дәл осындай, адамның адамшылығының бағасы және менің, сенің, оның, кез-келгеніміздің өміріміз бен қызметімізді бағалаудағы жоғары адамгершілік өлшемнің маңыздылығы жайындағы спектакльді көрсем деп жүруші едім»*, *–* деген екен*.*

Жазушылар бұл туындының атауын «Көктөбедегі кездесу» деп беріп, оны жапон халқының Фудзияма тауы жайындағы аңызбен байланыстырған. Жапон елінің Фудзияма тауы сол жерді мекен еткен халықтардың өмір ағысында өзгеге жасаған қиянаты мен пендешілік іс-әрекеттеріне өкініп, Құдай алдында күнәсін мойындап, өз-өздерінен есеп алатын жер. Яғни көктегі тәңірмен іштей сырласатын қасиетті мекен. Ал Қалтай Мұхамеджановпен бірлескен туындының авторы қазақтың Көк төбесін күнәдан арылатын қасиетті мекенге теңеуінің өзі қазақ еліне деген шексіз құрметінің айғағы деп ұғынсақ қателеспейтініміз сөзсіз.

**Екінші бөлім бойынша тұжырым.** Жалпы алғанда екінші тарау бойынша классик-жазушы Шыңғыс Айтматовтың біршама еңбектеріне талдау жасалынды. Әсіресе, қазақ тарихының қатпарлы беттерінен сыр шертетін «Боранды бекет», «Плаха» романдарындағы кейпкерлер әлемі мен өмір шындығы ғылыми тұжырымдармен сараланды. Бастауы кешегі ХХ ғасырдан алатын бүгінгі күннің де өзекті мәселесі болып отырған ғаламдық мәселелердің жауабын автор қазақ жеріндегі орын алып отырған оқиғалармен терең байланыстырған. Жазушы романы арқылы әуелгі мағынасы түрленген «мәңгүрт» сөзі туралы тарихи деректер мен ғылыми пікірлер сараланып, романдағы сюжет желісінен мысалдар келтірілді. Ежелгі қазақ жерінде орын алған оқиға «Найман ана» аңызындағы жау қолында азапты күн кешкен Жоламанның тағдырын, батырға жасаған дұшпан әрекетін ХХ ғасырда жазушы жаңаша бояумен сахнаға қайта алып келген. Өз тілі мен туған дәстүрден ажыраған бүгінгі халықтың болмысы аңыз кейпкері Жоламанмен шебер ұштастырылғаны жайында талдау жұмыстары жүргізілді. Сонымен қатар «Плаха» романындағы Тасшайнар мен Аққұртқа арқылы автордың қазақ тарихынан, қазақ халқының қилы тағдырынан ой қозғағаны турасында талданды. Айтматов романындағы қасқырлар образы әлемдік әдебиетте өзіндік орны бар Джек Лондонның «Ақ Азу» шығармасы мен қазақ әдебиетіндегі осы тақырыптағы туындылармен салыстыра талданып, шығарма турасындағы белгілі ғалымдардың пікірлері сараланды. Сондай-ақ Ш.Айтматов және қазақ әдебиеті деп аталатын тараушада жалпы қазақ әдебиетінің Айтматов шығармашылығына ықпалы ғана емес, ұлы суреткердің қазақ әдебиетін дамытуға қосқан өзіндік үлесі жайлы көптеген зерттеу еңбектерге талдау жасалынды. Айтматовты әлемге танытқан «Жәмила» повесінен бастап үлкен эпосқа дейінгі көптеген туындыларында қазақ елі жайында толғанбай өтпеген. Ал Қалтай Мұхамеджановпен бірге өмірге әкелген «Көктөбедегі сырласу» деп аталатын драмалық туындысы адамзат баласына үлкен гуманистік ой салады. Қазақтың «Көктөбесін» жапонның Фудзиямасымен салыстыруының өзі, қазақ еліне деген шексіз құрметінің белгісі екендігі жайында ғалымдар пікірі сараланды.

**ҚОРЫТЫНДЫ**

Қорыта айтқанда Шыңғыс Айтматов қазақ-қырғыз әдеби байланысын жаңа белеске көтеріп, ұрпақтар сабақтастығына мызғымас белгі орнатты. Сонымен қатар сонау ерте дәуірдегі «Манас» дастанынан бастау алатын дәстүр сабақтастығының шоғын үрлеп, жаңадан тыныстауына ерекше леп әкелді. Өз кезегінде заңғар жазушы Шерхен Мұртаза: «Шыңғыс Айтматов атаның ғана ұлы емес, адамның, адамзаттың ұлы болған феномен» [24, б. 467], – деп өзінің ілтипатын танытқан болатын. Яғни Шыңғыс Төреқұлұлының өміршең туындыларында екі халықтың туыстық байланысы дәріптеліп қана қоймай, жаңа ғасырдың бет алысы да жазушы идеясының бояуын қалыңдата түседі. Оның қаламынан туып, оқырманымен қауышқан кез-келген туындысы болмасын шынайы өмірдің бүкпесіз шындығын сыйқырлы сөзбен шиырлай алды. Әсіресе, ұлы ұстазы Мұхтар Омарханұлы Әуезовтің назарына ілігіп, кейіннен қазақ баласының бауырлас қырғыздың дарынды перзентінің жұлдызын биіктен жарқыратуға ниеттеніп, өзінің француздық досы Луй Арагонға ұсынуының арқасында не бары 30-дың айналасында атағы Одақ көлемінен асып, Еуропаның аспанында даңққа бөленді. Бұл да өзгенің баласы деп өзекке теппей, қайта қанатының астына алып, аяғынан тік тұруына қамқорлық еткен қазақ баласының дархан пейілі.

Әуелден этнограф-ғалым Шоқан Уәлихановтан бастау алып, кейіннен КСРО-ның шеңгеліне іліккен көршінің мәдени мұрасына ара түскен Мұхтар Әуезов те бауырлас қырғыз халқына ұмытылмас сый жасады. Ш.Айтматов та ұлы ұстазының өз отанына жасаған қазақ халқына деген шынайы махаббатымен қайтара білді. Қаламынан туған туындыларының жетпіс пайызына кең жазиралы қазақ даласы арқау болды.

Айтматов бүгінгі заманның бет алысын, адам санасының өзгерске түсуін «Боранды бекет» романында барынша шынайы жеткізеді. Адамзат баласының ғарышты игеруде гуманистік көзқарастың болмауы түптің-түбінде үлкен хаосқа әкеліп тірейтінін туынды кейпкерлерімен тарқатып берген. Қазақ даласындағы Боранды разъезінде үш-төрт үйлік отбасында сөз болған ұлттық тәрбие мәселесі ғаламдық өркениетке әсер еткен. Адамдық түп негізінен ажыраған Сәбитжан бір қарағанға өте білімді, өзге мәдениетті терең игерген, көзі ашық адам болып көрінуі мүмкін. Десе де, туған әкеге кішкене болсын жаны ашымаған ұлдың ертең отанға да немқұрайлы қарайтынын жазушы үштаған арқылы (трихтип) шебер суреттеп, адамзатқа ой салады. Айтматов бұл романда мәңгүрт иедясын тек бір ұлттың бүгінгі қасіреті емес, жалпы адамзатқа ортақ проблема етіп көрсеткен. Сәбитжан секілді оқыған азаматтар билік басына келсе, онда әлем қалай болмақ деген сауалға қазақ даласының қиырындағы 3-4 үйлік жанның өмір тіршілігі арқылы жауап бере алған.

«Ақ кеме» повесі, «Қош бол, Гүлсары!», «Боранды бекет» романы қайталап оқысаң оқырманын жаңаша есікке жетелейді. Бұл үш шығарма мәңгілік мұңымен ерекше» [119, б. 3], – деп қазақ зиялылары бағасын асқақтатқан Айтматов туындыларының философиялық астары терең.

Жазушы шығармадағы Шәймерден, Тансықбаев, Сәбитжан секілді Ана-Бейіттің сүрілуіне бас ауыртпаған бүгінгі ұрпақтың ертең елінің тағдыры саудаға түскенде де қинала қоймайтынынан хабар беріп отыр. Айтматов «Боранды бекет» романы арқылы адам баласын парасаттылыққа, гуманизмге шақырады. Әлемге гуманистік ой салған жазушы адам санасынан айырылғанда қалай болатынын қазақ даласында орын алған қасіретті оқиғалар арқылы өз жауабын ширлай түседі. Шын мәнінде Сәбитжандар КСРО-ның озық жемісі. КСРО-ға өз ұлтының ертеңіне алаңдаған Едіге, Әбутәліптер қажет емес. Сондықтан қызыл қоғам еш жазығы жоқ Әбутәліптің басына қара бұлт үйірді. Әбутәліп сияқты азаматтарды жазықсыз жазалағанда үн қатпаған халық Сталин өлгенде ұлы әкемізден айырылдық, енді қалай өмір сүреміз деп күңіренеді. «Заман шындығы сондай. Сталин жазықсыз жандарды қырғынға ұшыратады, ал адамдар «Сталинсіз қалай күн шығып, таң атады?» деп аңырайды» [24, б. 472]. Міне, жазушы тарихы шындықты сары майдан қыл суырғандай, жүрекке терең бойлата нәзік жеткізе алған.

«Ш.Айтматов қазақ даласын аялауы, қазақтардың өткен тарихын қастерлеуі, қазақтардың ұлттық болмысындағы адамшылық қасиеттердің қаның бояуына шомылған осы туындысына жазушының жалпы адам баласын сүюдің шуағымен шұғылаланған жан-жүрек ізгілігі дарыған». Ш.Айтматовтың үлкен эпостағы жауһар туындылары қазақ даласындағы оқиғалармен толыққан. Боранды бекеттен кейінгі өмірге келген «Плаха» романы да қазақ өміріне тікелей қатысты.

Жалпы Айтматов қарапайым еңбек адамдарын қоғамның дамуына бет бұрыс жасайтын үлкен қаһармандарға айналдыра білген. Плаха романындағы өмір үшін, тіршілік үшін басын бәйгеге тіккен қасқырлар образын жасауда жазушы қазақ танымындағы көк бөрі бейнесімен шебер ұштастыра алған. Тасшайнар мен Аққұртқа ұрпақ пен ұлттың амандығы жолында жанын пида еткен кешегі Алаш ардақтыларының өзі секілді. Осы туындысы арқылы жазушы кешегі барлық ұлтқа бостандық, теңдік алып беруші ретінде даңққа бөленген КСРО-ның шынайы бейнесін шебер суреттеген.

«Нақтырақ айтқанда Айтматов – адам еңбегі мен олардың адамгершілік қасиетін, кие мен дәстүр – ұғымын өткен аңыз арқылы ұғындыра білетін, махаббат пен сұлулықты суреттеуде гуманист жазушы. Ал тіл мен образға келсек суреткерлік шеберлігі басым. Оның шығармашылығында уақыт пен кеңістік категориясы – көркемдікке қызмет ететін шартты ұғым. Ұлттық діңгегі мығым, соны қаламгерлік жолына мызғымас мұрат ете алған ғасыр реалисі» [119, б. 3].

Шындығында да қаламынан туған әрбір туындысының тереңінде адамзатқа ой салар үлкен ұғым жатыр. Атақты Жәмиладан бастау алған қай туындыны қарасақ та оқырманын ізгілікке бастайды. Кешегі 1931-1937 жылдардағы Сталиндік репрессияның шеңгеліне іліккен отбасында ер жеткен кемеңгер жазушы бар ғұмырында қазақ пен қырғыз елінің ұлттық мұрасын қызғыштай қорыды. Мәселен біз алдыңғы тарауда тоқталған «Қош бол Гүлсары!» повесінің де астары терең. Мұнда екі халыққа ортақ ұлттық спорт көкпар ойыны сөз болса да, жазушы жылқыны тектен-тек алып отырған жоқ. Оның аяғындағы кісен мен басына төнген бұлт кешегі екі елдің жайсаң азаматтарының тағдыры. Бұл туынды арқылы Айтматов кешегі қызыл империяның өр рухты халықты қалай тоз-тоз еткенін, бітімі бөлек тұлпар Гүлсарының тағдырымен бейнелеген.

Айтматов шығармаларының көркемдігі күнмен шағылысқан айдын көлдің беткі қаймағы десек, авторлық идеясы теңіз түбіне жасырынған маржан секілді. Олай дейтініміз, әр туындысы бауырлас қазақ елінің ішкі жарасының қауызын қозғап өткен. Бұл Қазақстанды өзінің отанындай құрметтеген, даналық сөздің майын тамызған қабырғалы елдің бүгінгі келбеті ой санасына маза бермеген перзенттің ішкі жан айқайы.

« – Маған қазақ елі өзгеше жақын халық. Таластың мен туып өскен Күркіреу тарабы Қазақстанмен шектес. Қыз алып, қыз беріп, құда күтіп дегендей ілгеріден туғандасып келеміз. Мен өз шығармаларымда ондай жақындықты дәйім көрсетіп келе жатырмын» [120, б. 13], – деп қазақ еліне деген шынайы ықыласын білдірген болатын. Ұлы суреткердің өзі айтқандай, қазақ тақырыбына арналмаған туындыларында да бауырлас қазақты тілге тиек етпей өтпеген. Мәселен, «Ақ кеме» повесінде жазушы Қазақстанның Солтүстігінен келген шоферды жеті атасын сұрап састырады. Жазушы бұл арқылы кешегі 1954 жылғы «Тың және тыңайған жерлерді игеру» деген желеумен ішкі ресейден көптеп қоныстандырылған өзге ұлттың әсерінен қазақтың Солтүстік аймағының қаймағы іріп, дәстүрі бұзыла бастағанын қазақ шофердің «ол да өз аталарының балалары шығар», – деген жауабымен көрсетеді. Бүтін ұлттың болашағын беймәлім күйге түсірген КСРО-ның бұл саясатына қарсылығын автор кішкентай баланың аузымен «біз Бұғы-анадан тарағанбыз» деген сөзі арқылы білдіріп тұр. Екіншіден, Солтүстікті мекендеген ағайынның өз тегін ұмытпасын деген туыстық тілегін кішкентай кейіпкерінің уәжімен жеткізіп отыр.

Қазақтың әдебиеті мен мәдениетін туған перзенттен кем дәріптемеген Шыңғыс Айтматовқа қазақ елі де құшағын айқара ашты. Айтматов туындылары қазақ тіліне аударылып қана қоймай, қазақ сахнасында қазақ әртістерінің сомдауымен жаңаша мазмұнда түрленіп дамыды. Өз кезегінде бұл құрметті Айтматовта жоғары бағалады. Олай дейтініміз, жазушы 50 жасқа толғанда қазақ журналистері қайраткермен сұхбат жүргізу үшін байланысудың ыңғайын таппай, тілдесуге әрең қол жеткізгенде: (өйткені ол кісі ешкімді қабылдамай жатыр деген ақпаратты естігіен соң)

«Мен неге қабылдамайын, оның үстіне сен Абай ауылының, Мұхтар ағаның елінің азаматысың» [121, б. 93], – деп құрақ ұшады. Міне, Айтматовтың қазақ еліне деген құрметін осы сөздерінің өзі дәлелдеп отыр. Ал қырғыз еліне сапарлай барған қазақ қаламгерлерінің қырғыздың қаз-қатар тізілген шыңына көз тастап, ішіндегі ерекшесін мынау Манас шыңы, ал онымен қатар тұрған сәл төмендеу тұрған шың қалай деп сұраған қонақтар сөзіне тосылып қалған қырғыздарға қарап:

« – Ендеше, Шыңғыс болсын! – деп шу еткене

– Айтқандарыңыз келсін!» [24, б. 466], – деп бауырлас ағайындар ризашылығын білдіреді.

Қазақ қаламгерлерінің найзадай шаншылып, көкпен таласқан Манас шыңына үзегілес болып қатар жатқан биік шыңды Шыңғысқа теңеуінің өзі Айтматовтың әдебиет айдыныда орнының қаншалықты биік екенін аңғартады. Ал оның қазақ халқының өмір жолын өміршең туындыларына арқау етуі, сол тақырыптар негізінде өмірге келген жазушы шығармалары әлемге гуманизмнің нұрын септі. Айтматов көтерген гуманистік идеялар әлемге қазақ даласынан бастау алып жатты.

**ПАЙДАЛАНЫЛҒАН ӘДЕБИЕТТЕР ТІЗІМІ**

1. Қирабаев С. Әдебиетіміздің ақтаңдақ беттері. – Алматы: Білім, 1995. – 285 б.
2. Мәсімханұлы Д. Қазақстандағы салыстырмалы әдебиеттану ғылымы: бүгіні және даму болашағы // Ақиқат. – 2012, 05 қазан <https://aqiqat.kazgazeta.kz/news/880> 13.01.2023.
3. Сманов Б.Ө., Құттыбаев Ш.Д. Қазақ-қырғыз әдебиетіндегі ұлттық идея мен әдеби-көркемдік байланыстар // Абай Ат.ҚазҰПУ Хабаршысы. Филология сериясы. - 2018. - №4 (66). - Б. 64-68.
4. Әдебиеттану терминдер сөздігі. – Семей-Новосибирск: Талер-Пресс, 2006. – 397 б.
5. Әдеби байланыс // <https://kk.wikipedia.org/wiki/Әдеби_байланыс> 13.01.2023
6. Бердібайев Р. Кәусар бұлақ. – Алматы: Жазушы, 1989. – 355 б.
7. Құдайбердіұлы Ш. Жол табалық ақылмен. Шығармаларының бір томдық жинағы. – Жидебай: Халықаралық Абай клубы, 2006. – 724 б.
8. Қирабаев С. Өнер өрісі. – Алматы: Жазушы, 1971. – 270 б.

Кәкішев Т. Иран-Тұран әдебиетінің байланысы. Көптомдық шығармалар жинағы. – Алматы: Қазығұрт, 2013. - Б.19-26.

Сейітов С. Қазақ-түркімен әдебиетінің байланысы. – Алматы: Ғылым. –188 б.

Дербісәлі Ә. Қазіргі прозадағы халықтар достығы тақырыбы. Мезгіл және қаламгер // Мақалалар мен зертеулер. – Алматы: Жазушы, 1968. - Б. 265-272.

1. Ерубаев С. Шығармалары. Менің құрдастарым. Роман. – Алматы: Рух БГ. - 2016. – 466 б.
2. Мұқанов С. Бөтагөз. – Астана: Фолиант, 2023. – 516 б.
3. Есенжанов Х. Ақ Жайық. Трилогия. – Алматы: Жазушы, 2003. – 352 б.
4. Мүсірепов Ғ. Таңдамалы шығармалар жинағы. – Алматы: Қазақпарат, 2012. – 1057 б.
5. Мұстафин Ғ. Қарағанды. – Алматы: Ан-Арыс, 2009. – 400 б.
6. Ахтанов Т. Қаһарлы күндер. – Алматы: Атамұра, 2013. – 384 б.
7. Әділханова Ж.С. Әдеби байланыс – халықтар достығының кепілі // Абай ат.ҚазҰПУ Хабаршысы. Филология ғылымдары сериясы. – 2015. - №1(51). - Б.115-118.

Сейданов Қ.М. Әуезов және халықтар достығы // Лениншіл жас. – 1974. - № 121, 20 маусым.

1. Омаров Т. Қазақ-қырғыз әдеби сабақтастығы // Ә.Қоңыратбаев және тіл тарихы мәселелері тақырыбындағы республикалық ғылыми-теориялық конференция материалдары. – Алматы: ARDA, 2005. - Б. 178-182.
2. Бердібай Р. Эпос мұраты. - Алматы: Жазушы, 1997. – 267 б.
3. Түркі халықтарының әдебиеті. – Алматы: Арыс, 2009. – 313 б.
4. Турманжанов Ө. Қазақтың мақал-мәтелдері. – Алматы: Жазушы, 1980. – 350 б.
5. Мұртаза Ш. Тау мен дала жырлары (Жазушы Шыңғыс Айтматовпен әңгіме). – Алматы:Қазығұрт, 2002. – Т.4. - Б. 457- 465.
6. Суванбеков Ж. Кыргыз элинин батырдык эпостару. – Фрунзе: Мектеп, 1970. – 258 б.
7. Өтемісұлы М. Жыр – жебе. – Алматы: Өлке, 2012. – Б.28-29.
8. Құнанбаев А. Өлеңдер мен аудармалар, поэмалар, қара сөздер. – Алматы: Өлке, 2012. – 505 б.
9. Дербісәлин Ә. Шоқан және Манас. - Үш томдық шығармалар жинағы. – Алматы: Дәуір-Кітап. – Т.1. – Б. 342-348.
10. Ысқақұлы Д. Манас жырларындағы қазақ тақырыбы. – Алматы: Жалын, 2008. - Б. 57-68.
11. Мырзалиев Қ. Мәдени байланыстар // Еңбек туы. – 1986, 30 қазан.
12. Үш пайғамбар. – Алматы: Дәуір, 1992. – 184 б.
13. Мылтықбаев Р. Түбі – бір туысқан. (Қазақ-қырғыз достығы туралы очерктер). – Алматы: Қазақстан, 1973 ж.
14. Акматалиев А. Әуезов және қырғыз әдебиеті // Қазіргі әдебиеттану, өнертану және фольклортанудың өзекті мәселелері: халықаралық конференция материалдары. - 2011. - Б. 20-42.
15. Омаров Т. ХІХ ғасырдағы қазақ-қырғыз әдеби байланыстары: филол.ғ.к. ... дисс. – Алматы: М.Әуезов атындағы әдебиет және өнер институты, 2008. – 130 б.
16. Қозыбаев М. Шығармалар жинағы. ­– Алматы: 2013. – Т.6. – 328 б.
17. Қалижанов У. Әуезов әлемі. - 2012. // <https://egemen.kz/article/19185-auezov-alemiЗАkk> 13.01.2023.
18. Қабдолов З. Менің Әуезовім: роман-эссе. –Алматы: Санат, 2007. – 199 б.
19. Шаханов М. Қырғыздар мен қазақтар. Ғашықтық ғаламаты. – Алматы: Өнер, 2012. – Б. 217-218.
20. Назарбаев Н. Болашаққа бағдар: рухани жаңғыру. – Астана: Ақорда, 2017. <https://www.akorda.kz/kz/events/akorda_news/press_conferences/memleket-basshysynyn-bolashakka-bagdar-ruhani-zhangyru-atty-makalasy> 15.09.2024.
21. Қоңыратбаев Ә. Қазақ фольклорының тарихы. – Алматы: Жазушы, 1991. – 288 с.
22. Әуезов М. Қорғансыз күні. – Алматы: Жібек жолы, 2014. – Т.3. - 421 б.
23. Айтматов Ш. Ақ кеме. Повесттер. – Алматы: Атамұра, 2005. – 368 б.
24. Қазақстан ұлттық энциклопедия. – Алматы, 1999. – Т.3. - 720 б.

Абитова Ж. Ш.Айтматовтың «Ақ кеме» шығармасындағы «Бұғы-ана» концептісінің көрінісі // Абай атындағы ҚазҰПУ Хабаршысы. Филология сериясы. - 2015. - Б. 27- 29.

Назаралы Ә. Туған жер. Таудың киесі арқар// <https://abai.kz/post/44523> 11.11.2024ж.

Исенов А. Ш.Айтматов повестерінің проблематикасы. – Алматы: Жалын, 1974. - Б. 113-117.

1. Жарықбаев Қ. Ақылдың кені. – Алматы: Қазақстан, 1991. – 253 б.
2. Аймұхамбет Ж. Ш. Айтматов шығармаларының мифопоэтикалық құрылымы//<https://adebiportal.kz/kz/news/view/s-aitmatov-sygarmalarynyn-mifopoetikalyq-qurylymy__14227> 18.12.2022.
3. Қазақстан «Хрущев декадасы» жылдарында (1953-1964 жж)// <https://ulagat.com/2020/06/19/қазақстан-соғыстан-кейінгі-жылдарда-194/> 15.12.2022
4. Тың және тыңайған жерлерді игеру, оның салдары// <https://itest.kz/kz/attestation/qazaqstan-tarihy-4148/xiii-tarau-1940-zhyldardyng-ekinshi-zhartysynan-1960-zhyldardyng-ortasyna-deyingi-qazaqstan/lecture/tyng-zhane-tyngayhan-zherlerdi-igeru-onyng-saldarlary> 15.12.2022
5. Айтматов Ш.Теңіз жағалай жүгірген тарғыл төбет. – Алматы: Жалын, 1998. - Б. 6-89.
6. Иван Цареевич и серый. <https://narodstory.net/russkie-skazki.php?id=21> 18.12.2022.
7. Ай заман-ай заман-ай.– Алматы: Жазушы*,* 1991. – 384 б.
8. Құлбарақ С. Шығарма және аударма // Қазақ әдебиеті. - 2016. - №50. - 9 -15 желтоқсан. - Б. 16-17.
9. Айтматов Ш. Қош бол Гүлсары. – Қарағанды: Қасым, 2021. – 254 б.
10. Шыңғыс Айтматовтың 90 жылдығы атап өтілді// [https://aqjolgazet.kz/66591/shy-ys-aytmatovty-90-zhyldy-y-atap-tildi 18](https://aqjolgazet.kz/66591/shy-ys-aytmatovty-90-zhyldy-y-atap-tildi%2018). 12. 2022.
11. Ысқақұлы Д. Айтматов айдыны. – Алматы: Жалын, 2008. – Т.11. – Б.32-41.
12. Әуезов М. Көксерек. Әңгімелер мен хикаяттар. – Алматы: Ан-Арыс, 2009. – Кітап 5. - 400 б.
13. Әуезов М. Қилы заман. Әңгімелер мен хикаяттар. – Алматы: Ан-Арыс, 2009. – Кітап 6. - 400 б.
14. Әуезов М. Абай жолы. – Алматы: Жазушы, 2013. – Кітап 1. - 376 б.
15. Айтматов Ш. Боранды бекет. Шығармалары. – Астана: Аударма, 2005. – 499 б.
16. Қасқабасов С. Қазақ мифі және әлемдік мифология (Ізденістер мен болжамдар). Таңдамалы. – Астана: Фолиант, 2017. - Б. 3-7.
17. Кекілбаев Ә. Күй. - Он екі томдық шығармалар жинағы. – Алматы: Өлке, 1999. – Б.54-122.
18. Әлемдік философиялық мұра. Бастыс философиясы: оқу құралы / Құрастырған, әрі ғылыми редактор Нысанбаев Ә. – Алматы: Жазушы, 2009. – 480 б.
19. Батыс философиясы. – Алматы: Жазушы, 2009. – 400 б.
20. Сейсенов Б. Адамзат өркениетіндегі ғаламдық проблемалар және оны шешудің жолдары // Абай ат.ҚазҰПУ Хабаршысы. Әлеуметтік және саяси ғылымдар сериясы. - 2012. - №1 (37). – Б. 69-74.
21. Кобзева О. Проза Ч.Айтматова в журнальном контексте «Нового мира»: дисс. ... к.ф.н. – 10.01.10-Журналистика. - Велгогрод, 2004. – 214 с.
22. Қазақстан Республикасы Президентiнiң Жарлығы 4 мамыр 1995 ж. N2260 Климаттың өзгеруi жөнiндегi Бiрiккен Ұлттар ұйымының негiзгi Конвенциясын бекiту туралы // <http://adilet.zan.kz/kaz/docs/U950002260_/links> 17.12.2022
23. Iddo Tavory a,\* , Robin Wagner-Pacifici b. Climate change as an event/ <file:///C:/Users/user/Downloads/1-s2.0-S0304422X21000905-main.pdf> 17.12.2022
24. Сманов Б., Куттыбаев Ш. Ш.Айтматов шығармашылығындағы адам және табиғат // «ХХ ғасыр басындағы жазу реформасы: Телжан Шонанұлы мұрасы» тақырыбында өткен халықаралық ғылыми-теориялық конференция материалдары. – Алматы: А.Байтұрсынұлы атындағы Тіл білімі институты, 2019. - Б. 92-96.
25. Есім Ғ. Айтматов – әлем тұтастығын сезіне алған қаламгер //Аңыз адам. - 2011. – №11. - Б. 36-37.
26. Раев С. Әлем махаббаттан жаралған, ал махаббат мәңгілік... // Егемен Қазақстан. - 2018, 28 желтоқсан. - Б. 8-9.
27. Айтматов Ш., Шаханов М. Құз басындағы аңшының зары (Ғасырлар тоғысындағы сырласу). – Алматы: Рауан, 1997. – 350 б.
28. Қазақстан Республикасы Ғылым және жоғары білім министрінің 2022 жылғы 20 шiлдедегi №2 бұйрығымен бекітілген Жоғары және жоғары оқу орнынан кейінгі білім берудің мемлекеттік жалпыға міндетті стандарты. Әділет министрлігінде 2022 жылғы 27 шiлдеде №28916 болып тіркелген. 10.12.2022. <https://adilet.zan.kz/kaz/docs/V2200028916> 15.09.2024.
29. Ысқақұлы Д. Адам қайткенде де адам болып қалады (Ш.Айтматов шығармасындағы мәңгүрттік мәселесі) // Егемен Қазақстан. – 2018, 14 қараша. - Б. 8-9.
30. Құттыбаев Ш., Саметова Ж., Абдимомынов Е. Ш.Айтматов шығармаларындағы ғаламдық мәселелер // Абай ат. ҚазҰПУ Хабаршысы. Филология ғылымдарының сериясы. - 2019. - №4 (70). - Б. 306-311.
31. Тоқаев Қ. «Әділетті Қазақстанның экономикалық бағдары»// –Астана, 1 қыркүйек, 2023.  <https://kaz.nur.kz/politics/2034880-toqaevtyn-qazaqstan-xalqyna-zoldauynyn-tolyq-matini-syqty/>
32. Нұрпейісов Ә. Сондай да бір түн болған. – Алматы: ҚАЗақпарат, 2015. – 303 б.
33. Кенжегалиева Ж. БҰҰ Бас хатшысы әлемге қауіп төндіріп тұрған «төрт қатерді» атады// <https://kaz.nur.kz/society/1837447-b-bas-hatsysy-lemge-kauip-tndirip-trgan-trt-katerdi-atady/>
34. Айтматов Ш. Шын сүю мен азап шегуді үйрену керек // Қазақ әдебиеті. 2018. - №42. - Б.12-13.

Алпысбаев Қ. Айтматов фонемені // Қазақ әдебиеті. - 2018, 27 сәуір. - Б. 6-7.

1. Мұқашев З. Боранды бекет: Адамгершілік пен еңбек // Қазақ әддебиеті. – 1983, 12 тамыз. - Б. 6-7.
2. Шаханов М. Отырар элегиясы. Өлеңдер, Балладалар. – Алматы: Жалын, 1982. – Б. 206-216.
3. Мәдібай Қ. Айтматов шолған қиырлар // Қазақ әдебиеті. - 2012. - №16(3284), 20-сәуір. - Б. 6-7.
4. Шаханов М. Екі Шыңғыс өнегесі және мәңгүрттік қасірет (Бішкекте, Шыңғыс Айтматовпен азалы қоштасуда оқылған жыр). – Алматы: Аңыз адам, 2011. - Б. 37-38.
5. Ысқақов Д. Адамзаттың Айтматова: монография. – Алматы: Абай институты, 2023. – 203 б.
6. Тоқаев Қ. «Тәуелсіздік бәрінен қымбат» // Астана: Ақорда, 05 қаңтар 2021.  <https://kaz.nur.kz/politics/1892218-tuelsizdik-brinen-kymbat-tokaevty-makalasy-zarialandy/> 15.09.2024.
7. Әбдік Т. Қонақтар. – Алматы: Mazmundama, 2022. – 260 б.
8. Айтматов Ш. Жанпида. – Алматы: Атамұра, 2005. – 319 б.
9. Асылбекұлы С. Мойынқұмдағы ақыр заман // <https://abai.kz/post/86480> 17.12.2022.
10. Кәрібекова А.Ж. Ш. Айтматовтың шығармашылық лабораториясы: филол.ғ.к. ... дисс. – Алматы: Әл-Фараби атындақы ҚазҰУ, 2006. – 150 б.
11. Бектурганова Г.З., Айнабекова Г.Б. Д.Лондон және қазақ жазушылары шығармаларындағы «қасқыр» концептісі // ҚазҰУ Хабаршысы. Филология сериясы. - 2015. - Б. 45-48.
12. Қазақстан ұлттық энциклопедия. – Алматы: 2003. – Т.5. - 709 б.
13. Мағауин М. Қасқыр-Бөрі. <file:///C:/Users/user/Desktop/Downloads/ҚАСҚЫР-БӨРІ.pdf> 17.12.2022.
14. Мұртаза Ш. Ай мен Айша. – Алматы: Қазақстан, 2008. – 455 б.
15. Алтай. А. Шың (Қызыл қасқыр). <https://www.zharar.com/index.php?do=shorttexts&action=item&id=36909> 17.12.2022.
16. Лондон Д. Ақ Азу. – Алматы: Қазақ мемлекеттік көркем әдебиет баспасы, 1960. - 201 б.
17. Әуезов М. Көксерек. Әңгіме, зерттеулер, пьесалар. – Алматы: Жібек жолы, 2014. – Т. 6. - Б. 5-32.
18. Дәулетхан Ә. Айтматов адамзатқа не айтты // Қазақ әдебиет. – 2019, 5 қараша. - Б.18-19.
19. Kuttybayev Shokankhan, Kassym Balkiya, Issayeva Zhazira, Koblanova Aiman, Moldagali Bakytgul. Wolf Imagery in London’s White Fang and Aitmatov’s Plakha novels // Novitas-ROYAL (Research on Youth and Language). - 2024. - №18(1). – Р. 88–98. <https://doi.org/10.5281/zenodo.10987243> 17.12.2022.
20. Кәрібаева Б. Айтматов әлемі // Қазақ әдебиеті. – 2008, 18-шілде. - Б. 6-7.
21. Жапаров С. Үйлесімділік – аспан астындағы тас жол // Қазақ әдебиеті. - 2023. - №35. - Б. 5-6.
22. Асанов С. Аға мен іні // Қазақ әдебиеті. - 1974. - №41. - Б. 7-8.
23. Ахметов М. Парасат пен парыз. – Алматы: Ұлағат, 2018. - 318 б.
24. Құттыбаев Ш., Сманов Б. Үндестік үйлесімі (Ш. Айтматовтың «Жәмила» повесінің қазақ туындыларымен үндестігі) // Қазақстанның ғылымы мен өмірі. - 2018. - №7 (70). - Б.156-160.
25. Айтматов Ш. Жәмила. Тау мен дала хикаясы. – Алматы: Қазақ мемлекеттік көркем әдебиет баспасы, 1964. - Б. 255-311.
26. Ысқақов Д. Айтматов айдыны // Жалын. – 2008. - № 11. - Б. 32-41.
27. Рустембеков Ж. Айтматов бұлағы // Қазақ әдебиеті. - 2018. - Б. 6-8.
28. Тарақов Ә. Туыстық тамырын тереңдеткен (Ш.Айтматов шығармаларындағы қазақ тақырыбы) // Жалын. - 2012. - №4-10. - Б. 166-171.
29. **Байтанұлы А.** Ш.Айтматов және қазақ әлемі. 10 дерек. - 2018. <https://adebiportal.kz/kz/news/view/saitmatov-zane-qazaq-alemi-10-derek__21044> 17.12.2022.
30. Орда Г., Маданова З. Ш.Айтматов пен З.Сәнік шығармаларындағы алғашқы ұстаз бейнесінің сомдалу ерекшелігі // Абай атындағы Қазақ ұлттық педагогикалық университетінің Хабаршысы. – 2019. – №2 (68). – Б. 240-244
31. Оразалин Н. Шығармалар жинағы. Айтматов төрі. – Алматы: Ан-арыс, 2016. – Т. 10. - 494 б.
32. Айтматов Ш. Қызыл алма. – Алматы: Атамұра, 2005. – 284 б.
33. Қабдолов З. Дос туралы, достық туралы. – Алматы: Санат, 2007. – Б.278-280.
34. Ысқақов Д. Айтматов тағылымы // Жас алаш. - 2001. - №3, 6 қаңтар. -Б. 6-7.
35. Шәріпова Ф. Айтматов тағылымы // Қазақ әдебиеті. - 2008. - №48(3104), 28-қараша. - Б. 6-7.
36. Дүйсебаев Т. Ш.Айтматовты тану: естелік-эссе // Еңбек туы. – 1986, 25-қазан. - Б. 4-5.
37. Айтматов Ш., Мұхамеджанов Қ. Көктөбедегі кездесу. Қызыл алма. – Алматы: Атамұра, Б.227-284.
38. Қаныкейұлы Е. Айтматов шығармалары мәңгілік мұңымен ерекше // Қазақ әдебиеті. – 2019, 25-қазан. - Б. 3-4.
39. Айтматов Ш. Әлем шексіздігінің бір баяны – адам рухы // Қала мен дала. – 2007, 25-қазан. - Б. 12-13.
40. Оразалы С. Тас бұлақтың суындай. Шығармалар жинағы. – Алматы: Таймас, 2011. – 285 б.